
TALATCHENGANI 


lana skang anga Kii sikni bidingo an tangni seanirangko 
iningchikking ra chimonge “Ku sikni Bidingo Seanirang” ine katta 
bichong on e ki-tap nakatataha. lano Ku sikni bidingo ong gija, 
Literature ba Sea-Jotani bidingo an tangni seanirangko mingchikking 
ra dime, “Sea-Jotani Bidingo Seanirang’’ ine katta bichong on e 
chappa ka attaienga. 

lano man-chapatgipa seanirang mingprakni giniin kan dik 
kan dik aganna ska: (i) “Sea-Jotanio Uie Ra-na Nanggipa Kattarang” 
essayo, Englisho sea-jotanio jakkalronggipa, indiba A chikkuode 
a gittalgipa kattarangni bidingo talataniko daka. (2) Sea bewal- 
rokomko nitoatna aro knatoatan baksana nikjagringatna, aganani- 
seani bimangrangko senokgiparang jakkalronga. Gnigipa essay 
“Aganani Bimangrang”-o indakgipa Aganani Bimangrangko talata. 

(3) Poedo seaniosan ong aigija gipin rokomni seanirangoba tosiisae 
agananirangko jakkalbca, maina iaranga seaniko wasaatan baksana, 
nilgagringatachi talbatatna dakchaka. “Achikkii PoedorangoTosusae 
Agananirang”-o A chikku poedorango jakkalgipa tosusae 
agananirangni bidingosan seaia. la tosusae agananirangna rokomari 
rakgipa kattarang donga. Indiba iia kattarangko iano jakkalja, maina 
ia seaniko ramram gadango uie ra pana sikgiparangnasa miksonga. 

(4) An ching A chikrang me chik poedo segipakode Jonmoni D. 
Shirakosan uitokpaaia, Indiba gipin gipin poedo sena changgipa 
A chik me-chikrang gnang. Uamangni poedorang Jonmoni D. Shirani 
seani rokom-bewal aro gadangona sokjanaba donga, indiba uamangni 
seanirangkoba nikehangskanade man ja. la scanio uamangni 
on gilaniko ra chaka aro niksengata. lamangni ja mano poedo 
segiparangko iano man chapja. (5) “A chikku Romantic Poetry”, ian 
ruuta bilsirangna skang segipasa. la seanio ‘romantic poetiy’-ni gimin 
on tisa talatchenge, ia dolo ga akgipa A chikku poedorangko nia. (6) 
“Kan dikgipa Golporang” essayo, mai rokom seaniko short story ba 
Kan dikgipa Golpo ine sea-jotanio minga, uko talatna jotton ka a. 
Golpoko kan dike seaiode, uno Kan dikgipa Golponi gunrang 
dongjaode, uko Kan dikgipa Golpo ine aganna man ja. Kan-dikgipa 
Golponi gunrangko ia seanio talata. (7) Snigipa essayara “Kabe”. Kabe- 



ni mangsongani, manggrapani rokotn-bewal, katta bichong aro 
uarang gitako ia essayo nia. (8) ‘‘Dakmesokani’’- ian chetgipa essay. 
“Drama” seani bidingo uie ra-na nanggnirangko iano talata. (9) 
“Dakmesokaniko Senokgipani Gunrang” essayo, Dakmesokaniko 
chu-sokgipa ong-atna maironga changa-sapanirangko nanga aro mai 
chol-bewalrangko senokgiparang jakkala, uarangko talata. (10) 
Bon-kamgipa essay “Chap Dilmong Ge-sangipa aro Chasong Gitalni 
Dakmesokanirang”-o One-Act Playni gunrang aro Chasong Gitalni 
Dakmesokanirangko, A-chikkuo segimin Dakmesokanirangko 
ra*chape, talataniko daka. 

Sea-jotani bidingo skie-poraie ra-enggiparangsan ong-aigija, 
gimikan ku-tango sea-jotani bidingo uie-ma-sie ra-na nanga. Sea- 
jotani, segimin ki-taprang, chasongni chasongna aganrikrikachi tange 
rakkibaenggipa A-chikrangni ring-ani-minganirang, Katta 
Agananirang A-chik mandeko mandeskaming kabinge dona. Uni 
gimin ning-tue apale ong-jaoba, A-chikkuo sea-jotani bidingo 
kosakgilgilde an-ching pilakan uie ra-na nangchongmota. 

Ia seanirangko dakmitingo anga A-chik Poedorang, A-chik 
Dakmesokanirang, MUton S. Sangmani “History of Garo Literature” 
aro “History and Culture of the Garos”, B.Datta, N.C. Sharma aro 
P.C. Dasni “A Handbook of Folklore Material of North East”, Mihir 
N. Sangmani “Maniani Bidik” aro “Pagitchamni Ku-bisring”, Aldrich 
Ch. Mominni “A-chikni Ku-andik” aro Harendra W. Marakni “A-chik 
Aganbewalrang”-ko nirongaha aro jakkalaha. larang baksana, angni 
jakkalgipa gipin ki-taprangara Michael Meyerni “The Bedford 
Introduction To Literature” (Second Edition), Lee A. Jacobusni “The 
Bedford Introduction To Drama” aro William Henry Hudsotmi “An 
Introduction To The Study of Literature”. 

“Kabe”-ni gimin semitingo anga talbate ra-na gita, Miksakgre 
songchi re-ange Pa Agat A. Sangmako grongea aro ua angna aditakon 
taldapate on-aha. 

lako semitingo, anga angni Cotton Collegeo English Honours ra-e 
poraiako gisik ra-ata. Angni porairimska saksa, Indiani 
senokgiparangni bidingo aganchapmitingo, Shri Rabindranath 
Tagore, ine janapa. Chingni Skigipa ka-dingnapbeaha. “Mr. 



Shakespeare, Mr. Wordsworth, Mrs. Elizabeth Browning ine seako 
na-a banoba nikama? lamangko mandena mande raja, uamangni 
namnambegipa seanirangnasa. Manderangsiahaoba, uamangko Late 
Shakespeare ine seja, maina uamangni seanirang pangkama aro 
janggi tangkama. Uamangni seanirangko talatmitingode, man*a dipet 
Present Tenseko (Da-o Ong-gipa Tense) jakkalna nanga. Ian 
Literatureni rokom-bewal”, ine ua talataha. Uni kattaran^o gisik ra>e, 
anga indinari janapanio Pa, Ma inaniko jakkaloba, senokgiparangni 
kamrangni bidingo talatmitingode, Da-o Ong-gipa Tenseko jakkale 
sena jotton ka-a. Uni gimin iano Pa, Ma ine segijaniara mande 
ra-gijaniko mesokani ong-ja; sea-jotani pangkamaniko mesoknasa 
ong-a. 

Pa Keneth M. Momin A-chikku sea-jotanina gisik 
nangchongmotgipa ong-a. Ua adita ki-taprangko see uarangko chappa 
ka-ataha. Uni gimin ia angni ki-tap “Sea-Jotani Bidingo Seanirang”- 
na uan ‘‘Agansoani”-ko sena namgen ine, anga Pa Mominko, angko 
dakchakpachina phoneosa mol-molataiaha. Angni seanina 
‘‘Agansoani”-ko sena phonechisa mol-molahaomangba, ua 
jechakgijan uko seaha. Agansoaniko see angna didiataniko aro angni 
ki-tapna mikkimko on-anina anga Pa Keneth M. Mominko mittelbea. 


Dated, Tura, 
a"** December, 2005 


Brucellish K. Sangma 

(Renangma) 



AGANPAANI KATTARANG 


A-chik ku-siko sea-jotanirang, gipin jatrang baksa tosusaode 
namen komibe-engkua ine da-alona kingkingba aganna man-a. Una 
bateba A-chikni sea-jotani bidingo sandie, chanchibewale seanirangde 
namen komibatkuenga. Uni giminan anga an-tangde basakon A-chikni 
sea-jotani kamrang bang-rorognok aro namnamgipa, gamchatgipa 
ki-taprangko A-chik chanchibewalrakgipa manderang nakatatgnok, 
gisiktango nisengsoe dongengachim. Segiminrangni gimin ning-tue 
chanchie, seani bewalrangni gimin u-i-ma-sie, segiparangni 
chanchiani bidingrangni gimin chanchibewalskae uamangni 
miksongani, gisikna mesokania maikai rokom rokom 
chanchianirangko, ma-sianirangko manderangni ka-tongo nabaata 
indakgipa segimin ki-tapna anga gisiktango ma-ringe dongengachim. 

Unon pringsao Ma. B. K Sangma an-tangni segimin ki-tapna “Sea- 
jotani Fidingo Seanirang”-na talatchenganiko see on-pachina tele- 
phone l:a-e ango mol-molaha aro uni segiminko ki-tap dakna 
tarigiminko angona watataha. 

Uni segimin ki-tapko poraie nion angni sintie, nichaksoe 
dongenganina Nokgipa angna aganchakaha gita anga 
chanchimanpila. Gipin segimin A-chikni sea-jotani bidingo 
segiminrangna bate Ma. B. K. Sangma namen A-chik ku-siko segimin 
aro chapa ka-gimin ki-taprangko sandirikkote seaniko anga 
chagrongaha. Ma. B. K. Sangma an-tangan English Literatureko skie 
ra-gipa aro Tura Government Collegeo bang-a bQsirangna side on-gipa 
ong-e bang-a man-dapanirang aro an-tangni chimonganirangko 
taridape nambegipa ki-tapko dakna cholko ra-aha. 

la ki-tapo A-chikkuo segimin bang-a chanchibewale seanirang, 
namnamgipa poedorang (Ku-minchi), dakmesokanirang, Donmitape 
seanirang aro ring-ringanirang, ma-ringanirangni gimin Ma. B. K. 
Sangmani sandianiko aro ma-sisokaniko aro una agreba gital gital 
nikanirangko aro chanchianirangko niksoe anga an-tangba bang-a 
ma-sidapanirangko man-aha. 

Ma. B. K. Sangma indakgipa ki-tapko sena ru-uta bilsirangko ra-e 
chanchibewalna, chanchirikkotna aro uarangko sea-jotani bimangona 

ra-bana gita neng-bee kam ka^aha ine ia ki-tapan sakki on-a. Uni sandie 
nikgiminrangko seskaaniko poraie nie anga aiao inmanpila. 

A-ningo donggipa gamrangni gimin ramram 
songdongpaaigiparangde maiko u-ipaa? Indiba uarangko 
sandigiparangsa, gisik a-ning bite ma-sigiparangsa banoniko maikai 
am-na nanga uani gimin tala. Gamchatbegipa ro-ongrang bano donga 
aro uarangko maikai am-e nikna man-gen uamangsa u-ia. Indiba 
basakoba atchu-ambini tangka gope dongipako, darangni u-igijao 
donggenchimoba, maibakai a-a cho-mitingo chagaka gita aro uko 
nikgipana bang-a pattianiko on-a gita A-chikni sea-jotani bidingo 
bang-bea gitalgipa gamrangko, mingsinggipa ro-ongrangko, gisikni 
gamna ia ki-tapo nikna man-a. 

la ki-tapo Ma. B. K. Sangma an-chingni katta jakkalanirang, 
ku-minchi ong-chong, -ku-akma ong-chong ba je rokom seanichiba 
chanchianiko parakatani ong-chong, uarangni rokom aro bewalko 
sandirikkite uarangni bilsuanirangko an-chingna parake on-aha. 

Indakgipa ki-tapkosa A-chik poraigiparangna, mongsongbate 
College aro Universityo poraienggiparangna, namen nangbeenga. Uni 
gimin ia ki-tap jakkaltobegipasan ong-aijawa, indiba indake 
sandirikkite, chanchibewale, gital gital nika-nianirangko niknakgipa 
sakgipin manderangna dilaniko on-gen ine anga ka-dongchakbea. 

la ki-tapko A-chik jinmarangba poraie nie bang-bea u-idapani- 
rangko man-gen aro gisikni apaldapaniko ong-atgen ine anga 
ka-donga. 

Anga ia ki-tapna ‘Talatchenganiko” an-tangko kranikjaha. Uni 
gimin ia ki-tapko mande ra-na “Aganpaani Kattarang”-kosa sena anga 
namnikaha. 

Ma. B. K. Sangma indakgipa namgipa, gamcbatgipa seanirangko 
mikkangchiba ong-katatkugen ine anga ka-donga aro indakachin jatna 
dal-bea dakchakaniko on-gilpagen. 


30-11-2005 


Keneth M. Momin 

Retd. Addl. Director, Education 

SEA-JOTANIO UIE RA-NA 
NANGGIPA KATTARANG 

Mandeni sena-jotna changaniko uni katta jakkalani, sentence 
rikani, tosusaachi talatani, nilgagringatani, Aganani Bimangrangko 
ba figures of speechko jakkalani aro uarang gitao paraka. Name katta 
jakkalani aro sentence rikaniara seaniko aro ku agananiko knatoata. 
Aganani Bimangrangko krae jakkalaniara agananio aro seanio orto 
ning'tubatata, gajetdapata aro mesubatata. Sea-jotanio ga*kime bak 
ra pagijagiparangba, ia kattarangni aro bewalrangni bidingo uie 
ra pana skaia aro uie ra*anio maming namgijani ba gimaani gri. la 
seanina bang gija kattarangkosan seokaiaha. English Literature aro 
Languageo jakkalgipa English kattarangkon iano jakkalaia aro bano 
man a uno talatdapaniko on a. Da-ode kattarangko nina. 

RHETORIC : Rhetoric katta Greek katta “rhetor”-oni ong kata, 
jeni miksonganian “jinmana aganprakgipa”. Rhetoric kattani maade 
Noun. Dictionaiyo uni ortoko indake on-a: “Art of using impressively 
in speech and writing; language with much display and 
ornamentation, often with the implication of insincerity and 
exaggeration.’* lani miksonganiara, agananio aro seanio kattarangko 
gisik- ka-tongni re-anirango nangatpile jakkalna changa- sapani. 
An-tangni changa- sapako parakna ba mesokna ske, kattarangko 
taridape, nitodapate, talatdape mitamde sea. Indake dakaniara 
basakobade uiatango changatango gaora dee seani bewalba ong-pila 
aro ia bewalara seenggipani ba aganenggipani gisik konggrangani, 
kakketgijani aro dugapile agananiko parakaniona sokata. Mitamrang 
indonga bewalko namnika; mitamrangara nangana bate katta 
jakkalaniko mikchepskaa. 

Skangsrangode, rhetoric inon, jinmana aganprakgipani 
knatimgiparangko gisik ka-tong nom-ate, gisik ka-tong moatpile 
jingjengatpile aganna changa-sapanikosa miksonga. Indiba da-o 
aganna changanina agreba seanio katta taridape nitodapate seani 
bewalkoba man-chapa. Indaka bewalko jakkalna changgipa-sapgipako 
rhetorician ine agana. 

RHETORICAL: Dictionaiyo ia kattako indine talata: “using a 
style designed to impress or persuade, artificial or exaggerated in 

language.” Mitam agangiparang ba segiparang namsangsang aganaija 
ba seaija. Katta mingsa minggnichi talatna man aigipako uamang 
talatdapdape ro-ding ro-dap agana ba sea. Uamang an-tangtangko 
katta man-gipa, aganna ba sena changgipa ine mesokna ska. Un 
baksanaba, knatimgiparangko ba seako poraigiparangko gisik moatna 
ba jingjengatnaba ia bewalko mitam):ang jakkala. Indiba 
ong-rongbewaloni re-badeode ba dugapilode katta jrimdugaani 
giminan biritchu bidual gimapila aro seani miksonganikon 
nikgualatpila. Knatimgiparangba ajampila, seako poraigiparangba 
mikrimangpila. 

RHETORICAL QUESTION; la katta tokni miksonganiko 
English'O indake on-a: “Question asked for the sake of effect, to 
impress people, no answer being needed or expected.” lako talatna 
anga angni “Manden’ Bichal” poedoni bon-kamgipa ritinggniko ra-a: 

Sawasa talatgen 
Janggia sanisa? 

la ritingrango on-gipa sing-anina aganchakaniko on-na nangani 
dongja. lako segipa an-tangba aganchakaniko man-nade sing-ja; uko 
man-na ka-dongchakaniba uo dongja. Manderangko ua kattana gisik 
nangatnasan rhetorical questionko on-aia. Indake sing-anichi 
knatimgipani ba seako poraigipani gisikko su-dikna, 
nangchongmotgipa bakona gisik salangpilna aro uni bidingo ning-tue 
chanchiatna man-ani gimin, ian seanio nambegipa chol mingsa ong-a. 

PROSODY : Prosody katta Greek katta “prosodia”-oniong-kata, 
jeni ortoan somoe melie, tok tok dake ring-gipa git. Dictionaryo 
prosodyni miksonganiko indake on-a: “Science of verse rhythms or 
metres; rh)rthm, pause, tempo, stress and pitch (of a language).” 
Ra-gopede, ian poedo seani bewal aro niamrangko miksonga. Poedo 
seanio podrangko maidake sea aro dona, ritingrangko badita dona, 
maidake meli-ma-gapata, katta-tongrang ritingprako badita ge- 
donga, ritingantini bon-kamgipa katta-tongrang ma-rapama, 
ma-rapaniara ritinggni ma-atama ba deda dedasa, ia pilakkon 
prosodyni niamrangni ning-o tik ong-ata. 

“Science” inahaon jebasi bingbang seaiani ong-jajok. Seani 
niamrangko chon-toke ong-jaoba bang-batakon ja-rikna nangaijok. 
Beben chasong gitalo poedo segiparang poedo seani gital ja-kolko 



I sanditokengjok aro indaken uamang an-tangtangni seanirango 
' donsogimin niamrangko kingkot ja-rilgajok. Da-ororoni seanirang 
“free verse” ba donsogimin niamrango ga-chatgija jakgitele segipa 
poedorang ong-bata. 

RHYTHM : Rhythm katta Greek katta rhuthmos-oni ong*kata 
aro rhuthmos-in rheo kattaoni ong-katskaa. Rheoni ortoara chi gita 
joka. Ku-sikni ba ku-aganani somoe melie, tiktak ong-e, chi joka gita 
name re-aniko aro git gita knatoe sulsul gam-aniko rhythm ine agana. 
Rhythmko “regular succession of weak and strong stresses, accents, 
sounds or movements in speech, music and dancing,” ine agana. 
Ku-agananio, kattani-tongrangko badiabarango ga-jete, 
badiabarangko ga-jetgija, jerangkon ‘strong’ aro ‘weak’ stresses ine 
agana, ta-rak ta-rak saljole agana. Kattani gam-anirang aro 
re-anirangba tik ong-a, sulsulba ong-a. Kattarangko jeoba tong dake, 
jeoba skatang ga-jete, uarangko jebasi aganaiode, ua agananio rhythm 
dongja, katta agana knatoja ine an-ching agana. Dondikna 
nanganirango dondikgija aganani, poraiani aro seaniara ku-sikni 
tiktak ong-e re-aniko peng-panga aro indake ku-sik jakkalanio 
knatoani dongja. Rochona seani bimangoba ong-bo poedoni 
bimangoba ong-bo, ga-jetna nangao ga-jete, dondikna nangao dondike 
aganosa ku-aganani me-sua. 

METRE : Greek katta metron-oni metre katta ong-kata aro 
metronni ortode “toani”. Dictionaryo metre-ni ortoko indine on-a: 
“Verse rhythm; fixed arrangement of accented and unaccented 
syllables.” Kattarangko katta-tongrangcbi ong-ata, jerangoniko 
mitamko ga-jete minga ba agana aro mitamko ga-jetgija joljol ramram 
dake min g aia . la ga-jetgipa katta-tongrangko tok tok done, tik tik dake, 
apsan apsan toe, toksao badita katta tongrang gnang, ua gitan gipin 
tokrangoba donaniko metre ine agana. Poedorangosa iandake 
ong-bataia. Ku-akmao seode, dondikanirang krana aro tik ong-na 
nanga, indiba dondikani chin minggnini gisepo apsan katta-tongrang 
aro ga-jete aro ga-jetgija agangipa katta-tongrang apsan dongna nanga 
ine niam donsoa dongja. 

Ka-mao on-gipa ritinggniko Jonmoni D. Shirani “Basako” 
poedooniko ra-a: 


3 



“Minggenma antangko atchijok rasongo, 

Atchie indaka nampaja biapo”. 

la ritingrangko niode, mingtoa tokprako katta-tong ge-gittam 
donga ine nikgen. Jekai: 

Ming-'gen-ma / an-'tang-ko / at-'chi-jok / ra-'song-o 

At- 'chi-e / in-'dak-a / nam-'pa-ja / bi-'ap-o. 

Skanggipa ritingko nina. Ritingni kattarangko tokbri dake 
mingosa mingtoa aro uni giminan uno tokbrisan dongna man-aia. 
Tokprako katta-tong ge-gittam gittam donga. lano tokprakni jatchio 
donggipa katta-tong ga-jetako man-gipa ong-a aro ga-jeta man-gipa 
katta-tongko ia (') chinchi mesoka. Tokprakni ja-mantap kan-dike 
salgroe tokprakni ma-ataniko mesoka. Kosako on-gimin gita 
ritingrangko mingon mingtoa aro mingo sul re-a baksa knatoaniba 
gnang. 

Apsan ritingkon tok sualaniko dingtangate niskana. 

Ming-gen-ma an-tang-ko / at-chi-jok ra-song-o. 

Tokprakko ma-atani chinko nikahaosa dondike, ritingko minge 
nibo. Chong-motan, mingmitingo “an-tangko” inani ja-manosa 
kan-dikbee neng-takna man-gen. Minge nion dingtanganiko nikgen. 
Tokgni dake mingode knatoja; tokbri dake mingosa ritingni re-ani 
somoe tik ong-a aro mingoba knatoa. la somoe re-aniko rakkia. 

Basakoba badiaba ritingo katta-tong ge-sa gitchaode, uko ta-rake 
ba seng-sote minge somoeni re-aniko meliata. Basakobara, badiaba 
toko katta tong badeode, tokantio katta-tong badita ge- donga, uming 
meliatna gita, katta-tong ge-sako ra-gale kattako kan-dikata. Jekai, 
“nang-ni” ine katta chu-gimik segija, “-ni” katta-tongko ra-gale “nang” 
ine sea. 

STRESS : "Stress is a result of extra force, used in speaking, on 
a particular word or syllable,” ine Dictionaryo kattani miksonganiko 
on-a. Mande pangnande aganrongbewalo aganja. Aganenggipani 
gisikni re-ani kri uni aganani bewalba dingtangaia. Je Imttakoba ra-e, 
aganrongbewal agane nibo aro uni ja-mano ka-ananga gnang apsan 
kattakon agantaie ba mingtaie nibo. "Pangnan” kattako ra-e nina. 

^ “Pangnan” kattao katta-tong ge-gni donga aro ge-gnian ga-jetgipa 
: katta-tongrang ong-ja, ge-gnikon apsan bU on-gija mingaia ba aganaia. 
“Pang 'nan na-a indake dakronga” ine ka-anange aganode an-ching 
gnigipa katta -tongko gagete agana. Skanggipa katta-tong “pang*" ko 
ga-jete minge nibo. Agangipa minggipa an-tangan uko kra-melie 
nilgawa aro knatimgipanaba knadikbeani ong-a. Skanggipa katta- 
tongko ga-jete gam-atna man-dika aro neng-a. landakgipa aganani 
bewalrang aganani gunko dingtangata aro aganani miksonganikoba 
jujaata. A-chikkuo indin aganaiode, stress jakkalani dongja; gisikni 
re-ani dingtangosa, word stressni katta nakata. 

English ku-sikode katta-tong ge-gni donggipa kattaode stress ba 
ga-jete aganani dongaijok. lani bidingo seng-sote uina gita, English 
katta “present”-ko ra-na. “Present" kattako Noun, Adjective aro Verb 
gita jakkalna man-a Stress dongode, ia (') chinko ga-jete aganna ba 
gam-atna nanggipa katta-tongni mikkango on-a. “Present" kattako 
Noun ba Adjective gita jakkalode, stress skanggipa katta-tongo ga-aka. 
Indake stressni chinko on-a: 'present. Indiba uko Verb gitasa 
jakkalode, stress gnigipa katta-tongosa ga-aka. Unon gnigipa katta- 
tongni mikkangosa chin on-e, “pre'sent” ine sea. Present kattako 
dingtang dingtang kattani ma-ao donon, spelling apsan ong-aioba, 
vowelrangni gam-ani gunrang dingtangaijok aro uarang dingtang 
dakesa gam-aijok. 

Englishode, kattani stress dingtangjajok. Apsan katta, apsan 
kattani ma-a aro apsan bimang ong-ode, stress biap jilja. Name 
ka-sariri aganoba ka-anange aganoba, stress pangnan apsan kattani- 
tongon ga-akaia. A-chikkuode ramram aganmitingo katta-tongrangko 
ga-jetja ba uarango stress dongja. Indiba kattako ga-jete aganani ba 
word-stressde A-chikkuoba donga. Basakoba “raka" (-) -kon stress 
ba accent ine ma-sisrettoka. Badiaba A-chikku kattarangko tik ong-e 
gam-atna gita, ku-aganmitingo balwa ong-katbagipako gitoko bik dake 
champengrika. Stress aro accentnade indake balwa champengrikani 
gri. “Cha-a" kattako gam-aton, skanggipa katta-tong “cha" ko 
gam-atani ja-mantapan balwa watako champenga aro ia 
champengrikaniko watpilesa ba olgrokatpilesa, gnigipa katta-tong 
“-a” ko minga ba gam-ata. Ia gitoko balwa champenganiko mesokna 
gita A-chikkuo glottal stop ba “raka"-ko on-a aro una ia (-) chinko 
jakkala. 

ACCENT : Accentko “prominence given to a syllable by means 
of stress or intonation” ine Dictionaryo orto sea. Git ring-anio katta 
tokko mingna somoe ra-ani aro sulan mongsonggipa ong-a. Gitni sulko 
accent-an namata. Accent inon badiaba katta-tongrangko bU bate ba 
ku-rang sale jakkalaniko miksonga. Ku-agananioba apsan ong-a. 
Nangani kri, gisikni re-ani kri aro jolni kri badiaba kattarangni katta- 
tongrangko ga-jete agana aro sul sale ku-rang saleba agana. Indake 
aganani bewalonikosa an-ching sawa badia jolni mande uisotna 
man-a. 

Mande dolprakni, jolprakni agananio dingtangmancha aganani 
gunrang ba bewalrang donga. Mandeni ku-agananio gam-atani bewal 
aro sul salania badia jolni mandekosan uiataia ong-ja; songsaro 
chugipa gadangnima ongipa gadangni, lekka-pora bida budi donggipa 
nokdangnima ramram nokdangni, iarang pilakkon paraka. la aganani 
rokom aro bewalrangko man-gopesa “accent” ine agana. Mandeko 
niari badia jolni mande uijaoba, uni aganani bewalko uni ku-sik oarin 
uiaia aro uan uni jolkoba mesokaia. A-chikrangni jinmana ra-gatgimin 
A-we ku-sikko aganomangba joltangni accentkode watna man-ja; 
Atongma, Rugama, A-bengma uiaia. 

Ku-agananiara aiao inmanpilgipa mandeni bewal ong-a. Mandeko 
uina gita, mandemanchako nikjaoba ong-aia. Aganenggipako 
mandechongchong nikjaoba, uni ku-rangko knaode, uni aganani 
bewal aro ku-rang salaonikon uara amikkasa askisa ine uisona 
man-aia.Mandeni re-a doani bewal, ua somoemitingo uni be-enni 
obosta aro gisikni re-aniko uinaba, mandemanchako nikna nangja. 
Saani, saknaani, bilgriani, ka-saani, ka-sachakani aro ka-anangani 
ku-rang dingtangaia. Kattamanchako knajaoba, ku-rangko knaarin, 
mandeni be-en aro gisikni obostako uisona man-aia. Ian accentni 
gimin indake ong-a. 

PITCH : “Pitch” kattako ring-anio ba gito aro agananioba jakkala. 
“Pitch in music or speech is the degree of highness or lowness,” ine ia 
kattani ortoko Dictionaryo on-a. Mande teng-krange ba chue aro 
imbike ba one git ring-a ba ku-agana. landake ku-rang teng-kranganiko 
aro imbQcaniko ba ku-rang gam-ani rokomko dingtangate agana nie hi 
ku-agananiko knatoata, gipinni gisikko salna man-a aro knatimna 
arataniko nakatatja. 

Ku-rang teng>kranga inoba, badita teng-kranga, imbika inoba 
badita imbika uni gadang donga. la gadang dingtanggrikanian pitch. 

INTONATION: Dictionaiyo on-ani gitade, “Intonation is the 
rise and fall of pitch of the voice in speaking; this is an element of 
meaning in language.” Ku-agananio ku-rang saldoa aro salonaniba 
donga aro uni kri ku-aganani sulba dingtanga. Aganenggipa mande 
gisiktango sukni ba dukni, namnikani ba namnikgijani aro indakgipa 
gisik-ka-tongni re-aniko mikkang bimango mesokjanaba donga. 
Knatimenggipa uni ku-rang salanionikosa uko rim-chipe uina 
man-aia. Mikkango ku-chilo ka-dingsmita gnangsa agangenoba, gisiko 
ka-anangani ba chonnikani dongode, aganani orto manchako, uni sul 
sale kattako ku-rang saldoa salona dake agananionikosa uibata. Uni 
gimin kattani miksongani manchana agreba, kattani orto dongkua. 

TEMPO: Git ring-ani aro ku-agananioba ta-raka ta-rakgijani 
donga. la ta-rakani gadangko tempo ine agana. Git ring-o an-ching 
time (somoe) doka ine aganronga. la somoe rakkianiko 
nangchongmota. Jinma ring-anirango saoba ta-rake ring-ango, 
saobade ka-snesa kattarangko minge ring-ode, gitan bQding bildang 
ong-srangaignok aro katchaatani pal knatimna sikgijanikosa 
nakatatskagen. 

PAUSE: Pauseko “ short interval or stop while singing or saying 
something”, ine Dictionaryo orto on-a. A-chikkuode ring-mitingo ba 
ku-aganmitingo dondikani ine donna man-a. Dondikgija 
ring-joljolaina ba ku-aganjoljolnade man-ja, maina balwa opna aro 
watnade dondikna nangtelaia. Una agreba, dondik-donchanggija 
ring-ode ba ku-aganode maimanchako aganenga ba ring-enga ukon 
ma-sijawa; ma-sijaode an-ching knatimna aratnika; knatoaniba uno 
dongjawa. 

Ring-ao aro ku-aganao balwa namen mongsonggipa kamko ka-a. 
Rang-siton namgipa balwako ope, an-chi rongtalatna jakkalgimin 
balwako rang-sitgala. Cbanggni rang-sitani gisepgriko baditaba katta 
mingrangkosan ring-na ba aganna man-aia. Balwa gital opnade 
neng-takna ba dondikna nangtelaia. la indake dondikanikon pause 
ine agana. 

Dondikaniko mesokna adita chinrang donga. Kan-dikbeesan 

dondikna nangaigipana commako (,) aro on-tisa una bate dondikna 
nanggipana semi-colonko (;) jakkala. Aganna nanggipa tokko 
matchotahaode period ba full-stopko (.) jakkala. Garo Reader Ill-ni 
“Alabok aro Chalakkigipa Ang-ke” lessononiko mesokani mingsako 
ka-mao on-a: 

“lanoni adita chel-ao donggipa, dal-begipa aro tu-begipa chibolo 
donena man-gen; maina uano kenchakani gri”. 

Basakobade, aganenggipa kattarang bang-jaoba aro don'dikgija 
aditan aganna man-genchimoba, agananio dondikani chinrangko 
jakkala. Apsan ma-ani kattarangko baditaba mingko joljol mingna 
ba sena nangode, mingantiko ma-ekatna gita commako jakkala. Un 
baksana, aganenggipa mande badiaba kattako mongsonge ra-ode aro 
knatimenggipa mandeni gisik nanganiko ua kattao dingtangmancha 
ga-akatna skode, katta mingsa ba minggnini ja-mantapan dondikaia 
aro conunako jakkala. Howard Denison W. Mominni “A-chik Ku-rang” 
poedooniko ritinggni saloke nina: 

“Chipat, A-chik me-a me-chik, 

Bidan’ gunko gingsikchina”. 

lano skanggipa ritingo katta mingbrisan aro uko dondikgijan 
mingna man-aigen. Aroba, “Chipat A-chik me-a me-chik” ine comma 
on-gija poraioba, ritingni miksonganiko ma-siaia. “Chipat” kattani 
ja-mano comma on-jaode, ritingo on-gipa pilak kattarangni gamchata 
apsan. Indiba Denison “Chipat” kattani ja-mano comma on-anichi, 
dondikkubo, ia kattani gimin dikdiksa chanchie nikubo, ine 
poraigiparangko ba knatimenggiparangko didienga. 

REGISTER : Ku-agananio register-ba mongsonggipa ong-a. 
Songsaro janggi tangon dal-a raka, chona dal-a, skia-poraia donga, 
skia poraia dongja, nana rokomni gadangni manderang dongbrin 
tangbrina. Gadangni kri agananiko register ine agana. Mesokani gita 
“asonga” kattako ra-na. Dedrangko, ripengskarangko ba an-tangna 
chonbatgiparangko asongna aganon, “asong” ine aganoba ong-aia. 
Indiba dal-bat rakbatgipana chokki on-e “asong” ine aganode, uan 
mande ra-gijani aro ka-anangatani ong-gen. Asonypabo ba asong bo 
inosa gadangni kri kraa. Indakegadangkonie katta jakkalania register 
ong-a. 

RHYME: Dictionaryo seani gitade, “rhyme" kattani 
miksonganiara, “sameness of sound of the two or more words at the 
end oflines orverse.” Podprako ritingantinibonkamgipa kattarangni 
apsan gam-aniko ba ma-rapaniko iano miksonga. Poedo mingantion 
ritingrang apsangen indake ong-ja. Badiaba poedoni podprako 
ritingrangbang-ja, banobara bang-a; uni krisa ritingrangko ma-rapata. 
Ma rapaniara poedoko mingtoata, knatoata aro gisik ra naba 
altubatata. 

Ma rapatani rokomrang bang-a; poedo segipani skaosa aro 
namnikaosa pangchakaia. Mitamrang ritingrangko joljol ma-rapata 
aro mitamrangara wengwatgrike ba dedagrike ma-rapata. Ramkhe 
W. Mominni “A-ako Dakani” poedoni skanggipa podko nina: 

"A-chikranga agantoka a-’ko dakaniko, 

Nostu Nopantu minga a-’ko ba-gipako, 

Setirini bibal balna chong-kabamitingko, 

Samtokani bite nangna situbachengako.” 

la podo ritingbri donga; ia ritingbrian “-ko” katta-tongo aro “o” 
gam-anio bon-a. Skanggipa gam-ani “o”-na, oikor “a” ko on-na. 
Ritingbrian “o” gam-anio bon-ani gimin, oikor “a” -kon changbri sena 
nanggnok. Indake ritingbrini ma-rapani bewalara a a a a ong-a. 

Modhunath G. Mominni bimingo nakatgipa “Meserangni Melaa” 
poedoni skanggipa podko niskana: 

“Salantian menggo mangsa meserangko chike, 

Bon-angatengachim ina pilakkon indake, 

Uni gimin meseranga namen jajrengaha, 

Menggooni jokna cholko tom-e melaaha.” 

la podoba ritingbri donga. Skanggipa ritinggni ma-rapa, maina 
uarang “e” gam-anio bon-a. la gam-anina an-ching “a” oikorko on-na. 
Gittamgipa aro brigipa ritingrangba ma-rapa, maina uarang “a" 
gam-anio bon-a. Ia gam-anina “b” oikorko on-skana. Ma-rapani 
bewalde indake ong-a: a a b b. 

Couplane G. Mominni “Saksan” poedoo dingtang ma-rapani 
bewalko nika: 

“Ka-san’ walsare ching-chaenga 
Unan ka-saa nape; 

Indioba aganjaenga- 
Anga dongnok grape.” 

Kosako talatgiminko ja-rike seode, ia podni ma-rapani bewalara 
a b a b ong-a. 

Ma-rapani bewalko M. Rongmithuni “Pante Bilsi Chi-chet” 
poedooniko podsa ra-e, ma-rapatani bewalko nichotna. 

“Be-en bimang ritchenga, 

Gisik ka-tong an-senga, 

Pante bilsi chi-chet, 

Kato ja-rakmiting, 

Re-o gong-rakmiting, 

Neng-a dongja rektek”. 

Kosako gitan nitaiode, ia podo ma-rapani bewalara a a b c c b. 

Pilak poedorangkon ma-rape sea indake ong-ja. Mitam 
poedorangode, mongsongbate chasong gitalni seanirango, 
ma-rapanina mikpakma nija. 

IMAGE Aro IMAGERY: Dictionaiyo gitade “image”-ara “close 
likeness; counterpart; mental picture or idea; concept of somebody 
or something.” Image inode bimang apsansrangaianiko gisiko nikani 
ba chanchianiko aro maikoba ba sakoba gisiko nikate ra-aniko 
mangsonga. Image kattako verb gita ra-ode, noksa sala gita gisiko 
nikata, mesokpila ba gisiko nikjagringatna man-gipa chinko ba 
bimangko on-a ine miksonga. landakgipa Aganani Bimangrangko sea- 
jotanio imagery ine agana. 

Jonmoni D. Shirani “Basako” poedoni ritinggniko nina: 

“Dongenga gamrang rong-kolo gitasa, 

Ong-katgen u’rang badia salosa?” 

lano apsananggipa bosturangko imagetyko jakkale tosusaaniko 
nika. Skia-poraiani bidingo ja-manchake, andalao dongenggipa A-chik 
A-songko andalgipa rong-kolming toa. Gunrang,changa-sapanirang 



dongoba uarangko lekka-porachi wa-saatgija jakkalgija donenganiko, 
rongkolni andalao dongenggipa gamrangming Jonmoni toa. Indake 
Jonmonini imageryko jakkale seaniara poraigiparangko 
nikjagringatna aro Achikrangni obostako nipilate name ma-sie ra-na 
dakchaka. 

POETIC JUSTICE; Poetic justice inon “ideal justice, with 
proper distribution of rewards and punishments” ine miksonga. 
Chong-motan, kragipa bichalani, jeon namgipana boksisko aro 
namgijagipana sastiko on a. Poedorango aro songsarni golporango 
denggugipa denggutangna, paptangna ba maiba ong-gija dakanina 
maming sastiko manjaode, poetic justice-an ba kraa bichal ba kakket 
bichal dongja ine agana. 

POETIC LICENCE ; “Poetic licence” katta dolkoba sea- 
jotanirango nika. Poedo segiparang a'’o songsarni golpoko segiparang, 
antangtangni seanirango meli-ma gapatanina aro riting meliatna gita 
grammami niamrangko olgrokata aro kattani ortoko on-tisa jujaata. 
Indiba jegita dingtangate seoba, maioba melianide dongtelaia. 
Dingtangatani ba on-tisa jujaataai bilko uamang an-tangtangna on-a. 
lachi uamangni seanirang me-sudapatako man-an baksana 
poraigiparangnaba gisikni rt "ulko on-a. Indake segiparang salgiko 
a-sak aro a-sakko salgi dakata; salgio aram gitchoani palo sagalo jahas 
re-ako nikatskaata. Do-o mutkoba uamang ku-aganata aro mandekoba 
miteming apsanata. 

Lindrid D. Shirani ki-tapni katta bichong “Gisik Matgrikrang” 
ingipako gisik ra-atna. Lindrid Shira sea-jotanio mingsinggipa 
A-chikrangni gimin ia ki-tapo seaha. Uni seoke segipa manderangna 
ia katta bichong “Gisik Matgrikrang” krachong-mota. Matgrik inon 
be-eno bimango gipinrangna batakosan, bilaka-wa-saako aro 
ka-dongakosan miksongaija. Gisik wa-sagipa, chanchiao jera ra*ao 
gisik matsramgiparang ong-paa A-chik maaderangba. Shira poetic 
licenceko chol ra-e, “Matgrikrang” kattako jakkale, katta bichongko 
wa-saata aro ning-o seako poraina gisik sala. Imageryko jakkale 

seaniara, seaniko me subatata. landake seani bewalara poedo, 
rochona ba golpo segiparangni chanchina manani bil, katta sakselna 
changani aro sea-jotani japang gunrangko jakkalna sapaniko paraka. 

AGANANI BIMANGRANG 
(Figures of Speech) 

Aganchengani 

Pilak janggi gnanggiparangan ma maltangni ning o uiatgrikani 
ba ma siatgrikani cholrang ba chinrangko jakkala. Do bimani 
mikoanikon do bisarang cha ani niken okamatengama ba bobilko 
niksoesa an tangona okamatengama aro joke katna chol am chinasa 
mikrakatengama uia. Matburingrangba apsankon daka. Achakrang 
nokgipako niksoon ki me gon gone ka sariri sing a; a gittal re-baode 
gaogaopile singa. Achakskarang rebaode ajatangko kange mesoka. 
Buringni matburingrang su budape ba maiba bibako ong-katate 
a dam kange sima ari ma-ate dona. Biap a dam ra ani, bitip ra*ani 
aro jika-sea ra ani somoekoba uarang chinrangchi aro ring-achi- 
mikoachi iiiatgrika. Indiba ia chinrang aro cholrangara 
chong diksasan; chu soksranggipa ong ja; bang-aba bang ja. 
Ma-maltangoni manggipinna krabate, nambate aro nitobate 
uiatgrikani cholrang uarango dongja. 

Mande jat iano matburingrangoni namen dingtangbea. 
Manderangode saksa sakgipinming agangrikani ba uiat- 
ma-siatgrikani nambegipa, niam ja-rike tarigipa chol gnang. la chol 
ramram ong ja; uan ning-tue chanchie tarigimin bewalsa ong a. 
Matburingrangni uiatgrikani bewalkode “Language” ba “Kusik” ine 
aganna man-ja. “Ku sik” inon songsarni mande dolsani ba toksani 
an-tangtangni gisepo saksa sakgipinni aganako ma-sie agangrikna 
jakkalgipa, name tik ka grike, cholrangko ba chinrangko sulsul 
tarigiminkosa miksonga. 

Mandeni saksa sakgipinko uiatgrikna jakkalgipa cholrangara 
knana man gipa aro nikna man gipa ong a. Knana man gipa inon 
ku-agananiko aro nikna man-gipa inon seaniko mangsonga. Mande 
an-tangni aganani aro seani bewalko, matburingrang gita ong-gija, 
nambatatna ba knatobatatna man*a. Gajetbatatna aro donmitape 
aganna ba sena man a. Knatobate, ga*jetdape aro me*subatate 
agananio ba seanio mande “Figures of Speech” ba “Aganani 
Bimangrang”-ko jakkala. Aganani Bimangrangko golpo ba poedo 

segiparang jakkalrongbata. 

Rhetoric kattani gimin iana skanggipa seanio janapaha. Seanio 
ba ku-agananio Ku-sikko rongtale aro tik ong-e jakkalaniara mandeni 
mingsa changa-sapani ba gun ong-a. Rhetoricara Ku-sikko name 
knatoe jakkalani bewalrangko sulsul tik ong-atanian. 
Nitodapatanirangko jakkale, gisil gitolrangko pate nomil an-tangko 
nitodapata gitan, ma-marikkit aganani aro seani cholrangchi aro 
bimangrangchi Ku-sik jakkalaniko me-subatatna, knatobatatna aro 
ga-kimbatatna man-a. 

Grammarde Ku-sikni ja-pang bikrok. Sentenceo katta sulsul 
donani, katta rikani, sentenceo kattarangni nangrimgrikani-iarang 
pilaknan niamrang donga. la niamrangko Grammarsa tik ong-ata. 
Sentenceo kattarangko sulsul name donjaode, kattarangni 
nangrimgrikani niamko jakkaljaode aro katta mingprakna tik ka-e 
dongimm oikorrangko jakkaljaode, seaniko ba agananiko ma-sina 
neng-gen. Aganani Bimangrangko jakkalgija aganoba ba seoba 
sentericeko ma-siade ma-siaia; indiba uko namilong dake nikaia. 
Aganani Bimangrangko kraa gita jakkale aganosa ba seosa, aganani 
ba seaniko chola ba-ra krae nitoe gana gita nika aro 
bimangchongchong nikgijagipakoba nilgagringata. 

Figure of Speech-ko Dictionaryo, “expression that gives variety 
or force, using words out of their literal meaning”, ine orto on-a. 
Chong-motan, kattarangni orto manchaoni re-jite uarangko 
jakkalanichi rokom dingtangani aro ga-kimaniko on-e aganani ba 
seanian “Aganani Bimangrang”-ko jakkalani ong-a. 

Ku-sikni ga-kimani aro knatoaniko seanio ba agananio jakkalgipa 
rokomarichol-bewalrangchibariatna man-a. Aganani Bim an grangko 
jakkalaniba indakgipa chol-bewal mingsa ong-a. 

English Ku-siko Aganani Bimangrang bang-bea. Apsan 
Bimangrangko A-chikkuo aganani ba seanio jakkala ba 
mitamrangkode jakkaljama aro gipin chol-bewalrangko jakkalskaama 
maming sandirikkite niani dongkuja. Englisho Aganani 
Bimangrangko ma-manti bidingrango pangchakate ka-mao on-a gita 
ma-mal daka: 

1. Apsan Ong-ani (Similarity) 

II. Meliani ba Nangchappaani (Association) 

III. Dingtanggrikani (Difference) 

IV. Chanchijagringani (Imagination) 

V. Tongtong Ong-gijani (Indirectness) 

VI. Gam-ani (Sound) 

VII. Sentence Rikani (Construction) 

la mingsniko sulsul nie nina. Segimin mesokanirangko 
man-gijagiparango, banaitaigiparangko iano jakkala. 

I. APSAN ONG-ANIO PANGCHAKATGIPA AGANANI 
BIMANGRANG. 

la tokni ning-o man-gopgiparang: 

1. Simile (Srangsrang Tosusaani) 

2. Metaphor (Donchipile Tosusaani) 

3. Allegory (Donmitapgipa Bakrogipa Golpo) 

4. Parable (Toromni / Cholon Bewalni Bidingo Skidapani 
Donggipa Kan-dikgipa Golpo) 

5. Fable (Srangsrang Skidapani Donggipa 
Kan-dikgipa Golpo) 

1. SIMILE (SRANGSRANG TOSUSAANI) 

Simile katta Latin katta “Similis”-oni ong-kata, jeni ortoara 
apsangjpa ba apsan ong-ani . Simileara rokom dingtanggipa bostu 
minggnini apsan ong-aniko rongtale ba srangsrang janapanian ong-a. 
Uan rokom dingtanggipa bostu minggnini gun apsananiko tosusaani 
ong-a. Similenija-panggunrangara indake ong-a: 

(a) Tosusaanio rokom dingtanggipa bostu minggni dongna nanga. 
Maiba bostuko apsan rokomni bostumingan ba mande saksako 
sakgipinmingan tosusaaniara simile ong-ja. 

(b) Bostu minggniko tosusaaniko rongtale ba srangsrang janapna 
nanga. 

Srangsrang tosusaanina A-chikrang gita. chacha. ganda aro ma-at 
kattarangko jakkala. 

Edwin Bangshallni “Ripok Do-katchi” poedoni ritingbriko nina; 

“Do bima gita gangcheng 

Chapajok setangna, 

Atching bolgisim gita 

Kom tote sikapna”. 

lano setangko chelchakna kengijagipa mechikko, dobisarangko 
naljokatgipa dobima aro sipilaonaba komtotpile chikaigipa atching 
gisimming tosusaa. lano maming donmitape tosusaani gri; 
tosusaaniko srange uiaia. 

Tongtong ba srangsrang tosusaanio iarangko gisiko donna nanga: 

(i) Tosusaani ramramsrang ong na nangja. Tosusaani grian 
uiaiengode, tosusaani namgni gri; uan onggramaianisan ong-aia aro 
maming me-sudapaniko onna man-ja. 

(ii) Tosusaaniara ma sina man pilsranggijagipaba ong skana 
nangja. Gimikande uikugijagipa ba bang gija manderangsan 
ma siaigipa bosturangko tosusaanio jakkalna nangja. Apsanangani 
ba apsangipa gunara nikbregijagipa ba rim chipnamangba 
man gijagipa ong na nangja; chong-motan, ma sianio peng pangani 
dongna nangja. Seaniko talatdapna aro poraigipani-knatimgipani 
gisik“ka*tongko an sengatnasa Srangsrang Tosusaaniko jakkalna 
nanga. 

SIMILENI ROKOMRANG 

Simileko bakkandikani aro bakroani kri rokom gni dake suala. 
Uarangara: 

(a) Simple ba Ramram Similerang 

(b) Epic ba Homeric ba Bakrogipa Similerang 

fa) SIMPLE BA RAMRAM SIMILE 

la Aganani Bimango tosusaani ramram ong aia aro bakkandika. 
“Da alde aramba kil gita boksoriri” ine tosusaania bakkandika aro 
ramram ong aia. 

(b) EPIC BA HOMERIC BA BAKROGIPA SIMILE 

Basakobade Similena jakgitelgipa bimangko onna miksonganio, 
tosusaani bidingming nangeaigipa aro nangepagijarangkoba cheeme 

on dape tosusaaniko daka. Iliad aro Odysseyko segipa Greek poedo 
segipa Homer indakgipa tosiisaani bewalko namnikbeani gimin, 
iandaka tosusaaniko Homeric Simile ine agana. Una agreba, epicrango 
ba dal gipa wa sagipa matgrikrangni bidingo bakroe che-eme golpo 
ba poedo seanirango bakroe tosiisaanirangko daka. Homerni Iliad-o 
aro John Miltonni Paradise Lost-o, bakroe tosiisaanirang bang-bea. 
Achikkuoba Dikki Bandini gimin Katta Aganao ia tosusaani bewalko 
nika. Llewellyn R. Marakni sea “Metongbolni Gittim”-oniko 
mesokaniko ra na. So reni nitoaniko iano ro e talata: 

“Aiao nang ko So reko, 

Sokja nang ko nomilko, 

Dangga rugitalsajok anode, 

Do do pe gitalsajok bimade! 

Ku chil mandal bibalan bibala, 

Kni sarin bigonga bigonga. 

Kni wa gong gatode, anoni, 

Wa gong sni sokpila, nomilni. 

Janggil na bat na ware 
Okgil boksat bolgare. 

2. METAPHOR (Donchipile Tosusaani) 

Metaphor Greek katta “meta” aro “phero”“ko ra dime ong atgimin 
katta ong a. “Meta”-ni orto dingtanga aro “phora”/ “phero” ni orto 
“Ango gnang” ba “Anga ra bita”. Miksonganiara, tosusaaniko 
paraksranggija ra bitchipile dongaia. Ia Aganani Bimango, katta 
mingsako minggipinni biapona ra-angskaa, jeni a-selan tosusaani 
srangsrang ong-gija napchipile dongaia. Uni gimin, maimancha 
apsananio pangchakate tosusaa, uko talsranggija rim-chipe ra na 
ga aka. Indake Metaphorko Compressed Simile ba Bakkandikatgimin 
Simile ineba agana. 

Mackenson Rongmithu iandaka Aganani Bimangko uni poedo 
“Panteni Gisik Raan^-o jakkala. 

“Oh me chik ! 

Cholguga naan 
Satanni gisik 
Napa nang gitan”. 

Mechikko iano cholguga baksa tosusaoba, satanni gisik maidake 
uo napa, srangsrang talatdapani gri. Adam aro Hobani obostaoniko 
ra na nanga inesa rim chipe ra na man-aia. 

Metaphorko jakkalon, ka mao on giparangko gisiko donna 
nanggen: 

(i) Simileo tongtong srangsrang tosusaaniko dakoba, 
Metaphorode tosusaaniko paraksranggija aganchipilaia ba 
sechipilaia. 

(ii) Similena phraseko ba verb donggijagipa katta toksako 
nangtelaioba, Metaphorko katta mingsachin choliatna man a. 

(hi) Bang a similerangko bakkandikate Metaphor dakna man a; 
bang-bata Metaphorrangkon dokbadale Similerang dakatskana 
mana. 

Metaphorna dongimin niamrangko pe on, gipin rokom 
Metaphorrangko ong katatskaa. Uarangara: 

(i) Strained ba Forced Metaphor (Bilgrigipa Tosusadraani). 

(ii) Mixed ba Confused Metaphor (Bringipa ba Jajaani Gnanggipa 
Tosusaani). 

(hi) Sustained Metaphor (Bakroatgimin Tosusaani). 



Tosusaaniara kra-melipilgijagipa, bebera na man-ani nalsao 
ongpilgipa aro che-emdugagipa ongna nangja. Metaphor biaptangna 
kragipa tosusaani ong-na nanga. Uigija ba aganronggija 
bidilrangoniko kattarangko ra*e, maming apsananiko mesokgijagipa 
tosusaaniko jakkalaniara, agananiko ba seaniko namdapatna ba 
knatodapatna bilmanja. Indake kra-melipilgijagipa tosusaanikon 
Strained / Forced Metaphor ba Bilgrigipa Tosusadraani ine agana. 

Aijison G. Momin indakgipa tosusaaniko uni “Tribeni” poedoo 
jakkala: 

"Oaha nangchin, gisikni biginchi; 

Aganenga chasongna, ring-kugen jatanti- 

‘Chingna gnang Nang on ka dongna mikkangchi 

Rongtale jokangku, chijanggi TRIBENI !” 

A chikrangnade Tribeni nikronggimal knagimal ong ja. “ Oaha” 
inode do-ga gita toa. “ Nang on” kattako oikor dal-gipachi abachengani 
gimin aro chijang gi ine aganani gimin, poraigipani gisik Nokgipa 
Isolkosa chanchiata. Indake nikronggimal knagimal ong-gijaming, 
badeangpile tosiisaaniara Metaphomi niamko pe*a; uni giminsa 
indaka tosusaaniko ramram Metaphoroni ma ekate, Bilgrigipa 
Tosusadraani ma malo dona. Indiba, ian seenggipani seani gun ba 
rokom-bewal mingsa ong a. 

f ii) MIXED/ CONFUSED METAPHOR f BRINGIPA BA JAJAANI 
GNANGGIPA TQSUSAANT^ 

Mingsa katta bichongni gimin aganmitingo ba semitingo, 
dingtang dingtang bidilrangoniko tosusaani kattarangko jakkalna 
nangja. Nangrimaniba meliani donggijagipa kragijagipa tosusaanikon 
Mixed/ Confused Metaphor ba Bringipa/ Jajaani Gnanggipa 
Tosusaani ine agana. 

Addisonni poedooniko pe skagimin ritinggniko nina: 

“Anga tikkelenggipa poedon’ miteko duk onge lagam pata, 

Jean ka dongkala ring aniko chochakatna ma ringa”. 

la ritingrango poedoni miteko changgni dake, bidil gipinoni 
kattarangko ra e tosusaa. La gam pata i non gureming aro chochakatna 
inon jahasming tosusaaniko nika. Poedoni miteko gureming aro 
jahasming tosusaaniara krabea ongja. 

(hi) SUSTAINED METAPHOR f BAKROATGIMIN TOSUSAANI) . 

Aganmanchagipa ku-sik aro tosusae agangipa kusikko brinbawe 
jakkaldimna nangja. Kakket baksa toLani re*chapode, tosusaanio 
meli-nangrimaniko gimaata. Sentenceni tong'Sako orto baibai aro 
tong-gipinkode tosusaani gadangosa seode, uan Sustained Metaphor 
ba Bakroatgimin Tosusaani ong a. Indake brinbawegipa sentenceko 
gelon nambata. 

Ka-mao otf-gipa mesokaniko nina: 

"Ua mandede budepabejok; basakobade a*ning mikdoko 
donggipasagnok”. 

la sentenceo, budepabeiok inon bilsi brimanchaaniko miksonga; 
indiba “ aning mikdoko donggipasagnok” inon sigiminko bakoso done 
a-ningo gopakosa tosusaani bimango agana. 

la Aganani Bimangko, chong motan Bakroatgimin Tosusaaniko 
Achikkuo sea-jotanirango jakkalako nikrongbreja. 

3. ALLEGORY (DONMITAPGIPA BAKROGIPA GOLPO) 

Allegory kattako Greek katta minggniko, “alios” aro “agoreuo” - 
ko ra dime ong ata. “Allos”-ni orto gipin aro “agoreuo” -ni orto Anga 
a gana . Allegoryo agangipa golponi ning oba maiba gipin miksongani 
dongkua. la Aganani Bimango, aganenggipa ro-gipa golponi maiba 
dingtangmancha miksongani donga, indiba uko parakgija sechipilaia. 
Indakgipa golponi miksongchongmotaniara toromni, janggi tangani 
ba cholon-bewalni bidingo maiba skidapaniko on anian ong a. 

Allegoryo maiba bostuko ba bidingko gipin bimango donmitape 
che-eme sea. John Bunyanni segipa Pilgrim’s Progre.ss- an English 
ku-siko sea-jotanio mingsingbatsranggipa Allegory ong a. la seaniko 
Wilson K. Marak Song re gipani Songreani ine katta bichong on e 
pe skaaha. lano kakketgipa Kristianni jringjrotni janggiko man na 
songreaniko, indake songreanio ba janggi tanganio maidakgipa 
obostarangko, dakmajoanirangko aro neng-nikanirangko chagronga, 
uarangko mairangchi maidake amna man a, pilakkon tongtong 
srangsrang segija, donmitape che-eme sea. lano kakketgipa namgipa 
janggi tanganiko tangna Kristianrangna mikrakataniko on-a. 

4. PARABLE (TOROMNI/CHOLON-BEWALNI BIDINGO 
SKIDAPANI DONGGIPA KAN-DIKGIPA GOLPO). 

Greek katta minggni “para" aro “ballo”-ko ra dime parable kattako 
ong-ata. “Para”- ni orto sambao/ sepango aro “ballo”-ni ortoara Anga 
dona /gala . Parableo golpo baksa uni orto sambagrik donga. 

Allegory gitan Parableba donmitapani donggipa golpo ong-a. 
Parable Allegoryna bate kan-dikbatani gimin uko Kan-dikgipa 
Allegory ineba agana. Allegoryo gitan Parableoba toromni, cholon- 
bewalni ba gisikni bidingo skidapani donga. Toromko skiprakgiparang 
skidapani donggipa kan-dikgipa golporangko uamangni skianirango 
jakkalchapronga. Parableni dakchakachi uamang an-tangtangni 

skianiko talatdapna, me-subatatna aro knatimgiparangni gisikko 
salna aro chinapatna chol ra-a. 

Sastroo, mongsongbate Niam Gitalo, skidapani donggipa 
kan-dikgipa golporang bang-bea. Pil nipil Jisu uni skiprakanirango 
indakgipa golporangko jakkala. Uarangoni mingsara namgipa 
Samariani Mandeni golpo, jean “Angni songsulara sawa?” ingipa 
sing-anina aganchakani ong-a. Nangani salo dakchakgipaan songsul 
ong-aia ine mesokna Jisu ia golpoko jakkala. 

Sastroni minggipin kan-dikgipa indiba ning-tugipa orto 
donggipa toe skiani golpoara Branggipa Depanteni golpo. Pagipaoni 
ong-katdrae donggipa depante chakna ampilgija dukrangko 
chagronga; wak niriktimaonan ua sokpila. Indake Gitel Isoloni chel-e 
donggipa mandeonaba duk-skimani soka. Depante nokona pil-baon, 
pagipa kusi ong-bee matchu damrako doke aale uko rimchaksopila. 
Mande gisik pil e Gitelona katnapon, Gitel kusi ong-bee uko 
nolnapsoa. Mande Jisuni agananiko gualna jotton ka-oba, ia 
parablean uko gualna on-jawa. 

5. FABLE (TONGTONG/SRANGSRANG SKIDAPANI 
DONGGIPA KAN-DIKGIPA GOLPO) 

Fable katta Latin katta Fabula - oni, Old French gita English 
ku-sikona sokbaa. Ja-pang kattade “fari”, jeni ortoara aeana. Fableara 
banaigipa, skidapani donggipa kan-dikgipa golpo ong-a. Fableo 
donmitapani ba re-chapgipa miksongani dongja; skidapaniko 
srangsrang on-aia. Cholon-bewalni bidingo skidapaniko on-na gita, 
Fableo matburingrangko ku-aganata aro mande gitan dakat-ka-ata. 

Mingsingbatgipa Fablede Aesop’s Fables ba Aesopni Golporangan 
ong-a. A-chikkuoba indakgipa golporangko Simison R. Sangma 
(Gredalpa) aro Dhoronsing K. Sangma (Bitjepa) sea. Dhoronsing 
K.Sangmani A-chik Golporang Bak III-o on-gipa “Makkre aro 
Do-mesar-ni golpoko chu-gimik ong-gija seng-sote nina. 

“Do-mesal makkrena aganaha, ‘Ma-nok, na-a jagital jatengrako, 
te-gisim anggal so-o, angni nokchi re-angpabone’. Makkreba 
re-angbebeaha. Do-mesal mi song-mano, sam-dik chane, sam-dik 
rikingo ba-e bitchi ronggni chi-ataha. Cha-man ringmano makkre 
do-mesalko mittele aganaha, ‘Ma-nok, na-aba basakoba changsamang 

rona re angpabo’. 

Do mesalba makkreni agananga gitan re-angbebeaha. Mi 
song-mane, sam-dik chane, makkre sam-dik rikingo asonge bitchi 
chi na jotton ka-beaha. Bitchi ong-ka^ana ki-sangko sam-dikona 
onatkaloa, makkreni ki-sang chibiltokaha”. 

la golpoo makkre aro do-mesal mande gita ku-agana aro mande 
gitan ma-nok chane cha-grik-ringgrika. Golpo bon-oa, ia skidapaniko 
on-a; “Chanchibewalgija gipinni dakako nike dakpaaina nangja”. 

II. MELIANI BA NANGCHAPPAANIO PANG- 
CHAKATGIPA AGANANI BIMANGRANG (ASSOCIATION). 

Maiba bostuko chanchimitingo minggipin bostuba gisiko 
nabapaaion, ba maiba bostu minggniko chanchidimmanaion, 
uarangni gisepo maiba nangrimani ba nangchappaani dongani 
giminsa indake ong-a. Ua bostu minggni indakpile gisiko 
nangchapgrike dongahani gimin, mingsako chanchion minggipinba 
gisikona nabapaaia. Indake nangrimbegipa ba nangchappaaigipa 
bosturangko ba chanchianirangko ra-jujagrike ba mingsani palo 
minggipin kojakkalskana man-a. 

Indake jakkalgipa Aganani Bimaagrang rokombri donga. 
Uarangara: (i) Metonymy; (ii) Synecdoche; (iii) Hypallage aro (iv) 
Allusion. 

(i) METONYMY ; Greek katta “ineta” aro “onoma”-ko ra-dime 
Metonymy kattako ong-ata. “Meta”-ni orto dingtanea ba dinetaneani 
aro “onoma”-ni orto biming. Chu-gimik kattani ortode " biming 
din g tan g on g-ani” . la Aganani Bimangko jakkalon, bostu mingsani 
palo uming nangrimani donggipa gipin bostuni bimingko on-skaa. 
Indake biming on-skaani rokomrang adita donga. 

fa) Bostuna ba maianaba chin on-gipakon ua bostu gita iakkalani . 

la Aganani Bimango, mangsonggipa bostuni palo uni chinkosa 
on-skaa. 

Jonmoni D. Shirani “Basako” poedoni ritingsako nina: 

"Denggoka kratcha-e an-tangni skoko”. 

Skoko pangnan mandeni rasong mikkimni chin gita ra a. Sko 
Ipenggokania, rasong mikkim bon e kratcha aniko mangsonga. 

(b) Dakgipa ka gipani pal uni jakkalgipa ostroni bimingkosa 
iakkalskaani. 

“Tonualna bate penan bilakbata”. 


Matgrik tonualko jakbita aro segipa-jotgipa penko jakkala. 
pn gimin mesokanio, matgrikni pal uni ostro tonualko aro segipa- 
iotgipa mandeni palo uni ostro penko jakkalskaa. Dakgrike amanina 
Ibate sea-jotanian mandeni kosako bilmanbata ine iano miksonga. 

(c) Aselko ongatengg ipa japangna (cause) nakategipa bitekosa 
leffcct) aro biteni pal a sel ong ateng gi pa ja pangkosa jakkalskaan i. 

B.K. Sangmani poedo “Songregipa” poedoni ritingbriko mesokani 
%ita ra-na: 

“Sambengo ma sia 
Sakgipin songregipa, 

Tikata ding-bom an chiko 
Minggija gandingko * 


Songregipa sakgnini sambagrike asongna nanganionisa ding-bom 
Ran chi ba an chaani nakata. Iano a-selni palo nakatgipa bitekosa 
Ijanapa, 

(b) Bostu donchakgjpakon bostu manchani pal iakkalani . 


Mesokani : Songjinma gimikan uni chee re-baanina inchroaha. 

la agananio, songjinmao donggipa manderangni palo 
|songjinmakosa janapskaa. 

(c) An-saoatenggjpa gisik moatenggipa bostuni pak uoni 
jong-kateng gipa, chanch iani ba gisikni re anikosa iakkalani : 

Mesokani : Dedrangan nokdangni ka dongani ong a. 

Ma-a paasa mikkangchina dedrango ka-donga, indiba uamangni 
ka donganikosa janapaia; ma-a paa manchakode janapa dongja. 

(f) Daka-ka-a man-enggip^ni pal daka-ka-a manchakosa ianapani . 

Mesokani ; Uni taridugaaniara ka-dingstekanisa ong-pilaha. 

Manderangni ka dingstekaniko ong-atpilaha ine iano miksonga. 
Taridugagipa mandeko iano janapgija, uni taridugaanichi 
ka dingsteka man akosa janapa. 

(g) Kamni p al u k o dakgipar k agipakQ sa janj^pani. 

Mesokani : Da-ode Jadavkon man-jajok. 

la sentenceo miksongchong-motade Jadavni segipa ki-tapkosa. 
Indiba ki-tap segipa Jadavkon ki-tapni binding gita iano jakkala. 

(h) Bostuni pal uko tarichakgipa biapkosa jakkalani . 

Mesokani : Santiniketansa namachim; iade pakskegipaan 
chotningaia. 

Santiniketande biapsa; ianode Santiniketano tarigipa jolakosa 
miksonga. 

2. SYNECDOCHE 

Ian Latinoniko Greekona ra-srogimin sunekdokhe kattaoni 
ong-kata; “sun” aro “ekdekhesthai” kattarangko dondima, jeni ortoara 
sulsul baksa apsan aro ra-skaa ba maiba ortoo ma-siskaa. 

la Aganani Bimango, bostu mingsani palo, uoniko ma-ekgalna 
man-gijagipa uni bak ge sako ba chii-gimikko jakkalskaa. la Aganani 
Bimangko “Chu-gimik aro Bak Bimang” ineba agana. landake 
jakkalaniko ka-mao on-a gita rokom ma-ekatna man-a: 

fa) Chu-gimikni pal Bak Ge sako Jakkalani . 

Mesokaniko Harendra W. Marakni kitap “A-chik 
Aganbewalrang”-ni “Giting Bolni Atchia” ingipaoniko ra-na : 

“Gitok wa-rikapko, sre tonggitchakko”. 

Iano wa alni pal, uni bak ge-sa wal-sare gitchakkosa janapaia. 

(b) Bak ge-sani pal Chu-gimikko Jakkalani. 

Mesokani : “A gilsak bobil dakoba anga re-telaigen”. 

Iano miksongade biaptangkosa ba biaptangni manderangkosa, 
indiba janapade a-gilsak gimikkosa. 

fc) Mamalsani palo Toksako Jakkalani . 

Mesokani : Evelyn R. Marak-ni “Game Cha^gipani Ka-danga" 
poedooniko nina: 

“Silni tala-lota ! 

E-sal laude maia”? 

la ritingrango miksongade cha-chak-ringchakanirang gimikkosa, 
indiba janapade tala lotakosan. 

(d) Tokni oalo Mamal Gimikko Jakkalani 

Mesokani : Cha on-naba cha-chak ringchakanirangan dongja. 

“Cha” inani gimin ringchakani inon ong-aigenchim, indiba iano 
ma-mal gimikkosa “cha-chak ringchakanirang” ine jakkala. 

(e) Bimang Donggipani pal Bimane Donggiiapipako Jakkalani. 

Llewellyn R. Marakni sea “Dikki”-o, Dikkiko palako ra-rikgipa 
Kappasil agana: 

“Gitok ma-siatchengbo 

Ka-bak sosiatchengbo”. 

“Gitok ma-siatgipa, Ka-bak sosiatgipa”-ra chuko miksonga. Chuo 
bimang donga, indiba iano una bimang donggijagipakosa, chu ringani 
bewalkosa jakkalskaa. 

ff) Bimang Dong gi lj a gipani palo Bimang Donggipako Jakkalani . 

Mesokani ; Blade makkreonin bang-e chel-kuja. 

Iano bimang donggipa makkre manchako miksongja; bimang 
nitogijani aro skia man-gijani bewalrangkosa miksonga. 

(g) Bostu Minesani nal. ieoniko Ua Bostuko Taria uko 
Jakkalskaani. 

Mesokani : Sona dongpajaen gitokba bangbang. 

Iano sonani silitingkosa miksonga, sona til-ongkode ong-ja. 

fhl Pol/ Tok (Class) G imikni nal Saksako Jananani. 

Karnesh R. Marakni Shakespeareni Dakmesokani “The Merdbant 
of Venice“-ko “Veniceni Badjnggipa” ine katta bichong on e 
pe-skagipaoniko mesokaniko rh-na: 

"Daniel bichalna re-baaha ! 

Oe, Daniel saksa”. 

Dakmesokanio kachariona Daniel re-baja. Daniel gisik seng-gipa, 
bichalna jerana changgipa ong-a ine Sastroo nika. Portiasa ukilni 
gandingko gane, an-tangko dalgee biming mingjee segipani ripeng 
Antoniokojokatna le-baa. Uni aganna jerana changani giminsa kakket 
bichalko man*na ka-donge Shylock Portiako Daniel baksa toa. Daniel 
inon pilak gisik seng-gipa aganna jerana changgiparangko man-gopa 
aro uamangni palosa uko biminga. 

3. HYPALLAGE BA TRANSFERRED EPITHET 
(ADJECTIVEKO BA TALATENGGIPA KATTAKO 
RA-JUJAANI) 

la Aganani Bimango, talatenggipa katta tokko ba talatgipa Epithet 
ba Adjectiveko, katta mingsaoni minggipinona ra-jujaa. Mandeko 
talatenggipa kattako sentenceo bostuko talatna jakkalskaa. la 
ra-jujaenggipa kattara gnigipa kattaming meli-ma-gapsrangade 
ong-ja; talatgipa katta skanggipa kattamingsa meli-ma-gapa. Talatani 
kattako gnigipa bostuming jakkalo meli-nangrimanide agangipani ba 
segipani gisikosan dongaia. 

Mesokani : Mikgrigipa ja-arang re-a norokchi. 

lano ja-arangde mikgrija; mande ba uni gisiksa mikgria. lano 
talatgipa kattara mikgrigipa aro uko mandeoniko uni ja-arangona 
ra-angskaa. 

4. ALLUSION (TONGTONGGIJA JANAPANI BA 
JANAPGITCHINGANI) 

Allusion katta Latin katta "alludera”-oni ong-kata, jeni ortoara 
samingba ba maimingba kal-ani . la Aganani Bimango, saoba 
mingsinggipa mandeni agananiko ba batanggimin somoeo maiba 
niksenggipa a-sel ong-aniko gisik ra-atpile janapa; indiba ia agananiko 
srangsrang ba tongtong janapja, janapgitchingaia. 

Mackenson Rongmithuni "Panteni Gisik Ra-ani” poedoo iako 
jakkala: 


26 



“Nang’ ambi Hobani 

Gisik bimango, 

Chengo niam pe-ani 

Donf enga nang-o”. 

lano I oedo segipa, Sastroo segimin gita, cha-na beng*gipa bolni 
biteko cha-e Hobani niam pe-aniko, an-tangko togigipa me*chikni 
gimin chanchion gisik ra-atpOa. Uko togigipa me-chikko ua Hobaming 
chanchidima. 

III. DINGTANGGRIKANIO PANGCHAKATGIPA 
BIMANGRANG. 

Dingtanggrikanio pangchakatgipa Bimangrangni ning-o 
ja-napgiparangara iarang : 

1. Antithesis (Dingtanggrikgipa kattarangko aro 
chanchianirangko dondimani) 

2. Epigram (Ong-chongmotako kosakgilgil nie ong-jasusu ba 
bikpile nikatani) 

3. Oxymoron (Orto bikpilgrikgipa katta minggniko joljol 
sambagrik donani) 

4. Paradox (Kakketoni bikpile aganani, jeon kakketani dongnaba 
donga) 

5. Climax (Bosturangko /Chanchianirangko mongsong- 
bregijagipaoni mongsongbatgipaona tang-dorikrike aganani) 

6. Anti-Climax (Mongsonggipaoni mongsongbregijagipaona 
tang-onrikrike aganani) 

7. Catachresis (Kattani orto chongmotoni dingtange aganani) 

8. Syllepsis ba Condensed Sentence (Dingtang dingtang 
kattarangko/ chanchianirangko bakkandikate agandimani ba 
sedimani) 

1. ANTITHESIS fPlNGTANGGRlKGlPA KATTARANGKO ARO 
CHANCHIAN IRANGKO DONDIMANI) 

Antithesis katta Greek katta “anti” aro “tithemi”- ko dondime 
ong atgimin ong a. “Anti’’-ni orto “against” ba bikpilani ba 


27 


dingtanggrikani aro ‘titheni’ -ni orto ‘I place’ ba Aos^ dona. 

la Aganani Bimango, agananiko rongjribatatna gita, 
dingtanggrikgipa kattarangko ba chanchianirangko apsan 
badegrikgija sambagrike dona. 

Mesokani : Nangrimao mangraka, melijao gugraa. 

“Nangrimao mangraka” inon, nangrimjaode be-aigen ba gugragen 
ine uitelaia; uni gimin gnigipa bakko agandapjaoba ong-aigenchim. 
Indiba “melijao gugraa” ine agandapaniara katta dingtanggrikoba, 
aganani skanggipa bakko ga-kimbatata. 

2. EPIGRAM fONG CHONGMOTAKO KOSAKGILGIL NIE 
ONGJASUSU BA BIKPILE NIKATANll 

Greek katta “epi” aro “gramma” -ko ra dime Epigram kattako 
ong-katata. “Epi”-ni orto “upon” ba “kosako” aro “gramma”-ni orto 
“a vmting” ba “seani minesa ”. Seani mingsani kosako minggipin 
mangsonganiko Epigramo dona. 

la Aganani Bimango, seaniko kosakgilgil niode, kakket ong-gija 
gita ba ongjasusu nika. Name chanchie niosa, ua seanio kakket 
ong-ani donga ine ma-sia. Epigramara niksenggipa cbanchianiko 
mesokjole, seng-sote aro seng-e aganani ong-a. 

landake aganani bewalara, knatimenggipa ba seako poraienggipa 
mandeko dikdiksana jajaata; name chanchitaiosa ua 
miksongchong-motaniko ma-sia. 

Mesokani : Chu-sokgijania chu-sokani krong ong-a. 

la sentenceko poraichengon ba knachengon, chu-sokgijania 
maidake chu-sokani krong ong-a ma-siningja aro jajaani nakata. 
Indiba name chanchie nion iako nika; mande chu-sokjaon jotton 
ka-taitaina nanga aro jotton ka-taitaie man-gipa chu-sokani 
mangrakgipa krong gita pangkamgipa ong-a. 

■q. OXYMORON fORTO BIKPILGRIKGIPA KATTA MINGGNIKO 
JQUOL/ SAMBAGRIK DQNANl) 

Cb^oron katta Greek katta “Qxumoron”-oni ong-kata, jeni ortoa 
nio goka nta nikgipa s eng-gipa aganani . “Oxy” <ni orto sharp ba 
wa-sagipa aro “moron” -ni orto foolish ba gokagip a. 

la Aganani Bimango pangpilgrikgipa kattarangko joljol ba 
sambagrike dona. Cb^moronba Epigram gitan dakaia, indiba iano 
badepile ba dugapilskae agana. 

Mesokani : Pagipa degipako ka saachi sasti on a. 

Ka-saani aro sasti on-aniara orto pangpilgrikgipa kattarang ong'a 
aro uarangko sentenceo sambagrik dona. Pagipa degipana ka-saani 
giminsa, uko namatna skenba, ka saomangba sasti on a. Chanchigija 
aganani gita nikoba, ning-tue niode seng-e agananiko nika. 

4- PARADOX fKAKKETQNI BIKPILE AGANANI. JEON 
KAKKETANI DONGNABA DONGA) . 

Greek katta ‘‘paradoxon”-oni Latin katta “paradoxum” ong-kata 
aro unonisa paradox katta ong-katskaa. ‘‘Para”-ni orto badee aro 
“doxa”-ni orto chanchiani- 

la Aganani Bimango, maiba katta bichongni bidingo jinmani 
ra-chakgimin chanchianioni bikpile janapaniko daka, jeon 
nangchongmotgipa kakket ong-ani donga. 

Epigramara nikchrakpile saniba ba maibani gimin tiktak 
aganmanchaani ong-a; indiba Paradoxode apalbate chanchiani donga. 

Mesokani : Badita ta-raka, inditan ka-sina. 

la agananio kakket ong-ani donga. Mande badita ta-rake ba skete 
ka-a, inditan nikgualanirang aro niksretanirang ong-kata. Uko 
a-bachenge ka-taina nangon, somoe cha-bata. A-bachengaoni simsake 
ka-sne ka-on, somoe komibate nanggenchim. 

5. CLIMAX fBOSTURANGKQ / CHAMCHIANIRANGKO 
MQNGSONGBREGIJAGIPAQNI MQUGSONGBATGIPAQNA 
TANG-DORIKRIKE AGANANI) 

Golpo ba Dakmesokanio gisik nangatbatgipa ba a-sel ong-ani 
chubatgipa bak ba obostakon dimax ine agana. Golpo baririkrikange 
siani, so-otani, bia ka-ani ba indakgipa mongsonggipa bakona soka, 
jekon golponi ba Dakmesokanini dimax minga. 

Climax kattako Greek katta ”Klimax”-oniko ra-a, jeni ortoara 
jang-ke. Jang-keko onbatgipaoni chubatgipaona maldoroioa. .^»an 

dake, ia Aganani Bimango, chanchianirangko ba obostarangko 
mongsongbregijagipaoni mongsongbatgipaona sulsul dona, jedakode 
katta/ chanchiani mingantian una skang janapgipana bate 
niksengbatrikrika, jagambatroroa aro ga>kimbatroroa. 

Mesokani : Chinga uko sandiangon, uni jutarangko, sonani 
silitingko aro manggisiko nikaha. 

la sentenceo mongsongjabatgipa dam komibatgipa jutarangko 
janapchenge, sandianio mongsongbatgipa manggisiko bon-kame 
dona. 

6. ANTI-CLIMAX BA BATHOS fMONGSONGGIPAONI 
MQNGSQNGBREGUAGIPAONA TANGONRIKRIKE AGANANI) 

Anti-chimax inode Climaxoni bikpilskaa. *‘Bathos”-ara Greek 
katta ‘l>athus”-oni ong-kata, jeni ortoara tu-ani . 

Anti-Climax ba Bathos inon, maiba chugipa gadangoni ba 
mongsonggipaoni gitik gitak ga-akonani ba tang-onaniko miksonga. 
Skang tang-doaoni gitik gitak tang-onani gimin kamko ba obostako 
niksengbata. Anti-Gimax -ko So-onchokangani ineba minga. Gimax 
ba chubatgipaona sokon, golpoba Dakmesokaniba mongsonganio 
komirikiikanga. 

la Aganani Bimangara ong-pflgijani ba bebera-na man-pilgijaniko 
nakatate, ka-dinganiona sokatpila. lako sakoba uni goka ong>anina 
ba namgijanina chonnike jinmana parakani gita jakkala. 

Mesokani : Ua pagipaoniko gamko, namgija bewalko aro sko 
kodatongako man*rikaha. 

7. CATACHRESIS fKATTANI ORTO CHONG MOTONI 

DINglANGE JAKKALANI) 

Greek katta ‘‘katakhresis”-oni Latin katta “catachresis” ong>kata. 
‘Kata'-ni orto on g»pfa aro “khresthar-ni orto iakkala. 

la Aganani Bimango, katta mingsani orto chong motoni 
dingtange kattako jakkala. 

MfiSOkaoi: A-chikrangdego-olbu aman-gipanadeon chap- 
sikchapjana. 

la agananio, ”go>ol bu-a” inon «Aipu sua- knsa miksonga. Go-olni 
orto chipuni ortooni dingtangsranga. Indiba gD*oI aio chipuni bimang 
apsanangani gimin aro bu-ani dakba chipa suani dakming 
apsanangaiani gimin A-chikrang indake agana. 

8 . SYLLEESIS BA CONDENSED SENTENCE 

fBAKKANDIKATGIMIN SENTENCE) 

S>ilepsis katta Greek katta ‘‘sullepsis’’-oni ong-kata. ‘‘Sun’’-ni oito 
apsan aio ' 1 epra’’-iii orto ra-ani. 

^Depsisko Condensed Sentence ba Bakkandikatgimin Sentence 
inebe agana, maina sentence gnio aganna nanggipako sentencesaon 
matchotata. 

la Aganani Bimango, chanchianirang dingtanggrikbeani gimin 
uarangko rongtale sentenceprako aganna nangachim, indiba 
chanchianirangko ra-dime sentencesaon janapdimaia. Chanchiani 
minggniko verb ge-sanchi parakoba, uarangko dingtang dake rama 
nangaia. lako ka-dingatnasa ku-akmao jakkalbata; rongjrime aganna 
nanggipaode jakkalna man-ja, maina indake agananiara gisik 
saataniba ong-pila. 

Mftsnkani : Biade bostukoba be-entangkoba palsrangahana. 

la sentenceo “bostuko pala” inon tangkana korosna bostuko 
palako miksonga. "Be entangko pala” inon tangkana ong-genchim 
ong-oba, cholon bewal namgijaniona sokako mangsonga. 

IV. NIKJAGRINGANIO PANGCHAKATGIPA 
BIMANGRANG. 

Nikjagringanio pangchakatgipao ja-napgipa Aganani 
Bimangranga iarang : 

1. Personification (Maikoba maude gita ra'ani/ cbanani) 

2. Personal Metaphor (Mandeni gunko janggi gri bostnrangna 
on*skaani) 

3. Pathetic Fallacy (Ong-telaigipa ba janggi gri bostnrangna 
mandeni gisik re-anirangko on-gualani) 

4. Apostrophe (Jinmana agai^irakanio ba poedoo, sigiminna ba 

uno donggijagipana miksonge agangipa bak) 

5. Vision (Nilgagringsoani) 

6. Hyperbole (Ga-kimatna aganbadeani) 

7. Prolepsis ba Anticipation (Mainaba/ Maikoba Ka-dongsoani). 

1. PERSONIFICATION fMAIKOBA M ANDE GITA RA ANI/ 
CHANAND 

la Aganani Bimango, janggi grigipa aro bimang donggijagipa 
bosturangko dakat-ka-ata aro ku-aganata. Personification kattako 
Latin katta “persona”-oniko ra-a, jeni orto “mande”. 

Janggi gri bosturangba mande gitan dakpaa, uipaa, gisik ka-tongo 
su-dikpaea ine mande chanchia. 

Mesokani : An-tang ga-akone saknaanan bolkoba den-e 
rosrangjok. 

An-tang saknaa gitan bolba sa-dikpakan den-a ine iano miksonga. 
Boiko iano mande gita ra-e, una mandeni gunko on-a. 

2. PERSONAL METAPHOR (MAljlDENI GUNKQ JANGGI GRI 
BOSTURANGNA ON-SKAANH 

la Aganani Bimangoba, Personificationo gitan mandeni gun- 
bewalrangko janggi gri bosturangna on-e uarangko mande dakata. 
Personal Metaphorde Personificationni ning-on ga-akaia. 

Mesokani : Ka-tinggipa chipakkorerang^ko chinga amna nangaha. 

Chipakkorerang janggi grigiparang ong-oba, iano uarangko 
ka-tinggiparang ine agane, mandeni bewalko uarangna on-a. 

2. PATHETIC FALLACY fONG-TELAIGIPA BA JANGGI GRI 
BOSTURANGNA MANDENI GISIKNI RE-ANIRANGKO 
ONGUALANn 

Pathetic Fallaqrinon, janggi gri bosturangna janggi aro mandeni 
gunrangko on-gualaniko mangsonga. la Aganani Bimangba 
Personificationni ning-on ga-akaia. Mandeni gisik ka-tongni 
re-anirangna janggi gri bosturang aganchaka ine chancfaie, uarangko 
mandena ka-sacfaakata, ba mandeni kamna gisik nangata. Mandeni 

gisikni re-ani re<badeon, gisik an-chapreton ba jajajiji dakon, indake 
nikgualani nakata. Aganenggipani nikgualaniko bosturango nikskaa. 

Mesokani : Anga bibal akon, uni saknae grapaniko knaaha. 

Bibal saknaako uija aro grapnaba man-ja. Aganenggipasa una 
indakgipa gunrangko on-draa. Bibal akmane duk man-anide 
akenggipani gisikosa ong-na man-a. 

4. APOSTROPHE fJlNMANA AGANPRAKANIO BA POEDOO. 

SIGIMINNA BA UNO DONGGLJAGIPANA MIKSONGE AGANANl 

Apostrophe-ara jinmana aganprakanioba poedo seanio, sigimin 
mandena ba uno donggijagipana miksonge agangipa ong-a. 

Greek katta “apo” aro “strepho’* minggniko ra-dime Apostrophe 
kattako ong-ata. “Apo'-ni orto “aside” chong-motan Sambenge aro 
“strepho”-ni ortoara “I turn” ba “ Anga an-pila ”. An-tangni mikkango 
donggijagipana sambengchi an -pile aganako iano mangsonga. 
Apostropheba Personificationni ning-on ga-akaia. 

Mesokaniko Jonmoni D. Shirani “Mikjumang A-gilsak”-oniko 
ra-na : 

“Jaktua^ok bao - O mikrima ripengrang- 

Mikkimito angni ekmatgijarang ?” 

Poedo segipa uni gimaatgimin ripengrangna iano aganenga aro 
uko “O” kattako jakkalanichi srangata. 

«;■ VISION fNIKJAGRINGSOANll 

Vision katta Latin katta *video”'Oni ong<a, jeni ortoan “I see” ba 

AngaBfla. 

la Aganani Bimango, agangipa ba segipa, donggijagipa ba 
gisikosan dongaigipa noksako nakatata aro uko indakpfle rongtale 
talatani gimin, uko mandeni uiani bil mingbongachin uia gita 
nikatpila. Mikronchi nika gita, nacbilchi knaa gita, gingtingchi 
gin gBilmiana gita, srwchi cha-totmana gita aro rim-e dangtape nimana 
gita dakatpila. Visionba Apostrophe gitan mandeni gisik 
an'chabeanichi nakatatako man*a. 

Baltorokatini gimin Sallingni Aganao indake talata : 

“Wa'an’ma bangsi sike 

A'ko dimu kitbajok; 

^nima knal sike 

Baflv) bgak akbajok”. 

la ritih grang ko knaon ba poraion, wa-a goako, bol moana gam-ako 
knapila aro a-dimu satbaako, bol bijak rurongako nikatmanpila gita 
daka.- 

6. t^ERBQLE fGA KIMATNA AGANBADEAND 

Sreek katta “hyper” aro “ballo” minggniko ra-dime Hyperbole 
kattako ong-ata. “Hyper”-ni orto “beyond” ba badee aro “ballo”-ni 
orto “I throw” ba An ga goata. 

la Aganani Bimango, bosturangko ba chanchianirangko 
ong-rongbewalna dal-batate ba komibate, nambatbee ba namjabatbee 
mesoka. Mandeni gisik obosta tiktakko ra-chake dongaina sikja; 
gunrangko nangana batpile ba komibatbee aganna man-osa ua gisiko 
chu-ongnika. Maiba bostuko namnikode uko maiba dakpile 
demittelna namnika; namnikjaode uko bon-rok bon-tokpQe chonnika. 
Gisiko chanchiani bUakani gimin indake mande aganbaderonga. 

Mesokaniko Evelyn R. Marakni “Ang Chakki” poedooniko ra-na: 

“Napo rim-manake jakchi 

Andalan’ bimangkon !” 

Andalanio bimang dongjani gimin uko jakchi rim-na man-jawa. 
Indake ian aganbadeani ong-a aro ia cholko ra-e poedo segipa baditana 
andalbebeachim uko parakna ska. 

7. PRDLEPSIS BA ANTICIPATION fMAINABA/ MAIKOBA 
KADQNGSQANI) 

Prolepsis Greek katta “prolambaneiD”-oni ong*a. “Pro”-ni orto 
skang aro “lambanein”-ni orto ra-a. 

Prolepsis aro Vision apsanangaia. la Aganani Bimango, jakkalani 
somoe ong<na skangan talatgipa kattako jakkalsoa. A-sel 
ong^nasigipakon a-sel ong-gimin gita mesoka. 

Mesokani : Chon-kamani sal sokoa, a-biirang jingjenga, 
songnokrang gugraa. 


34 



Chon-kamani sal sokkujaon, ong chongmotgipa obostaraogko 
nika ba uia ingipa gita ia agananio janapa. 

V. TONGTONG ONG>GIJANIO PANGCHAKA' 
BIMANGRANG. 

Tongtong Ong-gijanio Pangchakatgipa Aganani Bitpanj/rang 
iarangko man-gopa: | i 

1. Innuendo ba Insinuation (Donmitape/ Salmitape 

2. Irony (Chanchiaoni bikpilsrange agane miksongani 
parakani) 

3. Periphrasis ba Circumlocution (Salwingwinge ba Gonggeste 
aganani) 




4. Euphemism (Ku-pindape aganani) 

5. Sarcasm (Solani ba Takani) 

6. Satire (Intekani) 


7. Litotes ba Meresis (Bikpilgipako parakna chu-onge ba 
chu-soke agangija, jechakani kattako jakkalani) 

8. Paraleipsis (Aganchangmikani ba Nikchangmikani) 


1. INNUENDO BA INSINUATION fPONMITAPE BA 
SALMrTAPE AGANANI ) 


Innuendo kattako Latin katta ‘‘innuendo”-oniko ra-a, jeni ortoara 
gakeuani ba tongtoneeiia donmitape/ sa lmitape ayanani. 


la Aganani Bimango, paraksranggija donmitape/ salmitape 
takaniko ba solaniko daka. Indiba, indiomangba, maina aro 
uandakgipa kattarangko jakkale sola*takaniko daka. 
Mangsongchong-motanikode knatimgiparangsa ba seako 
poraigipaiangsa rim-chipe uisote ra-na nangaia. 


la Apnani Bimangko, saniba namgijako, gisflcbilgrianikobakam* 


; Ua man-e cha gipa indiba kakketgipa nokdango 
atchiachim. 

laaMfeesieeo -oi palo gifi kattako jakkalode agananiara 
pvakg^ aentenee oiig« dongaigeiudum. Indiba kattako Jakkalani 

gimin, man-e cha-gipa manderangde kakketgi jagiparang ong-a, indiba 
ia mandeni ma-a paade man-e cha-oba kakketgiparang ong-aia ine 
miksongskajok. lano man-e cha-giparangko taka. 

2. IRONY fCHANCHIAONI BIKPILSRANGE AGANE 
MIKSONGANIKO PARAKANl) 

Irony kattako Greek katta “eiron”-oniko ra-a, jeni ortoara 
tol-mikg ipa ba dipgtangatgipa. la Aganani Bimango, agangipa 
an-tangni chong-motgipa chanchianiko ba gisikni re-aniko donnue 
agana aro uarangko bikpilesa paraka. Agangipani jakkalgipa 
kattarangde uni parakna miksonggipaonide bikpilsranga. Mandeni 
dakgualanirangko ba gisik bilgrianirangko parakanio ian wa-sagipa 
ostro ong-a. Tol-mike agananiko agangipani ku-rang aro bewalsa 
parakskaa. 

Shakespeareni Dakmesokani “Julius Caesar’’-o Antony ia 
kattarangko agana: 

“Indioba Brutus agana, ua chuna sikgipa, Aro Brutusde mande 
ra-ako man-na kragipa”. 

Caesar Brutusna ka-sabeachim aro uko nirok-sandiacbim. 
Caesarde a-songna ka-sagipa ong-ja, an-tangnasa chuaniko am-gipa 
ine, Caesarko melaprugiparangbaksa jakon-pae Brutus so-otaha. Uni 
gimin Brutus “mande ra-ako man-na kraja” inesa Antonyde 
miksongchong-mota. 

PERIPHRASIS BA CIRCUMLOCUTION fSALWINGWlNGE 
BA GQNGGESKE AGANANU 

Periphrasis katta Greek katta “peri” aro “phrasis”-ko dondimaoni 
ong-kata “Peri”-ni orto duule aro “phrasis”-ni orto aganani . 
Periphrasis ba Ciicumlocution-ni miksonganide re-gele, gonggeske 
ba sahwingwings agananian. la Aganani Bimango, kan-dike aro sronge 
aganna man-gipako, agananiko me-subatatna ba ga-kunbatatna gita 
gonggeske agana. Gonggeske agangipara basakobade sompia gita 
dakpila aro ia Bimangko poedo seanio jakkalbea. 

Denison W. Mominni “Nang-ko Gisik Ra*gen” poedoo ia A ganani 
Bimangko nika. 

“Salba napna siaha 

Saliramni kolkumango” 

Salde saliramchian napa. “Saliramchi” kattako jakkale, 
“kolkumango” ingipako on-dapjaoba poraigipa uko ma-siaigenchim. 
Indiba ia kattako on-dapanichi, sal napgipa biap tiktakko gisiko 
nikjaghngate, ritingko me-subatata. 

4 . EUPHEMISM fKUPINDAPE AGANANI) 

Euphemism kattako Greek katta “eu”, jeni ortoara name aro 
“phemi”-ko, jeni ortoara Anea aeana. ra-dime ong-ata. 

Euphemism-ara agantobregijagipako ba aganna 
jakkebregijagipako name ku-pindape ba katta namachi donmitape 
aganani onga. Mitam kattarangko jinmao ku-watna namja. Indakgipa 
kattarangko srongsrong tiktak aganaiode, sanaba mitchiani, sanaba 
kenjagokani, sanabara gisik saani ong-kata. landaka obostarangko 
gelna ia Aganani Bimangko jakkala. 

“Siaha” ine aganaigija A-chikrang donesrangiahana. 
re-angsrangahana ine agananichi siani koborko dim-demate on-a. 
“Ki-a”, “su-bua” ine jinmao aganania knatobreja aro krabreja. 
A-chikrang donmitape a-pal re-a . a-pal bi-sa aro buring napa ine 
knatogi jako knatoate, mitchiako donmitape agana. A-chikkuo indake 
jakkalanirang bang-sranga. 

SARCASM fSOLANI/ TAKANI) 

Sarcasm katta French “sarcasme” kattaoni, jekon Greek katta 
“sarkasmos” -oniko ra-a, ong-kata. Uni ortoara be-enko chika. 
ka-anange ku-chil chika ba ka-anange agana. 

Ia Aganani Bimangara takani ba solani ong-a. lano aganmitapani 
dongja; tongtong takaia. Mandeko namnikgijani, chonnikani, 
kal-stekani ba kal-stapaniko mesokna ia Bimangko jakkala. la Aganani 
Bimangko jakkalgipani ku-rang aro bewalba aganani miksonganiko 
mesokdapa. 

Mesokani : Ba, da-alde chola gitchak ganpilade ! 

la agananio, haida gangipani an-gisimana ba sal rakbeao rong 
chikako gananina solani ong-a. 

6. SATIRE flNTEKAND 

Satire katta Latin katta “satura”-oni ong kata, jeni ortoara 
brinsimip- 

Satire-ara mandeko ba songsami manderangko uamangni goka 
ong-anina, chanchiani ba bewal namgijana chonnike inteke seani 
ong-a. la Aganani Bimangko jakkalen mandeni dakgualanirangko, 
dakmikanirangko aro mesokmikanirangko jinmana paraka. 
Mongsongbate golpochi ba dakmesokanichi inteka. lano poedoni 
ritingbriko nina : 

Mfisokani : “Oh me-chik ! 

Cholguga na-an 
Satanni gisik 
Napa nang-gitan” 

Me-chik saksani an-tangko togiana Mackenson Rongmithu 
“Panteni Gisik Ra-ani” poedoo, uko togigipa me-chikkosan ong-aigija 
me-chik jatko inteka. la Bimangko ra-e ku-akmao A-chikkuchi sea 
dongsrangja gita ong-aia. 

7 . LITOTES BA MEIOSIS fBIKPILGIPAKO PARAKNA. 
CHU-ONGE BA CHU-SOKE AGANGIJA. JECHAKANI KATTAKO 
JAKKALANI) 

Litotes katta Greek katta “litos’’-oni ong-kata, jeni ortoara 
ramram. taridapeiia . “Meiosis” Greek katta ong-a aro uni ortoara 
koroiatani ba komiate aganani. 

la Aganani Bimango, chu-soke ba chu-onge agangija, katta 
ra-rikesa aganaia aro jechakani kattako jakkale mikso n g aniko bikpile 
janapa. Agananiko ga-kimbatatna gita iako miksongchong-moten 
daka. 

Mesokani : la gronggrikani bon-oba anga duk ong-gipa ong-jawa. 

la sentenceo “duk ong-gipa ong-jawa” inaniara “kusisa ong-gen” 
ine bikpilgipa miksonganikosa on-a. Aganenggipa ua mandeko 
grongna kusi ong-ja aro gronganiko bon-atningna ska ine masoka. 

8. PARALEIPSIS fAGANCHANGMIKANl BA 

NTKCHANGMIKANI) 

Paraleipsis Greek katta “paraleipein”-oni ong-kata, jeni ortoara 
Hnnangaiani ba watangaiani. 

la Aganani Bimango, agananiko ga-kimbatatna 
miksongmanchaen, agananio ba seanio maikoba aganchangmika, 
sechangmika, ba nikchangmika daka. 

Mfisokani : Baba camera aro videoko, oh aro computerkoba 
ra-baa. 

la mesokanio, agangipa dam chatgipa bosturangko man-e rasong 
dakjole computerkode mingna gualmika daka. 

VI. GAM-ANIO (SOUND) PANGCHAKATGIPA 
BIMANGRANG. 

larangan ia Aganani Bimango ja-napa ; 

1. Pun ba Paronomasia (Katta Kal-jujaani) 

2. Onomatopaeia (Gam-aniko Ku-sningani) 

3. Alliteration (Oikor Apsanchi Abachenggipa Kattarangko 
Donritingani) 

1. PUN BA PARONOMASIA (KATTA KAL JUJAAN D 

Paronomasia katta Greek katta “paia.” aro “onoma -ko ra-dime 
ong'atgipa ong'a. ‘*Para”-ni ortoara sepang / sapiba 3ro onoma -ni 
ortoa biming . 

la Aganani Bimango katta mingsani ba gam-a mingsani rokomari 
ortorangko ra^e, ia ortorangko donjujae sekalakani ba 
agankal-akaniko daka. 

Mpsokani : Panteoba bian jikgipa, da oba bian jikgipa. 

Pantemitingo me chik uko jikaha ba Wmalaha aro da-ode bia ka-e 
uni jikgipa ong-aha, ine iann jikgipa kattako agankal-ake roa. 

o nUOMATOPAEIA (HAM-ANIKO KU-SNINGAMD 

la katta Greek katta “onomatopoiia" -oni ong-kata. “Onoina"-ni 
nrtn himing am “poiein”-ni OltOlaDS ba b flP aifl - 

la Aganani Bimango, kattani gam-anian uni ortoko ba 
miksonganiko on*a. Gam-anionikosa kattako bikota. 

“BaIrorokari’’-ni gimin Sallingni Aganao ia Aganani Bimangko 
nika: 

“Salguri mitmat mitmat, 

Wa-ambong teptap teptap”. 

lano wa a goanikon, “teptap teptap” gam aonikon katta bikota. 
la kattarangko badiaba chappa kaaniode “tiptap tiptap” ine ona. Ian 
gam-aniko sningpUe katta jakkalaniko mesoka. 

ct. ALLITERATION fOIKOR APSANCHL A BACHENGGIPA 
KATTARANGKO DONRITINGANn 

Alliteration katta “ad” ba -na aro “littera” ba oikor- oni ong-kata. 

la Aganani Bimango, ritingsa kattarango skanggipa oikorko ba 
gam-aniko jakkaltaitaia. Chong-motan, ritingsao katta 
donritinggiparangko apsan oikorchi ba gam-anichi a-bachenga. 
Ritingni katta gimikko ong-jaoba, bang-batakon ba donchang 
donchange apsan oikorchi a-bachenganiko A-chikkuo seanirango 
aditan nikna man-a. 

Mesokaniko Harendra W. Marakni ki-tap “A-chik 
Aganbewalrang” -oni “Miko Man-a” ingipaoniko ra-na : 

“Song-a simil song-ako, na-ko na-karekako” 

Demonmara rha-aijok”. 

Skanggipa ritingni skanggipa katta minggittam “s” oikorchi ba 
gam-achi a-bachenga; apsan ritingni bon-kamgipa katta minggni “n” 
oikorchi ba gam-achi a-bachengskaa. 

Apsan ki-tapni “Dimrimbre Pal-wang A-dingko Katchini Anti Kaa” 
ingipa Bakni skanggipa ritingni katta mingbrian “m” oikorchi ba 
gam-anichi a-bachenga: 

“Me-gam Miktoram, Mande Miktosam”. 

VJI. JCPNSTRUCTION BA SENTENCE RIKANIQ 

PANGCHAKATGIPA BIMANGRANG. 

Ka-mao on-giparang Sentence Rikanio Pangchakatgipa Aganani 

Bimangrangni ning-o ga-aka; 

1. Interrogation ba Erotesis (Singani) 

2. Exclamation ba Inteijection (Aiao Inmanani) 

3. Chiasmus (Katta Donbikpilani) 

4. Zeugma (Verb Ge sanko Jakkaldimani) 

5. Hendiadys (Noun Minggniko “aro”-chi Nangrimate Gesako 
Adjectiveni Kamko Ka-atani) 

6. As)mdeton (Nangdimatgipa Kattako Watchangani) 

7. Polysyndeton (Nangai Nangjai Nangdimatani) 

8. Aposiopesis (Aganchong-dikani) 

9. Epanaphora (Apsan Kattako Ba Kattani Tokko Sentence 
Abachengao Dontaitaiani) 

10. Epistrophe ba Antistrophe (Apsan Kattako Ba Kattani Tokko 
Sentence Bonao Dontaitaiani) 

11. Hyperbaton Ba Inversion (Kattarangko Grammanii Gita 
Sulsul Donaniko Donjujaani) 

12. Palilogia (Apsan Kattako Apsan Ritingo Ba Sentenceo 
Jakkaltaitaiani) 

13. Enallage (Jakkalsreani) 

14. Pleonasm ba Redundancy (Nangjaoba Katta On-dapani) 

15. Tautology (Orto Badepile Aganani) 

1. INTERROGATION BA EROTESIS fSING ANI) 

lara rhetorical question ba aganchakaniko nanggija, 
sing-mangmangaianisan ong aia. Gisik nangbee sing-anichi, ua 
kattani ong-bebeaniko ba uko jegalaniko daka. la sing-anina 
aganchakani mingsamangmangsan aro uko sing-anion donchipbilaia. 
Maiba mongsonggipa kattako ba jena man-gijagipa janapaniko 
sakgipinrangko gisik nangatna skode, indake sing-aniko dakronga. 

Keneth M. Momin uni poedo “Re-bataibo Chame Jajong”-o 

indaka singaniko singa: 

“Maiko togen nangni tenga ?” 

Jajongni teng aniara dingtangmanchasa aro uming tonade 
mamingba gri ine iano miksonga. 

O FYrT.AMATTON BA INTERJECTION (MAO INMANAND 

la Bimang rongjrimgipa gisiko skaniko ba chanchianiko rake 
kii parakani ong-a aro ian ga-kimbate aganani chol mingsa ong-a. 
A chikkuo aiao inmananiko, O, Oh . Ah . Aiao . Da nang . Mai. 
Maidakesa. Maikaisa. Maironggipa. Mairongpilgipa aro uandakgipa 
kattarangchi paraka. Aiao inmananiko mesokna ia (!) chinko, 
skanggipa kattani ja-mantap ba sentence bon-ao on-a. Aiao inmanani 
kattarangko jakkalgija aiao inmanani chinkomangmang jakkaleba 
uiao inmananiko seanio parakna man-aia. 

Evelyn R. Marakni “Dora” poedooniko mesokani gita ritinggni 
ra-na : 

“Budepan’ bika rang-san ching-chajok- 

Dechi jechaka ! Chakna amjajok”. 

Allan depante Williamko, namchiktang Dorako bia ka-na aganon, 
depanteni jechakana aiao inmanbee ia kattarangko agana. 

■t. CHIASMUS (KATTA DONBIKPILANI) 

la katta Greek katta “Khiasmos”-oni ong-kata. 

la Aganani Bimango, sentenceni a-bachengao name sulsul 
dongimin kattarangko, sentenceni gnigipa bako donbikpilskaa. 
Agananiko ga-kimbatatna ia Bimangko jakkala. 

English poedo segipa John Keatsni “The Grecian Um” poedoo 
seaniko pe-skae, mesokaniko ra-na : 

“Nitoaniara kakket bebe, kakket bebeara nitoani”. 

Iano skanggipa bakni kattarangko gnigipa bako donbikpile, ia gun 
rokomgnian apsan gamchata ine paraka. 

4- ZEUGMA fNOUN GEGNINA VERB GE-SANKO 
JAKKALDIMAND 

Zeugma-ra Greek katta ong-a, jeni ortoara ioraani ba 

nanedimatani . 

la Aganani Bitnango, sentenceo Noun ge-gnina Verb ge-gni 
nanggenoba, Verb ge-sakosan jakkale Nounrangko nangrimata. 
Uisote donaigipa ge gipin Verbko gisiktango on esa, chu gimik 
chanchianikode ma-sina man-a. 

Mesokani : Bi-sa aro jajong teng-ani dal-roroaha. 

Bi-sa dal-roroaha aro jajong teng-ani batroroaha, inesa 
ong-genchim, indiba batroroaha verbko sentenceo on-gija, Noun 
ge-gni btsa aro jajp p g te ng -apj -ko verb ge-sanchi, dal-roroaha -chi 
nangrimataia. 

HENDIADYS fTALATGIPA KATTAKO GE-GIPIN NOUN GITA 
JAKKALANIl 

Hendiadys katta Greek katta “hendia duoin”-oni ong-kata, jean 
“one thing by two” ba minggnichi m iii gsa ine miksonga. 

la Aganani Bimango, Noun ge-gniko, Nangrimatgipa Katta 
(Conjunction) “aro”-chi nangri'iiata. Noun ge-gnioni ge-sade, 
Adjectiveni bilko man-gipa, chongmotan “talatna man-gipa” ong-a. 

la Aganani Bimangko, taiatani katta re-chapgipa Nounchi 
parakna man-aigipa maiba altuagijagipa chanchianiko parakna 
jakkala. 

Mesokani : la chanchiani aro ning-tuani angko jajaataha. 

la sentenceo chanchiani aro ning-tuani katta minggnian 
Nounrang ong-a aro uarangko “aro” kattachi nangrimata. Gnigipa 
Noun ning-tuani-o taiatani ba Adjectiveni bil donga. Uni gimin, “la 
ning-tugipa chanchiani angko jajaataha”, ine sena man-aigenchim. 

6. ASYNDETON (NANGDIMATGIPA KATTAKO RA-GALANI BA 
WATCHANGANI) 

Asyndeton katta Greek katta “asundeton”-oni ong-kata, jeni 
miksonganiara “unconnected” ba ioraeiiagipa / nangdimgii agipa 
ong-a. 

la Aganani Bimango, agananiko niksengbatatna “aro” gita 
dakgipa Nangrimatgipa Kattaran^o ra-gala ba watchanga. landake 

aganania, agananiko bilbatata aro ronggrikbatata. 

Mesokaniko Howard Denison W. Mominni poedo “A-chik 
Kurang”-oniko ra-na: 

“Bolgrim, Rong grim, dongjinma grim, 

Dorajaming a-dingpaa”. 

Skanggipa ritingo “Rong grim” kattani ja mano, Nangrimatgipa 
Katta “aro”-ko miksongtelen ra-gala. 

7 . POLYSYNDETON fNANGAI NANGJAI NANGDIMATANI) 

Polysyndeton katta Greek katta “poly” aro “sundetos”-ko 
nangdimatgimin ong a. “Poly”-ni orto ge-sana bata ba bang a: 
“sundetos”-ni orto kadima ba ioradama . Chu gimik kattani ortoara 
kadimdima ba ioradamdama . 

Polysyndeton Aganani Bimango, Nangdimatgipa Kattarangko 
jakkaldugaa. Indake ia Bimangara Asyndetononibikpilskaa. landake 
joradamaniara ga kimdapatanina ong*a; indiba basakobade 
agananiko knatojaatskaa. 

Mesokani : Jakpa dokbo aro katchabo aro kusi ong-bo. 

la sentenceo, skanggipa “aro”-ko ra-gale, comma chinko (,) on-na 
man-genchim. 

8. APOSIOPESIS fAGANCHQNGDTKAND 

Aposiopesis katta Greek katta “aposiopan”-oni ong-kata aro uni 
ortoara irip dongani. 

la Aganani Bimango, agananiko niksengbatatna gita, sentence 
matchote agangija bon-chongdikataia. 

Mesokanina B.K. Sangmani “Songregipa” poedoni ritinggittamko 
nina: 

“Dokdata do-ga 

Angko saknaatna. 

Indiba maina?” 

Gittamgipa ritingko matchote aganode, “Indiba maina angko 
saknaata ?” ba “Maina angkora sasti on-a”? ine ong’genchim. Indiba 
sentence matchote segijagipaan ga>kimbata. 

9 - EPANQPHQRA (APSAN KATTAKO RA KATTANI TQKKO 
I^ONTAITAIANI) 

la Aganani Bimango, apsan kattako ba katta tokko (Clause) 
ritingantini ba sentenceantini a-bachengao jakkaltaitaia. 

Gilbert K. Marak ia Aganani Bimangko uni poedo “Tangbangani”- 
o jakkala. 

“Atchia mande a-gilsakna, 

Atchia mande janggi tangpakna”. 

lano “atchia mande” kattarangko skanggipa ritingko a-bachengna 
jakkale, gnigipa ritingkoba apsanchin a-bachenga. 

Indake mingtaitaianiko A-chikku seanirango ritinggnina bate 
nikrongbreja. 

lo. EPISTROPHE BA ANTISTROPHE (ABSAN KATTAKO BA 
KATI^ANI TOKKO SENTENCE BQN AO DONTAITAIANI) 

Antistrophe Greek katta ong-a. “Anti”-ni orto bikpil aro “strophe”- 
ni orto an-pilani ha re hikpilani. 

la Aganani Bimango, apsan kattako ba kattani tokko sentence 
bon-ao dontaitaia. Ian Epanophoraoni bikpilskaa. 

la Bimangko Gilbert K. Marak dongitale uni poedo “Indiba”-o 
jakkala. “Indiba” poedoo pod 4 donga. Podantini skanggipa aro 
gittamgipa ritingrang “donga” kattao bon-a. Gnigipa aro brigipa 
ritingrang “nanga” kattao bon-skaa. 

lano pod 2 kosan niaina. 

Anga amjanaba donga; 

Indiba, anga tikkelna nanga. 

Anga man-janaba donga; 

Indiba, anga am-na nanga. 

Anga chejanaba donga; 

Indiba, dakgrike nina nanga. 

Anga chu-solganaba donga; 

Indiba, krenge nina nanga. 


45 


11. HYPERBATON BA INVERSION fKATTARANGKO 
GRAMMARNl GITA SULSUL DONANIKO DONJUJAANH 

Hyperbatono Grammarni niamko olgroke ra-a. Grammar gitade 
Achikkuo Subject skanga, Object jatchia aro Verbdeja-mana. Indiba 
gasudapani aro ga-kimanina mikpakma nie, sentenceo Grammar gita 
kattarangko sulsul donaniko agangipa ba segipa ja-rilga. 

Mesokani : Gamko dal niknabe na-simang. 

la sentenceni subject “na-simang” ja-mana, Object “gamko” 
skanga aro Verb “dal niknabe” jatchia. Sentenceo objectko 
donchengode, ua kattaan mongsongbatgipa ong-a ine mesoka. 
Agananina manderangko gisik salnasa kattarangko indake sentenceo 
biap ra-jujaa. 

la. PALILOGIA (APSAN KATTAKO APSAN RITTNGO RA 
SEbTEffCEO JAKKAI.TAITAIANn 

Pa ilogia-ara apsan kattakon apsan ritingo ba sentenceo 
dontaitaianiko mangsonga. 

Gilbert K. Marakni poedo “JakgiteF-o aro “Rasong”-o ia 
Bimangko jakkala: 

(a) “Jakgitel, Jakgitel’, manderang agana, 

Skatang dakasa jakgitel ongana.” 

(b) “Rasong, rasong, rasong, 

Onggen nang-na, angna rasong. 

la podrango, riting apsanon “jakgitel” aro “rasong” kattarangko 
jakkaltaitaia aro gnigipa ritingoba uarangko ja-napattaia. 

1.-^. ENALLAGR 

la Aganani Bimango, Part of Speech ba Kattani Ma-a ge-sako 
ge-gipinni palo jakkalsrea. 

Mggokapi : Uamang bilakgipako nina re-angtokaha. 

Ia sentenceo “bilakgipa” kattara Nounko talatgipa Adjective ong-a 
aro iano bilakgipa mandeko” inesa miksonga. Indiba ia sentenceo, 
“bilakgipa”-ko Noun gita aro Verbni Object gita jakkala. 

14. PLEONASM BA REDUNDANCY (NANGJAOBA KATTA 
ON.PAPANn 

la katta Greek katta “pleonasmos'’-oni ong-a, jeni ortoara 
bang-dugaani. 

la Aganani Bimango, orto gipinko ba talatdapaniko on-jaoba aro 
uarang Grammarni gita apsan biapo ong jaobi, sentence -na 
nangjaomangba katta on jotdapa. Apsan orto ong-gipa kattakon 
sentenceni biap gipino ontaia. 

Mesokani : Manderang akal ong-aniko, nok-jam donggijaniko 
aro cha-ani-ringani grianiko chakna nangaha. 

lano “akal onga” inon chaani grianiko miksonga. Orto apsangipa 
kattako sentenceni gipin biapo jakkaltaianio namgni dongja. Indiba 
ian seani ba aganani gun ba chol-bewal mingsa ong a. 

15. TAUTOLOGY fORTO BADEPILE AGANAND 

Tautology Greek katta “tauto” aro “logic”-oni ong kata. “Tautg”- 
ni orto apsan aro “logic”-ni orto tik ong e chanchiani ba jerana 
bebera-atna man e aganani 

la Aganani Bimango, orto ba miksongani apsangipa minggni 
minggittam kattarangko grammarni gita apsan biapon jakkaldima. 

Mesokani : Anga an tangni mikrontangchi nikaha. 

lano katta jakkaldimaniko minggni nika. Mingsara, an tangoi 
mikrontang . “An*tangni mikron” ba “mikrontang”, ianoni mingsako 
jakkalon orto ong-aiachim. Minggipinara, “mikrontangchi nikaha ine 
aganon, “mikrontangchi” kattako on-jaoba ong-aigenchim. Maina, 
“nika” inon mikrontangchi nika, sakgipinni mikronchide ong-ja. 

BON-ATANI 

Ku-sik jakkalanio, Kattani Bimangrangko tik ong-e, krae 
jakkalaniara, agananiko ba seaniko knatobatatani, me-subatatani aro 
ga-kimbatatani ong*a. Meli-nangdanggijagipa Aganani Bimangko 
jakkalode ba uko kragijagipa biapo donode, Ku-sikni nitoaniko nosto 
ong-ata. Aganani Bimangko nangjaoba jakkalaiani aro uko 
jakkaldugaaniba agangipani ba segipani bilgrianirang ong-a. 

Mande tari tilongoba, mande manchaan silpa-nampajaode 
nitodapna man ja aro taridugaaniara ka-dingani aro ka dingstekani 
gisikkosa uko nikgiparango nakatata. Mande kam cholono aro gisik 
katongo wasaode, uan uni taridapanirang ong-aia. Seanioba indaken 
onga. Katta Bimang jakkalmangmangaigija, katta bichoiig, kattarang 
aro chanchiani pilakan ma kagipa ong na nanga. Unosa aganani ba 
seani nama ine aganna man a. Uni gimin, Aganani Bimangrango 
dandandugana nangja. 

Katta bichongna kraesa Aganani Bimangrangko seokna nanga. 
Gisiko gital chanchianiko nakatatgipa Bimangrango wasaani donga. 
Uarangko donmitapdugae jakkalaniba nama ong-ja; Aganani 
Bimangrang guntangko gimaata aro bilgria. Uni gimin agananio ba 
seanio Aganani Bimangrangko jakkalanio namen simsakbena nanga. 

[ la seaniko anga ruuta bilsirangna skangan a-bachengahachim. 
Mesokanirangko sandion neng-nikanirangko chagronge aro kamba 
jakchalgae, galchipe donaiaha. Da-osa kolamtaipile matchotataha. la 
seaniko Radhika Nath Boseni segipa aro T.S. Sterlingni nitaigipa kitap 
“Elements of English Rhetoric and Prosody”-o ga chate seaha.] 

ACHIKKU POEDORANGO TOSUSAE 
AGANANIRANG 

Poedo segiparang chanchiatangko seen, uamangni poedoko 
ga*subatatna aro uamangni chanchianiko, poraigiparang jojrange 
ma sina gita, tosusaani kattarangko jakkalbea. Bimang aro gun 
apsananggipa bosturangko ra e ba bimang gun bikpilsranggiparangko 
ra eba tosusaa. Basakobara bimang gri gunosan ba chanchianiosan 
dongaigipa mikronchi nikna jakchi dangtapna man*gijagiparangko 
talatna gita, mikronchi nikna aro dangtapna man giparangming 
tosusaa. Jekai somoeni re aniko chi jokaniming, janggi 
bakkandikaniko bibal balkamgijaming toa. Agilsako dikdiksa janggi 
tanganiko alda noko neng-takaming toa. Sagal tom tomao jahas re a 
aro salgi bangbango aramo jajong re akoba tosusaa. la 
tosusaanirangchi poedo segiparang an tangtangni chanchianiko 
paraka aro nikjagringata. A chikkuosan me chikni mikronko 
wabijakming toa, gipinrangde matchok mikronmingsa toa ine Bengali 
Professor saksani aganako anga gisik rabea. Anga indake tosusaaniko 
da odipet chagrongkuja; katta gitcham aganarangosakon ine 
chanchichipa. 

Christian Literature Societyni chappa ka atgipa Poraiani Ki-tap 
I-o “Ripeng Chong mot” poedoko man chapata. Cha miting 
dongmitingo nammiting salrango mandeko mandeskarang ripeng 
dake topa. Indiba maibakae ia man-e chagipani obosta namjae dukni 
salko chagrongode ripeng ingiparang gimikan uko gele kata aro uko 
dakchakskagipade dongjajok. 

Poedo segipa ia dakmikgipa ripengrangko bijarangming toa. Bibal 
balchichamitingo uni bitchiko opna bijarang bilbatoka. Gnigipa podo 
iako ona: 

“Nitogipa bibalrangni bala bonahaode, 

Bilbajawa bijarangba uni ja-manode.'' 

Gittamgipa podni bon-karngipa ritinggnio, poedo segipa agana; 
“Indioba man*e chaa jensalo bonanggen, 

Pilak manden’ janggilate u'mangko galchipgen”. 

lano poedo segipa tomangmangaianikosan on*aija, indiba 

dakmikgipa ripengrangna simsakchina pilakkon mikrakata. Isolsa 
ripcng chong-mot dukni sukni saloba Uosa pangchakbo ine poedo 
segipa agana. Indake tosusagrike seaniara, skidapaniko ga-jetdapatna 
ba mangrakbatatna dakchaka. 

la seanina anga A-chik poedo segiparang sak lo-kosan ra-aiaha. 
la poedo segiparangni janggi tangani, chu-gimik sea-jotanina 
on-gilani, ba seani rokom bewalni bidingko iano man-chapatja. 
Uamangni poedorango tosusana jakkalgipa kattarangni bidingkosa 
iano niaia. la sakchikking poedo segiparangara: Gilbert K. Marak, 
Howard Denison W. Momin, Evelyn R. Marak, Mackenson 
Rongmuthu, Jonmoni D. Shira, Tuniram R.Marak, Kosan G. Momin, 
Koplane G. Momin, Edwin Bangshall aro Barendra Bangshall. 
lamangni poedorangkoba chappa ka-atgiminrangkosan ra-aia. 

1. GILBERT K. MARAKNI POEDORANG 

(i) Salniangan Ku-rang: 

Gilbert K. Marakni poedo ki-tap “Ang Gisik Ku-aning” Bidol I-o 
nakatgipa poedorangko nie nina. Poedo segipa “Salniangan Ku-rang”- 
0 salna mandeni kuaganani bilko on-e uko mande gita aganata: 

‘Kai! Re angengane angade; 

Agilsak seng-atbo an-tangko 

Tochrikoba ku-manate, uko Salgrana aganchakata: 

‘Gitel tengatgen ang’ ama gita’ 

Chonbegipa tochrini a-gilsakko ama dipet teng-atna Salgrana 
ku-chakaniara, mande sakprakan chongipa remgipa ong-oba 
a-songtangko nikseng-jasengatna man-a ine mesokani ong-a. Salgrani 
aganangakoba poedo segipani nachilsa knarikaia. 

(iil Nokdang: 

GObert “Nokdang” poedoo ka-saaniko bitchil baksa toa. Bitchil 
chae, ja-pang ja-dil ong>kate, chekwate, bijak ringsole, manchoke stue 
biteo nakatea. 

“Ka-saani bitchri mandeo ge-jok, 

Uni ka'tongo chababebejok”. 

Ka*saani mandeni ka-tongo ja'dil su-e, dal-roroe, wa*saroroe 

kimgrikaona soka aro demikkang nikao nokdang chu sokea. Indake 
nambee Gilbert ka-saaniko bolming toa. 

fijil Rasoneni Kimbriona: 

“Rasongni Kimbriona” poedoo, Gilbert miksongaona sokna 
krenganiko a-bri doaming toa. Miksongani-ni bimang dongja, indiba 
akimbriko gisiko donate poedo segipa una bimang on-a. Akimbriona 
soknade neng-e dona nanga, ramao namgija biaprang, 
ja-bikbakatanirang donggen; uarangko amesa uonade sokna man-gen. 
Miksonganiona soknaba bang a neng-nikanirangko aro duk 
saknaanirangko chagrongna nanggen. Uni ja-manosa rasong 
mikkimko an-tangna kangna man-gen. 

“Chubate, chubate, chubate, 

Doangbo, me-tra pante”. 

Poedo segipa ia apsan poedoon mandeni nama gunko bibalni 
similaming toa. Similgipa bibalni biba samtangtango gipa gita, 
mandeni rasong mikkim aro uni nama gunko pilakchinan janganga 
ine poedo segipa agana. 

(iv) W al-ki Go pa: 

“Wal-ki Gopa” poedoo, Gilbert ning-tugipa tosusaaniko daka. 
Kangal manderang dislai ra-taitaina man-ja aro skangode dislaian 
dongja; uni gimin uamang namgipa budiko ja-rike wal-kiko tapprao 
gope dona. 

“Changsa wa-al sikahaon, 

Chu-dap sijaha unon”. 

Changsa man-gipa wa-alko gamchatnike aro apsan wa-alko tange 
rakkina gita, A-chik manderang mongsongbate songadamrango, 
attam tunasio aro pringoba a-ba re-na skang, wal-ki eng-angako tappra 
ning-o gope dona. Chu-dapo wa-al sia gita nikoba, tappra ning-o wa-al 
tange donga. lako poedo segipani tosusaaniko nina: 

“Namgipa manderangba 

Donga a-gUsakoba; 

Indiba pap pipripa. 

Namgijarang pindapa; 

Jensalo Nokgipa an-tangna biltaigen, 

Sigija jringjrotni janggiko man-taigen”. 

la ritingrango, namgipa manderangko wal-ki tangaming aro 
uamangni samtangtango donggipa paparigipa namgijagipa 
manderangko tappraming toa. Pringo chakataniko aro a*ba kam 
matchote nokona pil-baaniko Gitelni re*bapile an*tangni 
manderangko okampilaniming toa. Somoe soke tapprako ra-galon 
wal ki tangako man a gita, namgipa manderang jringjrotna sigija 
tange donggipa janggiko man gen ine poedo segipa toe agana. la 
apsanon, wa alko aro tapprako ra bitdime donggipa chu dapko nama 
namja brine donggipa a gilsakming toskaa. Tapprara a gilsakni 
namgijarang, jean jringjrotni janggiko changduula, indiba sikkimitna 
manja. 

M Sal Kandikbea : 

la poedoo, poedo segipa kan-dikgipa janggi tanganio a gilsako 
maiko daksrapanggen ine jajrenga. Attam soko tusiako ua sianiming 
toa. Skangni salrangode bijoli dongpajae, manderang seng gnangan 
kam dontongna gaakaia aro walmindik chimindik maiko dakkugen, 
tusiningnan nangaia. Gilbert agana: 

“Aganna man ja maiko daksrapanggen, 

Attam salnio tusidapangaigen”. 

Sal bonako iano nambee janggi bon-aming toa. 

fvil Chame Saljagring : 

Achikkuo nomil silako talatani aro tosusaani kattarang bangbea. 
Aganritingbaenggipa Achik kattarangosan onggija, chasong gitalni 
seanirango me chikni sko kni, mikkang mikron, ja a jak, kang kare 
aro uarang gitako dingtang dake, rokomari tosusaanirangchi 
talataniko nika. “Chame Saljagring” poedoo, Saljagring nomilni 
nitoaniko Gaanti Nomilba GitingTiraba sokchakja ine GUbert agana. 

“Nika nangkoa mikkang sona baljimjim. 

Ka-dingatoa ku-chil mandal chijimjim.” 

Sona tong-sako aro mandal bibalmitingko gisiko niate nibo. Sona 
rimitchinchin ching*e nitoa gitan Saljagringni mikkangba an-gilba 


52 



nitoana. Mandal bibal gitchakrairai daka gita, Saljagring nomilni 
ku*chilrangba gitchak gitchak silana. Poedo segipa agankua, 
Saljagringara “a-sarini tegita acharimiting.” Te-e minsrangkujao bite 
nitoe mangrake donga gita Saljagringba nomil dambemiting, nina 
nitomiting. Uni nitoako poedo segipa agankua: 

“Kni engato kni rasin jaksala, 

Mikkang nikato Golap bibal balgala.” 

Rasin biret bijak jaksalamingbijakbijimaming nomilni kni chate 
ro ako toa. Uni mikkangko golap bibal balgaogiminming toa. Golapko 
agilsako nitobatsranggipa bibal ina aro uni biba similbeanan, uoniko 
similatani torangko taripila. landakgipa bibalmingsa poedo segipa 
chametangko toa. 

(vii) Namgya Ripeng: 

“Namgija Ripeng” poedoo Gilbert namgija ripengko 

jagringming toa. 

“Ripeng, namgija ripeng, 

Ong a ua jekai nang ni jagring”. 

Jagring mandeoni ekja: ua mandeko ja rikstapaia. Uandake 
namgija mandeba lap ropna maiba mandapanina ba uko dakmajona 
namgipa mandeko ja rika. 

Bon-kamgipa podo iako sea: 

“Gimaa jekai jagring salakimo; 

Dukni salo dakchalga ua ripeng. 

Manjawaha uko amo.” 

Sal rakosa jagring nakata; salakimode dongja. Salakmitingko 
mandeni obosta namaniming aro salakimaniko mandeni duk 
jajrenganiming iano toa. Mandeni cha an dongan somoeo ripeng 
bang-a, indiba uni rasongko duk salakimdapon uni namgija 
ripengrangba gimaangpaa. la poedoo chanchiani “Ripeng 
Chongmot”-o chanchianiming apsana. 

(viii) Nopo P^lj aigring.: 

la poedoo, poedo segipa an-tangni uibrekujaon nogipa 
re*dekdalaienggipani sianiko golap bibalni chu-gimik balgija 

manchokniitingon a-aona ga-akani baksa toa. 

“Golap bibal manchoka gita, 

Balgaogijan ga-aka”. 

Dambemitingo sianiko manchokari gaakgipa bibaiming toaniko 
Howard Denison W. Mominni “Nang ko Gisik Ra gen” poedooba nika. 

fivl Mnngma Ja -skii Dipana: 

Gilbertni sea gita, mongmani dal-ako chanchiode mandeara 
chibrim gitasan; indiba mongma mandena kena aro bama. Uko 
chilatba gipa balko ra-onchina, mongma mandeni mikkango ja-sku 
dipana. Indake antangni duk jajrengani balrangko ra-ange uarangko 
ragalna Gitelni mikkango tubamna nanga ine poedo segipa agana. 

“Angabane sal napo 
Gitelna tubamgen biapo, 

Ang’ balrangko ra-onchina 
Tom-tome neng-takna on-china.” 

Mongmao gatgipa balko iano mandeni duk jajrengani 
balrangming toa. 

(xjDenggygipana: 

Denggugipa mandena namako skie on-ani bidingo 
“Denggugipana” poedoo Gilbert agana: 

“Denggugipa mandena 
Namako skiani 
Ta-jak chi rua gita 
Dongja sikatani.” 

A-ba gamarango A-chikrang ringchakani bostu dongjaode 
ta-bijakko gome chiringni chiko ringa. Ta-jak gomchenggijao chi 
rudapode joksronge kataia, skatja. Denggu mandena ku-pattianiko 
on-oba, ua nama skianiko ra-chakja; nachil samsachi knae 
samgipinchi joke kataia. Unasa poedo segipa denggu mandeko 
ta-bijakming toa. 

“Nang-ni nama katta 
Ong-gen wakna gala mukta 
Ga-belbela gita.” 

Wakni mikkango muktako galoba wakde uni gamchataniko uijae 
uko a*dubeko ga-belbelesa roaia. Denggu mandeba nama 
kupattianiko on-paoba uko gamchatnilga aro uko jegalaia. lano poedo 
segipa nama ku pattianiko muktaming aro denggu mandeko wakming 
toa. Denggu manderang antangtangna kasae dakakoba uija; batesa- 

“Mittanggipa saruk gita 
Mikrono suota”. 

lano an-tangko jile aldumittanggipakon duk a-selo galpilgipako 
ba a jak sokpangpilgipako mikron suotpilgipa saruk do oming toa. 

(xi) Uiani : 

Poedo segipa “Uiani” poedoo, uiani gam aro ramram gamko 
tosusagrike, uianini gamchatani aro uko man-e ra-na nanganiko 
rongjrie agana. 

“Uiani gamko chimongbo, 

Maina uko jo ong 
Enia maram gimaa^a 
Enia chaugiparangba 
Choponge cha-uja.” 

lano poedo segipani miksonganiara ramram gamde jo ong guk 
nosto kaachi, maram cha-achi ba cbaugiparangni jakchi gimaangaia; 
uianide mandeni gisik taningosa dongani gimin uko mamingba nosto 
ka na man-ja aro darangba cha-ue ra sekna chol ong ja. Indake 
bikpilgrikgipa gunrangko tosusae, Gilbert uiani gamchataniko 
rongjribatata. 

(xii) Indin Onggramaia: 

“Mandeni chanchia, beberaa 
Ongaiode uan jakrara. 

Manchoke gaakgipa bibal gita, 

Ong>aigen bite gri bol gita.” 

Poedoni skanggipa podo, poedo segipa mandeni konggranggipa 
orto grigipa chanchianiko aro beberaaniko bite grigipa bolming toa. 
Mandeni chanchiani aro bebera-aniko maiba kamo ba bimango 
nikpilosa uni gamchatani donga; chanchibingbange roanio maming 
mau'dapani dongja. Bol ge^on bol dal-e bibale stue bite nangako nikna 

ka dongsoa. Indiba bibaloba manchokmitingon bite gri ga akaiode, 
bolba nitoja aro bitena mandeni ka dongsoaniba ong gramaianio 
bona ine poedo segipa toe agana. 


(xiii) Mingsamangmang : 
la poedoo mandeni chanchianiko 
“Mandeni chanchia 
Balwa gita 

Chanchimangmangaia 

Balponganga.” 


“balwa” baksa toa: 


Balwa biapsano donggija, gipinchi balpongaia gita, 
chanchimangmangaianide pangkamja, balwa gita bon-angaia ine 
poedo segipa agana. Poedo segipani aganani gitade 


“Mandeni jakmasa 
Sikkatrika 
Dakgimin namasa 
Bingbangrika”. 


Mingsamangmang bingbangril^ipa baikamgipara mandeni nama 
kamsa ine Gilbert agana. lanoba bikpilgrikgipa gunrangko 
tosusaaniko nika. 


la poedoo on tisa jajaani nakata. Poedo segipa “Uiani” poedoo, 
uianisa baikamgipa gam ong-a maina uko darangba cha ue ra-seke 
ra-na aro nosto ka-na man-ja ine agana. “Mingsamangmang” 
poedoode indake aganskaa: 

“Skia man-aniba 
Suuri gita, 

Uia changaniba 
Jingjronge kata”. 

la ritingbriko niode, uiani skie ra-aniba baikamja, suuri gita jronge 
kataia ine nika. Indiba bang-bata poedo segiparangan uianiko 
gimagijagipa gam gita ra-a. 

(xiv) Miknenga: 

“Miknenga” poedoo Gilbert miknenganiko be-en gisikko 
an-sengatgijagipa sabisirangming toa. Sabisi, sagipa an-tangnaba aro 

gipinnaba namja gitan, mikbuaniba mikbugipana aro mikbua 
man-gipanaba namja ine ua agana. 

(xv) M^ioani: 

“Majoani” poedo ia kattarangchi a-bachenga: 

“Majoani soka 
Chi dal-a gita”. 

Chi dal'ania manderangna dal-a dukniko ra-baa; mitamde chi 
dal-oba jroe an-tangko naljokata, indiba mitamde sripe sia. Majoaniko 
ia poedoo chi dal-animing toa. Majoani sokbaoba mitamrang uko 
gelna ba amna man-a. Gitelko jechakgipa Pitorko poedo segipa ia toko 
dona: majoani sokbaoba Pitor uko Jisuni sina skangan amaha. 
Mitamde majoanichin amako man-a aro indakgiparangoni saksara 
Judas, ine poedo segipa agana. Judas tangkana mikboke 
dakmajoanichin ama man-aha; indake ua Jisu Kristoko siaona 
galonaha. 

fxvi) Skie Ra-ani : 

“Skie Ra-ani” poedoo poedo segipa uianiko cha-animing toa. 
Cha-aniko cha-e uko jrongatosa ua be-enna namgniko on-na man-a. 
Uandake uianimangmango gamchatani dongja, uko namgnina 
jakkalosa uni gamchatani donga ine poedo segipa toe agana. 

(xvii) Dal-a : 

Poedoo aganani gita bol mute tangbangoba ua ja-manode bolgisie 
ga-ake me-gimu chaa aro indake gimaaijok. Mandeni ramram maming 
namako dakgija janggi tanganiko bolmaming toa. Mande mute janggi 
tange sion, uni be-en bikap a-dimuaijok; nama kamko dakosa uni 
biming rohirika. 

“Golap bibala, 

Balangoba salsa 
Aia ! Nitoani 
Donga similani.” 

Mande golap gita dikdiksanasan janggi tangaioba uni nitoa kamni 
gun chiprikkua. Ia gita toaniko Howard Denison W. Mominni 
“Nang-ko Gisik Ra-gen” poedooba nika. 

(xviii) Bipftng chong-mot: 

Chong-motgipa ripengko Gilbert Doctor, nurse aro ma'aming toa. 
Ripeng chong'Hiot saa diog'an salo dukni somoeo ripengtangko ka-sae 
Sana bana aro niroka. 

(xix) MingsinganL* 

“Mingsingani” poedoo mingsinganiko ichi uchi balpongaigipa 
pangkamgijagipa balwaming toa. Mandeko bilna rang gamna 
mingsinganiara basakobade baija; uni tangmitingosan uko 
manderang mande ra-aia, ja-manode gualaia. 

fxxl Bolbola: 

Agre betbetgipani kattao ningtuani grianiko poedo segipa bijakari 
bite grigipa bolming toa. Agre bel- belgiparang ning-tue chanchija aro 
ku-siko je nabaa uko aganari somoe bon-ata; indakao namgni gri ine 
ua agana. 

fxxil Nan gnin Gitchu: 

la poedoo Gilbert jarambongko dawiljang gitcheraming toa. 
Aeroplaneko ua do-reng bilaming toa; do-rengni aro aeroplaneni 
bimangko tosusaode, apsanatnaba krabea. 

“Planeo do-reng gita, 

A-gisin’ kosakko 
Bilango do-ma gita.” 

(xxii) Pe-e Galbo: 

“Pe-e Galbo” poedoo, Gilbert bewalrangko bolrangming toa. 

“Namgijagipa bewalrangko 
Pe-e galbo chonengon, 

Brikapgimin bewalrangko 
Pikmanjawa dal-ahaon.” 

Bolrangko dambemitingode pe-e ba pike galna altua, indiba 
dal-ahaode uarangko pe-galna ba pikgalna neng-bejok. Namgija 
bewalrangko a-bachengaode gelna ba galna man-a; uarang 
brikapahaode, indake dakna mande neng-nilgok aro ua namgija 

bewalrangoni jokna cholnilgajok ine poedo segipa togrike agana. 

(xxiii) Gaora: 

“Gao a" poedoo Gilbert gaorako chumbuk, kini'bik, boldoreng 
aro boljag :o baksa toa. Chumbuk salgrochina mesoke donga gita 
gaoraba kosakchina nidoe an-tangko chunike donga. Kim-bik 
kosakchini gop dake ning-ode konggranga gita gaora de^aniba 
mamingba gri bangbangsa ine Gilbert agana. Ro-rengreng 
chadoaigipa bol kokkimao salakim dongja gita, gaora dakgipaonikoba 
maming namgniko ba dakchakanikoba man-ja ina. Bol ja-grokode 
balwa rako kambe pe a, indiba dokrogijagipa bolde balwana gome 
chakrike ja-mano chasrongpilaia. Obosta namgija sokon gaora 
de-gipade mikil kratcha-atako man-e be-en gisik be-gopaia; gaora 
dakpagijagipade nama na^ja obosta sokoba, maming kratcba*ani 
dongjae skang gitan name janggi tangpUna man-aia ine togrikachi, 
GUbert mandeko gaora de-jachina mikrakata. 

(xxiv) Nepoleon: 

Gilbertni Nepoleonni gimin agananiko nina: 

“Bika rong-te gita, 

Jakpong rimol gita." 

Nepoleon mande chakandikoba bi-samitingonin an-tangko 
chonnikgiparangko dakgrikrongani gimin jakpongde rimol gita 
dal-ana aro mangrakana. Ka-anangningani aro ka-sachakani griani 
gimin uni bikako rakgipa rong-teming poedo segipa toa. Rakgipa 
rong-teko gijelatna neng-a gitan, Nepoleonni gisikkoba nom-atna 
altuajacbim. Nepoleonko ripengskarang onnik-chonnik dakon, ua- 

“Indiba dakaia ketcha 
Do-bipa gita gangchacha.” 

Ketcha bobiltangko an-tang sipilaonaba chikkape dongaia aro 
do-bipaba an-chi chrip dakpiloba bobilko chapakpake sugrik 
dakgrikaia. Nepoleonni siwing-sikap dakaiani gimin poedo segipa uko 
ketcha baksana do-bipaming toa. 

(xKv) Ka-onanga: 

Ka-ananganiko “Ka-onanga” poedoo Gilbert wa-al baksa toa. 

"Kachaa onga waal, 

Ching-chaa dongo gisik andal”. 

Wa-alna simsalgaode, ua gimikkon kamgopa gita, ka-ananganiko 
batrikrikna on-ode, uaba mandeni gisikko dongsiksakate nokdang 
tom-tomaniko nisig ^la. Wa-al ching-chadugaon gisik jabranga aio jada 
changa. Ka-ananganiba mandeni gisikko jada changate goka ong-ata 
ine poejlo segipa agana. Wa-al kamako a-bachengaon, gimikko nisina 
skangan dokkimitna nanga; uagita ka-ananganikoba dugapflna on-na 
nangja. 

(xxvi) Soggregipa: 

la poedoo, poedo segipa a-gilsakko dikdiksa'ja-nengtakani biap 
gita aro manderangkoara songregiparang gita toa. Noktang salgiona 
re-mitingosa manderang a-gUsako dikdiksa neng-takangaia ine ua 
agana. Sakgipinrangni bang-a poedorangon ia tosusaaniko nOcronga. 

(xxvii) Daloniksonga; 

Dakgnina miksongsoaniko sagalo songregipako dilgipa askiming 
Gilbert toa. Sagalo rama dongja, maming chin dongjae, skangode 
askiko ja-rike choesa, miksongatangona sokachim; indake maikoba 
dakna chanchion, miksongsoani dongna nanga ine poedo segipa 
agana. 

(xxviii) Songgigrika: 

A-chikrang wal-sareko sreming tona namnika. Gilbertba 
“Songgigrika’’ poedoo iako daka. Sre gitchaka aro sre ote uko jakasi 
jakra moatna gomatna man-a. Wal-sare ku-chotba gitchakrairai 
balwao ichi uchi dake moa. Tosusaania krabea, maina wal-sare jakra 
jakasi gonge jekoba kamaia gita, sreko jakkalen mande mandeskako 
mitakna, chonnikna aro nokdang runa man-a. 

fxxixl Gisik : 

“Manden’ Gisik 
Jokenggipa chiring gita 
Chini chibisik 
Tipchanggija joka gita 
Ong-a chanchia.” 

Gilbert iano mandeni gisikni re-aniko, uni chanchianiko 

tipchanggijagipa chimik chiringming toa. Chanchiani tipcbangjani 
a-selsa John Bunyanba pattoko dongomangba “Songregipani 
Songreani”-ko sena man-aha aro mikron kana ong-oba John Milton 
“Paradise Lost”-ko sena man^aiaha ine poedo segipa agana. 

(xxx) Cha-senea : 

“Cha-senga” poedoo, poedo segipa Tira Noe Gittingni 
chananganiko indake toa; 

“Nitoa okgil te-mina gita, 

Ku-chila naranggil gita.” 

Aroba sekua: “Ku-chila mandal bibal bibal.” 

A-chikrang me-chikni an-gitchake nitoako te-e minaming aro 
ku-chil gitchakako mandal bibaiming toronga. lano poedo segipa 
me-trani ku-chilko narang ba komila bigil gitchakmingba toa. 
Gittingni wagam se-enchokchok nitoako “Ka-dingo wagam kitma 
se-ending” ine, kitma bitchilming toa. Kitma bitchilrang kopningo 
nitoe sulsul donga; wagam nitoako unasa Gilbert kitma gita nika. 

Poedoni skugipa podo, mikchatang Chujong Rachani kuri 
ka-bakko “bolchu a-ding salakim” ina. Kuri ka-bak ba naljokaniko 
on-gipako salakimming toaniko A-chikku poedorango bang-en nika. 

fxxxil Misi Ringring Panteko Singra; 

la poedoo sea gitade, Misi Do-me Baljagring nomUa, 

“Dakaiana okgila te-mina mina, 

Nikaiana petenga jal-ik mina mina.” 

lanoba nomilni an-gilko te-e minaming totaia aro peteng 
gitchakakora jal-ik minaming toskaa. Jal-ik minode nitoanan song-o 
sasusu, cha-o tosusu nikmana. Chrok-mesaenggipa panterangkora 
buringni do-mesalming aro uamangni an-simakora do-ka 
manggisimni ching-chetpile simaniming toa. Panterang an-gisimoba 
chananga aro do-mesal gita chi-jenge, gisikba wa-sae donga ine Gilbert 
miksonga. 

Chipugam ta-rake malangako brapong goaming ia poedo toa. 
Chipugam niksrappilgija male kata gita, goatgimin bra ta-raken tang-a. 

Misi Pante Ringringko mamatangni nokna chawari rimangnasio 
agana kattarangko nina. Ringring ma-gipani adatang Galjapana 
aganatgipa kattarang: 

“Misia, chengcheng boldambepiti, 


Ka-sinesa pikangbo. 


Salna sikrepnaba donga, 
Mikkana sojrongnaba donga. 


0-sapsape galnabe, bipako, 

Den*sapsape kal*nabe, Chalangko.” 

lana Galjapa aganchakskaa: 

“Cheksi salkujaoba, 

Bijakjelkujaoba; 

Sala- jaa rakoba sia^awa, 

Mikka chima waoba soa^awa.” 

Kosako agananirang pilakon pante dambeko boldambeming toa . 
laranga A-chikrangni aganritingbaenggipa golpo, jakkalbaenggipa 
kattarang. Dal-gimin bolkode pikna man-jajok, indaka bol salna 
sikrepjajok mikkana jrongjajok. O-sapsapa den-sapsapa kattarangba 
boldambena kragipa kattarangsa. Bol dal-giminnade ritama aro 
den-pea kattarangkosa jakkala. Cheksi bijak bang-kuja inaniba 
boldambekon miksonga. landake A-chikrangni skangonin tosusana 
jakkalbaenganiranga seaniko ga-kimbatata. 

la apsan poedoo, nomil ki-tingtingko binbinjare dona aro 
ku-rangkoara bija bitchiming toe, ku-iang chi-a ba knatoa ine agana. 
Bia-baru ka-aniko salakimming toanikoba A-chik katta gitcham 
agananirango nikronga. 

fxxxiil Pante Bal-ek: 

Pante gisik rongjrigijagipako Gflbert iano bimang gisik chonana 
“do-pinchep” dona, maina do-pinchepde do-o chonbegiparangoni 
ma-sa ong-a aro taningba komia. Indakgipa mandeni dukni sukni salo 
mam i n gkoba dakpagija dongaianiko matchu pegitchinge chakaming. 

achak ki-me kon-e kataming toa. la bewalranga aratani baksana 
ka-ponganiko mesoka. Apsan poedoo e-salni bimangko matchok 
nachilming aro am-bol dal-a dal-jako do*reng ja*siiiiing toa. 

(xxxiii) Tira Mikasal : 

Panteko do mesalming torongbata, indiba ‘Tira Mikasal” poedoo 
Hrani bimang wa-sae chi-jenge nitoanina GUbert uko do-mesalming 
toa. 

(xxxiv) Bipa: 

“Bipa” poedoo bipana kra kra dakgipa panteko "bolma a-chang 
do-mesal” dona. Jaktongkoara dal-e mangrakana “kirnde krong”, 
chong-motan bol rakgipa kimdeoniko sol-gimin krong aro 
mangrakgipa chasronggipa bimangkoara silchirong dona. 

(xxxv) Manden* Jakma : 

Gilbert apsan tosusaanirangko “Manden’ Jakma” poedooba 
jakkaltaia. Mande sie a-mang pil-ako bol jakruronge soruronga baksa 
mandeni dikdiksanasan janggi tanganiko nitogipa bibalni salsanasan 
balani baksa toa. 

Bibal rurongoba ja-pang dongrikkua gita, mandeni jakmakode 
ba uni nama kamkode uni siani ja-manoba mingsingrikkuaia ine 
poedo segipa agana: 

“Bibal ga-akoba 
Bipang dongrikkua, 

Mande siangoba 
Jakma tangrikkua.” 

2. HOWARD DENISON W.MOMINNI POEDQRANG 

Chasong gitalni poedo seanio namnambee tosusae aga n a nir angko 
Howard Denison W. Mominni poedorango bang-en nika. 

(i) Nangto Gisifc Ra-gca: 

Nn tangn i nomil sokgija dambepittiengon siana kalime segipa 
“Nang'ko Gisik Ra*gen” poedoo rongjtie c h a nchi anirang aro tia rangko 
nttit>tiie tosusae parakanirangko nika. 

“la bibal manchokari 
Salsanaba balgaojaha.” 

“Nitobatgipa mongnalan 
Salsanasan bala; 

Similbatgipa golapan 
Walon janggi gala." 

Mongnal atx) golap bibalni dikdiksanasan balaiani gita, mandeni 
janggiba bakkandika. Indiba poedo segipani nogipani janggi 
tanganide una bateba bakkandika. Nogipani sininganiko Denison 
bibal balgaogija similaniko on-srapgija baksotgipa bibal 
manchokaming toa. 

“Bolma gita ja-delari 
Nambatama manden’ janggi? 

Citing gita tangbangoba 
Bolgisie ga-akona.” 

Bolma mute dongoba giting tangbangoba, salsaode uarang 
bolgisia aro a-aona ga-akon mamingnaba choligija somronge bon-aia. 
Mande mute tangbangoba, maming nama kamkon dakangjaode, uni 
janggi tanganio maming namgni gri. Ruute janggi tangjaoba nogipani 
rinoke sontole name janggi tanganikon poedo segipa gamchatnikbata. 

“Balwani knalko mbode 
Rinok rinok ka-a moegenma?” 

Balwa balsri balaniko knalni ka-srisri ku-rangming Denison toa. 
Balwa balsrisri balaniara obostani rinokaming sianggipani 
sontolaming kra-ma-gapa. ‘ 

“Salo gimae, aski gita 
Chingna walo teng-gen.” 

Askiko salode nilga; ua walosa nakate, songregiparangna dilaniko 
aro ka-dimeaniko on-a Da*o chasongni gital ostrorang 
dongkujamitingo songregiparang salgio asMni biapko nie, uko ja-rike 
miksongaona soka. Denison aro uni ma-drangkoba, sianggipani 
sontole janggi tanganian aski gita ka^srokatgen, ka-dimeatgen aro 
dilgen ine poedo segipa agana. 

"Knatoa ku-rang jripahaoba 
Gisiko sul bingbangrika 

Simila bibal sikrepoba 
Bibakode gingsikmana.” 

Knatogipa ring-ani dontongahaoba, uni sulko gisikni nachilo 
knakua aro bibal sikrepoba, uni simQa biba rohikua. Indaken poedo 
segipaba nogipani nama gunko gisik ra-atkua. 

“Salsa bale ga-akone 
Balgipinna asal ong-a; 

A-an’ ka-bako ja-dfl su-e, 

Balkario similtaia.” 

Bibal kaprangrang ga-akone, soe, balnasigiparangna a-sal ong-a. 
Bibal gitalrang simile baltaia gitan gipin chadamberang sianggipani 
gunrangko ja-rikpagen ine Denison toe agana. Gunara gipinrangna 
ja-rikani ong-rikrika aro sakgipinrango nama gunrangko 
ong-katatskaa. 

“A-an’ bimangko jongpuoba 
Janggin’ birong bingbangrikgen.” 

Be-en bimangni pangkamgijani aro janggi silchini baikamaniko 
iano mikkangchakgrikata. Mande sie uko “aman a-an ka-bako” donon, 
somoeni kri bimang jong-pue a-mang pfl-a; indiba janggi silchide be-en 
bikaponi ong-kate jakgitele dongrikkua ine Denison iano tosusae 
agana. 

An-tangni mikkangchina ka-dongsoaniko poedo segipa indake toe 
agana: 

“Nitoriri sirnddingding 
Basak’bade balgaotaigen.” 

(ii) A-chik Ku-rang: 

“Miko Do-kua A-chikni Ku-rang !” 

Denison do-kuani mikoako A-chikrangni ku-rang gita aro 
do-kuako singga gita jakkala. 

“Da-ken beben’ teng-suana 
Do-bakrangsa nichakmanja 
Walni jo-ong me-pilipan 
Chakkiona bilpinnapa.” 

Bidabudinaseng-aninajachagijagiparangko Denison do-bakdona 
aro seng anina rikgiparangkora, sigen ine uioba chakkiona 
bilpinnapgipa walni me-pilipming toa. Seng-anikode pangnan 
chakkiming toa. 

Chonbegipa seng-watrangan bilroroe an-tangtangni teng-anichi 
a gilsakko jrangata gita, A chik chadamberangko seng aniko bida 
budiko gipatrikrikchina poedo segipa didia. 

A-chik A-songni nitoaniko mongnal bibaiming toanikoba ia 
poedoo nika: 

“Mongnal ganda nitoriri- 
Nikatman-a milgumangchi- 
Mite sa-gre watmatgija 
A-chik A-song balgaochina.” 

A-chikrang skia man-tokahaoa, A-chik A-songko mongnal bibal 
gita nitoriri nikgen aro mite sa-grerangba uno dongkamna sikgen. 

(iii) Son g tan gna Pakwata : 

Kakketgipa ka-tonga mamingnaba kenna aro jajrengna nangja 
ine poedo segipa agana. Duk jajrengani sokoba kakketgipa ka-tong 
mangrakani gimin Denison uko killaming toa. Killa mangrakode 
bobilrang uo napna man-ja gita, mangrakgipa ka-tongoba 
dakmajoanirang napna man-ja. 

(iv) Se o s-w a t: 

“Seng-watmung maiko tonaka?” ine sing-e Denison an-tangan 
aganchaka: 

“Nitoriri a-an’ aski- 
Bata mukta hiranaba: 

Chakki so-e bilroroe 
A-hako salgi pil-ata.” 

Poedo segipa seng-watko salgini aski ong-gija a-sakni aski dona 
aro uni ching-aniko chakkiming toa. Seng-wat teng-atangchi a-sakko 
seng-atani gimin uara hira muktanaba gamchatbata ine poedo segipa 
agana. Hira mukta gamchatbegipa ro-ongrang ong-oba a-sakko 
jasengatpana uarango bU gri. 

Pringo sal nabaako “Pringprang wa al natbaenga” ine agane 
pringprangna Denison mandeni gunko on-a aro sal teng-baaniko wa-al 
natani teng-aming toa. 

fv) Bilsi Gital : 

“Bilsi Gital" poedoo Denison somoeni re-aniko chi jokaming 
toa. 


"Re-angtaiaha bilsisa 
Jringjrotni sagalona 
Somoi tingtotangtaiaha. 

A-brin’ chiring jokdoama? 

An-pilgenma okaode 
So-olanggimin somoiara?" 

Sagalona jokanggimin chiringni chi jokdopilja gita re-anggimin 
somoe pil-bapilja; uko gimaatahaode, uko man-piltaijajok. 

"Balgaogija sikrepgimin 
Ang’ gisikni bibalrangko, 

Bite gri ruronggimin 
Bol bijakko balpakangbo! 

Ang chu-sokgijanirangko 
Man-na sikgramaianiko.” 

Gisiktango mangsongsoanirangko aro chanchisoanirangko 
Denison bibalrangming aro an-tangni chu-sokgijanirang, gisik 
bilgrianirang aro man-na sikgramaiani gisikko bite gri ruronggimin 
bolbijakba jabol chana. Miksongatangko man-na tikkelaniko poedo 
segipa bite akna jotton ka-taitaiaming toa. 

Dakgrik-dinggrikanirang, tom-tomgijanirang a-gOsako gapoba, 
Denison mikkangchina ka-dongsoaniko ia poedoo janapa. 

"Neng-takjawa manden’ gisik 
Salgin’ songnok riktaijaskal." 

Poedo segipa duk neng-nikanirangko janggi tangao 
dugrongahaoba, mikkangchina ka-dongsoaniko jaktua^a. 

"Aram simgopdapengoba 
Sin-karki’ wal bakrooba 
Namgipa pring re-baengaba." 

(vi) Mechik aro Tamakli : 

la poedoo Denison ta makku pangko chananggipa me tra 
dakata. Mande uni jikgipaming melijaon, miterang me tra silako 
atchiate una on-skaaha. Apsan walon me-chik siaha aro uni 
manggisiko goparion uoni ta-makku pangsa chaskaaha. 

“Maina manggisiko goparion 
Samtangsek ta-maku similding chagen.” 

Tamakku bijakko mechikni kni gisimming aro bibalko askiming 
toa. Ta-makku ringani wal-kuko poedo segipa me-trani tangsimbit 
mikronming toa. Kni gisim me-chikni panteko kimala gitan, 
ta-makkuba mandeko kimale gisik tom-tomata ine Denison agana. 

ct. EVELYN R. MARAKNI POEDORANG 

Evelyn R. Marakba tosusae sena changbea. 

fi) An g* Chame : 

Evelyn mikchatangko ia poedoo miteming toa. Mite 
me-chikrangko nitoa ina aro uamangni nitoaniara manderangni 
nitoaoni namen dingtangbeana. Evelyn ka-saani mikronchi nie 
mikchatangko mite gita nitonika. Gamchatgipa ro-ongrang hira mukta 
sona rupako samsachi done, samgipinchi mikchatangko done 
me-trani una gamchataniko toa. 

"Gamchata’ komia, nitoa’ dimela 
Somoenijakna, 

Indiba nang-na angni ka-saa 
Kenja ra-bina.” 

lano somoeko nitoaniko dimelatgipa aro nitoaniko ra-galgipa ine 
agana. Somoe re-ange me-tra briahaon uni nitoani komianga. Nitoani 
giiahaoba poedo segipa chametangna ka-sakugen ine agana. Ua iano 
nitoanini baigijaniko ka-saanini pangkamani baksa togrika. 

fii) Golan Bibal: 

Golap ba gipin bibalni dikdiksanasan balaiani aro numdeni janggi 
tangani bakkandikaniko tosusaaniko bang-a A-chikku poedorangon 
nika. Mikjapna somoe bakkandikbeesan nangaia aro walo ongipa 
ripamchib| sal nabaon gimaaia gita, mandeni janggi tanganiba 

pangkamja ine Evel3Ti sgana. Mitam English poedo segiparango gita 
aroba Howard Denisono gitan, Evelynoba mikkangchina 
ka-dongchaksoani donga: 

“Rurongang’ Golap, rurongang a-sal 

Smilchip Nang-gitanan sengsogen; 

Sin-karin’ ja*mano balbataigen.” 

Golap dikdiksana sioba, bilsi gipino uni a'sal ong^aoni golap 
baltaiaia aro uabalchonoba uni similanide rohiaia. Uandake mandeni 
bimangbikap bon-oba, uni nama kam aro gun rohie, sakgipinna dilani 
aro didiataniko on-a ine poedo segipa agana. 

fiii) Kasakugen : 

“Ka-sakugen” poedoo Evelyn sinasiako attamming aro sianiko 
walo tusiaming toa. 

"Ka-tongo jrangkugen, sal napdaldal gita 

Oh, ang’ janggini attambahaon.” 

Poedo segipa agankua; 

“Ah! Ang’ janggina wal sokbahaon 

Chu-ongniken anga tusigen.” 

Attamani dongode, pringba dongaia, tusiani dongode, 
mikrakpilani dongtelaia. Evelynni poedoo ka-dongani grisranganiko 
janapja. 

(iv) Nan&na: 

Evelyn ia poedoo chanchianini ta-rake re-aniko mikka fl-lapaming 
toa. Ka-saani gnang nitatgrikaniko ua “wa-al watgrika” ine agana. 

(v) IHaa: 

“Dora” poedoni katta ja-pang Evelynni janggi tangaming 
nangchapgipa ong-a. Allanni namchiktang Dora mamatangni depante 
WUliamna ka-sabeachim aro 

“Sakgipin pantede una jabolchim.” 

lano Dorani ka-saaniko man-na krapagijagipa panterangko 

Evelyn jabolming toa, jeon gamchatani gri. Kakket ka saani bidingo 
ua agana: 

“Apala sagal man-gen tipchangna 
Tu-bea wari salni ja-dilna. 

Indioba kakket ka-sa’ ka-tongni 
Tipja jringjrotna ong-chong siani.” 

Ka-saa baditana kingking ning-tuna man-a, uko tona gita poedo 
segipa ia poedoo apalgipa sagalni aro tu-gipa warini bimangrangko 
jakkala. 

(vi) July i6, 1918: 

Dakgrikaoni noktangona re-bapilmitingojakmitchita-rake reako 
rongchu su-aming toa. Rongchu pelna gita sakgnisa, tiptap tiptap, 
mi suana ta-rakbate su-a. Maikoba ba mainaba chanchion, mandeni 
kan-chok ta-rakbate kam ka-a. Rongchu su-aming tona krabea. 

(vii) Ama : 

Evelynni ma-gipa uni chonbemitingon siaha aro Evelyn 
ma-gipana kalima. Ua ia poedoo sing-a; 

"Ching-begipa lem gita na-a teng-sudape, 

Angna ka-saachimma ?” 

Ma-gipa Evelynna baditana ka-saachim, ua uko uina ska. Ma-ani 
ka-saanian lem gita mandena jasengani, ka-dimeani aro kengijaniko 
on-a. Teng-ani dongo mande ka-dongbata aro gisik suk ong-bata; 
ma-ani ka-saaniba indaken ong-ani gimin Evelyn uko lemming toa. 

“Mesolgajok na-a, ka-san mikkangko, 

Uasa angni gisik janerachim.” 

Poedo segipa ma-gipani mikkango ka-saani aro ka-donganiko 
nikpilani gimin uko janeraming toa. Indiba ma-gipa siningahani 
gimin, uni ka-saan gapgipa mikkangko detangna donnua gita ong-aha. 

(viii) Hobani Sinteani : 

“Andalsimsim bol gita 
Ang’ pap a-ko gripdapa.” 

Hoba Isolni beng gimin bolni biteko cha e pap dakahani gimin, 
laol mandena aro mongsongbate me chikna jrimgipa balko on aha. 
Hobani dakgimin papko agilsakko andalatpilgipa dalgipa bijimgipa 
bolming Evelyn toa. 

"Angni gisik bilgriko 
Teng-a uijajokma?” 

lano poedo segipa Dakgipa Rugipako “Teng a” ine janapa. 
Mandeko a-dimuona re-pila ine Sastroo sea aro ua gitan iano Abeini 
siako “Abel a-a pil-angjok” ine agana. A-chikrangni aganrongbewal 
gita dala a-sel onganiko ianoba “Salni jadil kamsraka, Doreng skal 
chapaka” ine agana. 

fix) Skie Ra-ani : 

“Cholonan mukut, janggini rasong, 

Baikugen uade chasong rikit chasong.” 

Poedo segipa mandeni cholonko mukutming toa. Mukutko raja 
ranirangsa gana aro uan uamangni gadangni aro bilni chin ong-an 
baksana, ganichatbegipa ro-ongrangchisa tariani gimin uni dam chata. 
Mandeni cholon aro nama bimingko, uni giminsa, Evelyn mukutming 
toa. 


(xjAngChakki: 

Evelyn ia poedoo lekka porako chakkiming toa. 

4 . MACKENSQN RQNGMIITHUNI POEDQRANG 

Mackenson Rongmuthu poedo sena, katta jakkalna, katta bikotna 
sapbea. Su-ugipa toe seanirang uni poedorangko ga-suata. 

fil Do-maskini Wachi Okama : 

“Goera ku-toreatbo, ‘Grimgrim, graograo,’ 

Mil-am goriprepatbo, briba cbrichrao. 

Salgira, chi ritat, biba chasingdokan. 

Balgira, gijip jipat, guri balpingdokan.” 

Iano mikka kimprete il*lirapako mil-am riprape teng-aming aro 
balwakora gijip jipaming toa. Guuri mitmat chadoako chi rito biba 
chadoaming toa. 

fill Budepani Gonggna Doka: 

“Da-o te-gita bakskanisan, gong ge-gong, gong, 

Tangmi gita teksrisraanisan, gong ge-gong, gong 
Janggin’ chakki dapkimit kimitnok.” 

“Budepani Gonggna Doka” poedoo Mackenson mande siako te-e 
ga-teng teng-gakaming, mi bite tang-srisraaming aro chakki 
kimitaming toa. Bite mindugaode ga-teng teng-gakaia, mi biteba 
mindugaode ga-ake tang-srisraa. Chakki sia gita, mandeba siode jrip 
dakangaia. lako bikpile nion, chakkiara teng-ani ba janggi ong-skaa. 

(iii) OSia : 

la poedoo Mackenson, janggio bimang donggijani gimin mande 
sion ua biba gita ong-aia aro be-en bikapara a-dimu pil-aia ine agana. 
la toaniko gipin poedo segiparangba jakkala. 

(iv) Anea Saksan Pangna n Saksan : 

Poedo segipa a-gilsako janggi tanggipa manderangni gimin 
“Re-enga dondikgija ka-tong dama doke” ine agane, ka-tongni re-aniko 
ba cha-suaniko dama dokaming toa. Somoe rakkie dama doka gita, 
ka-tong an-chi cha-suaba tik somoe melie re-a. 

Cv) A-gilsak Dal-beeip a Alda Nok : 

A-gilsak Dal-begipa Alda Nok” poedoo Mackenson a-gilsakko 
dal-begipa alda nok ba dikdiksana neng-takram a-damming toa. 

“A-gilsak dal-begipa alda nok, 

Dikdiksa neng-takani.” 

lano mandeni a-gilsako dikdiksana janggi tanganiko mangsonga. 

“Atchia aro sia deltikgrikgipa do-ga.” 

Do-ga ge-sagitan noko nape, ua apsan do-ga gita ong-katpila; 
apsan dake mande atchion a-gflsakona re-baa aro siahaon a-gilsakoni 
re-angpila. Poedo segipa atchiani aro sianiko deltikgrikgipa do-ga ina, 
maina mande atchiode sinaba nangaia 

“Okkri cha-asie sakna sitengtoa, 

Sian’ wario sripe graprengroa.” 


72 


A'gilsakni duk saknaanirangko ia ritingrango siani wariming toa. 
Duk saknaanirang agreon, wario sripa gita, mande ua dukoni jokna 
neng-a. 

fvi) Song Baehmara: 

Mackenson, Simsang chisamo an-cheng boksatako “Song 
Baghmara” poedoo saraming toa. 

“Na-tok jimjak jimjak 
Dana tin-dak tin-dak 
Chiring an-cheng sarao." 

Na-tok rim-giparang na-tok rim-giminrangko chisam an-chengo 
rama aro chisam an-cheng apalani gimin uko sarao maikoba rama 
gita nikpilaiachim ine poedoo agana. Rompa a-kuchoto donggipa 
gopramrangko Mackenson indake toa: 

“Songreani matchoto 
Mande hajal hajal, 

Tuenga sari giri, 

Namen neng-skimari, 

Sengemu bichalni sal.” 

‘Songrea matchoto’ inon, janggi tanganiko songreaming aro 
sianiko songrea matchotaming toa. ‘Tuenga’ inon manggisirangni 
gopramo dongako miksonga. Kristianrangni bebera-ani gita, 
sigiminrang pilakan bichal salosa tuaoni mikraktokgen. 

Dongkal cha-kalgiparangni, songko-nokko dilgiparangni sie 
bon-a ng aniko aro songni-nokni rasong chon-anganiko poedo segipa 
indake toe agana: 

“Prap pangpikminin 
Bolsal be-tongminin 
Dongjaha mikkim.” 

Dal-dalgipa bolrang be-on mikgranggrang daka gita, songni-nokni 
iilgiparang sion song ka-sina aro iamangni palo gipin matgrikrang 
longjaha gita daknika. 

Aroba ua agankua: 

“Agrango ekilgipa, 

Sa-atalo gisikgipa, 

Grijok chalang; 

Do-mesal do-grik, 

Bipa matgrik 
Jripjok ku-rang.” 

Me apa gitchamrangni sianiko balwa baljitangani aro jagring 
gimaanimingba toa. 

“Balwa gita balangjok, 

Jagring gita katangjok, 

Dongjajok chinrang.” 

(vii^ Panteni Gisik Ra ani: 

la poedo Mackensonni janggi tangani bak ge-sao pangchakatgipa 
ong-a. lano ua an-tangni me-trana ka-saaniko gisik ra-atpila. Ua 
aramrangni a-bri chapchap ong-aniko indine toa: 

“Salgin’ aramrang 
A-briko ku-dima.” 

Salgi bangbango aramrang a-brio nangdikon, poedo segipa uko 
ku-dima gita nika. Mikcha-ka-sagrike kimgrik donggrikna 
ku-dimanichi ku-mikchetgrikaniko ua” mohor su-jokchim” ine agana. 
Lekkao maikoba see mohor su-ahaon ua gamchatgipa lekka ong-aha 
aro uko darangba pe-na ba kulina man-jajok. Indake me-chikba 
ku-dime ku-rachakatangko pe-na nangjachim ina. Namgija gisik 
me-chiko Hobaoni napani gimin, poedo segipa me-chikko gisik 
namgijani “cholguga” minga. Poedo segipa an-tangni gisik duk 
ong-beaniko ka-tongo ‘biji’ su-kame saknaaniming toa. 

(viii) Ka-saa : 

Mackenson “Ka-saa” poedoo ka-saaniko bolming toa. Bol ja-dil 
su-chenge dal-roroe, cheksirang bipekroroe, apale cheksi bijak 
badalrikrike uarangni ka-mao donggiparangko ganggopa: 

“Ro-angripet cheksi badalroroa.” 

Ka-saaniba saniba ka-tongo napahaon, cheksipe bariroroa: 

“Ka-sara cheksipe plakchin gipa, 

Bringripat tike plakna tika.” 

Ka-saani saksaosan bon-aija; ka^saani saksa sakgipinni kosako 
bilmane, rengsiko tikatriknka. Ka^saaniko sianiba bon-chongdikatna 
man-ja, chichi mripatna manja ine Mackenson agana. 

“Ka-sara Pringprang Attampang Aski, 

U’de gopramona kingkingan tengaiengpiti”. 

Pring seng-mitchiahaon Pringprang Aski natelaia; 
attampangahaoba Attampang Asld natelaia . la Aski dongkamaia gitan 
ka-saaniba grikjang dongaia, pangnaba tipja ine poedo segipa toe 
agana: 

“Ka-san’ ka-tong wal sare kama dare dare 
Man-ja dokkimitna uko dal-bea chidare. 

Gisikni pUak mikbokako, 

Namgija pilak chanchiako, 

Ka-tongni pilak mitchiako, 

Uasa-an kame gala po-one, 

Bon-rokrok bon-toktoke.” 

Mackenson ka-saani bilko wa-alni bilmingba toa. Mikkango 
donggipakode wal-sare jekoba kamgalaia. Uandake, ka-saanichi, 
ka-saa kattachi ba kamchi, gisikni pilak chanchianirangko amsrangna 
man-a ine ua agana. 

“Ka-saa dongjaode mandeo, a-gilsak a-gisi, 

Maidake tangkugen janggia maiachi?” 

lano ka-saani grigipa ka-tongko sama bola gngipa do-a mata 
donggijagipa a-gisiming toa. A-gisio chi gri; uni gimin uo janggi 
gnanggiparang tangna amja. Uandaken mandeo ka-saani griode, 
janggi tangani maming namgni gri, uo maming gisik an-sengani 
katchaani dongja. 

fix) Songadam Bi-sani Wa-s ine Tinea: 

lano poedo segipa pante chadamberangko namnambea 
toanirangchi toa: 

“Ma-kringni bolgro 
Ama appan’ jakrikra.” 

Nokni bolgro, janggU bolgroni be en bimangna chasrongani 
mangrakaniko on a gitan, nokna ia gunrangko on a. Bolgroan 
dongjajokode, nokni gipin bakrang dongoba donggramaijok. 
Uandaken mahariko makringko mangrakatgiparanga 
chadamberangan ine poedo segipa agana. Depante chadamberangko 
poedo segipa “a song chigan’ krongrang” aroba “gisik miktan’ 
silmrongrang” ineba toa. Chadamberangan a songko sing chakgipa 
krongrang ba silni krongrang ong-a ineba ua agana. 

fx") Pante Bilsi Chi-chet : 

Pante dal-drobamitingko Mackenson indake toa: 

“Chi gita dabchamiting, 

Wa-al gita ching-chamiting.” 

Chi dal-bamitingko aro wa-al kamchamitingko dondikatna ba 
kimitna neng-a. Chi dabbaon jeko jakoba balangaia aro wa*alba 
ramatango dongakode kamangaia. Dabdrobamiting bi-sarangko 
sasonna neng-ani gimin indake toa. 

“Rakna kiro sikmiting 
Pante ajak grangchak; 

Mikkang rongchingmiting; 

Pantemiting saloa 
Bibalmiting balgaoa.” 

Bol bribaon kiro sike mangrakbaa aro kamna choligipa ong-baa. 
Bibalba balgaoahaon similan baksa nina nitoa. Pante bilakbamitingo 
ua chananga mikkang rongchinga, biljak raka aro kam ka-naba 
cholijok. 

S. JONMONI D. SHIRANI POEDORANG 

Me-chik poedo segipa Jonmoni D. Shirani poedorango ning*tubee 
chanchie, kragipa tosusaanirangko on^aniko nika. 

fi) Basako : 

“Dongnua ang’ song gipinni mitino 
Nikjake gipinrang antangni sambao. 

Donggenma dongnue a-ningni gam gita.” 

A-ningni gamrangko bikongka^askal uarangko darangba nikja 

aro uarangni gamchatako uija. Indake A chikrangni obostako 
Jonmoni toa. A*chikrang bida budina, lekka-porana simsal^a, 
uiatangko guntangko jakkale A*chik A-songko aro tnanderangko 
niksenga^a ine ua agana. A-chikrangni changa-sapanirang aro 
gunrang “Dongenga gamrang rong kolo gitasa” ine ua agana. 

“Mikrakja salni sal sari gri tuaoni, 

An-pilgen basako andala waloni?” 

Skia poraia dongpagijagipa, gamo rasongo niksengpagijagipa 
A-chik A-songko Jonmoni iano andalgipa walming toa. Lekka-porana 
simsakgija jatni silroro-namroroanina rikpagija A>chikrangni 
nengrabee janggi tangna am-aniko ua mamingna chanchia gri 
tusiaming toa. Indakgipa rakgipa kattarangchi toe, poedo segipa 
A-chikrangni gisikko su-dikna, tuaoniko chamesana aro songtangna 
mandetangna kam ka-na didia. 

fijl Anga Me-chik : 

“Atchongpana cha-chedamo* ine agane Jonmoni A-chik 
me-chikni songsaro gadang onaniko toa. i\ chik me-chik demechik 
aro jikgipa ong-e pani sasono aro seg'pani duk sinjetao janggi tangna 
nanga. Mela mangdongao ku-onpana uo bil gri; songsaro uni 
gadangara onbatgipa biap cha-chedam ba cha-che galram gitasan 
ong-aia. 

“O, Pante gisik rakbone 
Kamrang gimaijane, 

Basakoba dukni walo 
Na-a ga-akgenne.” 

Me-chikna duk-sinjetaniko on-ani gimin aro uko tol-mikani gimin, 
Nokgipa me-asako salsaode a-jak soke una duk-mikchiko on-skagen 
ine Jonmoni bebera-a. Ua re-banasigipa obostako “dukni wal” dona. 
Jensalo ia obosta soka, me-asa duk ong-e, maming katchaani gri janggi 
tangskagen ine ua agana. 

(iii) PQ - l ff w : 

“Do-kru” poedoko Jonmoni A-chik golpo Awil Singwil Abisao 
pangchakate sea. Poedo segipa do-kruna me-chik ong-ani aro 
me-chikni ku*rangko on-a. 'C'hangsamangba moelako mesolga na-ade 

ine agane, Jonmoni do-knina rongtalkainaiani gunko on-a-. 

“Gisik donga ka-saani jakgitelna nang-o, 

Kata na-a noktangoni naljokna an-tangko.” 

Ambitangni tole onachi Awil SingwU abisa maa paani jako saia 
manengako doka-satako man-rongachim. la obostaoni joke jakgitele 
janggi tangna ine Awil Sing^l do-kru pfl-e bile katangaha; indioba 
uamango ma-a pana ka-saani dongkuachim. Do-kruko, uni giminsa, 
Jonmoni ka-saani aro jakgitelani chin gita ra-a. Do-kru bima bipa 
sugrik-dakgrikako nikrongjani gimin, poedo segipa do-kruko 
nokdango ka-sagrikani aro tom-tomani chin gitaba ra-a. 

“Changbea Do-kru ! na-ade namen ka-sagrikna, 

Bima bipa manggniba tom-tome donggrikna.” 

(jv) Milgumang A- gilsak: 

A-gilsako suk aro kusi baija, chong-motgipa kusinikode 
mitgun.angosa man-aia ine Jonmoni “Mikjumang A-gilsak” poedoo 
agana. Jumangode poedo segipani ripengrangara “Tangsimsim 
barirang, gongdipdip cheksirang, gitchak rimit bibalrang”-sa. 

“Gisikni sikan’ bang-a apalbata sagalna.” 

Gisikni sikanirang bang-aniko poedo segipa sagal apalaming toa. 
Chanchianirang bon-changja. Sagalko tipatna man-ja gita gisikni 
skanirangkoba chu-sokattokna man^'a. 

“Balpakenga rikrak chio tillu ge-sa gita 

On-tisaba arusiko sikatna man-gija.” 

lano a-gilsakko tu-begipa chi gita aro mandeko tillu pangsaming 
toa. Chi ta-rakode tillu gongdipaia aro indinanba ua rakjani gimin 
wa-chap chonamangba uo bil dongja. Mandeba a-gilsako janggi 
tangon jrimgipa obostarangko chagronga aro chi ta-rakao tilluko 
balpakaia gita, mandeba ia obostarangko warachakna bilmanja, ine 
Jonmoni agana. 

Ia apsan poedoon banggrianiko ‘a-a rang-spea’ ine agana. 
Rang-speo balwa tang-gala gita, banggria pflakkon nisigala aro noka 
jama be-nirua. 

“A-ni changsa rang-speon hajal songnok 
Benirae, tappra pile a’on gimaangjok.” 

Mande a-gilsako chong-motgipa kusiniko raan-ja; uni gramchie 
man-gimin rang-gamrangara milgapsanon gimaangaia ine Jonmoni 
a-gQsakni baikamgijani gimin agana. Milgumangosan toni'toingipa, 
kusiarigipa aro be-na man-gijagipa a-gilsakko man-aia. 

(v) Miksongaui: 

“Gadangprak, gadangprak, dogen Rasongni ‘briko, 
Sokeon churaona janganggen bimungko.” 

lano Jonmoni miksonganiko manna tikkelaniko a-bri doaming 
aro miksonganiko man-aniko a-bri churaona ba a-kimbriona 
sokaniming toa. A-bri doode neng-ani, chi ringna skani aro biap 
ga-nanggijarangko chagronga. Miksongatangona sokna gitaba mande 
rake dingchike kam ka-na aro neng-nikanirangko minggija tikkelna 
nanga. A-kimbriona sokon ja-nengtakna man-a aro re-pilode 
ong-onnasa nangaignok neng-na nangjawaha ine uie kusi ong-e rona 
man-a. A-kimbrioniko niksenga gita, lekka-pora donggipa bida budi 
man-gipako gimikchin mingsinga aro uni mikkim rasongko niksenga. 
Indiba ia gadangona sokna gita mande neng-nikanirangko chakchikna 
aro uarangko amchengna nanga ine poedo segipa agana. 

(vi) JDaisx:: 

Daisy-ara charamramaigipa, jatchio rimite kaprangrang 
gipokgipa pul ong-a. Pul baganoba uko nikna man-a. Indiba 
Jonmonini iano segipa pul gitchakmranga aro bipango bu-su donga. 
Bibalrang dingonja, songdoa ine ua agana. 

“Mukut gitchakmrangko gita, nitoriri, 

Songdoa bibalrangko ong-pba bu-suari." 

Songdoe balani gimin, pul pangni kosakosa ong-a; unan Jonmoni 
uko mukutming toa. Daisy pangrang balwana moon, poedo segipa 
‘a-briko moenga’ gita nika. Daisy pul poedo segipani sambaona, 

“Jakritingbae sagal balkasinko 
Re-bajok Daisy bu-sugri ka-tongo.” 

Jonmonini ka-tong rongtala, maming simtekani gri, indaka 

ka-tong Daisyna ka^sanapaha. 

“An-bigU jrangjrang, draka bite gita 

Chuni pal an-chisa ja-dilrango joka.” 

Daisyni an-bigil ronggrikani gimin uko draka biteni bigil ba-jrenge 
ronggrikaming toa. Drakaoniko chu taria, indiba Daisyode mandeo 
gitasa an-chi joka. 

‘A-an’ mikskemako namata un’ nitoachi.’ 

Biap gananggijako iano mikskemaming toa. Mikskemon anbigil 
onang chuang daka aro ia ga-nanggijako Daisy bibalrang nitoe bale 
pindapa. Poedo segipa Daisyni ka-sariri nianiko, ka-dingsmite 
ku-agananiko aro berry bite on-ako man-ahaoba, ua agana: 

‘Minggittam chinrang-an-chengsmit budusan.” 

Jonmoni kimkimgipa bebegipa ka-saaniko man-na ka-dongja. 
Una on-gipa chinrang minggittaman dikdiksana ka-saaniko 
on-aigiparangsa. Ka-sae niania an-pilon dongjajok; ka-saani ku-rang 
ku-tipon jripaijok aro berry biteko cha-ahaode, uni chinan dongjajok. 
Uni gimin uarangni kabinganiko ‘an-chengsmitni budu’ gita Jonmoni 
toa. An-chengoniko budu tariode chi satpakgalon gimaaijok. 

Indake ong-ao poedo segipa an-tangni obostako talata; 

‘Indiba ang' ka-tongko rongchu su-ata, 

Do-bisa gita uni jakona bilanga.” 

An-tangni cholnikjae ka tong re-a ta-rakako ua rongchu su-aming 
toa. Rongchu su-on rongchu pelna gita ta-rake su-a. Do-bisani kenon 
ma-aona bilanga gita, Jonmoni ka-saaniko aro ka-dimeaniko 
Daisyoniko am-a. Golap bibalko namnikgiparangba apsanaia ine ua 
agana; maina bibal dikdiksanasan bale sikrepon uko namnikgipa uni 
bibaonikomangba ka-dimeaniko man-ja. Daisyba maming dukni 
chinko mesokgija Jonmoniko watangaia. 

“Mikchi totsa ga-akgija re-anga katchae.’ 

6. TUNIRAM R. MARAKNI POEDORANG 

A-chik poedo segiparangni gisepo Tuniram R, Marakba saksa 
niksenggipa ong-a. la seanio uni poedo minggni “Do-kua” aro “Hagar”- 
o mai tosusaanirangko jakkale sea nina. 

Tuniram R. Marakni poedo “Dokua” Achikkuo sea nambatgipa 
poedorangoni mingsa ong-a. Seani bewal, ma-rape seani, katta 
jakkalani rokom niksenggipa ong-a. Poedo segipa do-gipinrangni 
ku rangko knatonilga;. do kuani ku rangnasa ua sikbee nichaksoa. 
Do kuani ku rangni gun uko muni nangata. Do kua, gisimgipa 
aramnamangba gisimbata; indiba ua boksogimgim me-gongo ba 
gitchakrairai mandalo ba-ode uni simchirikaniko poedo segipa 
nitonikbea. Indiba ua ku-rangnasa do-kuako namnikbata. 

“Knatoa ku-rangnasa nang-ko ja-rikama? 

A-gabrike subalike bolgisini jong-ko 
On-akode nikja anga nang-na uarangko.” 

Do-kuako ja-rikpagipa gipin do-orang bang-a; indiba una cha-ani 
am-e on-ako nikjani gimin, uaranga do-kuana cha-ani am-e on-nade 
ong-ja, uni ku-rangnasa ja-rikakon ine Tuniram chanchichipa. 

“Sa-gre nokkol ja-rikgipa nang-o bang-beoba, 

Alduachi tangarina sikja indioba 
Re-baoba bobilgipa do-kua skani, 

Nokkoltangko dingchengatna dongja nisengani.” 

lano do-kuako raja ba dilgipa gita aro uko ja-rikgipa 
oorangkoara nokkolrang gita toa. Nokkolrang rajatangna, dilginana 
cha-ani am-e dangdike on-a; bobil ginal sokbaode warachake uko 
lokata. Indiba do-kuade ia bewaloni dingtangbea. Ua an-tang am-e 
cha-aia; bobilgipa do-skarang re-baoba nisengaigija an-tangan 
dakgrikchengaia. Poedo segipa iano do-kuako an-tangon pangchakani, 
dilgipa ong-ani, ka-dongani, oktangna kam ka-na misilgijani aro 
gipinna nisengani griani gun-bimang dake mesoka. 

“A-chikrangni ua ripok mingsinggipa bao? 

Bao jaktuatbaaha gisik ra-ja da-o.” 

la ritingrango Tuniram A-chik matgrikrangko mingsinggipa 
ripokrangming toa. Indakgipa A-chik matgrikrang dongjahani gimin, 
poedo segipa do-kuako uamangni biapko ra-skachina agana: 

“Bilangbo, Do-kua Rani, A-chik a-song a-song, 

Ja-rikna changako nike chanchia nappachong. 

Do-kuani gunrangara ja-rikna kraa ine poedo segipa uko A-chik 
A-song gimikchi bilwenwene uarangko mesokchina skie on-china uko 
agana. Indiba do-kuana jakgitele ring-na sal bang-jaha ine poedo 
segipa uia; 

“Jakgitel dongani sal nang-na saliaha 

Jensalo mande nang-ko kimale man-aha.” 

Jakgitelaniko gimaaton, kacha ning-o ba sakgipinni dokkolni 
ning-o dongon, mande gisik nom-boka. Do-kuade indake ong-ja; kacha 
ning-onimangba ua nama gunko mesokkua; ring-aniko ua dontongja; 

“Uni gimin mingja na-a wa-ani kachako 

Ring-atronga ka-sariri skango ring-ako.” 

Indake Tuniram ia poedoo do-kuako jakgitelani gisik, ka-dongani, 
an-tangon pangchake sakgipinna nisengaigijani aro dakdil- 
ka-dilchengani gun-bimang dake ra-a. 

(iOHagar: 

Ian Sastroo pangchakatgipa poedo ong-a. la poedoo^ pattalrango 
ga-chate segipa poedoni gunrangko nika. Poedoni a-bachenggipa 
ritingrangko niode, Beershebani bakra, jeo Hagar depanteko rime 
re-roroaha, uni palo A-chik A-songni a-bri a-chu aro bola wa-ako 
nikatskaa. Hagar ma-ningsani kattako janapjolaigija, poedo segipa 
me-chikni ma-ani bimangko mesokchenga: 

“Ma-ningsa matchokni roram budu dotdruao; 

Drokdrok sa-dipQ do-oni cha-na ga-brikramo.” 

Do-o mat kusi ong-e cha-anina jajrenggija dongao, Hagar 
ma-ningsani cha-anina china ma-ringaniko aro gitok ran-e 
sinasienggipa Ismaelni noksako Tuniram poraigiparangna on-a. Una 
agreba, A-chikrangni kera ole a-ba gamna re-ako aro am-bol am-ako 
Misor a-songo doneskaa. 

“Ku-chil ku-simtekabane man dal bibal rhang a 
Mikkang rongrimitabane jajong aram kranga.” 

Tuniramba gipin poedo segiparang gitan ku-chil gitchakako 
mandal bibaiming toa. Mikkang rongchingbapilako ua aram 
simpdapa gri jajong ronggrike teng-animing toa. 

Hagar oko kemitingo Saraming dongangkuna aro chakchikna 
man-jahae, nokoni katangon, ua saming dongepakugen ine jajrenga: 

“Songchina re-pile bano biap man-genaha? 

Songchina re-angoba, ma-ni salakim salbirim, 

Man-panan ka-dongjaha jena ka-dongachim.” 

A-chikrangni torongbewal gitan, ma ani ka-bakko salaldm gita 
ianoba toa. Bolrang do-na matna dongchakani aro cha-aniko aro 
pilaknan salakimko on-a. Ma-a paa dongjahani gimin Hagar ia 
salakitnko man-na ka-dongjaha. “Ma-a gita songtang angna gisik 
ong-obani,” ine Hagarni sinteaoniko, songtangko ma-a baksa toe 
agananiko nika. Hagarni dukko “Sagal chipakkore” ine toanikoba iano 
nika. 

“Grapa Hagar da-nang mikchi sona gita.” 

Tuniram iano Hagarni mikchi ching-chetako sonani ching-aming 
toa. 

“Ripamchi sonan bibal pring seng-bara.” 

Bibalo ripamchi ga-akgipara pringni sal teng-a nangchakon, 
ching-chet ching-chet dake bibalko sonani bibal dake nikata. 

7 . KOSAN G. MOMINNI POEDORANG 

Te-rak te-rak nambee poedo sena changgiparangoni Kosan G. 
Mominba saksa ong-a. 

(i) Porikka : 

Ramram katta porikkako ra-e, uni poedo “Porika”-o Kosan 
ning-tugipa chanchianiko on-a. A-gilsako janggi tanganiko ua porikka 
ra-amingtoa. Jegita porairimskarangbang-oba, porikka semanchaode 
an-tangosan pangchakaia. Mandeni janggi tanganio kenatanirang, 
bobilrang, dakmajoanirang bang-oba, mande uarangko an-tangari 
warachakna ga-aka. Namgipa mande bobilrangko chea, indiba 
skatang janggi tangaigiparang janggi tangani porikkao chu-solga. 

(ii) SegriniSiotea: 

Segipa siahaon me-chik dakchakgipa nirok-sandigipa dongjae 
cha-na ringna tekkia aro okkanamangmang jeko man-a cha-aia. 

Indakani gimin, segri me-chikko Kosan mandeni cha*spa galan: 
sengtimgipa achakming toa; 

“Gipinni noksiko gose megimin ku-sana, 

Dongtimainok achak gita sambijak galana.” 

lano pil nipil segriko achakming toe, Kosan segrina jangg 
tanganio onbegipa gadangko on-a. “Gipin toa cha-ako achak gifc 
miksonge nipaignok” ine segrini jawan noko cha-mitingko nitimar 
cha-spana sengako toa. Ba-ra kancha dongpajae sin-kario wal-samo 
wa-al dape donao tuakoba indine agana: 

“Noksik turam biapo achakma durama gita, 

Du-dap wal-mittangani tokgipa gita.” 

(iii) Gam gipa: 

“Na-an niksokgija sagal apalao 

Chongipa janggini imgko kimkim mangrakao.’ 

“Gamgipa” poedoni ia a bachcnggipa ritinggnio rongjrigipj 
toanirangko nika. A-gilsakko apalgipa sagaiming aro janggi tanganikc 
sagalo songreaming Kosan toa. Sagalo chipakkorerangni ring b. 
jahasrangko tom-tomatja gita, mandeni janggi tanganiob? 
iirigjengatanirang duk mikchi ong-atgipa obostarang nabaa 
Chipakkcre satbeoba, saga! tonvtomjaoba, ring chona changgip^ 
maudedo r.'i kewalde kimkim mangrake choe nalsaona naljokt 
sukatna man-a. Indakgipa kewalming Kosan gamgipako toa. Cha-an 
dongjaode maming kaman ong-ja; lekka-pora aro a-song silroroan 
dongjawa aro uoni pa-sike kajia golmalrang ong-katgen. Uni gimir 
cha-aniko man-atgipa gamgipako nokdangko name tom-tom( 
nirokgipa padotmingba Kosan toa: 

“Na-an paa gita chacha a-song gimiko 
Ra-bae on-gipa pilak nangarangko.” 

Pagipani nokdangni cha-a ringanina simsaka gita, gamgipani 
jakmachi a-song cha-aniko man-a ine poedo segipa agana. 

“Jakgitel gamgipa’n raja saksani, 

An-tangon chu-onga, dongja nangdapani.” 

Kosan gamgipako rajaming toa. Raja an-tangan jakgitelgipa, 

gipinni ning-o donggijagipa; ua an*tangan nokgipa aro a*sakni gita 
nanganirang uo nangana batpilen donga. Gamgipaba cha*anina gipino 
pangchakgija jakgitele janggi tangna man-a. Jakgitele janggi tange 
gamgipa katchana man*a ine poedo segipa ia poedoo agana. 

(iv) Se ngw a t: 

“Seng-wat” poedoo Kosan seng>watko wal*misiming, ba wa*al 
biginchirangming toa. Mandede ong>ja, maina mande ong-ode 
ku>rang on*genchim; wa*alba ong>ja; jajong askirangba ong>skaja, ine 
ua agana. 

‘'Bangbango gitchogipa 
Jajong askirang.” 

Skanggipa ritingni gnigipa kattako niode, Kosan salgi bangbangko 
sagal ba chiming toa ine nika. Asia jajong salgi bangbango tengengon» 
poedo segipa uarangko sagal chi tom tomao gitchoangenggipa gita 
daknika. 

(vjJsoLNama: 

“Isol Nama” poedoo Kosan janggi grirangna aro janggi 
gnanggiparangnaba mandeni gunko ona aro kuaganate “Isol Nama** 
ine Nokgipana rasongko on ata. Buringrang, a barang, bibalrang, 
chiring sagal gimikan ku*rang on*e Isolko de-mittela. Aram, balwa, 
sal, jajong, askirangoba mande gita uiani donga aro ku*aganna 
man-pajaoba kamtangchi Isolni namaniko paraka ine Kosan agana. 
JO’Ong gukrang, do-o matrang gimikan kuTang on-e “Isol Nama” ine 
sakki on-tokenga ine ua poedoo paraka. 

“Isol Nama” poedo Dewansing Rongmuthuni bimingoba nakata. 
Katta searang aro chanchianiko niode Kosanni poedo “Isol Nama *- 
an sechenggipa ong-na nangakon. Sakgnian apsan poedoko pe*akon 
ine chanchichipna gitara, chanchianiko ritingo aro podo donaniba 
apsanja, sakgnian bakoba skang bakoba ja*man dona. Chanchianiko, 
katta tokkamako, riting ma-ketako aro poedoni bimangko niode, 
Kosanni poedo “Isol Nama”-o gitale nikbata. Indiba name sandie 
lianisa kakketko parakna man-aigen. Jeba ong*bo, chanchianiko 
'a*srogenchimoba, tosusae seani gadang chuakode nikgualna man*ja. 

fvi ^Askirang : 

“So'gipa chakki ching-ata hira rajarangni noko, 

Ua gita chanchiman-a Isolni dakako.” 

Rajarangni nokrango, gamchatbegipa ro-ongrangchi 
nitoatgiparango so-gimin chakkirangni rikrak rikrak ching^a gita, 
askirangba walo ching-chete manderangna namgniko on-a ine Kosan 
agana. Walni a-gilsakkoara rajarangni nokming aro askirangkora 
rajarangni nokrango ching-atanirangming poedo segipa toa. 

(vii) Mumuani : 

“Aski tanori sonani biginchi. 

Jajong sonan ga-tong, re-babo dedechi.” 

Dedrangko mumue tuaton, namnambegipa ring-anirangko pilak 
ma-giparangan ring-a aro sulko kattako knatoriri ong-atna gita 
rokomari toanirangko ra-gata. la ‘‘Mumuani”-o, Kosan askirangni 
chel-beao ching-chet ching-chet ching-engako sonani 
biginchirangming toa. Askirang a-gilsakoni chel-beani gimin, 
uarangko chonbeesa aro biginchirang gitasa nikataia. Jajongko sonani 
biginchirang ba askirang duule dongani gimin jarambongko sonani 
ga-tongming toa. Jarambong dawila gitan ga-tongko den-ode uni 
bimangko nika. 

(viii) Kamni Bite: 

“Kamni Bite” poedoo Kosan tol-mikgiparangni, sakgipinrangni 
janggi tanganiko rusiani bidingo agana. Rusia man-gipa an-tangan 
simsaksojani biteko man-a ine ua agana. 

“Ching-gipa jajongni gimin andalgipa walba, 

A-gilsakni manderangni mitela man-aba.” 

la ritingrango andalgipa wal aro ching-gipa jajongni 
nangrimaniko on-a. Andalgipa wal ching-gipa jajongko andalaija; 
ching-gipa jajongsa andalgipa walko ching-ata. Jajong nabae 
a-gilsakko jasengaton, manderang walko nitobegipa wal ine mittela. 
Walde nitoja, jajongsa uko nitoata. Poedo segipa iano gisik seng-gipa 
mandeko ching-gipa jajongming aro gokako andalgipa walming toa. 
Seng-gipa mande an-tangko andalachi ba gokachi amna on-na nangja. 

Ua batesa gokako seng-aona rimbana aro mittela man-atpana nanga, 
ine Kosan agana. 

(ix)PanggiEaSong: 

la poedoo Kosan, rimiljrijri besual bibal balako “sonani bibal” 
ine agana. Besual bibalmitingode a-pal gimikan rimitchinchin nitoa. 

“Chisamni da-apo me^ka, besual, 

Wachini badeo; 

A-ba gimik sonan bibal 
A-ran sokbao.” 

Wachi badeon, a-rankari sokbaon, besual pangrang silbaa aro 
rimi^rijri bibal balna a-bachenga. la rimitchinchin balgipa besual 
bibalrangko Kosan pattalo sona galbrake dona gita, ramram pul 
ong-gija, sonani bibalrang gita nikaia. 

fx) Wachimiting : 

“Wachimiting” poedoo namnambee toanirang donga; ia 
toanirangko A-chik agananirango jakkala. 

Mikka andalbaako, aram mitmat mitmat simbaako, Kosan gipin 
jatrangni, mongsongbate me-chikrangni aro bi-sarangni mikkolrango 
surma ba kajol nonga gita nika: 

“Aram sokpekode; 

Niri dikkol dikkol, 

Surma nonga mikkol.” 

Gnigipa podo iako sea: 

“Brijita jita, 

Gire kata kata, 

Niksoa uarangko; 

Mikkani gam-a 
Matchama rana 
Knara ku-rangko." 

Wachimiting somoeo ong^a obostarangko iano talata. 
Gisimbegipa dahdalbegipa aramrangni salgi bangbango re-ako a*bri 
jita gita nikpilaia aro ta-rake balponggipa aramrangkoara gure kata 
gita nikaiana. Mikka gam-a aro kimpretakora matcha bimadotni rana 

baksa poedo segipa toa. la toaniranga mikka wanasiako aram 
andalgopbaako nikjagringatpila. 

(xi) Pring : 

"Salgran’ patra obaana, Pring do-gisikana, 

Sari grian.” 

Pring seng-baako iano Salni Mite Salgra do-ga obaa ine agana. 
Songrango skangode do-ga tala tekgija patrako ba krokko salpengesa 
do-gako rakatachim. Manderang pring seng-on, nokmikkangni 
cholgugako oe nokningona teng-aniko napatchenga. Ua gita, Salni 
Miteba do-ga oe, salni teng-aniko ong-katna on-e, a-gilsakkojasengata. 
Kosanni indake toe agananiara, pring seng-mitchio salgichiko 
nigitoode Salgrani do-ga oako nikatsusu, krok salako knasusu 
dakatpila. 

“Chugipa biapo A’raijok kosako 
Sonan biginchi, 

Gita sam bijako nika sosiako 
Walni ripamchi.” 

A-bri chuarango ka-sinbatani gimin ripamchi ga-akbata aro 
pringoba samsi ba bolbijakrango ripamchi dongkuaia. Sal nabaon 
salni ja-dilrang a-bri chuarango ga-akchenga. Sal teng-ani ripamchio 
ga-akchakon, uko ching-chet ching-chet sonani biginchi gita nika ine 
poedo segipa agana. Nitogipa ching-gipa “sona” aro “sonani biginchi” 
kattarangko tosusaanio Kosan jakkalbea ine nikna man-a. 

8. KOPLANE G. MQMINNI POEDQRANG 

“Saksan” aro “Panteni Bibal” poedorangko Couplane G. Mominni 
bimingo, “Na-an Nitoa” aro “Angni Gisik” poedorangko Coplane G. 
Mominni bimingo aro “Miktoksi” poedoko Koplane G. Mominni 
bimingo nika. Mitam poedorangna C’plane ba K’plane ine seakoba 
nika. Indiba ia seanio anga “Koplane”-kosan jakkalaia. 

(i) Miktoksi: 

Miktoksi ramram pul, simsakna nanggijagipa, songjinmaoba 
songadamoba, mande nokoba buringoba nikaigipa pul ong-a. Poedoo, 
miktoksiko kratcha-e songadamosa dongaia ina, indiba 

ge jaoba da-ode uko jeoba nikna man-aia. Nikade uko 
songadamrangon nikbata. 

“Chadol tangsek chinanina» 

Ba-ra gipok kopinge; 

Ama a-an koe on-a, 

Kraa gita nang-ni be-enna 
Nitochina baljringe.” 

Miktoksini bijakrang tangseka aro bibalranga gipoka. Indake 
Koplane miktoksi boldimko chadol tangsekko chine, ba-ra gipokko 
kopinggipa songadamni nomil gita nika. Miktoksina a-gilsaksa ia 
rongrangko on-ani gimin, poedo segipa ama a-akon chola-ba-ra 
siktim-kotimgiparangming toa. 

(ii) Saksan : 

“Ka-tongo jrangkugen, sal napdaldal gita, 

Oh! ang’ janggini attambahaon.” 

Evelyn R. Marakni chappa ka-atgipao ""Saksan” poedo, kosako 
on-gipa ritingrango bon-a. Lindrid D. Shirani ra-chimonge chappa 
ka-atgipao ia ritinggniko man-chapata dongja. 

Poedo segipa mikchatangna ka sabeoba uming ong-na man-jae 
an-tangni sikdikaniko paraka. Wa-al ching-chaahaon wal-sareko nika; 
ua gita poedo segipani ka-saaniara ning-tudugaen wal-sare gita 
ong-pilenga. Wal-sare sepango donggipakode kamaia gita, poedo 
segipani ka-saania uni ka-tong gisik gimikko ching-chaatpila. 

Ritinggni on-chenggipao Koplane ua nomilna janggini attamonan 
ka-sagen ine agana. lano ua budepabeaniko "janggini attam* ine agana. 
Pring seng-aniko sea-jotanio maikoba a*bachengani, kusini 
a-bachengani, gital dakna chanchianiming toronga. Siani, maiba 
kamni ba a-selni bon-ani aro dontonganiko attam aro walming 
toronga. Koplaneba indake janggi bon-nasiako “attam** ine agana. 
Attam sal napahaon, salko nilgahaoba sal ja-dilrangni teng-chakani 
aramrango ba salgio ga-akkua. Agilsak sal napaming andaljolaija, 
jrangani dongkuaia. Ka-saenggipa mandeni janggi re-angengahaoba, 
ka-saani uni ka-tongko jrangatkugen, ka-saani dongkugen ine poedo 
segipa agana. 

(iii) Naan Nitoa: 

“A-sakni nitoa ang’ mkronna 
Chroke mesoka muni nangatna.” 

Bibalrangni balwao moani, sam-bolrangni mojimaniko muni 
nangatna man-gipa chrok-mesaani gita Koplane nika. A-gilsakni 
nitoani poedo segipako muni nangatna man-a. 

“Similbaa a-salgri ka-tongna, 

De-mesaa sari gri tuengo.” 

Poedo segipani ka-tongo ka-saa napkujaon ua a-sal gri a-a gita 
ong-achim. Indiba a-gilsakni nitoani uni ka-tongko chamesae uno 
ka-saaniko napataha. 

“Bibal sikrepe a-dimu chango 
Simila skatgenma ang’ ka-tongo?” 

Bibal balchone sikrepon, a-aona ga-akone a-mang pil-a; uni 
similanide indioba dongkuaia. Uandaken mande sigenoba, ka-saani 
skatgenma ine Koplane jajrenga. 

la poedoo jajong aro askirangko mande dakate, mandeni 
gunrangko uarangna on-a. Nomilni nitoana mikbuja aro askirangba 
uko matnangja; uarang batesa me-trani nitoana katchaa. 
Mikchatangko rokomari toanirangchi Koplane toa: 

“Na-an nitoa, ang’ Helen na-an, 

Ang’ katchan’ aski, ang’ mikboka gam.” 

Helen Greek me<chik nitobegipa ong^a. Uni nitoaninan ge-hajalsa 
jahasrangko jakkale dakgrik dinggriktokpOachim. Koplanenade uni 
mikchatangara, Helen gita nitobeachim. Ua nomilko katchaaniko 
on*gipa aski aro uni man-na sikbegipa gamming toa. Indiba aski 
chel-aosan dongaia gita, gam uni skanion bon-aia gita, poedo segipa 
nitobegipa nomilni ka*saskaaniko man*ja. 

fivl Panteni Bibal: 

“Panteni Bibal” poedoo Koplane panteni somoeko bibal 
balchichamitingming toa: 

“Da Fe*baboha sitengtoanirang! 

Niksrapgijan bon-anga somoirang. 

Dikdiksanasan 
Panteni Bibal.” 

Janggi tangani bakkandikani gimin bang-a poedo segiparangan 
uko bibalrangni dikdiksa bale sikrepaniming toa. Chadambeni 
somoeko Koplane “Panteni Bibal” ina. la somoe kan-dikbeani gintin 
poedo segipa ua somoeo chu-giniik an seng katchana ska aro duk 
saknaanirangko re*bataijachina beng-a . Chadambeni somoeni ta-rake 
re^aniko ua gure ta-rake re-aming toa. 

“Choenggipa aramrangni rongrang.” 

' Salgi bangbangko sagaiming aro aramko jahasrangming toaniko 
bang-a poedo segiparangan jakkala. Sagal tom-tomode, chi 
pokpekjaode, ring ba jahas ringrenggija gitchoa. Mikka balwa 
dalgaode aramrangba salgi bangbango ka-siue re-a aro uko gitchoa 
gita nika. 

MAn gniGisik : 

“Angni Gisik” poedoo, Koplane mikcha-ka satangko ba janggi 
tangna jora ripeng baseaniko, bibal namnikbatako seokaming toa. 

“Indioba a-gilsakni bibal pilaki;onde, 

Namnikbee nitonikja pilak mandekode; 

Nitobee balenggipa bibalrang’ nikoba, 

Seokkua manderanga an-tangna uaba.” 

Mande nama namjako, kraa kragijako niesa jora ba ripengko 
basea aro unonisa una ka-sana a-bachenga ine Koplane apna. 
Gisiktango sakoba baseahaode, ke-jasa iuomangba ua uko wa^ajok. 

Mandeni gisik dingtangna man-aiani giminba poedo segipa 
agana: 

“A-bachengo srongbee chanchigenchimoba, 

Dingtang ong-a ramatango re-raikkangengoba, 

Indaken chanchiani ong-on dingtang psik,^ 

Aganjawa ku-chilrangde chanchiani gimik. 

Basakobadesronggipagisikbadakmajoamchijagnatakoman-a; 

indiba chanchigonggeaniko ku-paralga. Chanchianini re-bikpilani 
gimin Koplane agana: 

“Pringo bale, salna donge, attamchibarade 
Dimelange, siki^pange, bon-aijok ga-ake. 

A'bachengon balna ine ma-pang boldimoni 
Manchokbaon chiko man-e a-ani ning-oni 
Tolgasusu, bebesusu nika pilak uko, 

Cbanchiachim baljringgipa pilakan gisiko.” 

Bibalni salsa bale sikrepaianiko poedo segiparang janggi 
tanganini bakkandikaniming toronga. Koplane iano, chanchianini 
kimkimgijaniko nomilni gisik dingtangaianiming toskaa. Bipang 
name a-sal man-e, bibalrang manchokbaon, uarang jringnan bale 
dongaigen ine mande chanchia. Nokdang namaoni, name nirok- 
sandie dal-atako man-gipa mandeba kakket bebegipa aro 
chanchiatangko jujaatgijagipa ong-gen ine ka-dongsoa. Indiba 
baljringna ka-dongchaksogipa bibal salgimik bale, attamode nitoani 
dimele sikrepe a-aona ga-akaijok. Mandeni gisikba ia bibal gitan 
pangkamgipa ong-ja ine poedo segipa agana. A-bachengo gisik nama, 
kakket bebeo ka-dongchongmotgipa ine chanchioba, mandeni gisik 
dingtangaia. Ka-satangko, ku-rachakatangko tol-mikgipa ong-baaia, 
ine poedo segipa agana. 

Poedoni bon-angachibara bibalrangni mandeni gisikna 
nambataniko Koplane talata. Bibalrang dikdiksa balari sikrepaioba, 
mandeko tol-na indake dalga. Isolko mittelna bibalrangna skangonin 
dikdiksa somoekosan chamsoaia. 

“Nambatbee bibalrangna on-jokchim mandena 
Nama namja tol-a chong-mot iako uina. 

Ka-sabee cholko one salko on-kuenga, 

An-tangona an-pOgenma Isol sengsoenga.” 

Bibalna bate ro-bata janggi tanganiko aro nama namja, kakket 
ba tol-ako dingtanggrikate uina Isol mandena gisikko on-aha. 
Mandena ruutbate janggi tangna on-aniara, Isol mandeko gisik pil e 
an-tangona pil-bachinasa chol aro somoeko on-enga, ine Koplane 
togrike talata. la kattarangko agane poedo segipa gisiktangko 
namaona an-pflchina piiakkon mikrakata. 

Q. EDWIN BANGSHAT.f NT POPn^ 

Rjpok Dokatchi : 

“Ripok Do-katchi” poedoko poraion, poedoni me-suaniko nie, 
Edwin maina bang-bata poedorangko sejaha ine chanchianiko 
nakatata. Ripok Do'katchiara A-chikrangni mingsinggipa dam 
chatgipa ripok rokomsa ong-a. Siaonamangba segipana kakket 
ka sagipa me chikko Edwin Ripok Do katchiming toa. 

A'chik jikse walsimsimo a-bachini pil-bamitingo, jikna dena ka^sae 
naljokatna gita segipa ki-sang ki-sang re-aha; unon matcha uko 
chadrape bale katangaha; 

“Do-bisako do-reng gita 
Balangjok chringchrap, 

Menggotchiko menggo gita 
Dakangjok il-ing il-ap.” 

la ritingrango Edwin mandeko do-bisaming aro menggotchiming 
toa. Matchakora do-rengming aro menggoming toa. Bimang dal-aoba 
aro bil bilakanioba do-bisa do-rengming mamingan 
ong-rikja;uandaken mandeba matchaming bil toode mamingan 
ong-ja. Gitik gitak do-reng chadrape do-bisako balangode nikrikoba 
mande mamingkon dakna man-ja. Menggo chadrape rim-on 
menggotchiba mamingko daknan bilgri. Da-o segipako matcha 
balangon jikgipa mamingko daknan jadipchangaiaha, ine poedo 
segipa agana. 

A-achiko niono segipani jakwatanggipa mil-amko nikosa, me-chik 
salgi aramko sakki rim-e, mil-amko koldoe chrikaha: 

"Angsemung sinaka, 

Matgrik gita mil-am enge 
Angsemung bon-naka.” 

la ritingrangna skang jikgipako “bikagri da-nang me-chik 
inahaoba, da-o Edwin me-chikni ka-donganiko uni kamo paraka: 

"Do-bima gjta gangcheng 
Chapajok setangna, 

Atching bolgisim gita 
Kom-tote sikapna.” 

Edwin iano me-chikko do-bima aro atchingming toa. 
Do’bisarangko cha-amdilmitingo maiba bobil re-baode aro 
do'bisarangna kenchakani dongode, do'bima grang badale bobil 
dinga. Grangchi dokpakpaka baksana sua aro ja*achiba warachaka. 
Atching gisimba uni bitchirangko nosto ka*na am'gipakode 
koni'totpile chika aro an-tang sipfloba chikako wa^a. Indake segipani 
janggina chasinapon mc'chikba sina kenmanja, ine poedo segipa toa. 

Me>chik jako mfl-am ra-e chasinapangon, matcha ma*ningsakoba 
chikaha. 

“An-tang nukchetkangako 
Pe-ja sina kene, 

Segipani janggi baksa 
Re-angjok joribake.” 

Do’Si do’dokao jika sea galgrikjana siaonaba watgrikjana 
ku-mikchetgrika. Me-chik ia ku-mikchetgrikaniko siaonaba pe-jaha 
aro an*tangko kakket ka-sagipa ine mesokaha. Uni gimin poedo segipa 
ina: 

“Ripok Do-katchi gitan 
Nang'kon mingsingangchong; 

Sonan biginchi gita 
Nang-kon gamchatnikchong.” 

la kakketgipa me-chikko Ripok Do-katchiko gitan min g sin ggen 
aro uko sonani biginchi gita pQakan gamchatnikgen ine Edwin agana. 
Ua agankua: 

“Jota mangsirani to gita 
Na-a smQchipgen.” 

Jota mangsira rokomsa to similgipa ong*a aro uni simflani ruuten 
baia. Jakkalgipa mande gipinchi re angahaoba toni similaui 
rohirikaia. la me-chik segipana janggi on-paaha; uni nama gun aro 
kamde dongkuaigen ine poedo segipa agana. 

io. RARENBANGSHAUJn PORDORAMfl 

Tosusae aganna aro katta me-sue jakkalna changgipa A-chik 
poedo segiparangoni Baren Bangshallba saksa ong-paa. Ua basakoba 

B.S. Bangshall aro basakobara Bishall ine poedo semano 
bimingtangko on-a. 

fOTusichiprimaia: 

Achikrangni gisepo gisik wasagipa lekka-pora mangipatang aro 
man-e cha-giparang komibeani gimin Baren indake agana: 

“Rikoba rikrak, 

Man-oba dandak, 

Saksa sakgni- 
Seng'oba wilwal 
Dal'Oba bewal 
Babu ong-ani.” 

Saksa sakgni man-e cha-aianade a-song man-e cha-a aro saksa 
sakgni bida budi dongaianade jat skia man-a inna man-ja ine poedo 
segipa indake toe agana: 

“Bu-sugrimni bibalsa 
Pul’ ban pil-jawa, 

A-se samni dokreksa 
Bilsi rildt baljawa.” 

Pulni bari inon name tarie, samsi budu tetioke, bibalni bolrarako 
ge-akosa miksonga. Bu-sugrimaiode aro bibalba balsasanaiode, uko 
pulni bari mingna man-ja, ine poedo segipa agana. 

“A-song ge-sa gimik 
Rangkojaode bimik- 
Mikaoa^aode, 

Man-ja chasongrikit 
Gipatna a-gimik 
Bitchri jakkepsade. 

Skia poraia donggiparangko bitdui jakkepsaming Baren toa. A-ba 
dal-ao satnade bitchri jakkepsa chu-ongja gita, A-chik A-song gimikni 
“gamni rong-kolrang'-oniko gam nakatatna, jatna kam ka-nade saksa 
sakgnichide man-ja. Bitchil rangkojaode, bre^aode, bimik nana 
man-ja. Uagita sakprakan mikralgaode, bida budi man-e ra-jaode, 
a-song silroroani dongja, ine poedo segipa toe agana. lano bitchilara 
tnayi/iAVn aro uni ko-ranganiara mandeni mikasal ong-baaniko 

miksonga. 


“A-a ki<tikbrikon 
Boit'toke wenoba, 

Salgi a*a jojrang 
Ma-sia dakoba, 

Bitiptangna bao? 

Kamtanga sao?” 

Mande a^gilsak gimikchi re-roroe gisikni uianiko man-e ra-naba 
donga, indiba ua a-songtangonan pil-bae uni silroro-namroroanina 
an-tangko on*kangna nanga, ine poedo segipa agana. lano 
a*songtangko ‘bitip’-ming toa. Do-orang salgimik cha-anina ichi uchi 
bilrorooba, attamode bitiptangona bilbaesa neng-taka. Bitipo dedrang 
dongode, cha-aniko bitipona ra-baa. Mandeba indakesa bida budiko 
rang gam man-ako a-songtangna jakkalna nanga, ine Baren agana. 

Poedoni bon-kamgipa ritingbrio iako sea: 

“Rasong chona kangal 
Chel-jawa pangnaba 
Bo-romrom a-gilsak 
Budepae sioba.” 

lano a-gilsakko mandeming aro a-gilsak bon-akora mande 
budepae siaming toa. A-chikrang tusidimuari donge, dal-e chue ra-na 
aro skia man-giparangko ja-rikpana simsakjaode, a-gilsak bon-aonaba 
rasong mikkim gti kangal ong-chipe dongaigen ine Baren A-chik jatna 
mikrakataniko on-a. 

(ii) Cha-asia: 

“Cha-asia” poedoo, namnambegipa toanirangko jakkale Baren, 
cha-asiani noksako ba bimangko poraigiparangna paraka. Ua noksa 
salna changbegipa ong-en, poedo seanirangoba poraigiparangko 
noksarangko nienga gitan gisikni mikronchi ronggrikpQe nikate sea. 

A-chik A-songni a-sal dongani gam gnanganiko ua indake sea: 

“Dandak dandak chong-doe a-sal sakna danbajok 
Rtgan nokna batpfle gamseng mitap jinbajok.” 

Dakgipa Rugipa A-chik A-songna buringni gam baksana a-ningni 

gamko pattibeaha, indiba A-chiktang “simsakjawa niari mikchepenga 
gisikchi,” ine Baren agana. “Tusichiprimaia* poedoo gitan, “Chaasia” 
poedooba mandeni gisikni bilna rikpagija simsakgija donganiko 
janapa. 

“Gose, da-nang indiba, rongjanggide ran<aha, 

Bilsi-kari sokoba indin sokgramaiaha. 

Nitogipa bario teng-suani dimeljok, 

A'sal dandak chong-ao a^song cha-asibajok.” 

Bilsi kari gipinna A-chikrang rongjanggi ba dingtangmancha 
nambatgipa bitchilko tarie dona. Simsakgija ia janggi tanganio 
nangbatgipa bitchQkon soe ran-krapatahaode, ge^a gama dongjae a*sal 
bang gipa biapon akal karap ong na a bachenga. Indake a gilsak 
ong-siahaon, ‘teng-suani dongjajaok,' manderangni gisiko katchaani 
dongjajok ina. 

Cha-asiani bimangko Baren rokomari noksarangko sale mesoka 
gita, kattarangko krabee jakkale mesoka. Bi-sarang cbu-onga gita al 
man-jae oktongsi, okchiripet, ja-golang jakgolang daktokjok aro 
alsokjae ram-e, bigil ba-range greng guasu nagalpiljok. Cha-ani 
dongjae nomO silgiparangba ‘an-gU ching-kalgipaba dengdobikbik 
dakaijok.’ 

“A-ki a-sal jimgijao samsi chagija gita 
An-gil daknanggipako kni rokgimin gita 
Bimang manggisi gita bibal bari jatchio 
Gangma minenga gita mikkang sona gitao.” 

Kni ro*ania me-chikko nitobatata; kni rokkadarongode nitobegipa 
me*chikkomangba nidike nika. Mikkang ching-e an-gil nae me-tra 
nitooba, uni mikkang gangmarara dakode, uko ong-siata. Bibal bario 
manggisini bimangko tarie donode, barini nitoaniko ra-onata aro 
manggisini bimangko tarie songdoe dongipani nidikani 
kranangdanggijanikosa niksengbatskaa. Indake A-chikrang gisik 
taning jakkaljae a-songko nidikatenga ong-siatenga ine poedo segipa 
toa. 

‘Mia-mirong rongsaba rongjanggiko’ sikjajokon, gamgipa me-su 
samjakchi aro ta-buringchisa dedrangni okko gapataijok aro mi grie 
te-brongkosa cha-dflaijok. Cha-ani am-e, ‘okna a-ba re-e‘ an-tangba 

bil be-jok aro akal karap bilongroroon, uni nokdango ‘wabko chikon 
silgajok.’ 

A'chikrangni kangal cha*asiani a-selrangkoba Baren kattarangchi 
noksa sale talata: 

"Patigiinin mandena ripingchina nimakon 
Mite Misi-Saljongna kamat wachi ta^akon; 

Asongari wangdate cha-gipachi pakmakon, 
Chasongrikldt wa-rame gisik do-tekmeakon.” 

A’Chik manderangnaba gisik taningkode Nokgipa pattiachim, 
indiba uko jakkaljaesa gisik wa*ramatjok, ine Baren talata. 
Do-tekmeara bolo chagagipa samdim, jean an-tangni ja-dilchi 
cha-aniko a-aoniko salopgija, ma*chakgipa bolo ja-dil su-e unonikosa 
cha-aniko salope katskaa. Cha-aniko salope katan baksanaba 
basakobade do-tekme ma-chakgipa bolkon dikpripa. Indake ong-on 
ma-chakgipa bol dal-dapgija silgija dongaijok aro indakakon an-ching 
do-tekmea ine agana. A-chikrangni gisik taning jakkalgija 
an-tangtangko rasong onao kangal cha^asiao donaianasa poedo segipa 
iano do'tekmea kattako jakkala. 

Mitena wachi tatjaon, Mikka-Amana kamal kri^aon, mikka 
bitchiko watatja, unon raimisi sflja ine A-chikrang bebera-a. Iano 
A-chikrangni Isoloni chel-e donganiko aro Una dakna nanggniko 
chu-sokatgijaniko poedo segipa toe agana. lani a-selsa A-chikrang gisik 
do-tekmee kangal cha-asie dongenga ine ua agana. 

Cha-asiani gipin a-selara aratanian ine Baren agana. Aratani 
bimangko poedo segipa ia kattarango on-a: ‘Asongari wangdate 
cha-gipa.’ An-tangtangde kam ka-na arate asonge dongaia, indiba 
jawani man-bae on-akode ku-sik chakpilgija cha-sogiparangan 
bang-batani giminsa a-song sflrorona man-jaenga ine poedo segipa 
agana. lana agreba, A-chik A-songni onani kangaiani ja*pang 
dongengkua: 

“Pattigimin tasongko mande a-nangaljoknaa? 

A-song kosi giminko marang jo-oldapjokma? 

Ong-atgimin rasongna ring-rang mesokanima? 

Ring-rang ritimkarina mande kratcha-jama? 

Ian bon*kamgipa ritingbri aro ritingbrikon sing>anio matchotate, 
poedo segipa poedon: katta ja*pangona, uni miksonganiona 
niksenganiko salbaa. Rasong mikkim donge, buring a*ningni gam 
gnange Isolni pattigimin a«songko manderang a-namgija ong*ataha 
sao nangataha ine Baren agana. Do*o do*bok bolie, a*songna 
naljokaniko ra bana kritgiminkon, a song rongtalatgiminkon 
manderang pap jo*oldapate rongtalgija mitchigni ong-ataha, ineba 
ua agana. Ritimkariode, sam bolrang ritimtaie ring*rang rmg*rang 
nitoe an*tangtangko Ong-atgipana rasong on*a. Mandede batesa pap 
dake a-songko ong*siate Ong-atgipaoni chel-e donga aro iana ua 
kratcha-jama ine poedo segipa sing>a. 

'"Cha-asia” poedoo Baren toani kattarangko jakkalgija toani gipin 
bewalko jakkalskaa. Ua noksa salachi talata gita, cha-asiani noksako 
kattarangchi salesa toaniko donskaa. 

(iii) Ritimkari: 

‘‘Ritimkari” poedooba Baren tosusamanchaaniko jakkalgija, 
kattachi noksa sale ritimkariko talata. Gisep gisepsa tosusaaniko 
nikaia. Gnigipa podo ua sea; 

""An-bigilna an-gipe chinjok tangsekgilgilko, 

Ring*rang ring-rang chingchipe tengsuchalgok asako.” 

Wachi kari sokbaon, a-a chijimbaa; unon samsirang chabaa, sam- 
bolrang ritimbaa. Mandeni be-enko bigil pindapa gitan, sam-bol aro 
samsi a*bigilko pindapa. Mandeni be-en bigilko a*bigilming toa. 
Mande be-en bigilko chola-ba-ra gandapa gita, a-gilsakba 'chinjok 
tangsekgilgilko.’ A-gilsak tangsekgilgil dakako ba-ra tangsek 
chingopaming poedo segipa apsanata. 

Iana agrede poedoo tomanchaani dongja; rokomari kattarangko 
jakkale ritimkario ong-a obostarangko talata. 

(iv) Ku-tangghi: 

Baren ku*siktangna jattangna ka-sabegipa, ku-siktangko 
niksengatna jattangko churoroatna sikbegipa mande ong*a. 
Pringprang, Seng-baa, Chibisik, Chadambe magazincrang nakatoba, 
maiba a*selrangchin dontongatako man-aijok. Iana poedo segipa kusi 
ong.ja. A-chik A•song“andalenga^ sWaporaia donggiparangbang-ja 


99 



aro A-chikkuko niksengpaja ine ma-sie, ia magazinerang A-chikrangko 
seng*aona dilna aro A-chikkuo sea-jotaniko nambatatna dakchakgen 
ine Baren ka*donga. Askiko salo nikjaoba ua walode nabataiaia; ua 
gitan chappa ka-a dontonggipa magazinerang basakobade aski gita 
nakattaigen ine ua agana: 

“Chibisikba ran-changama, 

Ka-singipa a*brini chimik.” 

lano magazinerangni nakatgijaniko ua chibisik ran-changaming 
toa. Magazinerangko ua ‘pangma gita bite’ nange, a-gimikchi bitchri 
sate, bida budiko gisikni uianiko A-chik A-song gimik gipatchina 
agana. 

“A-chik Ku-rang, A-chik Ku-rang, 

Ku-tipgija mikotaibo.” 

A-chik Ku-rang magazineko iano poedo segipa do-oni 
ring-animing toa. Do-orangni knatoriri ka-srisri ring-ania mandeni 
gisikona katchaaniko ra-baa. Uandake A-chik Ku-rang magazineba 
dingtang dingtang namnamgipa seanirangchi A-chikrangna gisik 
seng-ani baksana uianiko aro chanchiatangko sea jotanio parakna 
cholko on-a. 

“Chadambeban chasongrikbo 
Chi-rengriprip ringsonggital, 

Ku-tangchisa ring-sningbo 
Mikrakchina hajal hajal.” 

Chadamberangko bijak ringsonggitalming iano toa. Ringsonggital 
bijak nitobea aro balwa rake kingchi^aode, simchirikpile tan gsek«» 
nitoa. Bang-a brigimin bijakrang rokomari kamrangna cholibea. 
Chadamberangba chanangbea aro dal-ahaoa rokomari kamr an gkn 
jatna a-songna ka-na man-a. Iano Baren chadamberangko ku-tangon 
A-chikkuon sea-jotanirangko dake, mandetangrangna an-saoatani aro 
gisikni uianiko on-china didia. Ua magazine gitalrangko bikote gi-silfni 
uianiko chasongtango gipatchina didia. 

(vkJagring Teng-surikyen: 

Lekka-pora gride A-chikrangni janggi tangani tang-dojawa, ia 
ma-siani Barenni gisiko pil-nipil su-dika. “Jagring Teng-surikgen” 

poedooba, A*chik A-songko andalaoniko jasengaona ra-bana skaniko 
ua janapa. 

“Jagring mikkim niktaikuna 
Am-genoba a-kitikna, 

Man-jawaha chasongrangna 
An-tangtango andalana.” 

Batanggimin chasongrangni mikkim rasongko jaktuatgiminko 
am-taioba, an*tangtang skia poraia dongjani a-selan man-taijawajok 
ine poedo segipa agana. Lekka-pora donggijaniko ua andalaming toa, 
maina andalaode sambaonikoba chel-aonikoba mamingkon nikja. 
‘Changa-sapani, lekka-pora’-kode mande jatni chuanina 
nangchongmota ine poedo segipa agana. 

‘Tangka, sona, hira mukta 
A-gilsako ka-pakata; 

Bi-sarangni gisik gita 
Manderangko mikbokata. 

Bebe aro ka-saani 
Agilsako tengsuani, 

Tochri gnang chakki gita 
Andalako seng-atani.” 

lano poedo segipa a*sakni gamming, pangkamgipa gunrangni 
gamchataniko tosusaa. Bi-sarangni ching-chetgiparangna matdua 
gita, dal-giminrangba a-sakni gamrangna mikboka. Indiba poedo 
segipani nikanio, mande bebe aro ka-saani gunrangnasa aro uiani 
gisik seng-aninasa mikbokna aro uarangko man-nasa tikkelna nanga. 
Tochi gnanggipa tochrisa ba chakkisa andalako ra-gale seng-aniko 
ra-baskana man-a. Lekka-porako gisik seng-aniko chakki aro uni 
teng-animing toako gipin poedorango gitan ia poedooba nika. Bida 
budi aro seng-anisa mande siangoba teng-rikkua, ine poedo segipa 
agana. 

fvi^ Bi-sani Ka-saa: 

Baren ia poedoo ma-ani an-tangna ka-saani gimin bi-sani aiao 
inmananiko katta ja-pang ra-a. 

“Rajako gitasa detangko dal-nika, 

Sonana bateba gamchatc nika. 

lOl 



Raiotrang rajana chubatgipa gadangko on-e, una mikkin 
rasongko on-e, uko tnande ra-a aro dal*nika. Ma-gipanade detangar 
raja gita, jenan ua dangdike on-a, dal-nike una chu-gimik ka-saanikc 
ona. Sonani gamchataniming detangni gamchataniko tosusagrikon 
ma-anade sonani gamchataniara mamingan ong-rikja. 

fvii) A-chik A-song : 

“Ku'tangchi” poedoo Baren chadamberangko A-chikkuo sea- 
jotanirangko dake A-chik A-songko niksengatchina aro manderangkc 
skia poraia dongatchina didia. “A-chik A-song” poedoora, A-chil 
A-songko kamtangchi chuat-dal-atchina didia. 

“Ong-na hai mikasal 
Burungni do-mesal, 

Ama songni gunni bibal.” 

lano gisik seng-e donggipa do-mesalming aro similani donggipa 
pulming chadambeko toa. 

BQNATANI 

lano on-gipa mitam poedo segiparangni poedorang 
dongengkuachim; iano chu-gimik seanirangko ra-jaha. 

Poedo segiparang badiabarangna apsan tosusaani bewalko 
jakkala; mitamrangnade dingtanga. Apsan chanchianinan dingtaiig 
kattarangko aro gun-bimangrangko jakkalaniko nika. Mandeni janggi 
tanganiko Gilbertara bolming, Denisonara mongnal 
balchonningaianiming aro Evelynara bibal sikrepninga baksana 
milgapaniming toa. Bakroe janggi tanganikode Denisonba bolmaming 
toa. Bol, bibal, bijak, bibalni similani, bite, cheksi, bol salakim aro 
uarang gita toanirang A-chikku poedorango bang-en donga. Nomil 
nitoako Gilbert a-sarini te-gita nika, jeni okgila te-e mina gita aro 
natenga jal-ik mina gita daka. Gilbert mc-trani mikkangko golap 
bibaiming, kniko rasin jaksalaming aro wagam nitoako kitma 
se-endingming toa. Evelyn aro Koplane similani donggipa bibalko 
ka-saani gun-bimang dake ra a; Gilbertara kn-saanini ning-tuaniko 
bitchil ko-range bol dal-roroani donskaa. Evelyn aro Tuniram nomil 
ku-chilko mandal bibal gita aro Gilbertara narang bigilming toa. 
Segipa jikgipa donganiko Gflbert salakimo donga ine agana; TuniraiTi| 

ina*a paani nirok-sandianiko salakim inskaa. Nama gunko mute 
ja*rikna maii*gijagipa mandeko chi joksrongaigipa tajakming toa. 

Bikpile toe, bolma ba gipin bostuna mandeni gunko on-skaani 
bewalkoba poedo segiparang jakkala. Koplane miktoksi pangko 
nomilming toe, bijak tangsekko chadol tangsek aro bibal gipokkora 
kotip gipok donskaa. Ritimkario sam bol tange, samsi ritime a*gilsak 
tangsekgilgil dakaniko chinani tangsekchi pingopa ine iia agana. 
Denison ta-makkuko nomil aro ta-makku ripgani wal-kuko nomilni 
tangsimrikrik mikronrangming toa. 

Sam-bolrangko, uarangni bakrangko bang anan gun-bimang 
dake ra a. Pante chadambeko ringsonggital ba bijak nagitalming 
Gilbert toa. Dakdil-ka-dOgipa, mikkim rasong donggipa aro cha kal 
ringkalgiparangko Mackenson prap aro bolsal dona. Pap a-gilsakko 
pripani gimin Evelyn papko bijimeming andalpilgipa bol dona. Gilbert 
bolko mandeni bewalrangming toe, bol dabahaodc uko pangpikna 
neng a gitan, namgija bewalrang dal kapahaode uarangko gelna 
neng-a ine toe agana. Jora-ripeng seokaniko Koplane bibal 
namnikbatakosa baseaming toa. 

A-chik poedo segiparang do o matrangkoba tosusaanirangna 
jakkalronga. Pante chanangako Gilbert rongchirik domesalming toa. 
Siwing sikap dakaigipa me-asako Gilbert chikkape dongaigipa 
ketchaming aro grang badale, ku sikchi sue ja chingchi ga chrake 
warachakaigipa do-bipaming toa. Setangna ka-sae sina tangna 
kengijagipa me^chikko Edwin siaonan komtote chikkapaigipa atching 
aro bilpakpake bobil dinggipa do*bima baksa toa. Dakdil ka^dilgipa 
dakgrikdilgipako do-bipaming toakoba Kosanni poedoo nika. la apsan 
poedo segipaan segrie jawani noko mepalna senggipa me*chikko 
achakming toa. An-tangko aldumittanggipako a*jak sokpilgipako 
mikron suotgipa samming Gilbert toa. Kensru ka*pongko Denison 
do*bak dona, maina do*bakde andalakosa namnika, teng*anikode 
nichaknan man-ja. 

A-gilsakni nikna man-gipa bimang donggipa gipin bosturangko 
poedorango toanio jakkalaniba bang*en donga. Janggi silchi 
chon-changja, jringjrotna dongkama ine mesokna, Gilbert wa*alko 
changsa so-ahaode uko jakkaljamitingo tapprao dipue tange rakkina 

man-a ine agana. Ka-saaniko mitam poedo segiparang wal-sareming, 
sal napoba sal teng-ani dongkuaming aro ka-saani paiigkamgijaiiiko 
bibalni dikdiksana balari sikrepaming toa. A-sako kusini 
baikamgijaniko Jonmoni jumangming aro mandeni a-gilsako 
bilgrianiko sagalo gitchogipa tdluming toa. Gilbert ka-ananganiko 
wa-al, miknenganiko sabisi aro majoaniko chi dal-a dona. Chanchiako 
aro mingsinganiko ichi uchi balaigipa balwaming aro mandeni gisikko 
chiring chisikming ua toa. Bang-bata poedo segiparangan lekka- 
porako ba bidako chakkiming aro chiring chimikming toronga. 
Tuniram jakgitelani, an-tangon pangchakani aro dakdil-ka-dilna 
changanini gun-bimang dake do-kuako ra-a. Jonmoniara be-eno 
gisiko rongtalani, kakket ka-saani, jakgitelani aro jika-sea melie 
tom-tome dongani gun-bimang dake do-kruko ra-skaa. Namgipa 
kamni gimin mingsinganiko jota mangsirini to aro golap bibalni 
similanini rohiani baksa tona poedo segiparang namnikbea. Jonmoni 
rasongko a-kimbriming aro Evelyn kam-cholonko mukkutming toa. 
Mandeni gunrangko rong-kolni gamrangming Jonmoni toa. 

Sal, ja aro askirangko aro aramrangko toani aro uarangko 
gipinrangko toskana jakkalanikoba A-chik poedorango nika. Kosan 
asldko sonani biginchi aro rajarangni nokrango teng-atanirangming 
toa. Ua sal ja-dflrangkoba sona biginchi gita aro jajon^ora dawila 
aro ching-ani gimin sonani ga-tong gita nika. Sibokaoni 
mikselpilbaaniko Tuniram jajong aram kranga ine toe agana. Denison 
seng-watko a-ani aski gita nika, Kosande wal-misi gita nikskaa. 
Koplane ka-saaniko katchaani aski ina. Kosan mikka ra-bagipa aram 
gisimko gure kataming aro mikka kimpretako matcha bimadot 
ranaming toa. Koplane balwako gure dona; Denisonara knal donskaa. 

Ripokko toani bostu gita jakkalaniko poedo minggnio nika; 
setangna ka-sagipa aro siaonaba ku-rachakatangko pe-gijagipa 
me-chikko Edwin ripok do-katchiming toa; Tuniramara A-chik 
matgrikrangko mingsinggipa gamchatgipa ripokrangming toskaa. 

A-gilsako dikdiksa janggi tangani, somoeni baigijani aro sia- 
bon-aniko namnambee toanirangba donga. Gilbert ia a-gilsakko alda 
nokming toe, alda noko diluliksa ja-nengtakaia gita a-gilsako mandeba 
ruute tangja ine agana. Panteni somoeba bi-sani aro dal-giminni 
gisepo dikdiksanasan ong-aiani gimin, Koplane ia somoeko bibalni 

dikdiksanasan nitoe balaiaming toa. Sia boii'aniko Mackenson ‘balwa 
kata, jagring bon-a’ ine agana aro uko te-e bakakaming mi 
teng-srisraaming toa. Ma-murianganiko ba budepaanganiko Evelyn 
aro Koplane sakgnian attamangaming toa. Sia-bon^ako bibal 
sikrepaniming toe agangipa Gilbertba saksa onga. 

Mande mandeskako toaniba donga; Kosan gamgipako pagipa, 
ring chobatgipa kewal aro jakgitelgipa rajaming “Gamgipa” poedoo 
toa. Kakketgijagipa ripengko nangani salo kataiani gimin Gilbert 
gimaaigipa jagringming toa. Indake rittak rittak toanirang dongkua. 
Kan-chok cha-suako Evelyn krabeen rongchu tiptap tiptap su-aming 
toa. Gilbert nomil ki-sang nitoako binbinjare ki-ting ro-srokpile 
nitoaming aro ku-rangkora bija bitchiming toa. Denisonni kakket 
ka-tongko killaming toanikoba nika. Evelyn ma-ako teng-gipa lem 
baksa, uni ka-saaniko salgi gita aro ka-saan gapgipa ma-ani mikkangko 
janeraming toa. 

Indake banobara apsane, banobara dingtange tosusaanirangko 
A-chikku poedorango nika. landakgipa namnambegipa 
tosusaanirangko jakkale poedo segiparang poedotangtangko 
ga-suatan baksa ga-kimbatata. la tosusae agananirang poedo 
segiparangni chanchianirangko aro miksonganirang baksana 
mangsonganirangko nikjagringatna dakchaka. Poedo segiparangni 
se ani r an g gimikko poraie niode, tosusarongbewalko aro ong-ronggija 
toronggija gital bewalko jakkalaniko nikna aro poedorango jakkalgipa 
kattarangni, bimangrangni aro gun-bimangrangni me-suanikoba 
ma-sina man-gen. 

A-CHIK ME-CHIKRANGNI A-CHIK 
POEDONA ON-GILANI 

AGANCHENGANI 

Bilsiantian March 8 -ko A gilsak Gimikni Me chikrangni Sal ine 
mania. Bilsi 2000-ko Me-chikrangko Bilmanatani Bilsi ine maniaha. 
Me*chikrangna, mongsongbate A-chik me-chikrangna mande ra-ani 
aro mittelani pal gita, anga iako sea. 

A chikkuo poedo segipa A-chik me-chikrangoni jakchomsana 
agre, bang-akon poedo segiparang ine aganna man-ja. Poedo mingsa 
ba minggnikosan seari dontongaigiparang bang-a. Mingsa minggni 
poedorangoniko segiparangni chanchianirang, uamangni gisikni 
re-ani, seani rokom-bewal aro uarang gitako toe aro tosusae nina 
neng-a. 

Badiaba poedorango seani ning-tua, seani rokom-bewal ga-sua; 
indiba uarangko segiparang poedo mingsa ba minggnini ja-manon 
jripjrang dakaijok. Mitamrangni jako segimin poedorang dongenggen, 
indiba uarangko chappa ka-a^askalde dongja gitan ong-aia. Chappa 
ka-atjani gimin uamangni kosako mamingkoba agannade man-taija, 
maina uarangko jinmana separakatna gita A-chikkuo magazinerang, 
journalrang dongja. Magazine kingsa kinggni nakatoba na-chi 
mitimaia. Indake poedorangkosan ong-aigija, gipin seanir an gkoba 
parakatna chol dongja. 

CHASONGNA SEAGRI KU*ONRIKGIPA POEDORANG 

Ring-anirang, Amuao Ring-anirang, Ajea, mangtuao minggipa- 
ring-gipa Kabe- iarangan ku-onrikgipa poedorang ong-a. Pilak 
kamrangnan aro obostarangnan, jekai a-ba o-e game cha-ani, kritani, 
bite-birongna mitteljolani ba Wangalani, nokdonggaani aro do-si- 
do-dokani, ring-anirang, bi-anirang aro minganirang donga. Mitam 
ring-ani- minganirangko, jekai Kabe, me-chikrangsa dakbata. Uni 
gimin A-chik me-chikrang skangonin poedoni bewal aro ma-rapani 
bidingo uisranggijade ong-ja. 

See rakkianirang donggijanio, ring-anirang, bi-anirang aro 
minganirangko ku-onrikrikesa chasongni chasongna ripingbaa. Ambi 

atchuni golporang, bebera*anirang, de*a minganirang aro challang 
matgrikrangni golp^orangko ku*sikchi aganrikrikesa tange rakkibaa. 
Ruutgija somoerangonisa uarangko seani bimango donaha aro 
poedorang seanio nakataha. Songtango school college dongjae 
a*gipinchi poraina re^anggiparang Englisho aro ku*gipinrango sea- 
jotanirangko poraie A-chikkuo sea-jotanini kangalpittianiko ma-sina 
a-bachengaha aro iako kolgapatna kam ka*anirang nakataha. 
Me-chikrangde nokdango babilsio jakgitchajae aro tangka paisani 
bidingo peng*panganirangko mane, ua somoeo a*palchi re-e poraina 
chol ong-jaha aro indake ku*gipinrango sea-jotanirangoniko nikdap- 
uidape ra anio komirikaha. Bang gija chadamberang Shillong aro 
Gauhatini School coUegerango poraina reangosa Achikkuo sea-jotani 
dingtangbaaha. 

A CHIK ME-CHIK POEDO SEGIPARANG : 

Iako seanina, anga school collegeo jakkalna chappa ka atgipa 
ki taprang, Nokdangni Ripeng aro gipin magazinerango nakatgipa 
poedorangko ra*a. la seanio anga poedo segiparangni janggi tangani 
bidingo nangsrapate, poedoni katta-ja pang, katta bima aro seani 
rokom-bewalko man chapate sea. Poedo segipani aro uni poedorangni 
bidingo ningtue nina gita iano apgri. Seaniko anga Jonmoni D. Shira, 
Achik mea me-chik poedo segiparangoni nambat- 
changbatgiparangoni saksachi a bachenga . 

!• JONMONI D. SHIRA 

Ka*sagipa ma-a paani bongagipa de, Jonmoni D. Shira 1914 bilsio 
Nishangramo atchiaha. Ua Shillongni Welsh Mission High Schooloni 
matric pass ka*aha. Tura Mission Girls’. M.E. Schoolo bilsignina 
skigipani kamko ka-e, ua chubata gadango poraidapna Cotton 
Collegeona re*angaha. Iano poraimitingo ua bang-bata poedorangko 
seaha. 

(a) Do»kni :- Do*kru poedoko 1914 bilsini March jao seaha. la 
poedoko A*chik golpo gitcham “Awil aro Singwil”-o pangchakata. Awil 
aro Singwil abisa ambitangni tol«e on^anich} ma-a paani jako salanti 
saia-doka man-aoni jokani cholko am-a. Be-entangtango 
do*kimiIrangko atta tape, do-kni pfl’C Awil Singwil noktangoni jakgitel 
janggi tanganiona bile katanga. Poedo segipa do-kruo mandeni bewal 

aro gunrangko nikkua. Ua do-kruna rongtal- an-talani, ka^sirokc 
ku*rang aro jakgitelanina ka-oksiani gunrangko on-a. Do*kruara 
poedo segipana, me-chik ong-ani, sinjetaoni aro duk-saknaaon 
naljokani gun-bimang ong-a. Poedo segipa do*kruko, jear 
pangkamgipa ka-saanini gun-bimang ong-a, manderangkc 
ka-sagrikao aro meli-nangrimao janggi tangchina skiatna nangnika 

fb) Daisy . Daisy poedoko, Do kru poedoko seani jasagipaon 
chong-motan 1941 bilsini April jao sea. lano poedo segipa bu-suan 
bibalni simteka gri ka-tongo napdraaniko janapa. lano bikpilgrikgipa 
obostarang, bosturang aro gisik ka-tongni re-anirangko 
chapchapatgrikaniko nika; jekai, bu-suari bibal, bu-sugri ka-tong; 
me-asani kusi, mechikni duk; gronggrikani, ekgrikani. Poedoo duk 
saknaani aro katchaani, atchiani aro sianiko ma-ekatna man-pilgija 
stitgrikataniara poedo segipani janggi tanganio aro chanchiani 
bidingo, warachakgija jrip ra-chakaiani aro ian donsogimin rasong 
ong-ode mai dakkugen ingipa bewalko ning-in ning-in poedoo 
re-chapata. 

la poedoo gun-bimangrangni aro biaprangni bidingo 
jajaanirangko nika. Daisy pulko-bu-suming nangchapatrongja aro 
Storington biapara poedoo maidake nangea uko poedo segipa 
bil-chipe dona. la jajaatanirangni a-sel, Daisyara pulmanchako 
miksongama, poedo segipani ka-dingsmitenggipa ripengni palosa 
jakkalama talbreja. 

fcl AngaMe-chik: - 

la 1941 bilsini December jao segipa poedo, me-chik ong-aniko 
katta bichong ra-a. la poedo me-chik ong-aniko aro nokdango baksana 
songsaro uni gadangko bikpil pangpil chanchie nia. 

“Atchiaha me-chik ong-e 
Pilak dukko ra-na.” 

Skanggipa podonin, poedo segipa me-chik ong-ani donsogimin 
rasongko jechakgya ra*chakaia. Rongtalgipa Sastroo segimin Hobako 
janape, Hobaan pap ka-chengaha aro paptangchin segipana aro 
me-chik jatna duk-mikchiko ra-baahani gimin, me-chik ong-e ua 
an*tangna donsogimin rasongko mai dakkugen ine ra-chakaia. 
Janggitangna jora-ripengko an-tang seol^ana bil donggijanina aro 

nia*drang maharini draana mikcha ka*saa grigipa me-asako kimna 
nanganina poedo segipa ma ringa. 

la poedo me*chikni gimin iako agana: atchiaonin choljokgijani, 
bi-sa oko keani, bi-sa ba*ani aro uko nirok-sandie dal-atani, me^asani 
uni kosako bil iiian*anina atchikapgipa kensoani, songsarni 
donsogimin dakna nanga nanggijanirangna bamna nanganina 
me chik, me-chik ong-e kachapako man a. Segipani jako doka-sata 
aro so mal donako man-ani gimin poedo segipa iako agana: 

"Neng-skime been ramjok 

Anga nitojajok 

Angse damang sakgipinko 

Amna gisik najok.” 

Me-chik iana segipako a-jak sokja; a jak sokaniko ua Isolnasa 
dona. 

fd l Milqumang A gilsak :- 1942 bilsini April jao segipa “Mikjumang 
A gilsak” poedo simteka grigipa, ka saani aro kusini gapgipa 
mikjumang a*giIsakona poedo segipako rimanga. Rim mangija, 
joksrete kataigipa, chu-soksranganini a gilsakni gimin poedo segipa 
ianojanapa. Ua somoeko mandekobalpakchapangenggipa chibimani 
jokaniming toa. 

“Donnuama a gilsaka mandeni kusiko?” 

Poedo segipanade, somoesa mandeni kusiko donnua aro somoe 
a gilsako salgiko mesokna skeljani gimin poedo segipa gisik 
dongsiksaka. Namani aro Nitoaniba somoeni skaosa pangchakaia, 
ine Jonmoni agana. 

“Uijajok mande somoeni onmikako 

Katchaaijok bang-nike jakkepsa manako!” 

(e) Rasako : "Basako” poedoo Jonmoni D. Shira a-songtangna 
ka saani bidingko ra-a. Ua jattang mandetangrangko sing a: 

"Dongenga gamrang rongkolo gitasa. 

Ong'katgen uarang badia salosa?” 

la poedoko segipa manderangni nakatatna man-kugijagipa, 
dongnue dongaienggipa gunrangko gamrangming toe agana: 

ong'telaigipa gamrangko rong-kolrangoniko, a-ningoniko bikotna 
gisik wa-sagipa changgipa sapgiparangko nanga, indiba iarangko 
dakna A chikrango chue skie ra giparang dongja ine ma*sie poedo 
segipa skima. A-songtangko dedona antangtangko on*kangna poedo 
segipa a-songtang jattangni manderangko didia. Collegeo 
poraimitingo apalbata a*gilsakko nie nike uie ra-na man*batahae, 
a*songtangni aro mandetangrangni gadang onaniko aro uko de^dona 
gita amna nanggipa neng*nikanirangko ua ma-sibataha. 

ff) Miksongani :- “Miksongani” poedoo Jonmoni an tangni aro 
a-songtangni ka dongsoanirangni gimin agana. Uni miksongsoanini 
chubatgipa gadangona ua sokna ska, jedakode ua an*tangnasan 
ong*aigija mandetangrangnaba rasong-mikkimko ra*bana man-gen. 
Kusi ong-ani, gisik chuongnikani, bida budi , rasong-mikkim gimikan 
poedo segipana rake kam ka-ani chi-gipa biterang ong-a aro rake 
dingchike kam ka achi ua uarangko man tokna miksonga. ‘ 

2. PHOEBE W. MOMIN 

Phoebe W. Momin A-chik me-chikrangni gisepo matric pass 
ka-chenggipa ong-a aro ua ja-mano Intermediate porikkakoba pass 
ka-aha. Phoebeni sea mongsonggipa poedo minggittamara Rongtala 
Cholon Mingnama Bimung, Ku-rang aro Nokgipani Pattia. 

(a) Rongtala Cholon Mingnama Bimung : Ian skiani dongjolgipa 
poedo ong-a. lano chadamberangko ong-sia gri rongtale aro 
chasongna ja-rikbaenggipa namgipa cholon bewalrangko ja-rike janggi 
tangna didia. 

Poedo segipa iano skang chasongni pangkimgipa A-chik 
nokdangrangni gimin janapa; uamang ka-sagrike, meli-nangrime, 
saksa sakgipinko mande ra-grike janggi tangachim, ma-dong donge 
an-sigija janggi tangani bewalrangko ja-rikjachim aro indaken 
missionaryrangni aro a-palni manderangni mittel-mitchuako 
man-achim. Unikoa, poedoo seani gita, A-chik songrangona lekka- 
porani bimango seng-ani sokbaon aro a-palni a-gilsakna do-ga oe 
on-ahaon, kranangdanggija bewalrang aro ong-sianirang nakatbaaha. 

""Knasriilgsring dakmanenga 
Ganggu eng-engako, 

Miteng miteng intokenga, 

Sronggijarangko.” 

Cholon namgijagipa mande an-tangko aro gipinrangkoba 
ong’siata aro doignikon duk mikchiona dila ine poedo segipa agana. 
Phoebe ma-a paarangko detangtangko sronga ramao re-na skie 
oD'China aro ranta ka^atchina didia. Ua cholon namgijako, jatni 
namgipa bimingko kningripik kamgipa “waal" baksa toa. Unikoa ua 
mandetangrangko jattangni churoroanina “dontonggija krengangna” 
aro “ku tipgija bi chakkuna” didia. Mandetangrangni ong sia gri 
rongtale janggi tangani aro jattangko dedo-chudoatna nangnikanian 
Phoebeni gisiko dongbatachim. 

rb^ Ku rang : “Ku rang” poedooba Phoebe ama a songni silroro- 
churoroanina chakate kam ka-china A-chikrangko didia. Ua indake 
A-chik chadamberangko sing-a: 

“Ka-sabebeama na-a, ama asongtangna? 

Ba-jamade na-songkoa jatko chuatna?” 

“A-chik Ku-rang” je magazinekon Phoebeni depante Howard 
Denison W. Momin a-bachengdilachim, chadamberangko okama ine 
poedo segipa janapa. Gisik nangani, namnikpaani, on-gilani, tangka 
aro seanirangchi ia magazineko tange rakkina dakchakchina Phoebe 
manderangko mol-mola. 

(c) Nokgipani Pattia Isol mandeko bilak wa-sae chanange taria 
aro name simsake basena changani gisik baksana rokomari 
cha-anirang aro nanganirangko pattia ine Phoebe ia poedoo agana. 
Mande be-entangko mangrake aro an-seng-baljoke rakkina man-na 
gita aro Dakgipa Rugipana rasong-mikkim ong-china cha-aniko 
on-aha. Ong*gija cha-ani aro ong-gija cha-a-ringani bewalrangara 
Gitelni na mn i kani ong-jawa ine Phoebe manderangko mikrakata. 

“Bilakgipa an-sen^pa dongchakram be-eno, 

Sramgipa changninggipa gisik donga uno. 
Chu-ongnikgipa gisik nabara una, 

An-saoata gisikkoba, kamko chu-sokatna.” 

Poedoni bon-kamgipa ritinggnio, Isol mandeko uni ka-saa 
suakpilaonikosa a-gilsakona watatahani gimin, mande Uni 

rasongnasa tangna nanga ine Phoebe agana. Phoebeni poedorango, 
Ama A-songni aro A*songtangna Ka-saani katta ja-pangrang toromni 
katta ja*pangrangming ma*kaen wenkongrika. Ian Phoebeni Gitelc 
kakket bebera-ani aro Una dingchike dangdike on'e tangna sikbeanikc 
paraka. 

3. RELISH B. SANGMA 

Relish B. Sangma, Turao songdonggipa, lekka serakgipa 
ong achim aro uni bang bea seanirangan chappa ka*ata gri 
dongtokaienga ina. Relishni chappa ka atgimin mingsni 
poedorangoniko, mingsako Pa L. D. Shirani kadimgimin “A-chik 
PoedQrang ”-onikQ. minggniko Shillong Garo Literary and Cultural 
Societyni chappa ka atgipa * 'Do kua *'-oniko aro mingbriko Turao 
Mothers' Unionni chappa ka atgipa magazine "Nokdangni Ripeng”- 
oniko ra aha. 

(a) An gni Ma a : la poedoko 1928 mango seakon. la poedoo, 
Relish B. Sangma magiparangna, mongsongbate antangni magipana 
mande raani aro kasaaniko paraka. Magipaoniko kasaani aro kasae 
jakkalaniko man ani gimin ua iano janapa. Kam-cholonni aro toromni 
bidingo skie mesoke on-ani gimin poedo segipa an-tangko gro 
dongnika aro uni palo ua dangdike on-aniko ma-gipana on kangskaa. 

la nambegipa poedoo, ong chongmotanio on*tisa jajaaniko 
ong-katata. Ua agana: 

“Na an tangpakugenode, Isolni namnika, 

Nang na on pilchongmotgenchim anga iasan ang sika.” 

Kosako on-gimin ritingrango katta jakkalani kride poedo segipani 
ma*a siaha. Indiba uni ja mantapgipa ritinggniko niode, ma gipako 
tangengkua gita agana: 

“Nang-ni salrang rebaenga jensalo bilgrigen, 

Unon angni dakgni kamrang p'lak nangnan onggen.” 

(b) A ngni A-c hi k A- . snn g: la poedona katta bichong 
on daptaigipara “ Rine enea Do kuani Kn-rang ” “Angni A chik A song” 
poedoko July- August, 1985 bilsini Do*kua magazineo gata. la poedoo 
Relish a*songtangna ka-sabeaniko paraka aro A*chik manderangko 
ka saachi gisik ka tong dingtanganiko nangnika. Ama A song uni 

dedrangko chakate, Dakgipa Isolna rasongko on-e, uko mikkangchi 
re*na dakchakchina okama, ine poedo segipa agana: 

“Chingko taribo, chingko jakkalbo, 

Achik Asongko chuatna.” 

Poedo segipa aman’ a-songna dangdike on*na an*tangko 
on*kanga. Relishni poedorangoniko uni gisikni re-aniko nion, uni 
asongtangna aro mandetangrangna ningtue kasaaniko nika. 

(c) Mingnama A chik A song : la poedoko 1986 bilsini Januaiy- 
February-ni “Do*kua” magazineo gata. Poedo segipa gipin 
a songrangni manderangkoba a songtangni nitoani aro seng aniko 
nikatpana ska. Ua a*song gipinode ka-saani aro ka sae jakkalaniko 
man na ka dongja aro indake ua an tangko a songtangon sina 
onchina Nokgipao bia: 

“Oh, ang’ Gitel a songtango 
Sina bi a nang-o.” 

fd) Jonahni Katta : la poedoko 1978 bilsini January-Februaryni 
Nokdangni ripeng magazineo gata. lako Sastroo Omioni depante 
Jonahna ong-gimin obostao ga-chate sea. Ninevehni golmalrangko 
namatna Isolni uko wataton, Jonah uchi re angna kene Dorsichi 
katangskaaha. Jonahni mikka balwa ta rakmitingo ring nokmao 
katanga, natok okningo uni salgittan donga, Nokgipani sastioni jokna 
gita manderangko gisik pil china mikrakata - ia somoe gimikan Isol 
Jonahoni chel jachim, ine poedoo agana. 

Gitel Isol Uni ong atgimin manderangna ka sachakchongmotani 
gimin, Ua an tangtangko jokatchina, uamangna chol on-taikuna ska 
ine poedoo janapa. Ninevehni raja aro uni manderang gisik pil ahaon, 
an-tangtangko namatpilchina Isol uamangna gnigipa cholko on aha. 

“Jihova Isol indigitan ka-sara mandena, 

Agilsako manderang papko dakbeoba, 

Kema wata kasachake Isolde unoba. 

(el Adding Doa : “A*ding Doa” poedo 1979 bilsini July-August jani 
Nnkdangni Ripeng magayjnen nakata. Kimbriona soknade gonggeske 
ramarangko salgimik re na nanga aro a kimbriona sokosa 
ja-nengtakna man-a ine poedo segipa agana. A-kimbriona sokon ua 

una skang re^angsogipa ma*drangrang aro ripengskarangko grongena 
ka*dongsoa. Ua iano a-gilsako neng-skime janggi tangmano salgio 
neng'takena aro jringjrotna katchaaniko man-na ka'dongsoa. Songrea 
matchoton, sakantinan rasongni mukkut sengsoenga ine Relish 
kimkim bebera-a. 

(f) Pelgnichi Man na Ska :- 1982 bilsini Julv-Augustni Nokdangni 
Ripeng magazineo nakatgipa ia poedo, bostu palnangna tarigipa 
gitrangni gunko mesoka. Poedoni reani taraka aro katta jakkalgipara 
tokkam tokkam daka. Relish Spainchi reange rona aeroplane gesako, 
bading chiwalna rel gari ge sako, neng gokkujana kingking choone 
chodoe rona ring nokma bolsako brena ska. Unosa ua gitik gitak gisik 
raa: 

“Indioba man*na skani mai namgni? 

Ango donga gimikan paisa pelgni”. 

fg) A- gilsako Qng ja Angna Songpanggip^ Nok : Ian 1984 bilsini 
March- April iani Nokdangni Ripengo nakatgipa poedo ong a. Relish 
ia poedoo a*giIsakko dikdiksana nappak-dongpak dakaigipa alda nok 
baksa toa. Ua a gilsako tangna neng nika aro ia a gilsakko 
watgalangchina askirangni dakmajoako rachakna sikpilaniko janapa. 
Uni gipin poedorango sengsoenggipa rasongni mukkutko man na 
ka-dongchongmotaniko nikoba, a*gilsakni duk neng-nikanirangchi 
sinjetako man-e gisik ka-tong moaniko aro bebera-anini siksokaniko 
ia poedoo nika. Indiba ka bee ua Gitelchiko nidokua: 

“Angna songnok ongjaode salgio 

Indide Gitel anga maiko dakgen?" 

4.VERNA K. SANGMA 

Verna K. Sangma, Harendra W. Marak aro Julia K. Sangma-ni 
dejakra demechik. Pagipa gitan uaba chanchirakgipa aro sea-jotaniko 
namnikbegipa ong*a. Ua poedorang baksanaba gipin seanirangko, 
jekai kan'dikgipa dakmesokanirang, seaha. Uni sea poedorang aditan 
dongoba, chappa kaatgipa mingbongakosan iano ona. 

U) P i ktapaRi . la poedoko July-October, 1983 bilsini 

DQ:tat & magazineo gata. Dikkapa ine katta bichong on-e, Verna iano 
peksimaigipa mandeni cholon-bewal, kam-cholon aro uni dekdo 

on-anirangko talata. Poedo segipa Dikkapako ka^pong sola, jean 
churing-chupeke kra-nangdanggija mande ong-gijani kamrangko 
ka-a. lano poedo segipa peksimaigipa mandeko me'Chikni aro 
jikgipani mikronrangchi nia. Dikkapa gure gae ja-a jak be-oba, 
jikgipao indaka mandena ka-sachakani gri. 

“Dedrang okimuoba sandi nirokjani, 

Jeba dakkan da-ode uan sasti uni.” 

Poedo janapkua, bon-chotaode Dikkapani jik-dedrang uko 
watgalsrange nokdang dingtang rika. 

la poedoara obosta ong-aniko golpo gita segipa, skiani donggipa 
aro poraitona mingtona altuae segipa ong-a. Ka-dingani ong-pflaigipa 
biding bOsuen nakatani gimin, pekkamaigipani jik-dedrangni duk 
saknaaniko poedoo donmitapa gita dakpila. 

fb) Do-kua :- March-April jani, 1984 bilsini Do-kua magazineo 
“Do-kua” poedo nakata. la poedoo, Do-kuani knatoriri ku-rangko adita 
somoena knajae, una mai ong-aha ine jajrenganiko paraka. Maiba 
nambata bosturangan ba apjitanian do-kuako ku-jripatahama poedo 
segipa sing-a. Verna Do-kuako a-songtangna ring-taikuchina 
mol-mola. 

Do-kua magazine jripjrangna skang adita jarangna naka^aha. 
Poedo segipa magazine nakatjana gisik sukjaha aro uni gisik 
dongtogijani poedoo nakata. 

fc) Gifting Ma-ni Duk la poedoko 1980 bilsini September - 
October jani Nokdaneni Ripene -o gata. Chalakkigipa mandeni 
dakmik-dakmajoaniko ra-chake ka-donga grini a-belo ga-akgipa 
me-chikni be-eno-gisiko saknaa man-anirangni gimin Vernailillillg 
Ma-ni Duk poedoo sea. la poedoni katta ja-pang aro poedoni re-ani 
bewal, Dikkapani An-senga poedooni dingtang. Poedo segipa iano, 
nokni padotni jako nokgimikni duk on-a man-aniko, dedrangni mepal 
gri dongani, poraiani ki-taprang dongpajae skigiparangni jako 
dedrangni doka cha-ani aro jikgipani kosako onjetgipa kratcha-ani 
aro onnik-chOnnikani kamrangko poedo segipa nilgagringe talata. 
Ja-man janggi tanganio dedrangni chu-sokanina pagipani rasong 

chapaaniko raka kattarangchi poedo segipa jegala: 

“Kratba cha-pabore ua achak kawakpa, 

Ma*ani noni noko donge, rasong dakatna 
Aldumittangralgae jikko doke galna, 

Pante gita sel brue jawa nomilna.” 

Dedrangni chu-sokanio poedo segipa Isolni jakkosan nikaia. 
Ja*man janggi tanganio uamangni songsaro aro donga-cha*ani 
gadango tang-doanina, an*tangni tikkelaniba on-gila ine rasongna ua 
jechaka. Bon kamgipa podo, poedo segipa janggini chakkani tang ona 
tang'doa dakani, obosta bikpilgrikna manani gimin janapa. Je a-sel 
ong'oba poedo segipani Isolo kimkim bebera ani aro Uo 
pangchakaniko poedorang mesokpila. 

Uni poedo katta ja pangni kri, poedo segipa tiktakgipa kattako 
aro tokkam tokkam seani bewalko jakkala. 

(d) Nokdangni Ripeng :- I98ibilsini March-April jani Nokdangni 
Ripeng magazineo nakatgipa ia apsan bimingni poedoko ia 
magazinenan on kanga. Poedo segipa Nokdang aro Ripeng katta 
minggnini ning*tuaniko aro an pagipa jako on gipa noksani kraa 
kragijanikoba name chanchie nia. Nokdangni Ripeng magazineni 
an pagipa jako,nokmandeni nokking am pang rapao jakdangdike 
sa-gre saksani nokko nioridape ganggopdape dongani bidingko ua 
mangsonga. 


Verna ia poedoo nokdangni meli-nangrime an seng katchae 
donganina ma a paarangni dakna nanggnirangni gimin agana. 
Churing chupekani aro nokdangni padotni cha bokani katta ja pangko 
poedo segipa ia poedooba janaptaia: 


“Bija gita bilroroe amaia bibalkode, 
Kratchagen mikgilsigen chanchigija ukode, 
Mikmakmiting somoiode gualaia jik-dekode.” 


(e) Me chik Segrini Duk:- la poedo March-April, 1982 bilsini 
Nukd angm R i pe ng magazineo nakata. lano poedo segipa randini aro 
segipa gale katgimin me-chikni dukrangni gimin aro uandakgipani 
kratcha*ani aro onnik-chonnik dakako man*e janggi tangna draatako 
man-ani gimin agana. Segrini mongsonggipa chanchianiara uni 

dedrangnasa, jemangnan ua jegitaba duk saknaako chakna kangkare 
kaa. 

Poedo segipani Nokgipao kunldm bebera-aniko ia poedooba talen 
nika. Dakmajoanirang nabagen- 

"Indiba pangchaka me-chik nang-osa, 

Mikchipe kadonge bibo Isolosa.” 

Poedoni bon-kamgipa podrango mandeni janggi tangani kosako 
Isolni bilmanani gimin Vema janapa. Me chik Segrini Duk poedo 
mikkangchina ka-dongsoani ku-rango bon-a: andalgipa waini 
ja mantapan seng ani sokbaa gita, mikka balwani rika rika sal 
teng protbaa gita, mandeni janggi tanganioba apsan ong gen ine 
poedo segipa agana. 

5. AEMANYED S. MOMIN : 

Aemanyed S. Momin git tarina git ring-na changgipa nokdangoni 
ong-e, poedo seanioba neng-nikaniko chagrongja. Ua Resuo donge, 
Nokdangni Ripeng magazinena an-tangni seanirangko watatrongna 
gualjachim. Uni gipin segimin poedorang dongenggenchim, indiba 
iano magazineo gatatgipa mingbrikosan ra-aia. 

fal Guurini Salrang la poedoko 1979 bilsini March-April jani 
Nokdangni Ripeng magazineo gata. Iano Aemanyed guuriarigipa jani 
ong-telaigipa chinrangni aro bilsini ge-a gamanina tarisamsoarangni 
bidingo sea. Jilamanchao dongjae ua songadamo game ge-e 
cha-anirangni bidingo talgipa ong-a aro indaken ua songadamni nika- 
nianirangko poedoo rongtale janapa. 

fbl Walko Niksoa :- la poedoo seani gita, wal andalbaon salni 
jonturanga neng-takaniko sandia, waini jonturangara cha-aniko 
am*skaa. Aemanyed samtangtangko name nie ra-a, chonbea jo-ong 
gukba uni niaoni jokja. 

Poedoo ua kattarangko jakkaldugagija, name simsakbeesa 
jakkala. Da-on nanggipa bosturangko jonturangni da-on man-na 
nanga gita, poedoni re-ani bewalba ta-rak ta-rak ong-a. 

(c) Dn-kua :- Aemanyed do-kuako A-chik a-songosan dongatna 
sikaia. Kristian toromko ra-chenggiparangko do-kuasa ring-achi 


117 



rimchaksochengaha aro ua A’Chik A'Song ki^tikbrini dilgiparangna 
daoba ringengkua ine chanchia. Achik poedo segiparangna ringna 
aro uamangko an-saoatna sawasa do-kuako mobmolaha ine ua aiao 
inmanpila. Aemanyedni aganani gitade, A-chik manderangna salgini 
jang'kerangona aro jringjrotni janggini chirangona rama mesokate, 
do kua Isolko de mittele Uni rasongna ring a. A chik A song 
tom-tomaniko aro an-tangon chu*onganiko manjaskal 
ring'angkuchina Aemanyed do*kuako mol-mola. 

Aemanyedni Do-kua, apsan katta bichongko ra-e gipinrangni 
segipa poedo minggnioni dingtanga aro katta ja*pangko chanchigitale 
seaniko ia poedoo nika. 

(d) Mp-mang A«song Me*mang A*song poedoko 1980 bilsinil 
May-Juneni Nokdang ni Ripeng magazineo nika. Budepa saksani 
an*tang side onmaba budepabeahani gimin, su*gipako kram dokani 
aro adil sikaniko an-tangari skie ra*china aganachi ia poedo 
a bachenga. Kram dokani gam aniara do o matrangni kosakoba 
bilmana aro uarangni gisik ka-tongkoba su*dika ine poedo agana. 

Budepa antangni uianiko, changa*sapanirangko aro gunrangko 
chasong gitalna onskaa. Budepa antangni sinasiako uisoa aro agilsak 
pibsachi dongsoenggipa uni ka sagiminrangko grongna 
ka*dongsoaniko ua janapa. Memang a*songona sokna skang wa*alni 
chibimako batna nangani aro wa*alni chibimao kama 
man-giparangkode a gilsak pil sachi re angna on-gijanikoba budepa 
janapa. Poedoni miksonganiara, namgipa aro gisik ka-tong 
rongtalgiparangsan wa al kamaoni jokaia aro Do-pa chiringni 
bimango Gitelona re-mikkangangna kragiparang ong-aia. 

Ia poedo, poedo segipani Kristian toromni chanchiani aro 
bebera-aniko tale ma-sianiko mesoka. Un baksanaba, Aemanyed 
A*chik ma-gitcham pagitchamrangni aganrikrikbaenggipa golporang 
aro bebera-anirangko poedoo napchapate poedona ga-subataniko 
on-a. la poedoni minggipin niknengragipa gunara A*chik ma-gitcham 
pagitchamrangni siani bon-ani bidingo bebera-anirang aro siani 
ja-mano Isolko grongea ine Kristianrangni bebera-aniko 
ma-gapdimatanian ong-a. 

6. GEREJINI W. MOMm 

Gerejini W. Momin Isolna kengipa nokdangoni ong-e, skia poraia 
man gipa ong e aro skia-poraia donggipa ba rimarang baksa donge, 
A-chik me-chikrangoni saksa niksenggipa ong-achim. Ua Turao donge 
namgipa nokdangko rike, skigipani kamko ka^aha aro ja*mano 
schooini skotongba ong-aha. Nokdangni Ripeng magazineko tange 
rakkina tikkeldilgiparangoni Gerejiniba saksa ong^a. Ua magazinena 
poedorangkosan ongaigija, gipin seanirangkoba bangen ongilaha. 
lano on-gipa poedo minggittaman Nokdangni Ripeng magazineo 
gatatgiparang onga: Reangjok Ama Naa: May-June. 1978; Agilsak 
Namjaenga: July-August, 1978 aro Christmas : November-December, 
1978. 

(a) Re-angjok Ama Na-a:- Ian Gerejinini janggi tanganio 
nangchapgipa poedo ong-a aro ua ia poedoo bilsisana baten biljime 
dongani ja-mano sianggipa ma-gipani gimin janapa. Ma-gipani duk 
saknaanirang aro an-tang cha-pil ringpilgija dedrangna an-tangko 
on-kangani gimin poedo segipa agana. Ma-gipana chu-gimik dangdike 
on-skana man-nkjahani gimin gisik duk ong-anikoba ua ka-bee 
paraka. Indiba a-gilsako dongmitingo uni pilak nama kamrangna 
on-pils kaani gita, da-ode ma-gipa Gitelni ka-bakosajok ine 
ka-donganio ua ka-dimeaniko aro gisik an-sengataniko man-a. 

“Kadonga Ama, na-a da-o, 

Man-enga dongna Gitelni ka-bako, 

Nang-ni nama Gun, Jaksramana, 

Ka-sae nang-ni sana bana, kangal segrirangna.” 

fbl A- gilsak Nan^jaenga : 

Poedo segipa Lukeni sea Nama Katta odai kolgriksani podrangko 
janapa, jeon a-gilsak bon-nasibaon, dakgrik-dinggrikanirang donggen 
ine Gitel Jisu Kristoni agansamsoani gnang. A-gilsak bon-nasiani 
chinrangko poedo segipa nika: jika sea meligrikgijani, ma-a paako ba 
jong adako so-otani, gun-cholon gimaate ong-sie janggi tangani, 
kangalani, okkri cha-asiani, cha-uani aro dokprete ra-seke 
ra-anirangni dugapilani. Lord Bentinckni somoeo manderangni 
silchidare ra-bitesa cha-a dongani, tuani aro a-barango kam ka-ani 
obostarangko poedoo gisik ra-atpila. Gitik gitak a-sel 

ong-simaianirang, mikka balwa ta rakani, chi dubiani, aeroplam 
ga-akani aro banggriarangni gimin gimikchin kenjagokani arc 
so-sojengjeng ong-ani giminba poedo segipa janapa. 

Sodom aro Gomorrahni manderangni ong-gija dakanirang arc 
paprang dugapilahani gimin Isol Jihova ka-onangbce maikai ia 
songjinmarangni kosako wa-al aro gondokko waataha, uko poedoc 
janapa. la apsan sastiko ia chasongoba watatgenkon ine poedo segipa 
kenchaka. Indiba ua manderangna Isolni ka-onangaoni jokna chol 
mingsako nika: 

“Uni gimin ka-sara ma-a noabirang, 

Dondikgija bi-angkuna, 

An-ching ma-a paarang. 

Abrahamni Lotna 
Bi-chake jokata gita, 

Man-engarok namatna.” 

(c) Chri$tmas : Christmas poedoko 1978 bilsio sea ine poedoon 
janapa. Gerejini Christmasni salko kusi ong-ani aro katchaani sal ina, 
maina ia salon gimagimin janggirangko jokatna Jisu Kristo atchiaha. 
Depante atchion Mariamni kusi ong aniko katchaaniko demikkang 
nikgimin ma*a sakantian, dingtang dingtang gadangrango man-paaha 
ine poedo segipa agana. 

Dedrangna, nokdangtangna aro songsartangna an-tangtangni 
dakna nanggnirangko dakchina Gerejini me chikrangko aro 
ma-giparangko didia. Nokdango dedrangko side agane on-anio, 
ku-pat^ni kamko Gerejini ma-giparangon chu-gimik pakwata, maina 
iani bidingo pagiparangni dakna nanggnirangni giminde poedoo 
janapa dongja. 

MINGGNIPRAKSAN POEDO .SRAi QiPARANf; 

Agangunin gita chappa ka-atgimin poedorangni bidingosan iann 
seaia. lako seani ja mano nakatgipa poedorang aro ia apsan 
manderangni segimin indiba chappa ka atkugijagipa poedorangba 
dongenggen. lano janapgipa poedorangko Poraiani K-taprangoniko, 
Poedo Ki-taprangoniko aro Do kua baksana Nokdangni Ripeng 

nwgazinerangonikora.aha.Iamagazmeimigbajakochugiinik dongja. 

Unbaksana, Shillongo iako semitingo “A chik Ku rang” magazineko 

jaksokjaha. 

lano sechimonggimin poedorangko segiparangni giminde, 
mitamkode bitningkosan uiaiaha; ukoba mitamkode a-bachenggipa 
oikorrangkosan man^aijok. Badia songni aro sawa maidaka janggi 
tanganio dongenga, uarangni bidingode talsrangjajok. Je man-akosan 
iano seaiaha. 


7. HERILLA B. SANGMA 

Herilla B. Sangma, mingsinggipa Achikkuo poedo segipa Evelyn 
R. Marakni jikgipa ong-a aro uko, Sonachima inon manderang bikan 
uiaia. Herilla A-chiksongsama, mongsongbate A-chikme-chikrangna 
gong-e kam ka-batgiparangoni saksa ong-a. Mothers’ Unionko chiru 
a-gatanio aro Nokdangni Ripengko tangdilatanio uni biming 
dongkama. 

la seanio ra-gipa Herillani poedo minggniara Maani Ka-saa aro 
Nibo la Bi-sako . 


(a) Ma-ani Ka-saa : la poedoo, poedo segipa ma-ani detangna daka 
kamrangni gimin agana: detangko jakpongo rime sok kanani, 
sakgipinrangoniko ra-chaksroe aro nokmagipaoniko cha-sparangko 
bi-ambae alduani, bi-sa ga-ake grapo koldoe ku-dimani. Ma-ani 
ganggopdilaniko ua do-bimani do-bisarangko naljokate 
ganggopdilaming toa: 


“Do-bimani bi-satangko ganggopdila gita, 
Bilpakpake ga-chichie, bobil dinga gita.” 


Ma-giparang nangode dedrangna janggi on-chaknamangba 
misilja ine, poedo segipa me-chikrangna chubata de-doe agananiko 
on-a. Poedo segipani chanchianio, ma-ani ka-saaniko tosusasolga aro 
tosolga; a-gilsakni gamchatgipa ro-ongrangko donchimongomangba 
ma-ani ka-saanini gamchataniko sokkuja ine poedo segipa agana. 


(b) NrihnTaBi-.«Mkn ; la poedo 1978 bilsini September-October jani 
Nnkdangni Rip<»ng magarinen nakata. Poedo segipani aganani gita, 
ia ba-ra chotchru gangipa grengrikkokarigipa bi-sani gimin darangba 
uija. Cha-ani gri, kal-akani bostu gri, vsralo neng-takpanaba apgri. la 
bi-sani mikkangara a-gils akn i bi-sani mikkang, kangal-cholgrini 
mikkang. 

la a gilsako bosturangni aro obostarangni dingtanggrikbeania 
poedo segipako jajaata: samsachi bolgri wa-gri, mikkagri a*gisirang 
aro samgipinchi chi bangipa dubigipa a-arang; iachi kangalani, 
cha*asiani aro uachi man*e cha-ani arc suakpilani. Herilla gisik 
jajaaniko indake paraka: 

“la a gilsakkora Isolan dalgachirnma? 

Ang’ agilsakonia, binide dinglangama?” 

Isolni ong-atgimin, Abrahamni ma kringoni ia bi sara maidake 
indake duk-saknana nanga, poedo segipa aganchakaniko nikja. Sani 
papni a sel hajalni haja! bi sarang indaka kangal-cha asianiko 
chagrongna atchia ine Herilla singenga. Antangan songsarni kamko 
ka*gipa ong-e, ia bi sani obosta uni gisik ka tongko su*dika aro 
dikdiksanade uko Isolni daka karno bebera aniko jingjengata. Poedo 
segipa kangal cholgri bi sa sakprakko deragate mande ong atchina 
nokdangantiko ra bia. 

8. RONESHWARI R. MARAK (1911-1981) 

Shillong Welsh Mission High Schoolo poraia matchoto 
Roneshwari Masangpani Schoolo skichenge, Tura Christian Girls’ 
M.E. schoolo skigipani kamko ka aha. Roneshwari mikkim rasong 
gnanggipa A chik pante Benjamin Ch. Mominko 1935 bilsio segipa 
ra aha. Rasong grie uni segipa 1951 bilsio sion, ua nokdangni balko 
saksan chilna gaakaha. 

Roneshwari R. Marak 1952 oni 1957 ona Garo Hills Autonomous 
District Councilni, pu onachi ong gija, indin seokaigipa member 
ong aha. Ua 1959 oni 1962 ona Selsella Development Block Social 
Welfare Unitni Chairmanba ongachim. 

Nokdangko nirokna aro dedrangko lekka-pora man-atna 
neng*skime kam ka-na nangahaoba, ua Nokgipana aro songsarna 
dakna nanggniko gualjaha. Sea-jotanina uni gisik nanganiko uni 
segiminrango aro poedorango nikpila. 

(a) jlgjoag.: Salgimik cha*ani am*dingdinge neng-goke do-orang 
matrangni biaptangtangona neng*takna re*bapilani somoeko 
chanchiaton, poedo segipa an*tangni janggi tanganiko gisik ra*ata. 
Walnijonturang ong-katbaon Jatengani a*gilsakgimikko jasengatani 

gimin ua janapa. Jatenganisa walni jonturangnade cha-ani am-na chol 
on skaa ineba ua agana. Seng mitchi jajong napangon, pilak 
jonturangan grapa aro uarangni mikchirang ripamcbi pil giminko 
seng-ahaosa sal u-sitgala ine ua agana. Detang grapenggipana jajongko 
ra onbae on-na jotton ka gipa mandeni A-chik golpokoba ua 
manderangko gisik ra-atpila. 

la Jajong poedo gipinrangni sea Jajong poedorangoni dingtanga 
aro seani gtin-bewalara Roneshwarini chanchigitalna changaniko 
mesoka. Jajong napangana walni jonturangko grapate, uarangni 
mikchirangko ripamcbi pil ata aro indake katta ja pangna dingtang 
ine-suaniko on-a. 

rhl Nokdangni Ripena : la poedoko Nokdangni Ripeng 
magazineko de-doe iiko mittelpilskaani gita sea. Skia man-gipa gisik 
wa-sagiparangni seanirangko gate, Roneshwari ia magazineko 
naka^ringatna ska. la magazineko nokdangantian ra-e poraichina aro 
tangka-paisa baksanaba seanirangko on-gile uko dakchakpachina 
poedo segipa mol-mola. 

9. MEHERUNEESSA A. SANGMA 

Tura Upper Chandmaryni Meheruneessa A. Sangma lekka 
man-gipa A-chik me-chik saksa ong-a. Ua janggi tangna Sorkario kam 
ka-e cha-e nokdang dakaha. Namgipa ka-sagipa nokdangni 
chonbatgipa demechik ong-e ua ma-gipani ka-sabeao dal-atako 
man-aha aro indaken ma-gipani siani una jrimbegipa dukko ra-baaha. 

(!t^ Ra-paka Ama Nane-na: 

Meheruneessani sea poedo minggnini katta ja-pangara ma-gipani 
siani ja-mano, ma-ana ka-saani aro una ka-pakaniko parakani ong-a. 
Ka-paka Ama Nang-na poedoo, Meheruneessa ma-gipani sianiko 
gimanikbeaniko, uni ka-sariri kattarang aro kamrangna ka-pakamko 
paraka. Indiba poedo segipani Kristian torom aro kimkim bebera-am, 
uko simano ma-gipako nUcetaigen ine ka-dimeata. 

fh~) Nang-kn Gisik Ra-een: 

Meheruneessa ia poedoko ma-gipani siaoni bilsisa ong-o se^. 
Ua ma-gipani janggi silchini jokanina aro jringjrotna katc ae 
donganina bi-a. Ma-gipani skie agane kupattianirangko buchumam 


123 



kattasa ine ritchenge ra*aiahanina duk man-pilaniko ua janapa. 

Nang’ko Gisik Ra-gen poedooba, Meheruneessa tna'gipako salgio, 
jeon duk saknaanirang dongja, grongtaina ka-donganiko janaptaia. 

10. MAINORA M. SANGMA 

Mainora M. Sangma ma-a paa baksa Baghmarao donge, ma-a 
paani nama skiani aro dakmesokaniko man^bagipa A-chik chadambe 

May-June jani aro Bilsi Bon-angachi poedoara 1982 bilsi July-August 
jani Nokdangni Ripeng magazineo nakata. 

(a) An gara Sawa : Angara Sawa poedoo, poedo segipa mande 
sakantikon an-tangni gimin ui-ma-sie ra-chengchina didia, ong-jaode 
sakgipinko niari ugita dakpaari bon-aigen ine ua mikrakataniko on-a. 
Janggi tanganio name krae baseaniko ba seokaniko dakna Isol 
mandena gisik taningko on-aha aro uni kamrangara bimingtangko 
ong-siatna, ma*drang mahariko ba nokdangko man re-atna aro 
an-tangna jinmani chonnikaniko ra-bana nangja ine ua agana. 

fb) Bilsi Bon-angachi : Ian chadambe poedo segipa Mainorani 
pagipani gitik gitak a-gilsakko watangani somoeo chanchianirang, 
mikkangchina kensoanirang aro an-tangko chol apnikgijaniko 
parakani ong-a. Christmas mania matchotmangmange, Bilsi Gitalko 
manina tarisomitingo, Mainora pagipako gimaataha. 1968 bQsiko 
ga-dapnasimangmango pagipani a-gilsakko watanganiko, poedo 
segipa Sastroni bakming toa, jeon Israel manderangni dilgipa Mose 
Ku-rachakgimin A-song Kanaano ga-dapnasimangmango sia. 

Chadambe poedo segipa, Isolna kengipa nokdango aro Kristian 
toromo kimldme bebera-anio dal-atako man-gimin, mamingon Isolni 
jakko nika. Indake ua uko aro uni ba-rimarangko songsarni kraa 
gadango janggi tangna on-anina Nokgipako de-mittela. 

11. ONOU D. SANGMA 

Onoli D. Sangma Kristian nokdangko dilgipa ma-giparangoni 
saksa ong-a. Ua Turao dongkame, ichi uchi sorkarini kamo re-jojona 
nangoba, toromni kamo dingchika aro sea-jotanirangna simsaka. 
Onolini poedo Chtt-sokani 1982 bilsini Septemb^-December jani aro 
Bi-samitingni Salrangni Salsan poedoara 1983 bQsini November- 

December jani ^iQkdangni Ripeng magazineo nakata. 

(a) Chu:sokani : la poedoo, poedo segipa chu^sokani chobramako 
mesoke on*a: boksisnasan ba kenanasan kam ka*aijana; jako 
ra*enggipa kamko tong*sa ka<ari an-pile kataijana; aratani, jawako 
matnangani, mitchiani aro mikbuani dongjachina. An*tang 
chU’Sokgijanina pa*sikanirangko dakna nangja, maina Isol sakantinan 
chanchina aro seokna basena changa sapaniko on-manaha, ine poedo 
segipa agana. Chu sokani an chingko re geloba, an ching jotton 
kaangaikuna nanga aro daalni kamko knalna donaina nangja ineba 
ua agana. Chonbegipa chu-sokanian an-chingko chubata 
chu sokanirangona sikduduata ineba ua agana. 

(b) ELgamiting Salrangni Salsao: Onoli iano an tangni 
bi-samitingni salsao ong-a obostako gisik ra atpile, uko 
sakgipmrangnaba uiatna ska. Ua iano ka saninggipa me-chikma 
saksani nama kamko janapa. Uni bolam bolte donggipa bariko 
bi sarangni itrok-saroke rongtalatako nike kiisi ong-e, ia me chikma 
poedo segipako aro gipin bi-sarangko ua barion cha ani cha dilaha, 
ine poedo segipa janapa. la obostani mittino donggipa chanchianiara, 
nama kam mingsaoni minggipin nama kam ong kata. Bi sani 
salrangko nipilate poedo segipa gisik an-saoaniko man a. 

12. MERRY (GLORIOUS) G. MOMIN 

1984 bilsini November- December jani NokdangDi Ripengo MeiT>^ 
G. Mominni poedo Nikengane Na a aro Merry Glorious G. Morninni 
poedo Si r Nameless nakata. Ia poedo minggniko segipa apsan 
me chikankon ine rim-chipe anga uarangko iano ra dima. Poe^^o 
segipara sawa mancha aro bano donga, magazineo maming janapani 
dongja. 

(a) Nikengane Na»a : Poedo segipa ia poedoo an-tangtangni 
kamtangko aro cholon bewalrangko bikpil pangpil chanchie nichina 
aro toromni bimingko ra*e re-sretjachina agana. la poedo, 
chadamberangko bida-budiiia rikchina aro sronga ramao re-china skie 
agane bon-a. 

(b) Sir Nameless : Ian pe-skagimin poedo ba golpo ong-a. Iano 
Merry Glorious bagantango bi-sarangni kal-grikako namnikgijagipa 
ka-tong rakgipa mandeni gimin sea. la mande bimingtangko 

tangkamatna gita, nokdangni chugipa bimingo aro rang gamo gaora 
de*e, sipai gita dake an*tangni bimangko tariataha. Pilakan uko 
nikchina ine bimangko gilja nokningo donataha. Ua mandeo dea-sa-a 
dongjae, uko ruutgijan gualtokaha aro uni bimangko den-tongtonge, 
uni biapo bang-bata asongchakanirangko donskana ine uarangko gilja 
nokni apalchi ra gale galaha. Ro*ongni ong-ronggija mande ine, 
manderang bimangko a-dubekona moeladamona ga-tinggalataha. 

la poedoara ka-tong rakgipa gaora de gipa manderangna 
mikrakatani onga. 

POKOO MTNGPRAKSAN QN GILAIGIPARANG 

Angni sandie nianio mitam me-chikrangni sea poedo 
mingprakkosan man-aia. Gipin poedorang dongengkunaba donga, 
indiba jaksokgijanio anga uarangni bidingo sena chol ong ja. Mitam 
poedo segiparangni bidiiigode, maidaka nokdangko daka, bano donga 
aro mai kam ka a mamingkon uija. Sandie am*rikkite ninaba chol 
ong ja aro che eme senaba ia seanio ap gri. 

13. FRIDINA K. MARAK 

Fridina K. Marak gital chasongni gisik wa sagipa chanchina 
ta rakgipa A chik me chik ong a. Ua man-e cha gipa nokdangni 
ongjaoba, lekka-porana aro toromna gisik nanggipa nokdango atchie 
janggi tanganina name tarisoako man gimin ong a. Ua graduate ong-e, 
Ma-mong Sorkarini kamko ka aha. Meghalaya Public Service 
Commissiorini member ong e, ua A chik chadamberangko nambata 
kamko man na aro chukala gadango janggi tangna dakchakbeaha. 

Fridinani gisik nanganirang bang a. Lekka-porana gisik nange 
ua Tura Collegeko aro Girls’ Schoolko a bachenganio jak on-beaha. 
Chol ong-pagijagiparang chukala gadango poraipana man na gita 
Night High Schoolko aro ja*mano Durama Collegeko rikanio uni 
ongilaniko nikgualna manja. Bisarangko an-sengdilani, kalsusaani, 
sea-jotani mamingon ua ja*manchalga. Ua agannaba changbea aro 
unbaksanaba, Gauhati All India Radioo git banaie 
chipdilchenggiparangoni saksa onga. 

Uni poedo “Sa pgma aro Marak Bil Tosusaa ^-n seani gita, Marak 
Makal bil tosusana Sangma Ranjako Bonepa Nokpante Saljong 

Gadoramo ra-biaha. Sangrna ra-biako ra-chake, manchigimin salo 
donsogimin a-damo Marakko grongaha. Taning wa sabate chalakki 
budi bang-bate Sangrna susaanirango amjok aro: 

“Ong-gramaia rasongko Sangrna tom e ra-jok.” 

Indiba poedo agana: bilgittingko tosiisae niskaode, “Marak bata 
Sangmanaba bil tosusao”. 

la poedoko ambi atchuni aganrikrikbaanio pangchakata. 

14. CHRISTABELL N. SANGMA. 

Christabell N. Sangrna toromni aro songsarni bidingo 
dingchikgipa nokdangni demechikonga. Uni pagipa skigipani kamko 
ka e, ja-mano Garo Hills Autonomous District Councilo kam ka-aha. 
Christabellni pagipa Rangam G. Mominko uni sea-jotanina, gitrang, 
poedorang aro gipin seanirangna mingsinga. Uni ma-gipakora gana 
dokna changbea ine mingsingskaa. Indakgipa nokdangoni Christabell 
git ring-na changanio an tangko jasengatskaaha. Janggi tangna ua 
Garo Hills Autonomous District Council Officeo kam ka-aha. 

Christabell namnambegipa gitrangko see ring-aha. Indiba 
poedoni gita sandie nion, Nang-ko Gisik Ra-g en poedokosa man-aiaha. 
Dingtangjringgipa a-gilsako uni pangkamgipa kakket ka-saani gimin 
ua ia poedoo sea. Badiaba salode uni jaktuatgipa ka-saaniko 
rnan-piltaigen ine ka-donganio ua una ka-sakugen ine poedo segipa 
agana. Siao tukujana kingking ua uni ka-salangna Isolni pattianiko 
bichaka. 

15. HERILLA R. MARAK 

Herilla R. Marak Turao poraie, ja-mano sekime ia biapon nokdang 
rikaha. Ua Mondolini-giljani kamrangna gisik nangbegipa aro nokna 
simsakgipa nokmechik ong-a. Herilla R. Marak “Waimong A-br i 
Matehuni Simchi ” poedoko sea. Salsalantini katta bichongrangko ra-e 
poedo semitingo, Herilla katta bichongko katta rakarangko jakkale 
ia poedoko sea. la poedoo ua Khasi Hills a-ja ario donggipa Garo 
Hillsni salaramjoini a-pattal ge-sako talata. Matchu simchi gita nikani 
gimin ia a-pattalna Matchu Simchi bimingko on-a. 

Poedoo, ia a*dokni sam-bolrang do-o matrangko aro grilgangjang 
chibolko, poraigipako mikrontangchi nikna man-atpile ua talata. 

Waimong ba Mite Me-chik Dal-gipani namnikode, uona re-anggipa 
mande me-mang pil-e a-briona pil-bana nanga ine poedo segipa 
mikrakataniko on-a. la a-brini okningo dalbegipa sona til-ong donga 
ine A-chikrangni bebera-anikoba Herilla uni poedoo janapa. 

A-chikrangni golpo gitchamrang aro skangni 
bebera-baenggiparangni bidingo Herilla talen uia aro poedoni 
bimango uko ripingna ska. Uni katta jakkalani bewal ronggrika aro 
poedoko su-ubatata. 

16. JOSEPHINE S. MOMIN 

Josephine S. Mominni barimarang aroba dedrang git tarina aro 
ring-na changbegiparang ong-a. Ua janapbagipa poedo segipa 
Aemanyed S. Mominni maa aro uaba Resuo nokdang dakgipa onga. 
Josephine S. Momin Meghalaya Legislative Assemblyona lekka 
pu-onachi ong-gija indin seokachi member dakatako man-aha. 

Gam Ang a : Josephineni poedo Garo Anga 1978 bilsini Januar}' 
February jani Nokdangni Ripeng magazineo nakata. la poedoo ua 
A-chik nokdango ramram nikaniko talata. 

17. FLORENCE B. SANGMA 

Florence B. Sangma Turao nokdang dake skigipani kamko 
ka-achim. Ua Hindi ku sikko Government Boys’ High Schoolosan 
ong-aigija gipinrangoba skiachim. Ua sea-jotanina gisik nangbegipa 
ong-a. Rokomari seanirang baksanaba, ua an-tangni janggi tangani 
bidingoba see donanga. Uni pagipa Redin M. Momin aro ma-gipa Jeny 
B. Sangmaan dedrangko sea-jotanina gisik nangdilachim aro 
didiachim. Florence Mothers’ Unionna rakbate kam ka-giparangoni 
niksenggipa saksa ong-a. Mothers’ Unionni chappa ka-atgipa 
Nokdangni Ripeng magazine uni kimkimgipa jakkindilaniko ruuta 
bilsirangna man-aha. 

Florenceni poedo “ A-gilsako Pilakan Skatia” ia a-gilsakni aro uo 
donggipa gimikni pangkamgijani, dikdiksanasan baiaiani bidingo 
ong-a. Bibalrangni gitchak rimit bale dikdiksanon sko choknoke 
sigropangaiani gimin poedo segipa duk man-a. Gipin dingtang 
ong-anirangni giminba poedo segipa agana: buring bolgrimrangni 
palo songjinmarang; maming a-sel gri chibimarangni tipangani; 

man*e cha*gipani kangalangani aro kangal cha*asigipani man-e 
cha’angani. la baikamgijani gisepo baikamgipade mandeni namgipa 
bimingsan ine poedo segipa agana. 

18. ETHELWITHY CH. MARAK 

Ethelwithy, bidana ka-oksigipa, sena-jotna changgipa aro adita 
ki-taprangko see chappa ka-atgipa Surendra S. Marakni demechik 
ong*a. Ua Golaghatni Ridgeway High Schooloni matric pass ka*e, 
jamano Collegeo poraiaha. Ua Turani Bonepa Atilao nokdang dake, 
uni segipa Plansing K. Marakni siang-bon angani ja-mano dedrangko 
nirok-sandiaha. 

Sorkarini kamoni neng-takahaon, songsarni kamo jak on-an 
baksana, sasonni bidingo kam kaenga. 

Ethelwithyni poedo “ Dongp a genma Nang oba Gun Maiba *’iQ86 
bilsini May-June jani Nokdangni Ripeng magazineo nakata. Mikkim- 
rasong gun donggipa Sastroni manderangni gimin ua poedoo janapa: 
gol-dik jako ra*e, Israel manderangko dilgipa Mose, singhoni 
chengknachi doke Philistirangko siatgipa Samson, bengjurichi 
Goliatko so otgipa aro knalchi Saulko ka dimeatgipa Daud, gisik 
gnanggipa Solomon, ka*donggipa aro gisik kimkimgipa Pitor, noroko 
gimagnioniko manderangko an-tangni ka*sagipa ka tongko on e 
jokatgipa Paul. Unikoa poedo segipa sing a. 

“Dongpaama nangoba indide maiba? 

Jakkale Isolna gunko onskana: 

Sing-genne Isolde chonkaman salode. 

Baosa maikaijakkaljokgunkode?” 

Bon-kamgipa podo Ethelwithy, Sastroo segipa monarangko- 
gunrangko suale on*ani aro uarangko maidake jakkalaha agane hisap 
on epilna nangani gimin janapa. 

19. IRENA K. SANGMA 

Irena K. Sangma Nishangramo nokdang ba^ku dake dongkamgipa 
ong-a. Ua Golaghatni Ridgeway High Schoolo matric pass ka^e, 
Gauhatini Cotton Collegeoni graduate ong-aha. Ku-sik ka'Sin^pa 
ka*tong~gisik namgipa ong*e, ua ma-drangni aro ripengskarangni 
ka*saaniko man-a. Ua toromni kamrango bimchipbegipaba ong*a. 

Irenani poedo “ Ra angho Gitelona ” 1986 bilsini July-December 
jani NTnkHanpni Rippng n nakata. Uni poedoni katta bichong A-chik 
Ring ani Git number 88 ming apsana. Isolni nitobegipa 
ong atgiminrangni, salni teng ani, jani teng ani gimin Irena agana. 
Ua ina, basakobade aramrang salgiko simdape tenganiko japindapa. 
Apsan dake, maraing niksoa chanchisoa gri dukni obosta mandeona 
gitik gitak sokbaa. 

Duk mikchi sokon mitam manderang duktangko chuchi amna 
jotton ka a, mitamara dukko chakna amjae sko tik ong-japila. Poedo 
scgipaba janggi tanganio duk mikchiko cha totna ga-akaha. Indiba 
ua an tangni dukko a sakni bosturangchi amna jotton ka ja. Ua 
poedoo ina: dukrangko gualani chol mingsasan aro uan uarangko 
Gitelona ra-angani aro duko-suko Uo pangchakani. 

20. BRUCELLINE G. MOMIN 

Brucelline G. Momin Turani Jenden Ch. Marak aro Nellie G. 
Mominni demechik onga. Ua lekka-porana, toromna aro songsarna 
kam ka-gipa nokdangni A-chik me-chik saksa. Brucelline Golaghatni 
Ridgeway High Schoolo matric pass ka-e, ja mano graduate ong-aha. 
Uni ma-gipako bi-sarangna skina changbeani gimin mingsinga gitan, 
Brucellineba Turani Christian Girls’ Higher Secondary Schoolo 
changbegipa skigipa saksa ong a. Ua da-o Schoolni-Principalba 
ong-enga. 

Brucelline chonbeaonin knatobee git ring-na changa aro radioo 
A-chik bi-sarangoni git chipchenggipa onga. Da-oba uni knatobegipa 
ku-rangko giljao aro televisiono nikna-knana man-a. Bnicelline uni 
poedo “ Janera” -o. ianeranade mamingkon donnuna man-ja ine agana 
Ua agandapa, janerani iningsa bilgriania, ua mandeni ning-ni 
namanikode mesokpilna man-ja. Be-gimin janerade chong-mot 
bimangko nikatpilna man-ja gita, manderangba Isoloni an-tangtangko 
chel-tangate, namgipa rongtalgipa bimang ka-tongko mesokjaenga 
ine poedo segipa agana. Isolsa mandeni a-palni aro ning-oni, 
chong-motan ka-tongni bakko chu-gimik nika. Ua sing-a: 

“Ban janera be-klengao janie taljaenga. 

Jakwata Isolko maina Uo janijaenga?” 

21. BREMOTHY A. MOMIN 

Bremothy A. Momin Christian Girls’ High Schoolo poraiange, 
A-dokgreo sekime nokdang dakaha. Jiksesaan skigipani kamko ka-e 
dedrangko skie agane name niroke dal-ataha. Nokdang toromo 
clonggipa onga aro jiksean mondolini kamrango dingchikc dangdike 
ongiparang ong-a. 

Bremothyni poedo “ Dal bateipa Oia ”iQ82 bilsini, September- 
December iani Nokdangni Ripeng magazineo nakata. Poedoni katta 
bichongko Sastroo pangchakata, jeon Isolko Dal batgipa Oja ina. 
Poedo, saa jime palangoni chakatna amgijagipa, sangiparangni aro 
samrangni nainatpilna man gijagipa me-chikmani bidingo ong a. Saa 
biljimenggipani nokdang uamangni ka donganiko Isolosan 
pangchakataiaha. Bebera-achi pilakkon dakna ama ine sakki gila, 
pringsao ia me chikma uni biatini maming chinkon mesoksranggija 
be-en gisik an-senge mikrakaha. 

Bremothyba Irena gitan, pilak duk jajrenganirangko Isolona 
ra angna aro Uni an sengpilatani bilo ka dongchina raken agana. 

22. MEDINI N. SANGMA 

Medini N. Sangma Turao nokdang dakgipa ong-a aro toromni 
songsarni kamko namnikgipa ong-a. 

Medinini “ Nane-ko Gisik Ra-on ” poedoko 1982 bilsini May-June 
jani Nokdangni Ripeng magazineo gata. Medini ia poedoo segipani 
sina skang duk saknaaniko chakna nangangahani gimin janapa. Ua 
segipani sianina ma-ringoba, uko jringjrotna katchaani biapo 
grongtaina ka-dongsoaniko paraka. 

23 . MEDIA A. SANGMA 

Media A. Sangma toromna gisik nanggipa nokdangni demechik 
ong-a. Ma-a paa skigipani kamko ka-aha gitan uaba skigipani kamko 
ka-enga. Ua Tura Government Collegeo poraiani ja-mano, sekime 
Turao nokdang dakaha. Nambee nokdangko dile, Media dedrangko 
toromo dal-ataha Ua toromni bidingo dangdike on-anio 
dingchikbegipa ong-a. 

Mediani poedo “A-chik Pante ” 1984 bilsini March-April jani 
Nokdangni Ripeng magazineo nakata. A-chik jatni ja-rikbaenggipa 


131 



niam-ritirangko Media ia poedoo nipilate nia aro depanterangni 
kamtangni biteko bak man-pagija ma-gipani nokoni jakari 
ong kataiiganiko nike, uni gisiko chanchiani nakata. Poedo segipa 
agana: A chik pante ma-gipani nokdango dongmitingo jaktangchi 
man-paani kosako bilmanja. lachi niotangni noko, jikgipa segipana 
ka-saani gri una simsakani gri man e on-baako cha-ari dongainaba 
donga, ine poedo agana. Poedoo pante indake ma-ringa: 

“Aman* nokko watesa 
Dukko man na nangjok. 

A-chik pante ong-esa 
Rasong gri ong-jok.” 

Poedo segipa, niotangni noko A-chik panteni neng-nikanirangko 
nika, indiba ia neng-nikanirangko ra-galani cholko mesoke on-ani 
poedoo dongja. Poedo segipa neng-nikanirangkosan janapaia, indiba 
A-chikrangni ja rikbaenggipa niam-ritirangko dingtangatna 
skachimma parake janapaniko poedoo nilqa. 

24. CANDIDA D, SANGMA 

Candida Shillongo poraie graduate ong-aha. Ua All India Radio, 
Shillongo kani ka-a. Uni pagipaan Gauhati All India Radioo A-chik 
kam ka-chenggiparangoni saksa ong-a. Candida kamtangna gisik 
nanggipa aro tikkelna sikgipa ong-a. 

Candidani poedo “ Chadambe Na-a Bao ” 1986 bilsini July- October 
jani Do-kua poedoo nakata. la poedoko segipa agana: Isol pilaknan 
taning, gisik wa-saani aro changa-sapanirangko on-a, indiba A-chik 
chadamberangde tusidimuani a-dokon dongaiengkua. Manderangni 
songsarni gadang onbeani a-selko Candida nilga aro indake iara 
kangal cha-asiani giminma manderangni aratani giminsama ua jajaa. 
A-chik chadamberang a-songtangko de-dona da-on jak on-jaode, 
uamang sakgipinrangni ning-o dongna nanggen ine poedo segipa 
mikrakataniko on-a. la poedoara chadambe saksani 
chadambeskarangko chamesaatani ong-a. 

25. J.M. NOKREK/JENEUN MARAK 

J. M. Nokrek aro Jenelin Marak mande saksani biminganma ba 
mande dingtangrangsama uiani chol dongja. Sandidapaniko dakna 

gitaba songni-nokni bidingo maming sechapani gri. Diltugipa A-hrini 
SoiX^hl. Rfi'angapi poedo 1987 bilsini January-June jadokniko 

nakata. J^ong poedoara apsan bilsini July-August jani NokHangni 
Ripeng magazineo, Jenelin Marakni bimingo nakatskaa. Poedo segipa 
saksanma sakgnisama jajae, iako anga poedo minggni segiparangni 
toko napatna pa-jaha. 

Diltueipa A-brini Sonechi Re-aneani poedoara a-briarigipa 
diltugipa song damsachi poedo segipani re-anganiko talatanisan 
ong-aia. Ong-telaigipani ka-bako ia nitobegipa biapko nikna chol 
on-ahani gimin poedo segipa Isolko mittela. 

Jq j on g poedoara poedo segipani rokomari chanchianirangko 
paraka. Poedo segipa jajongko uni nitoanina mikbua aro jajongara 
walosan teng-aiani gimin ua kusi ong-ja. Ua jajongko walantian teng-e, 
walni andalsim aramrangko ra-galchina agana. lano poedo segipa 
jajongni nitoani aro teng-anichi gisikni balrangko ritchengatna 
nangnika. 

26. CAROLUNE K. MARAK 

Carolline K. Marak sawa aro banoni maming uidapani ong-ja. 
Uni poedo “ A-chik Chadambena” . A-chik chadamberangko Daudni 
silchidarerangko ra-e re-mikkangchina didia. Ambi atchuko ja-kurike, 
A-chik chadamberang a-songtangna aro an-tangtangnaba maikobade 
dakchina poedo segipa didia aro indakgipa kamnade da-alan sal 
somoe ine ua agana. 

27. KALMI R. MARAK 


Kalmi R. Marakni nokdang aro bano donga uni bidingoba 
maming uiani dongja. Kalmini poedo Milcsesani Poedo” 1978 bilsini 



se ong-e nokdang dakna maming changa-sapani grigipa, goka 
jiksesani gimin ong-a. Janggi tangna jora ripeng baseon simsakbee, 
gisik seng-esa basechina, ong-jaode nokdang dakna aro dedrangna 
kraa dongchakaniko on-na man-jawa, ine poedo segipa mikrakata. 

28. S. B. MARAK 

Bracketo sechapani giminsa, S.B. Marakara Seng-nangma ine 

uiaia: uni bidingo sedapna mamingba gri. Seng nangmani poedo 
‘‘ Kangal Mandeni Chanchia ". 1979 bilsini March- April jani Nokdangni 
Ripeng magazineo nakata. Poedoo noko cha-parikgipani bidingo sea; 
kamni kosako kam kusini gri, tom tomani gri, salba dongja walba 
dongja, cha-a mikchiari. Janggini chakka wlwilon man-e cha-giparang 
kangal ong-skanaba donga aro kangal cholgrirangara maha maha 
janggi tanganiko manskanaba donga ine poedo segipa agana. Isolni 
ong atanirangko kal-stckjachina poedo segipa mikrakata, ong jaode 
uisogijan salo rasong bikpilgriknaba donga ine ua agana. 

29. CATHERINE M. GARREY 

Catherine M. Garrey savi^a aro bano donga maming janapaniko 
nikja. Uni poedo “Apana Sintea ’’ 1981 bilsini January- February jani 
Kokdangni Ripeng magazineo nakata. Poedo segipa uni bidana 
brangmitingo pagipani siani gimin ka beaniko katta ja pang ra-a. 
Pagipa siahaoba, uni pilak nanganirangko Gitelan on aigen ine poedo 
segipa ka dimea. la poedo, poedo segipani Isolo bebera anini 
kimkimaniko mesokpila. 

30. FREMYCLESH CH. MOMIN 

Fremy Cleshni bidingoba mamingkoba uija. Uni “ Ma-gri Risani 
Chanchia” poedoko 1982 bilsini September-December jabriniko 
gatdimgipa Nokdangni Eipcng magazineo nika. Fremy Clesh 
chonmitingon ma-gipako gimaataha; indiba ua ia gimaataniko 
ra-chakna man kuja. Rongtalgipa, simteka gri janggi tanganiko tange, 
ua Sastroo segimin Sonani Songjinmao ma-gipako grongtaigen ine 
bebera-a . 


31. H. MARAK 


H. Marakni janggi tangani bidingo janapaniko nilga. H. Marak 
uni poedo “ Apsan K a saa ni ko TQSusaa" -na Saneiparangko Mittpigni 
ineba katta bichong on-dapa. la poedoko 1983 bilsini March-October 


_ a. Doctorrang 

aro nurserango ka saani gisik dongja ine songni-nokni mitam 
manderangni ma sisretanirangko chel atna ia poedoko sea ine 
rim chipna man a Sagiparangko sananichi ia manderang Isolna 
dangdike on-enga ine poedo segipa agana. 

32. JENY B. SANGMA 

Jeny B. Sangma Amjongaoni ong genchimoba, Turao 
songdonggipa ong-a. Ua lekka-porana sea-jotanina gisik nanggipa 
Redin M. Mominni jikgipa aro janapbagimin poedo segipa Florence 
B. Sangmani ma gipa ong a. Jeny B. Sangmani poedo “Amionga 
Song ”-ko tong kandiko 1979 bilsini July-August jani Nokdangni 
Ri peng magazineo gata. Mai a selni gimin uija, indiba ia itihasni 
gamchata donggipa poedoni bangkiko gatattaianiko nikja. 

Skangni salrangni Amjongara rike dange chagipa nokdangrangni 
song ong achim ine Jeny agana. Ma malantini wa a aroba gue 
baganrang manderangni janggi tanganio dakchakbeachim ine ua 
agana. Amjongao songpanggiparangoni saksa ong e poedo segipa, 
Zamindarrang maikai manderangni a-a-chirangko dokkol ka achim 
aro A-chik songpanggiparangko oitachar ka achim aro uamangoni 
mitam Achikrang Nakerajko manachim ba songni-nokni a-kanggipa 
a-arangni kosako an tangtangan bil dongachim uarangko che eme 
talata. 

Poedo segipa Amjongani man-e cha begipa manderangni 
bidingoba sea. Man e cha-anio pangchake ia manderang Isoloni 
janggilatangon, uamangni obosta namrorojaange kangal cha-asiaona 
sokaha ineba ua janapa. la poedoko bon-e separakatgenchimode, 
A-chikkuo sea-jotani aro A chikku poedo gam-gun gnangbatgenchim . 
Nakerajni bilko man e aro Zamindarrangni ning o A chikrangni janggi 
tangani bidingo itihasni bak mingsa gita uidapani donggenchim. 

Angni sandie nianio. A-chik me-chikrangni poedorangko 
iarangkosan man-aiaha. Biming bon-e segijagiparangkode 
me-asasama ineba jajrengmanpila. Indiba mikkango “.Ma” ine 
segiparangkode jajaani dongja. 

POEDORANGNI KATTA JA-PANGRANG 

A-chik me-chikrangni sea poedorango jakkalbatgipa katta 
ja-pangrangara, a-songtangna ka-saani, ma-ana ka-saani, ku-tangna 
ka-saani, ma-a paani siana kalimani, toromo bebera-ani aro 
chadamberangko didiani. Ramrambatgipa poedorangomangba 
toromni biding aro kam-cholonni bidingko nangchapataniko 
niksenga. 

fa") Asongtangna Kasaani : 

Jonmoni D. Shirani a-songtangna ka-saani uni Basako aro 
Miksongani poedorango bilraka, jeon ua A-chik chadamberangko 
a-songtangko aro jattangko de-dona tikkelchina didia. Apsan 
chanchianiko Phoebe W. Mominni Rongtala Cholon Mingnama 
Rimiing. Ku-rang aro Nokeinani Pattia poedorango nika. Relish B. 
Sangmani Angni Ma-a. Aneni A-chik A-song aro Mingnama A-chik 
A-song poedorangoba a-songtangna ka-saani aro uko mingsing 
minggamatna skanian katta ja-pang. Candida D. Sangmani Chadambe 
Na-a Bao poedoo aro Carolline K. Marakni A-chik Chadambena 
poedoo chadamberangko an-tangtangna aro jattangna kam ka-china 
didiataniko on-a. 

(b) Ma-a Paana/ Sena Ka-saani: 

Ma-a paana ka-saani, ma-a paana ka-sae dangdike on-ani, ma-ani 
ka-saani aro ma-a ba paani sianina kalimania mitam A-chik me-chik 
bi-sarangko aro me-chikmarangko poedo segiparang ong-ataha. 
Indakgipa poedorangara Gerejini W. Mominni Re-angjok Ama Na-a . 
Meheruneessa A. Sangmani Ka-pakaAmaNang-na aro Nang-koGisik 
Ra- gen, Herilla B. Sangmani Ma-ani Ka-saa. Fremy Clesh Ch. Mominni 
Ma-gri Bi-sani Chanchia. Mainora M. Sangmani Bilsi Bon-angachi aro 
Catherine M. Garreyni Apana Sintea . la poedorang talatanisan 
ong-bataia: ka-saani, dangdike on-ani aro siani bidingo ning-tue 
chanchianiko dakja. Kristian toromo bebera-ani aro 
re-angsogiminrangko an-tang sian ja-mano salgio grongepiltaina 
ka-dongani ia poedorango pipripa. 

(c) Toromni Biding : 

Toromo bebera-ani aro toromni gita chanchiani A-chikku 
poedorangoni bang-aon gnang. Toromchi nangategijan sena 
man-genchimoba toromo nangattelaniko ia poedorango nika. Mi tam 
poedo segiparangara an-tangtangni Gitelo bebera-ani aro 
pangchakaniko parakna poedokon jakkalskaa. Jonmoni D. Shira uni 
Anga Me*chik poedoo me-chik ong-anichi aro songsami niamrangrhi 
me-chikni duk kalimna nanganiko nika. Apsan ku-rangon poedo 
segipa Hobani papni a-sel me-chikni saknae tengtona nangtrfanilrn 
janapa. Bang-a me-chikrangni poedorangon Sastroo seanio 

pangchakani aro toromo dedrangko dal ataniko nika, Phoebe W. 
Mominni Ronetala Cholon Minenama Bimnng aro Nokgipani Pattia 
poedorang toromni aro kam-cholonni bidingo ong-a. 

Relish B. Sangma Jonahni Katta ar o A dintr Dna poedorango, 
paptangko kuchake uoni anpilode mandeko Isolni kema kaani aro 
a-gilsakko watangon rasongni mukkutko man-ena chol on-taiani 
gimin agana. Aemanyed S. Mominni Do-kua poedoo, do-kuakon 
salgini ramako aro jringjrotni janggini chirangko mesoke on na 
ka-dongchaka. 

Gerejini W. Mominni poedo A gilsak Natpjaeng a-o a gilsak 
bon-nasiengani gimin aro Ethelwithy Ch. Marakni Dong pa genma 
Nang-oba Maiba Gun -o Isolni on-gimin changa-sapanirangko name 
jakkalaniko agane ba hisape on-epilna nanganiko janapa. S. B. 
Marakni Kangal Mandeni Chanchia poedoo Isolni ongatgiminrangko 
chonnikjachina mikrakata. Bremothy A. Mominni Dal-batgipa Qja - 
koba Sastroni kattarangon pangchakata. 

fdl An tangni Janggi Tangani Biding : 

Irena K. Sangma aro Verna K. Sangmani poedorango uamangni 
janggi tanganiona sokbagipa dukrangni gimin janapa. Irena Ra-angbo 
Gitelona poedoo Nokgipaoniko ka-dimeaniko aro ka-donganiko 
an-tangan man-ani gimin gipinrangkoba an-tangtangni duk 
jajrenganirangko Isolona ra-angchina agana. 

Verna K. Sangmani Dikkapani An-senga^ Gifting Ma-ni Duk aro 
Me-chik Segrini Duk poedorango, me*chikni segipani jako doka-sata, 
chonnika aro sinjeta man-ani gimin agana. Dikkapani An-senea 
poedoko ka*dingani dongjole seoba, Me-chik Se grini Duk poedoode 
jika-sea meligijani aro nokdango jiktangko doka-satani 
namgijanirangko ning-tubate chanchia. Duk sinjetanioni me-chik 
maidake gisik bilakbatskaa, Isolo kimkimbate bebera-a, ia 
poedorangan sakki on-a. 

fel Me-chik Qng-ani: 

Me-chik ong-aniko poedoni katta ja-pang dake ra-aniko bang-a 
A-chik me-chikrangni poedorango nika. Jonmoni D. Shirani Do klU 
aro An ga Me-chik indakripa poedorang ong-a. Do-kru poedoo, Awil 

Singwil abisa noktango duk saknaaoni jakgitelaniona do-kru pil-e 
katanga. Anga Me-chik poedoo, me*chik ine*asarangchi aro 
songsarchi sinjetako man-a. Indiba ua do*kru gita jakgitelaniona bile 
katanggija, Isolni ong-atchenggipa me-chikan Isolni ge-etako manigija 
dake me-chik jatko duk sinteaniona galonahani gimin, me-chik 
an-tangna donsogimin rasongko ra-chaktelna nangaia ine poedo 
segipa chanchia. Chadambeon siaigen ine uisoa gita, ua 
warachakaniko re-gele an-tangna donsogimin rasongko ra-chakaiani 
gimin, uni poedorangni mittino ning-tubea duk napjripe dongako 
nika. la apsan chanchianiko uni poedo Daisy- oba nika. Daisyni kusi 
ong'e re-ango, poedo segipa duk ong-rikskaa. Bi-sa atchia changantian, 
poedo segipa demikkango katchaani pal ma-ani saknaa sitengtoe 
gojronako nikata. Mikjumang A-gilsak -o, Jonmoni kusini 
rengsitangko am-a: uni janggi tanganio kusini a-gilsak aro 
chu-soksranganiko ua rim-solga. Uni mikjumangni jumangsa una 
dikdiksa kusiniko ra-baa. Indake Jonmonini poedorang kusini aro 
chu-soksranganiko am-oba man-ja aro indake poedo segipa poedo 
seaniosa dikdiksa gisik ka-tong ka-sinaniko man-a. 

ff) A-gilsak aro Janggi Taneanini Baikamgiiani: 

Relish B. Sangmani A giksako On g-ja Angna Song pan ggipa Nok 
aro Florence B. Sangmani A- gilsako Mamiingan Skatj a poedorang 
a-gQsakni aro janggi tanganini baikamgijani bidingo ong-a. A-gilsakni 
pangkamgijaniko Relish salgini songnokni pangkamaniming togrika. 
Florenceara a-gilsakni pangkamgijaniko aro namgipa bimingni 
baikamaniko mikkanggrikate togrika. 

fg) A-chik GoIdo Gitchamo Panechakatani 

Me-chikrangni segipa mitam poedorang A-chik atchu ambini 
chengoni aganrikrikbaenggipa golporango, bebera-anirango aro 
agananirango pangchake ba uarangko janapjole seanirang ong-a. 
Jonmonini poedo Do-kru- ko AwQ Singwflni golpoo pangchakata. Awfl 
Singwil noktango duk sinjetaoni do-kru pQ-e jakgitelaniona bile kata, 
indiba me-chikde an-tangna donsogimin rasongoni joke katna man-ja 
ine Jonmoni chanchia. Aemanyedni poedo Me-mang A.snng poedo 
me-mangrangni a-song Balpakramoni ja-dil naa. Roneshwari uni 
poedo Jajong-o Jajong Kadoramko janapa, jeon A-chik saksa 
depantena jajongko ra-onbae on-na jotton ka-ahachim. Fridina K. 

Marakni Sanpna MarakBil Tnsiisaa am Herilla R. Marakni Waimnng 
A-bn Matchuni Sitnchi poedorangba A'chikrangni bebera-aniiang aro 
agananirangming nangchapa. 

fh) A-» hikrangni Niam Riti 

A chik Pante poedoo Media A. Sangma A chikrangni chawari 
ra-ani aro nokdangni gamko man-rikani bidingo sea. Indiba ua katta 
ja pangko ning tue ra gija kosakgilgil niaiahani gimin uni 
chanchimanchaaniko rim-na man-ja. 

fi) Itihas 

Itihasni bidingo pangchakate poedo segipa Jeny B. Sangma; 
indiba uni “Anq jonga Song " poedoko tong>kandisan gataiani gimin 
poedoni su-ua gimikkode uina man-ja. 

GIPIN KATTA JAPANGRANG 

Ra-ronggija katta ja-pangrangko ra-anikoba nikna man-a. Onoli 
D. Sangmani Bi samiting Salrangni Salsao katta ja-pang balsranga: 
bi-sarangni nama kamoni minggipin nama kam ong-kata. Josephine 

Aemanyed S. Mominni Guurini Salrang poedo ge-na gamna 
a-bachengani kamrangko talatskaa. Walko Niksoa poedooba ua Isolni 
ong-atgiminrangoni mitam walo cha-ani sandiani aro mitamrangni 
neng-takani bidingo sea. 

Brucelline G. Mominni Janera poedoni katta ja-pangba 
gipinrangoni dingtanga. Ramram aina ba janera uni gisiko ning-tugipa 
chanchianiko ong-katata. Kalmi R. Marak jika sea baseanio simsakna 
nanganiko uni poedo Jiksesani poedoo katta ja-pang dake ra-skaa. 
Re-a doani ba songreani bidingo segipa poedokode J. M. Nokrekni 
Diltugipa A-brini Songchi Re-angani -kosan nikaia. 

A-chikkuo magazinetang nakatoba sichiprongaia. Indaken poedo 
aro gipin seanirangko gatatpana chol ong-ja. lani a-selan mitam poedo 
segiparang Nokdangni Ripeng magazineko de-mittele uko tange 
rakkina ske, magazineni bimingkon poedoni katta bichong dake sea. 

Seani rokom sranga, katta jakkala me-sua aro mitam toe 
agananirang gital ong-a. Gatatna magazinerang dongode aro 

sakgipinrangni aro ku-gipino sea poedorangko poraie uie ra-na 
man*ode, uamang an-tangtangni poedo seani gadangko 
tang-doatkuna man-gen. 

BON-ATANI 

Bang-a A-chik me-chikrang A-chikkuo sea- jotanina poedorangko 
on-gfle uko mikkim gnangbatataha. Indiba katta bichong gital baseani, 
katta ja-pangni bidingo ning-tubate chanchiani, katta jakkalani, 
tosusae talatdapani, seani rokom-bewal, chanchigitalani aro 
parakgitalanio namdapatanirangko nangengkua. Jonmoni D. Shirani 
katta ja-pang seokani aro seani rokom-bewal aro iano on-gipa 
poedorangni katta ja-pang aro seani bewalko nisusaode chel-grikani 
apala aro iako kolgapatna nangani donga ine nika. Jonmoni English 
ku-sikchi skigipa schoolo aroba Collegeo poraina man-e, Englishchi 
seanirang uni jaksokaon ong-achim. Uni nie-uie ra-anirang uni 
poedorangni kosako namen bilmana. 

Talatgimin gita, bang-a poedorang dongkugenchimoba, iako 
seanio uarangko man-jaha aro indaken uarangni bidingo iano 
janapani dongja. 

A-CHIKKU ROMANTIC POETRY 


Seani bidingo maiba apsan gunrangko mesokgipa seanirangko 
aro segiparangko apsan toko donronga. Indake A chikku Romantic 
Poetry inon, A-chikkuo poedo segiminrang aro uarangko segiparang 
apsan gunrangko mesokna nanggen. Romantic Poetry-ni gunrangko 
mesokgipa poedorangko aro uarangko segiparangko ia 
chanchirimaniona ra*baa. Saniba poedo mingsamangmangosan ia 
gunko nikaiode poedo segipani gisikni re-aniko aro uni seani bidingko 
tosusana gita uni gipin seanirang donggijanio, uandakgipa seaniko 
ia seanini a-palo donaiaha. 

A-chikku Romantic Poetry-ko chanchirimna skpng, sea-jotanio 
“romance”, “romanticism” kattaranga maiko mangsonga aro 
Romantic Poetry-o man-chapatna gita seanio mai gunrang dongna 
nanga an-ching nichengna. “Romance” kattakora dingtangrikrilcna 
man-gipa, indiba ja-pang ja-dilde apsan dongaigipa gunko talatna 
jakkala. Janggi tangchongmotanioni dingtangsranggipa 
chanchianirang aro gisikni re-anirangko talatnaba iako jakkala. 
“Romanticism” inon, gisikni/ ka-tongni uina man-ani wa-sagipa bil 
(sensibility) aro gisiko wa-sabee noksa dake ch'anchiatani bil 
(imagination) ba gunko mangsonga. Olgroke ra-ode, “romanticism” 
inon ong-chongmotana badepile donaniko aro gisikni/ ka-tongni 
re-anirangko ning-tubee janapanichi sakgipinni gisiko/ ka-tongo 
su-dikeaniko mangsonga. Walter Patemi chanchianio ia kattani ning-o 
minggni bidingrang re-chapa. Mingsara “nitoani” (beauty)-na ka-saani 
aro minggipinara “nitoani”-ko kosakgilgil niaigija uni ning-o dongnue 
donggipa maiba bil ba gunko uie-ma-sie ra-na sikani. 
ComptonRickett-ni chanchiani gita, “Romanticism”-ni asol 
gunrangara iarang: (i) a-palo nikaigipa gun ba bilni badeao dongnue 
donggipa gun ba bilko ma-siani; (ii) gisik/ taningni gita uie-ma-sie 
ra-na sikbeani; (iii) janggi tanganio ramrambegipa indiba ja-pang- 
asol gunrangko ui-ma-siani aro uko parakani. 

Nigope niode, iarangan Romantic Poetryni gunrang ong-a: 

1. A-palo nikaigipa gun ba bilni badeao dongnue donggipa gun 
ba bilko ma-siani: la ma-sianio nikrong nironggija bilko mande ra-an 
baksa una kenani, nikronggimin-uigiminna aiao inmankuani aro 



nitoaniko a-sakni parakanirangko gisik-ka-tong rongjrime 
rachakanirang rebrina. lano Ongchongmotaniko (Reality) jegalja; 
Ongchongmotani iano donga. Indiba uko gisik/ katongni reani gital 
gunrangchi ba bidingrangchisa dingtange nikataia. 

2. Gisik/ taningni gita uie-ma-sie ra-na sikbeani: Nikrong- 
nironggija bilko mande ra an baksa una kenani, nikronggipa- 
ui giminn aba aiao inmankuani aro nitoaniko a-sakni parakanirangko 
mikronchisan ong-aigija gisik-ka-tongo nia-nikani dongon, gisik 
taning wa-sabatani aro ning-tubate uie-ma-sie ra-na sikbeani 
dongtelaia. 

3. Janggi tanganio ramrambegipa indil>a ja-pang-asol gunrangko 
ui-ma-siani: Iano mandeni mande ong-aniko ra-chakani, mandeni 
ka-saani kosakgilgil ong-aigija, mikgittal a-gilsakni paksachinaba 
re-badeangani aro a-gilsakni ramrambegipa bosturangomangba 
dongnue dongenggipa dingtangmanchagipa gunko ba bilko nikani/ 
ma-sianiko man-gopa. Songjinmako jegale, songadamni 
tom-tomanina, jong-pugijanina rikani, Ong-telaigipa A-gilsakni 
ka-bakona pil-angpOani ia gunrangba niksengen donga. 

Romantic Poetiyni ia gunrangko ra-e A-chikku Romantic Poetiyni 
gimin nina. Namedake chanchie nion ia A-chikku Romantic Poetiyko 
seani somoe 1930 jolni bon-angachipak aro 1940-rangni 
a-bachenggipa bilsirangos£m ong-bataia. la somoenija-mano A-chikku 
Romantic Poetry-ko seanirang rittak rittaksan dongaia aro saksani 
seanirangoni badiaba mingsaosan Romantic Poetiyni gunko nikaia. 
Indake uandakgipa poedorangko aro uarangko segiparangko iano 
man-chapatna jakkeja. 

An-tangni chanchie aro poraie ra-anio pangchake anga iano 
iamang sak 5 (bonga) kosan A-chik Romantic Poetrang ba A-chikkuo 
Romantic Poetiyko segiparang ine donna namnika . U amangar a- 
Kosan G. Momin, Koplane G. Momin, Howard Denison Momin, 
Jonmoni D. Shira aro Evelyn R. Marak. Iamang salq)rakni A-chikku 
Romantic Poetiyna on-gOaniko nie nina. 

Kosan G. Momin: Kosan G. Mominni segipa poedorangoni 
mitaniara iarang: Isol Nama. Seng-wat, Gamgipa, Askiiang, Pring, 
Wanhimiting. KamPl BltC aro Segrini Sintea . larangoni Seng-wat, 

Gamppa > Askirang > fling aro Wachimitiny poedorang ramram 
nikronggipa pilakan uigipa katta bichongrango pangchakatgiminraiig 
ong-a. Seng-wat aro Gamgipa songadamni janggi tanganiko gisikona 
ra baa aro Isol Nama. Askirang. Pring aro Wachimiting poedorang- 
ara Ongtelaigipa AgUsakni bakrangona an-chingko reangatpSa. 

Isol Nama ian podprako ritinggittam donggipa poedo ong a. 
Ritinggni bakroa aro gittamgipa riting bakkandikkala. Katta bichong 
“Isol Nama” ingipako gittamgipa ritingo setaitaia. lano a gilsakni 
bosturangsan ong-aigija salgisakni sal ja askirangba Isolni naman il co 
sakki on-enga ine poedo segipa agana. Poedoko poraion Ong-telaigipa 
A-gilsakni aro salgisakni ku-bisringko an-cbingba knapaa. 
Ong-telaigipa A-gilsak uni nitoanikosan poedo segipana parakaija. 
A-gilsakni sam bolrang aro sal ja askirang mande gjtan rang-sitenga, 
ku-rang on-enga. Uarangni ku-rangko poedo segipa knaenga aro uni 
poedochi an-chingkoba knaatpaenga. la a-gilsako janggi 
gnanggiparangni aro janggi grigiparangni gunko poedo segipana 
paraka. A-palo nikaigipa gun ba bilni badeao dongnue donggipa gun 
ba bilko poedo segipa ma-sia. 

Gisik-a-ning bitani bisringkoba ia poedoo nika. 

Pokpekgipa saga! badegija a-gachi, 

Pe-gija niamko tang-pilange biapchi. 

Romantic poetryko segiparang niknangraoni badepile re-oba, 
janggi tangani ja-pang asol gunrangkode gipakstapaia. Mandenasan 
ong-gija, a-gjlsak salgisaknaba niam pe-gijani ba niam rakkianiara 
mongsonggipa ong-a ine iano poedo segipa mesoka. la chanchianini 
apsan bidingko Askirang poedooba nikna man-a. 

Ja-manchakja brangrilga an-tangtang biapo, 

Re-a jringna ramatangko salgini bangbango. 

Seny-wat poedoni katta bichongara tamramgipa, songadamming 
nangchapgipa ong-a, indiba poedoko poraie niode ua katta bichongko 
chubata gadangona de-doa ine nikna man-a. English Romantic 
Poetrang gitan Kosan G. Mominba songjinmako aro uni 
teng-brapanirangko janggflatang^ songadamni janggi tanganiona 
pil-angna sikbea. Ua Garo Hfllani salgro-salaram jolni song ge-sao 
atchiaha aro songadamrangon ua skigipani kamkoba ka-aha. Indake 



ua Ong-telaigipa A-gilsakni sambabekbek janggi tangbataha aro 
iandakgipa janggi tangani uni seanirango bOmanchong'mota. 

Seng-wat poedoo boldim-samdimni chonbegipa ramram jo-ong- 
gukko dal-bee ra-aha. la poedoo seng-wat, seng-wat ong-e dongaijaha. 
Sengwatko iano gipin tenggipa-ching-giparang baksa poedo segipa 
tosusaa. Seng-watko wal-misirang, wa-al, jajong aro askirang gita 
niksretata. Indiba dikdiksanasan. 

Bangbango gitchogipa 
Jajong askirang, 

Ong-jakonchim seng-atgipa 
A-sako na-mang. 

larang ong-ja, “Angara a-sako chagipa samdim boldimo dongaba”, 
ine seng-wat an-tangan snigipa pod-o agana. la tosusaanirang 
namsranga aro nitosranga. Samsachi chonbegipa niksengpagijagipa 
seng-watsan; samgipinchide kamat-bon-atpilna man-gipa 
wal-misirang aro wa-al; a-sak gimikko jrangatna man-pilgipa jajong 
aro askirang. Oe, iarangni gadangona poedo segipa nikrakgija 
seng-watko de-doa. Ian Romantic Poetryni gun mingsa chong-mot. 
Arobatai nina. Seng-watni on-gipa teng-aniko dal-nikna gita poedo 
segipa an-chingko skanggipa pod-on tarisoa. 

Walo ramako a-brimanduni 
Re-angmitingo saksan, 

Mamung ku-rang gri do’ aro matni, 

Salgiojajongsan. 

Sikdikdik a-bimanduo ong-ani gimin seng-watni teng-ataniara 
wa-sabata. Katta jakkalachin nangnikgipa obostako poedo segipa 
ong-ata. Minggipin katta jakkalaniko nina. Seng-wat poedoni gnigipa 
pod-0 nika, 

Chipakkore baksa ning-o 
Jajong chrokako. 

Gisiko noksa dake chanchiate nina. Moenggipa chipakkoreo 
teng-chakegipa jajong ja-dilrangko mesapaenga gita nikata. 
Dikdiksana dongdike, iako gisiko chanchiate nibo. Gisiko tom-tomani, 
a*gilsakni duk-jsgrenganiran^o guaUmi aro an-jrimpilgipa katchaani 

nabaa. landakgipa ning'tubee rongjrie gisiko noksa dake 
chanchiatanirangko Romantic Poetrang katnapram dake ra*ronga. 
lanon uamang ma-chakaniko aro ka-dimeaniko man-ronga. Aroba, 
Ong'telaigipa A'gilsak janggi iiiikbaa, poedo segiparangni 
kattarangchin. 

Gamgipa poedoko niskana. Poedo kan dika, katta bichong 
ramrama. Indiba chanchiani bakkandikja, katta jakkala ramram 
ong-ja. (laingipa inon an-chingni gisikona songadamo janggi tangani 
biding nabaa. Gamgipako mikcheptokmana. Indiba ia poedo 
segipanade gamgipara janggini ringko chogipa, nokni padot, 
nanganiko man-e on-timgipa, uiani aro changa-sapani ja-pang, 
silroro-namroroaniko on-gipa, bading chiwalani dongatgipa aro ia 
pilakna bate, raja saksa gita jakgitelgipa ong-a. Bon-chotgipa ritingo 
agana: 

An-tangon chu-onga, dongja nangdapani. 

la ritingko Evelyn R. Marakni Game Cha-gipani Ka-danga poedoni 
28 aro 29 gipa ritingrang bakaa tosusaate nibo. 

SQni tala-lota; 

E-sal, laude maia. 

An-tangon chu-onga gita dongani aro gisiko chu-ongnikani- 
iarangko ramram mande gamgipasa man-bata ine iano aganenga. 
Indaka suk aro chu-ongnikaniko songjinmao, songjinmani bosturango 
aro uno janggi-tanganio man-ja. 

Sakgipin A-chikku Romantic Poetiyko segipako niskana: Koplaae 
G. Momin. Koplane G. Momin songadamo atchie, songjinmao skie 
poraie ra-e, songadamo skigipani kamko ka-aha. Uni poedorangoni 
mitamara Miktoksi, Saksan, Na-an Nitoa, Panteni Gisik arOj&Doni 
Gisik . Miktnksi poedoko nichengna. Ian pod-prako ritingbonga 
donggipa poedo, jeon skanggipa, gittamgipa aro brigipa ritingrang 
ma-rapa; gnigipa ritingara bongagipa ritingming ma-rapskaa. la 
nambegipa riting jakkalaniko aro ma-rapataniko ua ramrambegipa 
pul miktoksini gimin poedo sena jakkala. Miktoksi ronggri 
gipokaigipasan; uko simsaktee ge-naba nangja. Ua ramram biaprango 
chaa, songadamrango uko nikbata. Poedo segipaba agana: 

Dongna naa ansengnika, 

Songni nokni sa-rao: 

Bimangtangnan kratcha-nika, 

Chinatangnan misilnika: 

Dongna songjinmao. 

Cotton Collegeo poraie, Gauhati songjinmao dongoba, Koplane 
G. Momin janggi tangchongmotaniosan ong-aigija, poedo seanioba 
songadamona pfl-angpila. Songadamni obostao, ramram miknapgija 
pulo ua ka-dimeani aro katchaani chinko nika. Poedo segipani gisiko 
noksa dake chanchiatani bilba wa-saa. Miktoksi bibal aro bijakrangko 
gisiko niate nina: 

Chadol tangsek chinanina, 

Ba-ra gipok kopinge. 

Ama a-an koe on-a. 

Songadamni me-tra bi-sa sko kopinge kam ka-na ong-kata gita 
miktoksiko nikatmanpila. Gandingko kona jajrengani dongja, maina 
Ama A-a-an uko krae sile koe on-a. 

la poedoo minggipin chanchiani bidingara ramramgipa 
songadamo janggi tanganini tipchanggija re-rikrikangani. 

Wachi a-rak bale kal-a, 

Bon-changgija nang bibal. 

Gittamgipa pod-ni bon-kamgipa ritingo janaptaia: 

Nitochina baljringe. 

Miktoksini baljringani gita, ia janggini re-ani ong-jringangaigen, 
chU'Ongnikani dongjringaigen, ine poedo segipa bebera-a. 

Saksan poedoo chanchiani bikpilangskaa. Ian bakkandikbegipa 
poedo, riting 12 san dongaia. Indiba ia riting 12, on poedo segipani 
sikdikdikani, gisiktango skaniko chu-sokatna man-gijani aro janggi 
tanganio chu-ongnikani donggijaniko ma-kae dona. la apsan 
chu-ongnikani donggijaniko Na-anNitoa poedoo janaptaia. Agilsakni 
sinjetanichi poedo segipani gisik nom-boka aro Ong-telaigipa 
A-gflsakni nitoani- 

Similbaa a-salgri ka*tongna. 

Nfl'an Nitoa poedoo uko segipani gisikni gipin poedo 
segiparangoni maeke reaniko nika. 

Nitoe balgaoa bibal salo, 

Bate nitoa angni sambao. 

Ongtelaigipa Agflsak iano mande gjta chacha ongenga. Ua nitoa. 
Indiba mande asolsa una nitobataniko on-a. ‘Bate nitoa angni 
sambao.’ Poedo segipana uni ka-satang aro Ong-telaigipa A-gilsak 
janggi dingsan gita, be-en ge-san gita ong-pilaia. Uni poedo “An gni 
Gisik”- o mingsako minggipinna jakkalbrinaniko nika. 

Gnigipa pod-o poedo segipa a sako janggi tangmano mandeni 
gunni bairikani gimin jajaa. “Simila skatgenma ang’ ka tongo?” 
Kasaaniba uni nikanio baija. “Mikron miktuato gisik guala”. Indiba 
poedo segipani ka-saaniko niskana. 

Silaia ka-saa dukni a-salon, 

Tom-toma jokkan mikchin’ chimikon. 

Duk aro mikchirang batesa poedo segipani ka-saaniko silbatata 
aro gisikko tom-tomata. Ka-saaniara pilak duk aro sinjetaoni chadona 
bil donga. 

An gni Gisik poedoo Ong-telaigipa A-gilsak Dakgipa Rugipako 
ring-mittela. Ong-telaigipa A-gilsakni namgija bewalrang, togiani, 
tol-napanikoba poedo segipa janapskataia. 

A-gilsakni nitogipa pUak bibalrangba, 

Mandenade tol-gipasa ong-aia u’rangba: 

Pringo bale, salna donge, attamchibarade 
Dimelange, sikrepange, bon-aijok ga-ake. 

Poedo segipani ka-satangni ka-saaniba ugitan tong-kandi 
ong-aijok. Indiba poedo segipa bibalrangkode matnangja, maina, 

Skang intal a-bachengon u’rangna on-jok, 

Nitoatna a-gilsakko dikdiksasantok. 

Poedo segipa Ong-telaigipa A-gilsakkode kema ka-a aro una 
ka-sakua, maina ua Nokgipani dongimin niamkosa ja-rikenga. 

Minggipin poedo Panteni Bihal -n Koplane G. Momin panteni 
salrangni bakkandikaniko janapa. Poedo segipa an-tangan agana. 



"Angko, a-sakna ka-sagipakon, samsirangchi pindape donnuon”, ua 
a-gilsakni indin ong-enggipa katchaaniko man-gen. la Ong-telaigipa 
A-gilsakna mandeni ka-saaniko aro mandena Ong-telaigipa A-gilsakni 
ka-saskaaniko poedo segipa raken bebera-a. Indiba pfl-e pfl-e poedo 
segipa a-sakni bosturangni tong-kandi janggi tanganina, ka-saanini 
baigijanina skima. Uni poedo Panteni Bibal-ko ia ritingo bon-ata; 

Gose! Panteni Bibal sikrepa! 

lani ja-mano A-chikkuo Romantic Poetryko segipa Howard 
Denisonni gimin niskana. Ua Englisho M.A. pass ka-e, English 
Literatureko skigipa ong-e, English Literatureni uni seanirango 
bilmanani dongtelaia. Uni poedo Nang-ko Gisik Ra-g en nogipani siani 
bidingo ong-oba, Alfred Tennysonni In Memoriam- ni bisring uno 
donga. la poedoo Denison Momin mandeni janggi tanganiko 
bibalrangni janggi tanganiming tosusae nion nangrimbeaniko nika. 
Bibalrang dikdiksana bale sikrepa; mandeni janggi tanganiba indaken 
ong-aia. Bibal sikrepoba ua ga-akone balgipinna a-sal ong-a aro uni 
similgipa gun rohikua. Ua gitan mandeni nama kam aro gun 
sakgipinna an-saoatani aro didiatani ong-a aro uan rohikama. 

A-an bimangko jong-puoba 

Janggin’ birong bingbangrikgen; 

Bibalrangni biba gita 

Janggini gun chipe donggen. 

Janggi-silchi sija ine ua ia poedoni chi-brigipa podo janapa; 
chetgipa podora, janggi “tujawaha mikrakode” ine poedo segipa 
agana. 

Denisonni poedo BilsiGital ba Tennysonni poedorangni uni seani 
kosako bilmananiko mesoka. Tennyson an-tangde Victoriani 
chasongnisa. Indiba uni poedorang Romantic Poet Denisonni seanio 
bilmanbea. la apsan poedoo English Romantic Poet mingsinggipa 
Shelleyni ku-rangkoba knachapa. Shell^r uni poedo QdeToThfiW<»,«it 
Wind -ko ka-dongsoani kattarangchi bon-ata; “If winter comes, can 
spring be far behind?” Apsan ka-dongsoaniko Bilsi Gital poedoo 
Denison paiaka: 

Sin-kaiin’ wal baktooba 

Namgipa pring re-baengaba. 



Romantic Poetiy-o golpo gitchamrangona re-pilanganiba 
dongronga. DenisonniMe-chikaroTainalfii tamakuni atchiani golpo 
gitchamo pangchakatgipa poedo ong-a. Ramram golpo, indiba uko 
poraimitingo mendeni gisik chanchie jakgitchaja. Miterangming 
manderangming agangrikmiting chasongona poedo segipa 
an-chingko rimanga. Mandeni bi-ana miterang ku-rachaka, 

Samtangsek ta-maku similding chagen, 

Andalmik knio bibal aski balgen. 

Ta-maku atchiahaon, uni bilko niaibojok. 

Uni bijakko so-e wal-kumikon, 

Nikgen na-mang me-trani tangsimsim mikron. 

Ta-makuko ringon, jikni sko saatako gualgenna, namnama 
chanchianirangsa gisiko gapaiana, dakgrik-dinggrika gimaangjokna 
aro me-asani obostaba namba^okna. Romantic poet-rang indaken 
badepile dugapQe chanchiate rona namnikbea. Indiba ia chanchiate 
niani pangnan chugipa gadangosa aro uko pangnan katta wa-saachisa 
parakronga. 

Sakgipin A-chik Romantic Poet-ara Evelyn R. Marak. Uni segipa 
poedorangoni Romantic Poetryni gunko mesokgiparanga Ang ’ 
Chame . Ka-saani . Ka-sakugen . Nang-na aro <j<?lap Bibal- la poedorang 
gimikan ka-saanichi an-saoatgiminrang ong-a. Evelyn Marak 
ka-saaniko chue ra-a aro uko bilak-wa-sagipa gun gita chana. Janggini 
bakkandikaniko, somoeni ta-raken re-enganiko aro nitoanini 
baigijaniko pil-nipil bimango uni janapaniko nika. Golap pulan 
iarangko mesokgipa parakgipabimang ong-a. ‘Salgra re-paksrapgijan 
Na-de, Ku-simtekengjokma Golap Bibal?’ Pod 8 oba janapa; 

Rurongang Golap, ching’ mandeba 
Nang-gitan balani dikdiksasanba. 

Bimangbon-oba cham-oba gunde rohikugen, Romantic Poetrang 
iako bebera-a. Uamang jeko chanchioba ja-pang asol gunona 
sokpilronga. Ka-dongchaksoani aro cham-ani bon-anioba maiba 
gunkode uamang nikkua. Golap Bibal-ba “Bibako mandena 
rohiatkunok”. Aroba poedo segipa bebera-a, Golap “Sin-karin” 
ja-mano balbataigen”. Indiba poedo segipani gisiko chu-ongnikani 
dongja. Bang-bata Romantic Poetrangan janggi tanganio man-na 

sikanirangko man-ja aro iakon uamang uamangni poedorango paraka. 

AnglChamfepoedoo Evelyn Marakka-satangko darang a-gilsakni 
gamna gamchatbate nika. Uni ka saanio gunrang aro nitoani biap 
man-paja. 

Gunrangna ongja, ong-ja nitoana 
Ka-saaniko on-a-ka-saanina. 

Uni ka-saani kimkim aro kakket ong-ani gimin, 

Kenja ra-bina, 

Siani beri, siani amani 
Man-ja nisina kakket ka-sa’ni. 

Somoeni re-ani gunrangko aro gamchatanirangko komiata aro 
nitoaniko dimelata. Indiba somoe poedo segipani ka-saanini kosako 
bilmanpaja. 

Minggipin poedo Ka-sakiig en nng-a: uno riting i6 san. lanoba 
poedo segipa uni ka-saanini jringjrotna ong-aniko janaptaia. 
Ka-saanian uko ka-srokata aro ka-dimeata. Indake ua bon-kamao 
chu-ongnikaniko man-a: 

Ang’ janggina wal sokbahaon 
Chu-ongniken anga tusigen. 

Ka-saani poedoora, ka-saanian poedo segipako “A-gilsako ong-oba, 
salgiko nikata”. Nang -na poedoora, ka-saani poedo segipani kosako 
indakpile bilmanani gimin, 

Knalni ang’ dakna nanggni, 

Mejalrango ang’ gualani, 

Naja gisikon. 

Indiba jegita ka-saoba aro ka-saani uni gisik ka-tongko pipripoba, 
duk sukrangko gualatoba, a-gilsakni baigijaniko ua gualna man-ja. 
Nang -na poedoko ua ia kattarango bon-ata; 

Pilak katchae ka-srokani 
Dikdiksanasan ra-ronani, 

Baisik baikuna? 

Sakgipin poedo segipani gimin niskana: Jonmoni D. Shira. Jatko 
mandetangko de-mesana didiatna uni segimin poedorang aditan 
donga. Indiba Romantic Poetryni bidingosan, uni segimin 

poedorangoni banggijako iano raa. Uni poedo Milgumang Agilsak- 
o poedo segipa an-chingko ong'chongmotgipa a-gilsakoniko 
mikjumang a gilsakona rimanga. A gilsakni duk jajrengaoni joke 
katna sikani, jeko Enelisho escapist tendenrv- inp agana, uko Jonmoni 
D. Shirani seanio nika. A gilsak una gisikni skaniko bang en on a, 
indiba poedo segipa uarangko- 

Milgumangosa man-a dikdiksa cha-totna. 

Mikjumangsa una “kusin’ bisakko” mesoka. Mandeko ua 
balpakgipa tillu gita toa; tQluni chipakkoreo rakchakna bilgria gitan, 
mandeba a-gilsakni aro somoeni sinjetanirangko de galna bil gri a 
Poedo segipa agana: Dongja neng-takani, dongja chu-ongnikani,” 
aroba, pod 8,o agantaia, “Man-ja suk chong-motko manden’ janggi 
tangao”. 

Indiba pod 9, o sea gita- 

Katchaani gapa, milgumang songode. 

Jonmoni Shirani minggipin poedo Do-kru . lako A-chik golpo 
gitchamo pangchakata. la poedoo do-kruko, jringjrotna ka-saani, 
bimang ku-rang nitoani, be-eno gisik ka-tongo simteka griani, 
jakgitelna ka-oksiani aro ka-saanio gisik tom-tomaniko man-ani chin 
gita poedo segipa ra-a. Minggipin tosusaanio do-kruko me-chik mande 
gita ra-a aro poedo segipa an-tangan an-tangko do-kruni bimango 
nikata. 

Mikoronga Do-kni na-a duktangko janape, 

Pil-nipil sintironga ka-tong a-dram be-e. 

Do-kruni duktangko mikoachi janapa gitan, Jonmoni Shira 
an-tangni dukko poedochi parakenga. An-tangni ka-saanio 
chu-sokgijani gisik do-kruni a-sel biljimbata. Do-kruko nike aro uni 
ku-rangko knae uni chanchianirang unona nababata. Do-kruni aro 
mandeni ka-saaniko nina: 

Changbea Do-kru: na-ade namen ka-sagrikna, 

Bima bipa manggniba tom-tome donggrikna. 

la ritingrangko ka-mao on-gipa ritingrangming tosusaate nina; 

Changja Do-kru: mandede ka-sana nang-gita, 

Me-a me-chik nangrime dongrimna jringjrotna. 

Indake Jonmoni D. Shira gisiktangni dukko parakna aro mandeni 
ka*saanio kimkimani pangkamani grianiko mesokna gitasa A-chik 
golpo gitcham Do-kru- ko jakkala. 

la chanchirimania sakbonga Achikku Romantic Poetrangkosan 
ra-aiaha. la sakbongani seanirango romantic poetryni bidingrangna 
agreba, ong telaigipa a-gilsakni bidingo seani, jatko a-songko 
mikrakate didiate seanirangko poedo ge-saon nikbiinaia. 

Minggipinara, Kosan G. Mominna agre, iano on-gipa poedo 
segiparang gimikan Cotton Collegeo poraie a-paini balwako 
man giparang aro 1930-jolni bon angachipak aro 1940-jolni 
a-bachengachipak seajotaniko dakgiparang ong-bata. Sakbongani 
seanion katta aro riting jakkalani gadang chubea, indiba iarangko 
a-palo done, poedoni katta- ja-pangni giminsa da-alo janapaia. 

la sakbonga poedo segiparangni seanio ning-tua chanchiani 
donga aro kosakgilgilgipa kattako bil-jite niode katta-ja-pang 
ning-tuani aro rongjrianiko nika. Miktoksi ba Gamg ipa katta 
bichongrang ramram gita nikoba, ramram ong-anini ning-o 
donnugimin chanchiani nape donga. Ramramgipa aro songadamni 
bostu aro obostarang, gisik ka-tongni re-anirangko aro sikanirangko 
parakna nambatgipa katta bichongrang ong-a. Romantic Poetiy-o 
uitelen ramram dake seani ba badepUe dugapile seaniko nikronga. 
Ka-saani poedorangko poraiode, ka-saachin okkaaigen gita, maming 
nangdapani grian janggi tangna man-aigen gita daknika. 
Bebera-atangko gualpile, pflakan ong-na amaigen ine bebera-manpila. 

Gisiko chanchiataniko bimango nakatatanikoba Romantic Po- 
etry-o nikronga. Evelyn Marakni ka-saani Golap bibalo nakata, 
Jonmoni Shirani dukrang aro chanchianirangko Do-kruni ku-rang 
bimangosa nikskaa. Romantic Poet-rang Ong-telaigipa A-gilsakko 
katnapram killa gita jakkala jeon uamang katchaani aro ka-dimeaniko 
man-a. Jonmoni Shira milgumang a-gilsako, duk jajrenganirangoni 
nape chaka. Tusianirang ba milgumangan una dikdiksa katchaaniko 
aro gualaniko on-a. Uisokgija a-gilsakni bakonaba an-ching poedoo 
rimangako man-a. Evelyn Marakni Ang’ Chame poedoni gnigipa pod ' 
iandaka uisranggija talsranggija dakgipa, maiba donmitapani 
donggipa obostako janapa; 

Muni pudapa-me trade indakja, Jakchi dangtapa-miteba 
ong'Srangja. Ian ong-ronggijani obostako ong-ata. landakgipa gisiko 
chanchiatbeani aro ong-ronggijaniko uitelen poedoo mesokaniko 
Coleridge aro Keatsni seanirango nikbea. Keatsba ong-ronggija 
me-chikna ka-sanape duko sripa ine an-ching uni La Belle Dame sans 
Merci poedo -o nika. 

Agangimin gita, apsan katta-ja-pangchi gisik jingjengataniko 
Evel}ai Marakni poedorango nika. Ka*saanian uni sea ritingantion 
ong-nasipile pipripa. Katta-ja-pang mingsakon chanchie 
dongkamaianiba Romantic Poetrangni gun onga. Pil-taitai janapgipa 
katta-ja-pang gipinara, “mandeni janggi tangani baikarngiiani” aro 
uming cbappagipara, ‘ka-saani pangkamgijani’. Golap Bibal. Nang-ko 
Gisik Ra-gen. Do-kru aro Aneni Gisik poedorang iako sakki on-a. 

Man-na sikako man-gijani, chu-ongnikaniko man-pagijani, saksan 
sikdikdikaniko pil-taitaie ning-tue chanchiatanirangko Jonmoni Shira 
aro Koplane G. Mominni poedorang paraka. 

la sakbonga poedo segiparang baksan A-chikkuo Romantic Po- 
etry-ko seani a-bachengaha aro bon-aba bon-chongdikaiaha. 



KAN-DIKGIPA GOLPORANG 

Kan*dikgipa Golporangni A*bachengani 

Short Stories ba kan dikgipa golporang skangsrangonin 
dongachim. Buring samring re jojoe sikar ka e janggi tanggiparang, 
sikar ka-mitingo uamang mairangko nika, mai obostarangko 
chagronga, uarangko chankolsamo nokni manderangna aro wal-tim 
chakao songsul-noksulni ba songni gipin manderangna agane rona 
namnikbeachim. Basakobade matburing man-bagipako maidake 
changa, bano tima aro bon-kamao maidake so-ota uarangko agane 
rotaina kusi ong-a. Jokatbagipakode mangrogijako mangroate, 
chonbeakon dal-dapate aganbadee uamang rasong chaa aro biltang 
jaktango gaora de-a. landake chankolsamo ba wal-timo agane 
roanirangonisa kan-dikgipa golporang ong-katahakon ine 
chanchichipani gnang. 

Golpo aganna ba knatimna teng-atanirangko ba asong- 
ge-songchakanirangko nangja. Wal-timni wal-sare ching-chakao a-pao 
asonge knatimna man-aia. Golponi su-uanian knatimgiparangko sin-a 
ding-aniko aro ok chi-otaniko dikdiksana gualata. Knatimenggipa 
bi-sarangoni mitamrang dal-ahaon golpo agangiparang ong-baskaa. 
Indake golporang chasongsaoni chasongsaona tangrikrika. la 
aganrikrikgipa golporang agangipani, somoeni aro obostani kri katta 
bichongo, golponi re-anio, aganani bewalo aro bon-atanio jringna 
apsanja. Salantini janggi tanganio nie-nike ra-giparang aro gital 
obostarang golpo ong-baa aro gitchamrangna ritchudapani ba 
uarangoniko ra-galani ramram ong-pila. Ja>manosa, bimang done 
kan-dikgipa golporangko seani bewal nakatbaaha. Ka-sine ka-sine 
seani rokom, golponi bimang aro ma-marikkit katta bichongrangko 
jakkalani nambatrikrike, chasong gitalni kan-dikgipa golponi 
gadangona sokdoaha. 

Kan*dikgipa Golporangni Bang*rikrikani 

Kan-dikgipa golporang nakatchengon, poraigiparang uarangko 
dal-nikjachim aro uarangna gisik on-ani grichim. Songsarni 
golporangko segiparangni mingsa ro-gipa songsarni golpoko semane 
minggipinko a-bachengna skang, dikdiksa choljokao see rogipa gitasa 

kaii'dikgipa golporangko ra-aiachim. Bilsi 1900 jolosa kan-dikgipa 
golporangko seani rokom aro bewalara songsarni ro'gipa golpoko 
seaonide dingtangbea aro sena neng-bata ine manderang ina*sina 
a-bachengaha. Indakesa, kan-dikgipa golpoko seani, jatni sea-jotanio 
dingtangmanchagipa rokom ba ma mal dake biaptangko ra na 
a-bachengaha. 

la somoejolo kan-dikgipa golporangna dabiani nakataha aro 
baririkrikaha. Songbadrang aro magazinerangko chappa ka-ani 
bang-baton, kan-dikgipa golporangko man-chapatode uarangko 
palnangbata ine songbad-magazine chappa ka-atgiparang ma-siaha. 
Kan-dikgipa namnambegipa golporangko serakgjpa British mande 
Somerset Maughamni aganani gitade, ia golporangko songbadrango 
aro magazinerango ga^aode, uarangna dabiani komibegenchim aro 
segiparang sena gisik nangtokjawachim. 

Kan-dikgipa golporangni ta-rake barianiara songsarni 
golporangni bang-roroani giminba ong-a ine agana. Poraina 
namnikgiparang bang-roroaha aro ki-tap sualrorogipa libraryrangba 
bang-bataha. Una agreba, songsarni golporang, kan-dikgipa 
golporangko seani gital chol-budirangna do-ga oe on-aha. Aroba, 
manderangni poedoko dikdiksana namnikbrejamitingsomoeo poedo 
segiparangoni mitamrang kan-dikgipa golporangko seskaaha. 

Franceo aro Russiao kan-dikgipa golporangko manderang namen 
ra-chaktokachim. French ku-siko Guy de Maupassantni golpo 
segiparang aro Russiao segiparangoni Tchekovni golporang Englando 
segipa golporangni kosako namen bilmanachim. 

Golporangchi A«soiigraiigko Kabinggrikani 

Chengoni golporangara atchu ambirangoniko ramram 
manderangni man-rikani ong-a. Mande nambata songsarko rikna 
jumang nika, nambata knalko man-na sika aro rasongtango 
chu-ongnikaniko man-ja. Ramram manderang an-tangtangni 
mikkangchina chanchisamsoanirangko aro ka-dongchaksoanirangko 
uamangni ring-anirango aro golporango paraka. Golpo aganna aro 
knatimna skani sakantion donga. Gisik nange knatime, "Unikora mai 
dakjok/ ong-jok?” ine sing-aniara knatimenggipani golpoko matchote 
uina skani baksa uni gisik nange knatimaniko mesokpila. 

Knatimenggipani ia sing ani aro gisik nanganiara golpo 
aganenggipako wachaata. “Changsao...” inbaon, knatimenggiparang 
rang-sanan atchu ambini chasongona, dingtangmanchagipa 
a-gilsakona rimangako man-a. Ua chasongni golporangko knae, 
knagiparang ma-gitcham pagitchamrangni skanirangko aro 
ka-dongchaksoanirangko pe-rarone aro chasong gitalnirangming 
tosusae gital mikronrangchi, wa-sabata taningrangchi uarangko nia. 
Unikode bako galgen, bako kolamgen, badiako dakdape ra-gatgen 
uamang tik ka-a. Indake ia golporangchi batanggimin chasong aro 
da-o ong-enggipa chasongni gisepo kabinggrikaniko ong-ata. 

Golporangni nie<suanirang uarangni donmitapani gri ramram 
ong-anioni nakata. Un baksana manderangni janggi tangani, gisikni 
re-ani, skanirang aro gunrang apsananganichi a-songsako 
a-songgipinming kabinggrika. Kan-dikgipa golporangko badiaba 
jatnisa, gipin a-songnisa ine ma-ekgalja. A-gilsakni mande gimikan 
uarangko poraie apsan gisik an-senganiko man-a aro mande jatni 
janggi tanganina chanchiani ba simsakaniko mesoka. 

Kan'dikgipa Golporang^ii Dingtangani 

Ro-gipa songsarni golporango gitan golponi bikrok, 
mongsonggipa katta bichong, bak ra-giparang kan-dikgipa 
golporangoba donga; indiba uaranga ma-kabata, kan-dikbata aro 
dingtang gadangosa ong-a. Kan-dikgipa golporangko seanirango 
mikpakma nianirang dingtang dingtang ong-na man-a. Uarangko 
segiparangoni mitamrangara plotna ba ja-pang golponi bikrokna gisik 
on-bata. English golpo segipa O. Heniyan golponi bikrokna mikpakma 
nigiparangoni saksa ong-a. Mitamara golponi bikrokkode mongsonge 
ra-na nangja inskaa. Kan-dikgipa golpoo ong-ronggimal a-bachengani 
aro bon-atani dongna nangja ineba Russian! golpo segipa Tchekov 
agana. Mitam golpo segiparang wa-sagipa kattarang aro gisik 
nangatgipa sentencerangko gamchatnikbatskaa. 1932 bilsio sea 
jotanina Nobel Prize man-gipa John Galsworthyni nikaniode, golponi 
sentenceantikon gisik nangatgipa ong-atna. man-ani bilsa 
naongsonggipa ong-a. 

Knn>dlkgipa Golponi Gunrang 

Kan-dikgipa Golponi dingtangmanchagipa gunrang uko ro-gipa 

songsami golpooniko ma-ekata. Ua gunrangara: 

(i) Golponi miksonganini mingsasan ong^ani : Golpoo 
chu-sokatna nanggipa miksongani mingsasan ong^aina nanga. 
Songsarni golpoo odhaini odhai see, uarangko nangrimrimgrikate, 
ja-mano uarangko man-gopdimata. Kan-dikgipa golpoode iako dakna 
man-ja. Golponi ja-pang bikrok mingsasan ong-na nangaia. 

(ii) Dokchongipa apalani aro man gopani : Kan-dikgipa golpoo, 
mandeni maiba nie-nike ra-ani ba badiaba obostakosan niksengataia. 
Golpona nanggijagipakode man-chapatja. 

(iii) Bak ra-giparangni kam-cholon dingtang ong-anganiko 
mesokna chol donggijani ; Golpoko kan-dike ma-kete seani gimin aro 
obosta mingsakosan on-aiani gimin, namgijagipani namangani aro 
namgipani namanggijaniko mesokna chol ong-ja. Uni giminan, bak 
ra-giparang agre bang-jaan baksana, uamangni kam-cholonko name 
wa-saatna ba niksengatna nanga. 

(iv) Seani bewalni ma-ketani: Seani bewal ma-kagipa, 
nangchongmotgipakosan on-aigipa, gisik nangatna man gipa aro 
re-badegija name simsake kattarangko aro sentencerangko 
donsogimin arini ning-o jakkalgipa ong-na nanga. Mikrontangchi 
nikako kakkete see on-ani bewalde chu-ongja, golpona namgipa 
bimangkoba on-na nanga ine Somerset Maugham agana. 

(v) Talataniko kan-dikatani : Ro-gipa songsarni golpoo, mande 
saksakon ba biap damsakon ro-prete talate rona man-a; indaka 
bewalde kan-dikgipa golpona cholija. Gimikkon akoti dakesa sena 
man-aia. 

(vi) Tongtong ong-gija, chanchianiko nakatate on-ani : 
Kan-dikgipa golpoo gimikkode tongtong talate on-ja; chanchichote 
ra-anikode poraigipanasa pakwata. 

(vii) Uina gitik dakatani aro bon-chotaniko pe-selani : Uina 
skaniko batatani, uina nanggipako uiatninggijani aro ka-dongsoaoni 
bikpile bon-ataniba kan-dikgipa golponi niksenggipa gun ong-a. 

Katta Bichongrang Aro Ja*pang Katta. 

Kan-dikgipa golporang rokomari ja-pang kattani bidingo ong-na 

man a. Golporangara, ramram golpo aganaoni janggi tanganiming 
nangchapgipa nie-nike-uie ra-anirang ong-na man-a. Gisiko 
chanchiate roaniba donga. Poraigipa, bisarangming, 
brigiminrangming arc buchuma budeparangming, namgiparangming 
aro namgijagiparangming golpochi bakrimatako man-a. Badiaba 
manderangni bewalrang main! gimin indake ong-a ukoba nicholuna 
man-a. Golponi bidingde songsarni ong-chongmotani, mite 
me-mangni ba scienceni bidingo banaie ba niksamsoe seaniba ong-na 
man-a. 

Janggi tanganini apalani gitan, katta bichong aro golponi ja-pang 
apala. Mande jatna aro manderangni janggi tanganina gisik 
nanganiko mitam golporango mongsonge ra-a. Mitamara ka-ding- 
an-sengatani, gisik wa-saani, taka-solani, skidapani aro aiao 
inmanatani gnang. A-song gipinni, kan-dikgipa golporangko 
segiparangoni D.H. Lawrence manderangni janggi tanganio saknaani 
donggipa obostarangni gimin sebatronga. Ernest Hemingwayara 
manderangni saksa sakgipinming nangrimrimgrikani aro 
nangtinggrikanirangni janggi tanganio ning-in ning-in dongaianiko 
separaka. Englando dongkamgipa Polish mande Joseph Conrad 
mandeni bewalni simgipa namgijagipa bakko pe-rarone sena 
namnika. Americani F. Scott Fitzgerald ka-dongsoani donggipa 
jumang niksogipa me-a me-chikrangni bidingo sea. Americani Will- 
iam Saroyanko chadamberangni dal-roromitingo neng-nikanirang 
gisik nangata. Britainni Somerset Maugham manderangni aro 
biaprangni gimin aro Russiani Leo Tolstoyara manderangni 
obostarangko dingtangmancha ma-siani gnang sea. British golpo 
segipa Walter de la Mare ramram janggi tangani nalsachiko niatna 
namnikskaa. Sakgipin British mande Katherine Mansfield obosta 
mingsako ba somoeni bak ge-sako ja-pang done seronga. Americani 
golpo segipa WQliam Sydney Porter (1862-1910) O. Henry ine biming 
ra-e, golpo ming 600 mangko seaha, jerangoni bang-bataan 
ka-dongchaksogijao ba aiao inmananio bon-chotea. H.G. Wells aro 
Ray Bradbury scienceni bidingko banaidape golpo seronga. Golpo 
segiparangoni mitamrang nikgitalani ba nikjagringani donggipa 
golporangko namnikbea. Mitamara janggi tanganini ning-tugipa 

napchipbOe dongaigipa chaochianirangna mikpakma niskaa. Jegita 
ong'oba, golpo segipa sakantini seanion tnaiba dingtangmancha 
ong'anide dongtelaia. Salo dikdikprak somoe jokgipanade ia 
golporanga saksan jripjrip ba gam-e poraie rona nambea. 

Indiao Kan*dikgipa Golporangko Segiparang 

Indian! kan dikgipa golporang atchu ambini golporang, jatni 
gitcham golporang aro itihasni golporang ong a. Una agreba, 
dal dalgipa manderangni, rongtalgipa manderangni, a songtangna 
an tangtangko on kanggipa aro sichakgipa manderangni aro 
a-songko-jatko dQgiparangni golporangba donga. Ong-gijako ong-atna 
namgijako namatna, skidapani gnanggipa golporangba donga. 
Namgipa kam cholonni bewalrang, ka-dongani, dangdike on-ani, 
an-tangna chanchipilgija on-kangani, mandena ka-saani aro 
ka-sachakani, mittelpilskaani, chakchikani, ku-mong-nangrimani aro 
indakgipa gunrangko gamchate ra-atna aro niksengatna golpo 
seanirangba gnang. Rokomaii ong-ani aro rokom dingtangsranganiba 
ia kan-dikgipa golporangni niksenggipa gunrang ong-a. 

Indiao kan-dikgipa golporangko segiparangoni chugipa gadangko 
ra-giparangoni Rabindranath Tagore, R. K. Narayan aro Raja Raoba 
ong-a. Rabindranath Tagore rokomari katta bichongrangko ra-e, 
rokomari ja-pang kattarangni gimin namen chanchianiko nakatate 
sena changa. Tagoreni kan-dikgipa golporangoni mitamko Wilson K. 
Marak A-chikkuona pe-skae, pe-skagimin poedorangko chape. 
"Rabindranath Tagoreni Basegimin Golporang aro Poedorang” ine 
katta bichong on-e, uko ki-tapni bimango nakatataha. R. K Narayanni 
golporang dingtangmanchagipa bewalko mesoka aro uarango gisik 
an-sengatani aro ka-dingani dongasan ong-aigija, ka-sachakatani aro 
duk ong-paataniba nakatronga. 

A'Chikku Golporang 

Sea-jotanio je golporangkon “Kan-dikgipa Golpo” minga, 
indakgipa golporang A-chikkuo dongja. “Changsao” ine a-bachenge, 
me-a me-chikka-sa-namnikgrike, jika-sea ra-e, nokdangba-ku dakani 
aro uamangni sianiona janggi tanganiko jaksa jakgnio kan-dike seode, 
uarangan kan-dikgipa golpo intoka. Sonuni Cbongipa Bari aro 

Tom-betgipa Jelebiba kan-dikgipa golpo ine mitamrang chanchia. 
Indiba uarang A-chikku golpo mancha ong-ja aro uarang sea-jotanini 
ma-mal mingsa gita ra-gipa kan-dikgipa golponi ning-o ga-akja, maina 
kan-dikgipa golponi gunrang uarango dongja. 

BON-ATANI 

Chasong gitalni kan-dikgipa golpoko seani bewal nambatbeahani 
gimin, da-ode uko poedo gita nikpilaia ine agana; kattarang tiktak 
ong-e, ma-gape aro rinoke re-a aro golpo sulsul rinoke re-ani gimin 
poraitobea. A-chikku sea jotanio indaka kan-dikgipa golporangko 
man-chapatna mute nangkunaba donga. Indiba ka-sne setikkele 
nianichi a-bachengna man-gen aro A-chikrangoniba kan-dikgipa 
golporangko sena changgiparang nakatgen. 

KABE 


KABENI MANGSONGANT 

Sigiminna walseng-waltue grapmangtatanikon Kabe ba kalimani 
git ine agana. Kabe katta “ka tong be a” ba “ka a be a” kattarangko 
dondime ongatgipa katta onga. Bisku ratgalgimin wasingkoba kabe 
ine minga; indiba ia seanio uko miksongja. 

Britishrangni North Eastern Frontiersona re-bana skang, 
A-chikrangni gisepo sea-jotani aro lekka-pora dongsrangjachim. 
Ma-ambini kattarang, atchu ambini aganrikrikbaenggipa golporangsa 
dongaiachim. Kritao amuao mitena minganirang, mande paksa mite 
samsa dakgipa bilak-wa-sagiparangni bidingo Katta Agananirang, 
sole-tate ring-anirang aro walseng-waltuao sigipana mangdongao 
ring-anirangde bang-beachim. la atchu-ambiniko man-rikgiparangoni 
Kabeba mangdong-mangtuao, manggisiko pujue done, uni sepango 
minge-ring-e sigipana kalimaniko parakani onga. 

Milton S. Sangma uni “History of Garo literatme” aro “History 
and Culture of the Garos” ki-taprango A-chikrangni grap- 
mangtatanirangni gimin janapa. D. S. Rongmuthu uni “Epic Lore of 
The Garos” ki-tapo chasongni chasongna ja-rikbaenggipa grap- 
mangtatanirangni bidingo sea. Mihir N. Sangmaba, uni “Pagitchamni 
Ku-bisring” ki-tapo, Kabeko manggisini sambao asonge, sigipani kam- 
cholon aro nama gunrangko minge, A-chikrangni ring-a-mingani ine 
talata. Mihir N. Sangmani aganani gita, Kabe ring-ani-minganiko 
South Garo Hillsni Rompa chisamrango aro Simsang chibimani 
rikamjolo donggipa a-dokrang baksana Am-beng a-dokjolo dakbata. 

Walseng-waltue sigimin bimangna bon-gimin janggina jripjrip 
ba kalimanirangko minge grapaniko dakgiparang A-chikrangsan 
ong-aija. Manggisina waltu-walsenge kalimani ba dukni gitko ring-ani 
gimin, B. Datta, N. C. Sharma aro P.C Dasni sedimgipa “A Handbook 
of Folklore Material of North East India"-oba janapani gnang. lano 
janapani gita, Rabharang sigiminna ring-anirango, A-chikrang gitan. 

re^anggimin janggirangko nokdangtango ma-drangtango 
atchitaichina mol-molata. Mising jatoba sigipana kalimani gitrang 
gnang. Rasong griani, dukni obosta, ka-sagiminko gimaatani, janggi 
tangani dukrang, gisik saknabeanirang, jrimgipa balrang aro neng-e 
kam ka-anirangan ia gitrangni ja-pang kattarang ong-a. Indiba 
A-chikrangni Kabeo ka-sagiminko gimaatanina kalimanisa 
moogsonggipa katta bichong ong-a. Khasi toromko ja-rikgipa 
Khasirang manggisiko so-ani somoeo “Sharati” ba bangsiko sike 
kalimani gitko ring-a. West Khasi Hillsni saliramjolo donggipa 
Lyngngamrangara matdokatmitingo kalimani gitrangko ring-a. 
Mizorang mangko pujue done, sigipana bon-chote dakat-ka-atani 
somoeo, sambao asonge kalimani gitko ring-a. Sigimin 
bon-giminrangko gisik ra-atpile maniani salrangoba uamang ia dukni 
gitrangko ring-a. Poedo sena changgipa aro changgijagiparangba 
kalimani gitrangko banaiaia. 

A-chikrang Kabeni kattarangko aro sulko chasongsaoni 
chasonggipinona on-rikrika. Uarangko see rakkiani cholrang 
skangode dongjani gimin, gisiktang taningtangkosa kattarangni jam 
gita jakkalna ga-akachim. Knagiparang sul aro kattarangko gisiko 
chipe done, somoe sokon ba nangani salo uarangko gisik ra-atpile 
Kabe ring-achim. 

KABE-KO MAN-BACHENGANI 

Mihir N. Sangmani “Pagitchamni Ku-bisring’’-o Kabeko 
man-bachengani gimin A-cbikrangni aganritinganio pangchake talata. 
Skangode A-chikrang sigipana bon-gipana grapmangmangaiachim, 
Kabe ring-anikode dakjachim ina. Gangsime Gangchimesa, renggok 
bimasa a-gittal mande Dema Resini knaao Kabeko ring-achimna. 
Aganritingbaenggipa golpo gitade: Renggokrangni dakrongbewal gita, 
renggok bima mangsa buring diltuao a-a ga-nanggijao chagipa bol 
dokrogipani konggrango bitip dake, bitipko so-omatna kimiltangchi 
andulaha. Bitchi bammitingo renggok bimade namlongsachim. 
Cha-aniko on-rurana man-na gita a-kol chonbee donari, renggok bipa 
kolkumangko a-palchini name mittipaha. Renggok bimani Idmil name 
chapiljaskal aro renggok bi-sarang mangrakkujana kingking, renggok 
bipasa bimadotna aro do-bisarangna adal am-e ra-ruraachim. Salsao 
renggok bipa jikna dena adal am-mitingo rong-ma romtomjete siaha. 

Ua somoe chachao, Rompa chisamo songdonggipa Eman Me*a re 
den*na ua diltugipa buringona re*angaba. Bolma ja-pango asonge uni 
neng'takmitingo, duk-me*chisoIani ka-bee grap-mangtatani ku-rang 
Eman Me ani nachikkolona sokbaaha. Kattarang su ubeachim, sul 
knatobeachim; indiba bang-bata kattarangan uni ma-siani 
nalsaosachim. la grap-mangtatani ku-rang baoni gam-baenga ine 
sandiangon, ua renggokbipani manggolgake sie dongengako nikeaha. 
Eman Me*a Fe*angkue gam-bagipachiko nidooa, renggok bimani ku-sik 
naote dongako nikaha aro ka-beani ku-rang uonisa ong-katenga ine 
ua ma-siahana. Renggok bima sea-paani ka-dongani aro wa-sagipa 
kamrangko de-mittele ka-bee ring-engachim. Eman Me-a kalimani 
ring-aniko name knatimaha; ku-rang gam-a bilgriroroange ku-tipon, 
renggok bimani janggi segipako ja-rikangaha ine ua ma-siaha. 

Eman Me-a da-osa jiktang detangko gisik ra-ataha aro 
noktangchina an-pilangaha. Renggokrangko an-tangni chagrongako 
ua noksulrangnamangba janapjaha. Walosa, jikgipaming 
saksangrikahaosa, renggok bimani kalime kabe ring-aniko kattao aro 
sulo kakkete ring-e on-ahana. Eman Me-ani jikgipa name knatime 
ra-e, sul aro kattarangko gisiktango chipe ra-aha ina. An-tangni sioba 
apsan dake grap mangtatatchina jikgipana agane, Eman Me-a janggi 
galaha. Jikgipa kawatangni ku-patti-ku-skianga gita, segipani 
manggisiko pujue done, sambao asonge, ka-bee grap-me-chisolaha, 
grap-mangtataha. Indakaonisa Kabe atchiaha ine agana. 

Kabekode bon-e ring-jana; bon-e ring-gipade sipa-bon-paaia ina. 

Gipin aganritingbaanirang gitan, Kabeko man-chengani gimin 
indake agananiba gnang. Miksakgreni (Selbalgre-Misimagre) Agat 
A-gitok Sangma indake agana: Dakgipa-Rugipa A-nima, uni dakgimin- 
rugiminrangoni sawa budi bata nina ine, sia dakmikahana. Ukosa 
simanchajok ine, indine graptokana: 

“A-ko dakjok, chiko kajok, 

Angade maiko dakatskaginok.” 

Mandeba,^makba, do-pinchepba, do-uangba, indi ine grap- 
manggasiana: 

“Ama gride andalginok, 

Mangrakani songsikani dongjajok.” 

lanonisa Kabe ring-ani a-bachengana, ine ua agana. 

SAWARANG KABE RING A 

Me-chikrangsa Kabe ring-aniko, grap-mangtataniko daka. 
Sigipani jikgipa ba ma-gipa aro maharini me-chikrang ka-bee-kalime 
ring-a. Nokni padot ba chawarini siode, sianggipani ma-drang chel-a 
aro sepangoni chu ole rongjanggi ra-e, donggipade matchu moe re-baa. 
Indake re-bagiparangoni me-chikrang kerang onsrapgijan grap- 
mangtatna a-bachenga. Gipin maharini me-chikrangba basakobade 
duk ong-rimpaaniko mesokna Kabe ring-a. 

lamang salgimik walgimik Kabe ring-a ine ia riting sakki on-a: 

“Tua simakjama wal seng-jok chakatbo.” 

(Maniani Bidik) 

KABE RING-ANI QBOSTA/ NOKSA 

Sigipani-bon-gipani sepangoni aro chel-aoni maharirang 
sokbajaskal, salgniba salgittamba mangko pujue dona. Mangko nokni 
bolgro joljol, skoko gamchatbatgipa rang Gorerangmatchi ba Gore 
Chinarao ko-kamate pujua. Rike donggipa dange cha-giparangde, 
rangrangko chaprime sulsul ane, mangko uno tuchakata. “Manggisini 
kosako ba-ra marangko pindapa ong-jaode manggisini tongtong; 

kabinge dona. Ja-si ku-teo do-bisako kaa sigipani 

jakkalgiminrangko kera bi-sao sike manggisini sambao dona”, ine 
Mihir N.Sangma “Maniani Bidiko”-o (jak-54) agana. 

Aldrich Ch. Mominni “A-chikni Ku-andik”-o janapani gita : Dun 
ba ma-dot padotni kutturini sambao am ane, uno megilni tuchakaniko 
taria. Cha-kal-dongkalgipa nokdangrango, rangrangko chapchap 
done, ba-ra baditaba mitap ane, uni kosako mangko tuata. 

Sigipa-bon-gipa nokni me-asa ong-ode, mQ-amko tokareo sike, 
sepiko tokareo chanchoke mangni skopango dona. Sigipani ma-ni 
noni sokbao mangko au-miksuatnaba rangko-gni ko-gittam skopango 
donsoa. Sigipani ma-ni noni aro songsul-noksulni mi olbaakoba 
pujuasamon dona. Nokdangni me-chikrang, basakobade Kamalko 
man-chape, manggisini sambao asonge walsengwaltua aro grap- 

mangtata. Ian Kabe ring^ani obosta ba noksa, jekon an'Chingba gisiko 
nikatna man-a. 

KABENI JAPANG KATTA 

“Sigimin bimangna bon gimin janggina ka oksie ka a be e, 
tangmitingni somoerango nama dakgimin kam bewalrangko minge 
de-e aro ja-man ja>wilo dongrikan salrango mai obostarangko 
chagrongani ong gen, indake grap-mangtatani ba Kabeni sulchi 
aganjanapa,” ine Mihir N. Sangma uni kitap “Maniani Bidik”-o Oak- 
49) agana. D. S. Rongmuthuni nikanio, Kabeo mandeni nambatgipa 
aro chubatgipa gunrangko, jekai kam-cholon namani, gisik ka-tong 
chuani, gisik kimkimani, kamtangna tosokpilgija on-kangani, 
jaksramani, ka-dongani aro kenanina gisik ka-tong mogijaniko 
mesoka. Sio-bon-ode mandeo maiba namgijani donggenchimoba 
ukode janapsrangja ineba ua agana. 

Dedrangoniko, mongsongbate depanterangoniko, uamangni 
rasong-mikkimo kusi ong-na aro rasong man-pana, salakim 
dongpana, pangchakani aro chel-chakaniko man-na, salantini 
kamrango dakchakaniko man-na ka-dongchaka. Seni pani siora, 
salakim grijok, brangnasa nangaignok, chonnik- ka-dingstekanikosa 
man-aignok ine kenchakani sokbaa. lana agreba, Kabeni ja-pang 
kattarang bang-a aro rokomari. 

De-mittelani 

Depanteni siana ka-oksie, uko dokrogipa bolongming rakgipa 
bolsalming toa: 

“Angni sale cha-gipasaming, apasaming, 

Chingni de-e ringgipasaming, do-masaming. 

Bolong rakgipa gita apara, 

Bolsal den-gipa gita do-mara.” 

(A-chik Aganbewalrang) 

Jitat-moatna man-gijagipa rong-dotmamingba detangko toe 
grapa: 

“Ha-ni bolong pangsaming apasaming, 

Chini rong-ma dotsaming do-masaming.” 

(A*chik Aganbewalrang) 

Mikkang-bimang chananganikoba, "Pagitchamni Ku-bisring’-o 
indine toa: 

“Matma ja-chokja-boksa angdede, 

Do-ma girang gipoksa apade.” 

A-gilsakni namgija bilrangchi dim-dematako man-gija, uni 
kimkimaniko indine de-mittela: 

“Stil rongmisina mriari chakaming, 

Balwana balmisina gongdolari roaming.” 

(A-chik Aganbewalrang) 

“Dolbal mikkachio jegipa 
Kasari natapsio changipa. 

Kasari ga*jingjenge changipa, 

Jangkare ga-toktake jegipa. 

Babu riminming jegipaming, 

Saheb siminming changipaming. 

Nokmaming Tobaniming jegipa, 

Rajaming Behaliming changipa. 


A-grango ekilgipa angdea 
Sa-atalo gisikgipa Apara.” 

(Pagitchanmi Ku-bisring) 

Mela-mangdongo, dal-gipa rakgipaming ku-rangtangko knaatgipa 
jerana changgipa, katta man-gipa ine de-mittele agananiko iano nika. 
A'grango gatgipa gam-e mikogipa aro sa-atalo gam-e ro-e gisikgipa 
ineba detangko chratangko de-mittela. 

Miterangni Mikhiiani 

Sigipani nama kam-cholonna, uni gunrangna mikbuesa miterang 
uko sining bon-ningata ine ma-ani kalime grapaniko ia ritingrango 
nika: 


“Mitesa ja-pa cholsisa, pe-arokkon, 

Katchisa okkuangsisa, wang-arokkon. 

Apani agrikiko miteni pe-ako koajajdi, 

Do-mani angkambeko Katchini wang-ako ha-^ok. 
Mitena Rambudemana bijak name pinika. 

Katchina Rekon Pantena kambe name agana. 

Indakesa mite pe-a apako, 

Katchi wang-a do-mako. 

Rua basi terakcha apani angrikiko pea, 

Mrit samte so-jakcha do-mako wang-a.” 

(A-chik Aganbewalrang) 

Ja-a jak gol-dengsigipa siani miteni degipako siatana ma-a ka-a 
chakmanja. Bijak bijime bite bang-nasia gita nikana, nito-chanangana 
miterang mikbua ine ma-a chanchia. Sinasiako iiisojahani gimin aro 
sianiko champengna mamingkoba daksona man-jahae, ma-ani 
ka-tong be-bata. 

Dambepittio Sianina Kalimani 

Ja-delgijan, dambemangmangpittion sianina, ma-ani ka-beaniko 
ia ritingrango paraka; 

“Grong simesolgaoba, apara, 

Ki-me salarengjaoba, do-mara. 

Pujue pinokjok, angni oko keako, 

Datdomike mesolgok, angni jako ra-ako. 

(A-chik Aganbewalrang) 

Jaskuna oko kee, demikkang niko uko jako kal-e de-e rogipakon 
da-o uni mikkango pujue cha-chat so-mike donako nike ma-a kalime 
grapa. Grong simchirikahaosa, Id-me ro-ahaosa matburing bria; indiba 
ia sigipa depantede brikujachim, dambepittisachim. 

“Apade mikkang ba-rangrang gimaijokde, 

Angdede grong chi-jangjang saliaijokne. 

Birong chipinari gimaijokma, 

Sinchi binekari rongbinaijokma. 

Ki-me joljolari gimaijokne, 

Grong chipinari salniaijokne. 

Apa, gimana nitokujamingne.” 

(Pagitchamni Ku-bisring) 

Chra angde budepakujaon, silmiting rakmitingon sianiara ka-a 
be-batata. Briani chin gri, mikkango bimango simtekani gripittiengon 
sia-bon-aniko ma-a ra-chakna man-ja aro uko kranilga. Ua, salniahao 


167 



maming kamkon dontongna nangaiaha gita, mikkangchi maming 
nama kamkon dakna man-jawaha ine duk ong aniko iano paraka. 

Mamingkon dakpakujaon, dambepittion siani-bon-aniko ia 
ritingrangoba nika: 

“Jaksaba jakchitkujahamingne, 

Kingsaba kingchitkujahamingne.” 

(Pagitchamni Ku-bisring) 

Sianiko Bebera-giiani/ Bebe Ra-na Sikgiiani 

Ka-sagipa detang sion, ma-a ua sijok ine uioba bebera-na sikja 
aro ia bebera-gijaniko grapmangtatmitingo mingtaitaie, sigiminko 
tangdraatna gisiko ska. 

“Chochong asongboda, apara, 

Dedeng chadengboda, do-mara. 

Maina chusudimjok, ku-aganboda, 

Maina mikil jom-jok, ku-mesokboda. 

Miteni Susimeni muniko cha-chakakon, 

Nokmani Salgrani do-dikeko ra-chakakon.” 

(A-chik Aganbewalrang) 

Sigiminko bi-sa chonbegipako gita “Chochongchina, 
dedengchina” agana. Mikil nom-esa tusienga, chakatpUaigen aro salni 
Mite Dal-batgipani munio ja-gaesa tusidimuenga, ku-aganpilaigen ine 
ma-a chanchia. 

Ma-gipani sioba dedrang aro deni sioba ma-a sijok ine bebera-na 
man-jae indine grap-mangtata: 

“Simalgajokma amara, 

Dri gaka^ajokma sokchia. 

Sone andalangona 

An-mako dododirako rojajokma amara, 

Attam ka-sinangona mikilko te-srako, 

Nichajama sokchia, 

Simak re*ruraboda amara amara” 

(A-chikni Ku-andik) 

Wal andalna skangan chakate, attamni kamrangko ka-rikchina, 
kalimenggipa degipa/ ma-gipa chamesae grapma-ringa. 

Dakronggimalko Dakchina Aganani 

Siako bebera*na sikjae, demechik ma-gipako chakatc, attamo uni 
dakronggimalko dakchina grape mol-mola. la apsankon ma-aba 
demechikna ring-na man a. la kattaranga ‘sikuja’ ine an tangko 
kadongdraataniba onga. 

“Chiga rama tongjeko rejama amara, 

Abol kokko galjeko oljama sokchia. 


Okde me chikdrangna ringkong magnijama ama, 
Bande cherakdrangna chache gildarejama sokchia. 


Choreng gimbil jo-ani gindeko ginde magnijama, 

Mema megil oani cha cheko cha che gildarejama, ama.” 

(A chikni Ku andik) 

Kattarangko on tiprak dingtangatarin, ma gipa demechik 
sigipanaba demechik magipana apsan Kabekon ringna mana. lano 
wakna-do na, jila-kaarangna adal on na gisik ra atenganiko nika. 

Dakanggimin Kamrangko Gisik Ra»atpilani 

Depanteni chrani siao ia kattarangko minge grap-mangtata: 

“Nona chakgipahaming, 

Mana jegipahaming, 

Apa, danagranghamingne, 

Dura re-sokhaming angdede. 


Apa, stil rongmisiko chakgipahaming, 

Angde, balwa balmisiko wingchakgipahaming. 
Nona chakwatgipa. 


Noni sing-kam bandahamingne, 
Mani wachi chakramhamingne. 
Nona agangipahamingne. 


Jani ja*gomdole chanbao, 

Angni akok rajina bildogipahaming. 

Kin-dikna neng-takgipahaming, 

A-kina jarogipahaming. 

(Pagitchamni Ku-bisring) 

Siani ong-chongmotahaniko gelna man-jahaon, Kabc ring-ani, 
sigipako bon-gipako de-mittelaniko katta bichong ra-skaanga, 

Sigipa-bon-gipara mela-mangdongo, gro katta jeo, ma-na nona 
chakgipasachim. Uasa ma-na nona a-sel ong-ao obosta namgija soko 
jhel-chakachim. Uan ma-ni noni salakim aro pangchakani ong-achim. 
Unasa ma-a noa sigipani nama kamrangko gisik ra-atpile minge-de-e 
ka-bee grapa. 

“Ang re-jak dikilchim, himangai, 

Ang satti a-wechim, gose angai.” 

(Maniani Bidik) 

Mikka wao, salrako re-jak-sattisa mandeko sosiaoniko 
ding-beaoniko naljoka gita, ma-ko noko naljokgipa-chel-chakgipaan 
da-o sie bon-angahae, sigipani ma-a noa da-o an-tangtangko naljokani 
chel-chakani gri ong-nika. 

Chel-chakani Grie Rasong Mikkim Be aniko. Kratcha na 

Nanganiko P.ara]ani 

“Apani mikil te-jeko nigaoe, 

Do-mani ku-chil rangreko ka-dinge, 

A-songna ritchasana jaksi pe-ripote, 

Darangna mikd onchikope. 

Apani angkisango kratcba-jok, 

Do-mani nangja-mano chinga jaksi chikjok.” 

(A-chik Aganbewalrang) 

Jaksi pe-ripotani, a-chiko nionani aro jaksi chikaniara rasong 
mikkim bon-ani aro kratcha-aniona sokani chinrang ong-a. Depanteni 
siani bon-ani ja-mano, chel-chakgipa dongjae, jawani sola-inanina 
rasong be-na aro kratcha-na nanganiko minge, mangni sambao asonge 
ma-a noa Kabe ring-a. 

Seni-pani siaoba ia apsan chanchiani nakata. 

“Sie katmangmangaijok kawara, 

Wate donangmangmangaqok apara. 

Bano dongnappakuna chingara! Apa wai, 

Sao mangrakpakuna angara. 

Dan-dan su-chalpagipa dongjaginok, 

Agan-ku-sikigipa nilgaginok. 

Nono angse am-pana man-jaginok, 

Angjong ada am-pana nilgaginok. 

Jakilla bipong be-tongo sawa chate on-kuna, 

Kokachal ki-pan napongo sawa kotappakuna.” 

(Maniani Bidik) 

Mande bia ka-e nokdangna dakna nanggnirangbang-oba, ma-na 
nona dakna nanggni dongkua. Da-o dolgnian dakchakgipa 
chel-chakgipa grijok. Rua bipong be-o chatna, kok napruo kotapna 
aro uagita nokni ramram kamrangko ka-naba mande dongjajok, ine 
sintee segri ma-ringa. 

Me-mang A-songchina Rama Mesokatani 

“Gabil Nokgitchamko napangbone na-ara, 

Do-de mesaram gita sokangbojok Apara! 

Matchu Boldak Karamo kabowai, Na-a, 

Chia chi-anggalo mil subojok kawara. 

Bal-riking rong-toto ja-wewee roangbo, 

Me-mang mesal cha-ramo mijanggiko cha-angbo. 

(Maniani Bidik) 

Gabil Nokgitcham, Do-de Mesaram Balpakramko miksonga. 
Mangrapatgipa matchu ko Matchu Boldak Karamo kae done, 
Chidimako ja-su miksuangna gisik ra-ata. Balwaarigipa a-silango 
ja-wewee asonge balwa ringe ronaba aganata. Me-mang songo napna 
skang, Chidimakni sambao donggipa rong-pattalo mesal 
cha-angchinaba sigipako ku-pattiata. 

Tango-namo ku-skia gitan, sigiminnaba me-mang a-songchi 
re-angmitingo brangjachina, ia kattarangchi mikrakata; 

“Racha a-songchana, apa ga-birangnabe, 

Nengba chigachana, janggi mateangnabe. 

Amatangcha Chitmang a-songchana ja-reangbo, 
Sokkutangna Balmang chigachana ja-sokangbo.” 

(A-chik Aganbewalrang) 

Racha a-songchina Nengga chigachina re-sretanggija, 
branganggija, a-songtang Chitmangchina, miksongatang chigaona 
songreangchina sigimin-bon-giminni janggiko ku-skiata. 

Ramana Mikrakatani aro Naliokani Cholko Mesokatani 

“Katchi wal-tot totram dongao, 

Me-mangni ramadilo, Katchini cholbibrao, 

Katchide sengsoongnawane, 

Nawangde rosoongnawane.” 

(A-chik Aganbewalrang) 

Mangnamgija mite Katchi-Rangsi aro ninanggija skal Nawang 
sigipa-bon-gipani janggina cholbibrao timsoronga ine agana. Uni 
gimin uarangna simsakchina aganatan baksa, uarangoni joke katani 
cholkoba Kabe ringachin mesokata. 

“Nang-ni jaksil aginotkosa goangaribo, 

Nang-ni do-me birikikosa galangaribo.” 

(A-chik Aganbewalrang) 

Sigipani janggi miterang aro skalrangko cholbibrao chagrongode, 
an-tangni jakpongo gangipa jaksil aro do-me kambeko uarangna goe- 
gale donangchina uko ku-pattiata. Uarangni jaksilna do-mena 
seksekmitingo, sigipani janggi uarangoni joke ramatangko re-angna 
choljokgenchim. 

Mangonaona Re-bachina aro An-tangko Nisochina Aganatani 

Kabe ring-anio miterang aro sigiminrangni janggirangkoba 
okamdoa. Manderangoni siako cha-totchenggipa Me-gam 
Gairipakoba okama. Mite-nawang janggiko watpilon, amatangni 
nokon atchitaipilchinaba sigipa-bon-gipana aganata. lasan ong-aigija, 

"Mangonani somoio nababone Apara, 

Jamemangchi naango nisobone Kawara.” 

(Maniani Bidik) 

Bak-dil sianggiminrangni me-mangrang Mangonaona re-batoka 
ine A-chikrang bebera-a. Uni gimin sianggipako mikkangchongchong 
nikjaoba, me-mangkomangba sambao ong-atna ske, siang- 
bon-anggipako una Mangonani somoeo sokba-nabachina aganata. 

Kabe ring*enggipa an*tangba salsaode sigen ine uisoa. An-tangba siani 
ja*manode me*inang ong-e sea-paako deko-sa-ko me*mang a-songo 
grongtaina ka donganiko Kabe ring gipa watgalja. Indake uni 
jamemang, me*mang a*songchi re-angon uko nisochina sigipako 
aganata. 

Sigjpana Chu Kanchengani 

Sea-paa sion sepangoni chel-aoni pilak ma*drangrangnan uiata. 
Me chikrang rongjanggi ra-e, chu ole re batoka. Chu ra baako sigipana 
on-tisa kane, indine ringa: 

“Ha ring ha ring ring, 

Adana salgrana ha ring ring, 

Adana ba skangna ha ring ring.” 

(A chikni Ku andik) 

Indake, manggisini sambao asonge, kimjim doke, jak-mora tote, 
ka beani kalimani kattarangko minge, grap-mangtata ba Kabe ring a. 

KABENI GUNRANG ARQ RING-ANI RQKQM-BEWAL 

Kabe ring a-mingani sul aro rokom bewal dingtangmancha 
ong ani gimin, jakchomsa me chikrangsan Kabe ring na changaia. 
Kabe ring-gipa ning-tugipa rongjrigipa kalimani, ka bee de mittele 
ring-ani kattarangko dondikgija minga aro saksa dondikon, sakgipin 
bisring ritchuangskaa. Mitam Kabe ring-giparang mikrono mikchi 
tingtotsaba gri aroba ring-a dontongsrapgijan ka-ding-bal-ekataia aro 
biri so'bakataia: uni gimin uamangko duk ong*chongmota gita nilga. 
Indiba knatimgiparangni ka tongrangko Kabeni kattarang aro sul 
jingjengatna aro bika a dram be atna man a. Ma ani ka beani, noni 
abini sinteani kalimani kattarang knatimgipani mikronrangko ran-e 
dongna onja. 

Kabe ring-giparangni ku-rang sranga aro jagama. Gisik ra*ani bil 
namen ma-kaa aro meli-ma-rapgipa kattarangko aro ritingrangko 
banaigitikna changani chugipa gadangni ong-a. Badiaba kattako ba 
ritingko gualgitike, gipinko on-jotangoba, knatimgipade guala ine 
uisraprikja. Katta Aganani, skangchasongni mite-manderangnibilak- 
wa-saani golporangko agangiparangni gunrang Kabe 
ring'giparangoba donga. Kabe ring-giparang gitok srangatna gisep 

gisep Ahema aro Ahemnaba changgipasa changa. 

Kabe ring*initingo Gore-ganti totania aro Kimjim dokaniara, 
ring-aniko ga-kimbatata aro mikkim dongbatata. Mitam jolrangode, 
me-chikrangni Kabe ring-mitingo, me-asarang a-palo chubitchi 
ringjoljole kram doka adil sika. 

Siani-bon-ani somoeo jakkalgipa rangrangko biming mingmalja 
ina; ‘rang dokgija’ inesa aganaiana. 

Katta Jakkalani 

A'chikrangni Kabeo namnamgipa, su-ugipa aro ma-rapgipa 
kattarangko bang-en jakkalania aiao inmanbeani ong-a. Katta 
gitchamrang bang-bata; indiba jakkalronggipa kattarangba komiade 
ong’ja. Ja-manchipak chimonggipa Kabe-rangode katta gitalrangko 
jakka .anikoba littak rittak nika. Katta gitchamrangoni mitamrangara; 
agino'^, biriki, ja-pa cholsi, okkuangsi, agriki, mrit so-jak, salarenga, 
datdoriika, an-ma, dododira, okde me-chik, banda cherak, choreng 
gimbil, su-chala, jakkila bipong, rongbina aro uagita. 

Jakkalronggimal kattarangkoba on-tisa jujaate ring-anio jakkalani 
gimin, uarangkoba katta gital gita daknikpOa. Indakgipa kattarangoni 
mitamara: sengsoonga-sengsoenga; ha-ija-uija; ha-ni-a-ani; sinchi- 
simchi; chusudimua-tusidimua; ga-biranga-ga-branga; dikdik- 
dikdiksa; satti-satta ba chatta; giripa-gripa aro uagita. 

Chasongni re-ani kri aro a-gilsakko uibatroroani a-sel, ja-man 
chimonggipa Kaberango, gitalsranggipa kattarangko jotdapaniko 
nika. Jekai: dolbal, kasari, alwan, babu, saheb, raja, behali aro uagita. 

Chasong gitalni bi-sarang A-chikrangni chengoni manibaenggipa, 
sao ding-0 amue krite boli on-gipa miterang aro gelna nanggipa 
skalrangni nawangrangni bimingrangkon knajaengjok aro ugaengjok. 
larangko, Katta Aganao aro uagita A-chikrangni ku-ritingchi tange 
rakkibaenggipa ma-ambini golporango gitan, Kabeoba uarangko 
janapani gnang. Uarangoni mitamara: Salgra, Susime, Katchi Rangsi, 
Mite Rambudema, Rekona Rekoni, Nawang Tekonsilpa aro Jagi 
Rikchibinpa. 

Katta Rikani 

Kabeo, ring*anini kattarango, ritingo katta tong bang-a 
bang gijanio, ritingrangni ro anio ‘Flexibility’-ko ba namdapatna, 
ra-galna, on’dapna olgrokataniko done, hng-gipana jakgitelaniko 
jakkalna chol on*a. Kabe ring'on, ring'gipa katta donggijana on-gitala, 
gualchanggipana banaidapa, aro sigipa-bon-gipao pangchake, dal-ana 
chonana, apsan ring-anikon katta donjujae, on-tisa dingtangate 
ring-ani gunko jakkala. Ring-ani chotchangnan man-ja; maina saksa 
dontongarin, sakgipin katta banaie riting sokchue ring-angskaaia. 

Jolni-a-dokni kri aro ring-gipa sakantini ring-ani bewalni kri, 
apsan chanchianikon, apsan miksonganion, dingtang kattarangchi 
parakskaa. lako ka-mao on-a ritingrango nika: 

“Stil rongmisina mriari chakaming 
Balwana balmisina gongdolari roaming." 

(A-chik Aganbewalrang) 

“Apa stil rongmisiko chakgipahaming, 

Angdea balwa balmisiko wingchakgipahaming.” 

(Pagitchamni Ku-bisring) 

Orto Apsangipa ba Apsananggipa Kattarangko Jakkalani 

Apa, do-ma; jaksil, aginot; muni, do-dike; amatang, sokkutang 
aro uagita orto apsangipa ba apsananggipa kattarangko Kabeo 
bang-en jakkala. 

Indake katta jakkalaniara knatimenggipani gisik nanganiko 
rakkianichol ong-a. Katta apsankon mingtaisimaniara knatimgipako 
aratnikatgenchim. Verb-kattarangko jakkalanioba ia apsan bewalko 
nika. Jekai: 


sengsoonga 

goanga 

pinika 

chusudimua 

ja-rea 

kratcha-a 


rosoonga 

galanga 

mesoka 

mikgOjom-a 

ja-soka 

jaksi chika 

Sawa Sia-Bonako Uiatani 

Kabeni kattarangko knatimon, pujue dongipa aro Kabe 
ring-enggipa, grap-mangtatenggipani gisepo maia nanggrika, uko 
ma-sina man-a. Kabeo Nokna, chi ko-a, am-bol am-a, mi song-a ingipa 
kattarang, sigipa-bon-gipa demechik ong-gen ine uina man-a. 
Depanteni, kawatangni, chratangni siao jakkalronggipa kattaranga, 
Apa, Do-ma, Kawa aro uandakgiparang. Rua bipong tarina aro kok 
najokako kotapaniko janapode, chra-angdena ring-a ine ma-sina 
man-a. Chochong dedengchina agane ring-ode, sigipara, bi-sa 
chonbeengpittichim ine ma-sina man-a. Pil-satai, ia kattarangko 
detangna ka-sae bi-sako gita okampiltaianiba ong-na man-aia. 

Chananiko Jakkalani 

Ka-mao on-gipa ritingrangko nie nina; 

“Amana hajalsana chakat. 


Segin sochariako saljongna tasisana. 


Pakma banaiako misi hajalsana gogal gogal. 

Do-ma hajaldrangna mima sinrikongkal.” 

(A-chikni Ku-andik) 

Katta Agana aro A-chikrangni gipin agananirango gitan, Kabeba 
hajal aro tasi chananirangko jakkaltaitaia. Indiba, Katta Agananirango 
“mitapsni” ine “sni’-ko janapa gita Kabeode “sni’’-ko janapaniko nikja. 

Hajal, tasi, ina kattarangko chengoni aganritinganiara aiao 
inmanani ong-a, maina A-chikrangdejaksi ja-si chane kolgrikonasan 
channa man-aia aro indakesa kolisa, koligni ine chana ine agana. 

Hajal, tasi inon bang-akosa miksongama ba ia rasirango maiba 
montroni gun dongani giminsa uarangko mingtaitaiama, maming 
talataniko man-ja. 

PrQnQmiJaltkaliuiaani 

Kabe ring-anio Pronoun jakkaljujaaniba gisik nangatani ong-a. 
“A-chik Aganbewalrang’’-o on-gipa ‘‘Kabe”-ni ritinggniko nina: 

(i) “Domani angkambeko Katchini wangako haijajok.” 

(ii) “Apani angkisango kratcha-jok.” 

An-chingni da-ororo aganrongbewal gitade, Skanggipao 
‘angkambe’-ni palo ‘nangkambe’-sa ong genchim. Gnigipaora, 
‘angkisang’-ni palo ‘nangkisang’-sa ong-genchim. 

Da omangba, Tura a-bri ja-reko donggiparangoni mitamrang, 
agangipa magipakosa janapengomangba ‘nangma’ ine aganengkua. 
Indake jakkaljujaani donggenoba, miksonganiko masianio maming 
peng-pangani dongja. 

Katta / Riting Mingtaitaiani 

Kabe ring-anio, badiaba kattarangko ba ritingrangko mingtaitaia. 
Mingtaipilgipa kattarang ritingni bon-kamgipa kattarang ong-bata. 

“Amana hajalsana chakat, chakat, 

Citing tasisana re-cha, re-cha.” 

(A-chikni Ku-andik) 

Apsan dake mingtaianiko “A-chikni Kuandik”-o nikkua: 

“Gopja gisel chipange dongjok mamatangde, mamatangde, 

Chabi re-el tekange nijok o-gitode, o-gitode.” 

Degipani ma-ana kalime ring-anioba aro sigipani ma-ni-noni 
sigipana chu ra-baako kane grapmangtataoba, indake ritingsanon 
bon-kamgipa kattako mingtaipilaniko nika: 

(i) “Simak re-ruraboda, amara, amara.” 

(ii) “Adana salgrana ha, ring ring.” 

Katta minggniko mingtaipilaniko ka-mao on-gipa ritingrango 
nikskaa: 

“Kancha siljakjakcha, kancha siljakjakcha, 

Me-ga dingjalgakcha, me-ga dingjalgakcha.” 

(A-chikni Ku-andik) 

Katta ma-rap ma-rape mingtaitaianiara, bi-sa tusiatna lullabyko 
ba dingdedeko ring-e mumuaniming apsana. PQ-sa gita chanchiora, 
ka-a be-enggipa ma-a mikkangtango pujue donenggipa detangko tue 
dongenga gita daknike, una tusichina git ring-e on-tima gita daka; 

maina ma-a detangni siako bebera-na neng-a aro ua simakpilgen 
ingipasa uni gisiko dongaia. 

Riting Meli-Ma-rapatani 

Kabe ring-anio sul-riting meli-ma-rapatna chol-bewal 
jakkalaniranga aiao inmanatani ong-a. Kabeni ritingrango katta 
tongrang badiabarango apsana, badiabarangora melisrangja; 
banobara tong bang-a, badiabaora tong komibea. 

A-chik Aganbewalrangni “Kabe”-ni ritingbriko nina: 

“Indakesa mite pe-a apako, 

Katchi wang-a do-mako. 

Rua basi te-rakcha apani angrikiko pe-a, 

Mrit samte so-jakcha do-mako wang-a.” 

lano ritinggnigni ma-rapa; indiba katta tongrangni bang-a 
bang-gijanide dingtanggrikbea. Skanggipa ritingo katta tong ge- ii, 
gnigipao ge- 7, gittamgipao ge- 16 aro brigipao ge- 11 donga. Ring-ode 
joljol ritinggniko sul meliata. lano skanggipa aro brigipa ritingrango 
katta tong ge- 11 dongani gimin sul meliatna altugen. Gnigipa aro 
gittamgipa ritingrangko meliatanide ring-gipani changa-sapaniosa 
pangchakaigen. Indiba ia meliatani rokom-bewalko Kabeni 
ja-mangipa ritingrango ja-rikaba ong-skaja. 

Apsan Kabeni gipin ritingbriko niskana: 

“Angni sale cha-gipasaming, apasaming, 

Chingni de-e ringgipasaming, do-masaming. 

Bolong rakgipa gita apara, 

Bolsal den-ipa gita do-mara.” 

la ritingrango, skanggipa aro gnigipao katta tong ge- 13 prak; 
gittamgipa aro brigipaora ge- 10 prak donga. lana sul salanio 
neng-nikani dongjawa. 

Ka-mao on-gipa ritingbriara “A-chikni Ku-andik”- oni: 

“Sone andalangengjok sa-ra kin-dik dokrikbo, amara, 
Sa-ra kin-dik dokgimal; 

An-tam ka-sinangengjok sone ginchi galrikbo, sokchia, 
Sone ginchi galgimal.” 

la ritingrangora, skanggipa aro gittamgipa katta tong bang-anio 
melia; gnigipaara brigipaming melia. Katta mingani sulba wengwate 
ong-skagen. 

Katta sul meliatani chol mingsara ritingni badiaba kattako 
ro dapatani. Mesokani gita: tong ge- 3 donggina ea-brane-a kattako 
tong ge- 4 ga-bi-rang-a dakatskaa; ku-skia- ko ku-sik-ki-a . Katta 
ro-atna neng-ani dongode, sulko ro-atskaa ine raken rim-chipna 
man-a. 

Kabe ring-anio knatimgipani gisik on-aniko rim-ketani minggipin 
cholkoba jakkala. “Pagitchamni Ku-bisring”-o, riting dokni 
kattarangara iarang, jerangkon ritingni bon-kamao dona; gimaijokde, 
saliaijokne, gimaijokma, rongbinaijokma, gimaijokma, saliaijokma. 
Ritingrangko, donmitapanio orto apsangipa kattarangko wengwat 
wengwat done, matchotata. Riting cheto, jeg ipa aro chang ipa 
kattarangko wengwat wengwat jakkale ritingrangko bon-ata. 

Poedorango ritingni bon-ao donggipa kattarangchi ma-rapata. 
Kabeode, riting bijangchioba ma-rapataniko nika. Ka-mao on-gipa 
ritingrangko niode iako talbatgen: 

(i) “Bolong rakgipa gita apara, 

Bolsal den-ipa gita do-mara.” 

(A-chik Aganbewalrang) 

(ii) “Mangonani somoio nababone, Apara, 

Jamemangchi naango nisobone, Kawara.” 

(Maniani Bidik) 

(iii) “Birong chipinari gimaijokma, 

Sinchi binnekari rongbinaijokma.” 

(Pagitchamni Ku-bisring) 

Rakgipa den-ipa -ming, .somoio naango-mine aro c bi p iaari 
hinnekari -ming knatobee ma-rapa aro ia kattarang ritingni 
bijangchiosa nakata. 

TOSUSAE AGANANIRANG 

Poedorango aro ring-anirango tosusae agananirangko jakkalbea. 
Tosusaania nilgagringaniko ba gisiko noksa dake chanchiataniko 
nakatate, mandeko bimangchongchong gita nikatna aro obostao 

dongpamanchaenga gita daknikatna bil donga. landake tosusae 
agananio Kabe dal-dalgipa mingsinggipa poedorangoni ja-manchalga; 
badiaba tosusaanirangode batsa batangpila. Anga nikchangengnaba 
ba nikgualengnaba donga; indiba anga gipin poedorango mandeko 
chattaming, namgipa milgipa matchuming toaniko poraiman-kuja. 

Depanteko, kawatangko bolrangming toaniko pil nipil nika. 
Chasronggipa mangrakgipa bolona aro bolsal- mine. toon, ia gun 
donggipa mande mikron mikkangona nabaa. Biiak nama, kambe 
dotdima inon bijimgipa, bite bang-e nangna ka-dongchaksogipa bolko 
miksonga. Ma-a noaba mama adaoniko banga namgniko apsan daken 
ka-dongchaksoa; indaken kambe pe-o uamang ka-a chakmanja. Pe-a 
kattaba mandeko bolming tosusaa ine mesoka. Re-iak dikil. satti 
g-toes achim ine depantena chrana ma-ringaniko nika. Skangode 
A-chikrang an-tangtangko mikka stiloniko chel-chakna re-jakko 
jakkala; ja-manosa sattiko ba chattako jakkalbaa. An-tangtangko 
chel-chakgipako re-jakming sattiming toaniara mairongpile krabea. 
Chrako anedeko salakim aro donaandalaipa ineba agana. Sal ding-ao 
ja-reon, an-ching salakimko aro salni teng-aniko dongandalataniko 
am-a. Indake a-sel ong-o namgija obosta soko, chraan depantean 
naljokaniko aro chel-chakaniko on-a. Nomil mikgilko te-je ina; 
ku-chilko gitchakrairai so-ome name nitoana rangre dona. 

Mangrakgipa kimkimgipa mandeko chini rong-ma ming toaniko 
nika. Chini ro-ong dal-gipa a-gani ro-ongna bate chi-jengjeng nitobata 
aro chi ta-rakomangba ua kimkim dongaia. Chi dal-bao katsrapgijade 
rong-mao gae chakrikna man-a. Indakgipamingsa Kabeo mandeko 
toa. 


Chrako angdeko matming do-ming changni chang toanikoba nika. 
Matburingrangni gisepo, matchuan A-chikrangna jakkaltobatgipa 
ong-a. Aalo matchu doka; a-grango jile samsi rate on-e nangani salona 
milatsamsoa. Grong chi-jangjang nitogipa simchi simchiiikgipa aro 
dal-a chu-soke ki-me salarenggipa matchuni mikkango, ma-a noa 
mangkrame mangrakgipa an-gisime chananggipa depanteko nikpila. 
Indaken, uni sio, “Angni grong, Angni simchi,” “A-grango ekilgipa” 
ine grapmanggasia. Ja-takkim jaktakkim dakana uko matma ia-chik 
ineba agana. 

Do-mara do-gepchi jatsa. Do-ma kattara ‘jojong’ inani pal, 

depantena ka-sae jakkalgipa kattaba ong-a. Kabeo jojong inani pal 
Do-ma inaniara ma-ani ka saani ning-tuaniko parakani ong a. A-gani 
do-gep sel-tajanaba donga; do-gep chide chi-jengbit nitoa; indake 
ma-gipa depanteni sio uko do-ma grana aipokming toe sintea. 
SQ-atoln ba sarao gitok de-dange ro-e gisikgipa chananggipa 
do-bipamingba chrako depanteko toa. 

Detangni kawatangni ba ma ani sio bon o, salniangengjok ine 
sigipako bon-gipako pil-nipil chamesaako de-mesaako Kabeo nika. 
Janggi tanganio samtangtangni nitoaniko nike nitogipa kragipa 
tosusaanirangko A-chikrang daka. Uni gimin attam sal napangani 
salniangani nitoaniko bon-kame changsamangmang 
nikangpachinaba chamesaakon ine anga bebera-na namnika. Skangni 
salrango chankolni wal-timni teng anina agre walo gipin teng ani 
dongja. Wal andalao kam ka-dika. Uni gimin, salni teng-a 
dongengkuon, song-e chane cha-ani, medik nate chi koe donani, an 
miksuani, jila kaanirangna aal on-ani aro uarang gita kamrangko 
matchotrikna nanga. Wal andalahaode matburingrangna kenanibata. 
Indakesa salniangako janape, sigipako bon-gipako chamesaa. Sal napo 
a-gilsakni kamrangko dontonge neng-takna aro mangraktaipilna tusia 
gita, sianiba mandeko kam ka-ako dontonge neng-takaniona sokata. 
Kabeo indake sianiko sal napaniming toa. 

Saliramni manderang, isolrang nitogipa chananggipa 
manderangko uamangni nitoanina mikboke mikbue siatninga ine 
bebera-a, Kabeoba ring-a: 

“Mitena Rambudemana bijak name pinika, 

Katchina Rekon Pantena kambe name agana; 

Indakesa mite pe-a apako, 

Katchi wang-a do-mako.” 

AGANCHQTANI 

Dewansing Rongmuthu A-chik Katta Agananirangko aro 
ring-anirangko chue ra-a aro uarangko namsranggipa poedo ine 
de-doe agana. A-chik A-songni depanterango ning-in ning-in ba 
dongnue donggipa, dingtangmanchagipa be-en bimangni, gisik 
ka-tongni gunrang donga. Indiba uamangni jattang a-songtangna 
ka*saani, ka-dongani, miterangni gadango ong-pilgipa, mite mande 



ong ani aro muni man-ani gunrangko basakobade badepil-e 
uamangna on-a ine Rongmuthu agana. 

Sianggimin bon-anggimin A-chik depanterang demechikrang, 
ka dongani aro nitoani chanangani gunrang ong e dongaia aro 
uamangni bidingo maming namgijako kragijako janapani dongja aro 
ring-gipani namnika gitasa sigiminko mesokaia ine, Rongmuthu uni 
“The Epic Lore of the Garos” ki-tapo Aganchenganio agana. Kabe 
ring-anioba sigipa bon-gipani gunrangko de-doe agana; simtekani 
donggenchimoba jripaia. 

Chasong gitalni bi-sarangde an-tangtangni jatni man-rikani 
giminan uiangtokjaengjok. Grapmangtata, grap me-chi sola aro sinti 
do-pilgimani rokom bewal aro indakao jakkalgipa knatogipa 
me-sugipa kattarangko jakwatangtokengjok. Kabe ring-ani bang-a 
songrangon gimaangengjok. Songsarekrangsa grapmangtataniko, 
Kabe ring-aniko dakachim. Da-o bang-bataan Christian toromko ra-e, 
Kabe ring-anikode jegalangtokengjok. Agat A-Sangmade, da-oba mite 
katchini bimingko minggija Kabe ring-oba namaigenchimba ina. 

Englishode, nama namgijako basegija gimikko galatgopaniko, 
“bi-sa auatani chiming bi-sako galchapata” ine agana. Jatni dakbewal 
rikbewalrangoniko badiako ra-na badiako galna tik ka-chongmotna 
nanga. A-chikrangni gipin rokomni ring-anirang jatni manianirango 
aro ring-susaanirango ring-anichi tangbangangkuna ka-dongna 
man-a. Kabede indaka cholko man-paja. Kabe ring-na 
changgiparangba sie bon-angtokengjok. Mikkangchi sal sokbagen, 
jeon an-ching “Kabe”-ko pujue done, unan Kabe ring-na 
grapmangtatna sinti do-pilgimna nanggen. 

DAKMESOKANI 

‘Drama’-ko Achikkuo ‘Dakmesokani’ ine dona. “Drama” kattara 
Greek katta ‘dram’-oni ongkata. ‘Dram’ ni ortoara ‘dakna-kana’ ba 
‘dakmesokna’. Indake mande jinmana dake-ka e ba dakmesoke 
mesokanikon ‘Drama’ ine agana. Dramako dalgipa bak (Act) aro uni 
ning o chonkalgipa bakrang (scenes) ba mesokanirang dake suala. 
Act- ko Chap DilmOilg aro Scene- ko Mesokani ineba jakkala. 

Dakmesokanirangko mande jinmana dake-ka-e mesokna sea. 
Dakmesokanio on-gipa obostarang aro daka-kaanirang mandetangko 
kusi ong-ata aro gisik balsrangata. 

Dakmesokania dakmikani ong-a; uno ong-chongmotani grianio 
bebera-ani donga. Bi-sa kal-e roanio ong-chongmotaniko dokpindape 
done, uan ong-chongmotani ine bebera-a. Dokta kantongkon gari ine 
salgimik salrurue bi-sa kusi ong-na man-aia. Dal-giminrangba 
ong-chongmotani ong-ja ine uieba, Dakmesokanio nikenggipakon 
ong-chongmotani gita ra-e, nimitingo ka-dinga ba grapa. 
Dakmesokchakramo nikenggipa, uni mikkango dongenggipa ba 
ong-enggipakon kakket ine bebera-e gisik an-senga. 

Nienggiparangni Bakrimpaani 

Dakmesokani chu-sokgipa ong-na gitade, nienggiparangni 
chu-gimik bakrimpaaniko nanga. Nienggiparang Dakmesokanio 
ong-enggipa obostarangko gisiktangtango ong-chongmotani gita ra-na 
nanggen. Dakmesokanisan ine uioba, Bak Ra-enggiparangni kusi 
ong-anio kusi ong-pae ka-ding an-sengna aro uamangni dukni somoeo 
mikchi u-sitpana man-osa bakrimchong-motani donga. 
Dakmesokanio gisik ka-tong gimikchi bak ra-pae, uamang gisik 
an-senga; uamang dikdiksanade an-tangni, nokdangni aro songsarni 
janggi tangchongmotenganio neng-nikanirangko guala. Badiaba 
Dakmesokanirango jatni songsarni bidingo jeraani dongon, uamang 
jeraanio bak ra-paa, maikoha jegala aro sanaba chakpaa. 

Nigiparang Dakmesokaniko ba uni badiaba bakko jegalode, 
Dakmesokaniko segipa, badiaba bakko, ritingrangko, kattarangko aro 
obostarangkomangba setaipilna ba namdapatna draatako man-a. 
Dakmesokaniko namnikjaode, hohoe, uko mesokaniko dondikatna 
man-a. Indake Nigiparanga Dakmesokanini chu-sokani kosako 

bilmanbea. Uni giminsa Nigiparangko Dakmesokanini mongsonggipa 
Bakrango man-chapata. 

Dakmesokanini Ro*a Ro*gijani 

Dakmesokaniko segipa Dakmesokanini ro-a ro-gijanina 
simsakbena nanga. Dakmesokani kan-dikdugaode, Nigiparang 
an-tangtangni tikit bregipa korosnan tulija ine tangka dabipilnaba 
donga. Ro-dugaora kam a-sel bon-a ine chanchie Dakmesokanina gisik 
chu-gimik on-ja. Un baksanaba aratnikpile ajamtokskanaba donga. 

Janggi Tanganiko/ Ong-chongmotaniko Daksningani 

Badiaba Dakmesokaniranga ka-ding-an-sengatani; 
badiabarangara dukni; badiabarangora kusi ong-aniba dukniba brina. 
Mandeni janggi tangani indaken ong-a. ‘Dakmesokaniara janggi 
tanganiko daksningpaani ong-a, ine Greek philosopher Aristotle 
agana. Dakmcsokanio daka ka-anirang dake-ka-e nikgiminmanchao 
pangchakatgipa ong-janaba donga; uarang Dakmesokaniko 
senokgipani a-salarigipa gisikonisa wegadonaba donga. Indiba 
bang-bataon janggi tangchongmotani obostarangkon Dakmesokanio 
mesokpila. Bak Ra-giparang ua-an angan ba salanti 
nikronggiparangan ong-engnaba gnang; maina Dakmesokaniko 
segipa nikronggiparangon Bak Ra-giparangni kam-cholonko 
pangchakatronga. 

Dakmesokanini Mongsonggipa Bakrang 

Dakmesokanio dingtang dingtang bakrang aro bidingrang 
bang-en donga; uarangoni mongsonggipa bakrangara iarang ong-a: 

(i) Ja-pang Katta ba Ja-pang Chanchiani 

(ii) Bak Ra-giparang 

(iii) Daka Ka-anirang 

(iv) Ganding Chinding 

(v) Dakmesokchakramo Nanggipa Bosturang 

(vi) Ninagipa Dol 

la kosako on-giparangko sulsul kan-dik kan-dik nie nina: 

(i) Ja*pang Katta (Theme): Dakmesokanini Ja-pang Kattaan, 
jekon Ja-pang Chanchiani ineba ina, Dakmesokanini on-enggipa 

kobor ba uiatani ong^a. Ja-pang Kattaan uni tnongsonggipa chanchina 
ba simsakna nanggipa ong^a aro Dakmesokanian Ja-pang Kattani 
a-selsa donga. Dakmesokani, Ja-pang Chanchianio pangchakesa 
re-rikrika. Dakmesokanio, Ja-pang Katta mingsa ba una bateba 
dongna man-a. ‘Kamni Bite’-o “Papni dormaha sia”, ian Ja-pang 
Chanchiani ong-a aro niksenggipa Ja-pang Kattade iasan. “Nokdang”- 
ode, ‘A-chikrangni kangalbegipa songsar’ mongsongbregijagipa 
Ja-pang Katta ong-a. Gnigipa aro mongsonggipa Ja-pang Kattade, 
‘Skia-poraia Donggipa Chasong Gitalni, Chasong Gitchamni Mitam 
Bewalrangko Jegalani.’ Indiba ia Ja-pang Chanchiani srangede, 
bilsuede naka^a. Mitam Dakmesokaniko segiparang Ja-pang Kattako 
tongtong parake on-a; mitamrangde donmitape donaia. “Nokdang” 
katta bichongko niaride, Dakmesokanini Ja-pang Katta mai ong-gen 
uisoja. “Dikki” Dakmesokanioba Ja-pang Kattani bidingo maming 
uisoani chol dongja. Indiba “Kamni Bite” Dakmesokanini Ja-pang 
Kattakode nikprotani gimin rim-chipsona man-a. la 
Dakmesokanirango maming Aganchengani ba Talatchengani dongja. 
Indake uie-ma-sie ra-aniko Nigiparangnan pakwata. 

Basakobade Dakmesokanini Ja-pang Kattako gipin bidingrang 
ga-pripa. la ga-pripna man-gipa bidingrangara Golponi Bikrok, Bak 
Ra-giparang aro Obosta ong-ani samtangtang, chong-motan obosta 
ong-ani somoe aro ong-chakgipa biap. ‘Macbeth’ Dakmesokaniko 
Collegerango A-chikkuona pe-skagiminko poraia. la Dakmesokanini 
Golponi Bikrok wa-sabeani gimin, Ja-pang Kattara maianchim 
sandina gualpQa. Macbeth aro Lady Macbeth be-eno aro gisiko bUak- 
wa-sagipa Bak Ra-giparang ong-ani gimin, Dakmesokanini Ja-pang 
Kattako ga-pripa. Obosta Ong-ani somoe aro Biapba Macbeth 
Dakmesokanini Ja-pang Kattako niksengna on-ja. “Kamni Bite”-o 
indake ong-ja. ‘Kamni Bite’ inon, ia Dakmesokanio maiba namgijako 
dakanina sasti donga ine chanchiani a-palon parake donga. Sastroo 
‘Papni dormaha sia’ inaniko gisik ra-ata. Ia chanchianiko wilwilesa 
daka-ka-anirang ong-a. Jekai, Jangme aro Soneni sokgiparangko 
snake ra-seke ra-ani kamara uamangko sianiona sokata. Indake, ia 
Dakmesokanio Ja-pang Chanchiani gipin bakrangko ga-piipa. 

(ii) Bak Ra*giparang: Dakmesokanio, senokgipamanchani 
ku-rang dongja. Songsami golponi senokgipa, an-tangni chanchianiko 

bang-en ro-en talate rona chol man-aia. Dakmesokaniko segipade 
indake talate ropana man-ja. Uni gimin chanchiatangko parakna ua 
Bak Ra-giparangni ku-rangko jakkalskaa. Indake Dakmesokanio Bak 
Ra-giparangkode nangtelaia. 

(iii) Daka Ka*anirang: Dakmesokanio daka-ka-anirang 
mongsongbegipa bak ong-a. Daka-ka-ani dongjaode golpo mikkangchi 
re-jawa. Asonge agangrikmangmangaiode nigiparangba aratnika. 
Dakmesokaniode daka-ka-anirangna simsakbena nanga. 

(iv) Ganding Chindingrang Chasong Gitalni 
Dakmesokanirango ganding-chindingrangna gisik on-bea. Ganding 
chinding mandeni bilsi, janggi tangani gadang, songsami gadang aro 
ka-e cha-enggipa kamni bidingrangko nie uie ra-na Nigiparangko 
dakchaka. Raja dakgipa ramram mandeni gandingo 
Dakmesokchakramo nakataiode, uko raja ine bebera-na neng-a. 
Nienggiparang ruprup aro ching-chetchet dakgiparangko namnikbea. 
Indake ganding chindingba Dakmesokanini namanina on-gilpaa. 
Ganding chindingrangna gisik on-ania indiba Dakmesokaniko 
mesokani korosko japata. 

Skangni chasongo jrigipa gandingrangna, silni mukutrangna 
rikachim, jerangan Bak Ra-giparangni altuae aro ta-rake U-enganio 
aro re-ruraanio peng-pangachim. Chasong Gitalo ritcbenggipa, 
il-enganio peng-panggijagipa gana-chinanirangna mikpakma nia. 

(v) Dakmesokchakramo Nanggipa Bosturang : 
Dakmesokchakramo nangchongmotgipa bosturangko on-aniode 
Dakmesokaniko segipa jakgitela. Mitam senokgiparang “symbolic” 
cholbewalko jakkala. Chong-motan nanggipa bosturang gimikko 
on-gija, C/ii'n -kosa on-aia. Jekai, dal-gipa office ge-sako mesokna 
skode, chokki table ge-prak donari uko office mingaia. Nigiparangba 
ukon office ine bebera-aia. 

(vi) Ninagipa Dol ; Dakmesokanio jinmani kamrangkon 
mesolqpila. Nikronggipa ku-agananikon Bak Ra-giparangba ku-agana; 
bewalrangko mesokan baksanaba saksa sakgipinming 
nangrimrimgrikani bewalkoba paraka. Indiba Nigiparangan 
dongjaode, Dakmesokaniko sawasa nigen? Dakmesokanini 
chu-sokanina Nigiparangkode nangtelaia. 

GOLPO BIKROK (PLOT) 

Dakmesokanio Golponi Bikrok dongna nanga. Dakmesokaniko 
senasion, daka-kaanirang maidake regen, uni Bikrokko tarichengna 
nanga. Daka-ka ani maidake re-gen, uko tarisochengjaode, 
chong-motan golponi bimang-bikrok dongchengjaode, daka- 
ka-anirang maidake bano bonegen uijani gimin, Dakmesokani bil-si 
bQ-dak ong-a. 

Dakmesokaniko seenggipa, daka-ka-anirang aro obostarangni 
Bikrokko name sulsul tarichengna nanga. lako dakosa, badiako 
mongsonge ra-gen, bako niksengatgen, bako ritchenge dongen, 
pilakko uia. Uisoani gimin, mangsongsoaniona sokatna gita ‘maidake’ 
aro ‘maini gimin’ indake ong-a, uko Dakmesokanio mesokna man-a. 
Ian Bikroko donsogimin Bakrang, Bak ge-sa Bak ge-gipinrangming 
maidake nangrima, nangea aro nangtinggrika uko ma-sinaba altuata. 

Golponi Bikrok Bak Ra-giparango ba Kal-giparango pangchaka. 
Manderangni gisikni re-anirangni, skanirangni aro maikoba dakna- 
ka-na draatanirangni mingsa minggipinming nangrimrimani aro 
bilmangrikani kri golpo re-rikrika. Golponi Mongsonggipa Bikrok 
(main Plot) ge-sasan ong-bata. Adita nangbakrikrikgipa ba Bipek 
Bikrokrangba (sub-plots) dongna man-a. Kal-enggiparangni 
nangtinggrikanioba Golponi Bikrok ba Bikrokrang pangchaka. Bang-a 
Dakmesokanirango, Daka-Ka-anibimangara Bak Ra-enggiparangni, 
uamangni gisikni bilakanirangoni aro bilgrianirangoni nakata. 

Bipek Bikrokrangara Dakmesokanini mongsongani komikalgipa 
bikrokrang ong-a. Bipek Bikrokrang Ja-pang Bikrokko 
mangrakdapata. Bipek Bikrok basakobade Ja-pang Bikrokni re-anioni 
bikpilskaa. Bipek Bikrokrangara Bak Ra-enggiparangni janggi 
tanganio nangtinggrikchongmotanirangko, chong-motan uamang 
saksa sakgipin baksa maidake nangegtika, meliama dingtanggrikama, 
uko name sandie nia. Keneth Mominni ‘‘Nokdang”-o Balkam aro 
Tonteni aroba Medik aro Jambalni gisepo nangtinggrikaniko mesoka. 

Bikpilgrikgipa manderangoni, skanirangoni aro gisik 
on-anirangoni nangtinggrikani ong-kata. tan nama aro namgijani 
gisepo, ka-donggipa namgipa mande aro namgijagipa denggugipa 
ka-pong mandeni gisepo ong-na man-a. landake nangtinggrikaniko 



“Kamni Bite’’-o Sirang aro uni ma-a noni gisepo nika. 

Jottonlca-draani ba tikkelaniara an-tangni donsoginim rasongoni, 
songsami ja-rikenggipa niam bewalrangoni, aro mande salsani gisiko 
neng-nikanirangoni, jajrenganirangoni ba jajaanirangoni ong-kata. 

Maiba tikkelani ba nangtinggrikanian Dakmesokani golponi 
bolgro ba dengdalchakani ong-a. Golponi Bikrok ia 
nangtinggrikanioni a-bachenga; unikode uko maidake namata, ua 
namatani baksa golpoba bon a. lani gisepgriko golponi mikkangchi 
re-roroani aro daka-ka-anini tang<ona tang-doa dalunirang dongkua. 

Mitapgipa daka-ka-anirang dongrikrika aro badiaba bakosa 
badiaba dolna name golpo bon-a. Bon-kamao namani namgijani 
kosako chea; basakobade ia bikpilskanaba man-aia. “Nokdang,” 
“Kamni Bite” aro gipin A-chikku Dakmesokanirango cheaniko nikja. 

SKANGSRANGNI (CLASSICAL) DAKMESOKANIRANG 

Skangsrangni Dakmesokanirango Dakmesokani Bimangko bak 
5 dake suala. Uarangko sulsul nina: 

1. Talatchengani (Exposition) 

Talatchenganio Katta Bichongko aro Bak Ra-enggiparangko 
agane talate on-chenga. Dakmesokanini golponi a-bachengna 
skangara mai ong-achim aro Bak Ra-enggiparang da-o ong-enggipa 
obostaona maidake sokbaaha, uko iano talate on-a. 

Talatchenganiko dalgaode, Nigiparang golponi miksonganiko aro 
re*aniko talja ba ma-sija. Talatchengania, Dakmesokanio Bak 
Ra-enggiparangko, batanggimin obostarangko, manderangni 
nangbakgrikaniko aro uamangni kam-cholon baksana gisikni 
bewalrangko uina dakchaka. 

Talatchenganiko on-ani chol-bewalrangba gnang: 

(a) Aganchengani ba Prologue: 'Pro’-ni orto skang ,aro 
leigen’-ni orto ku-agana . Dakmesokaniko a-bachengna skang, adita 
rhingrangko jakkale, Aganchenganiko daka ba talatchenganiko on-a. 
lako Bak Ra-enggipatangoni saksa daka ba Ring-ra-Ring-sal dongode, 
ua talatchenga. 

(b) Ku«aganaiiio Man>chapstani: Talatchengani dongjaode, 
Nienggiparangna uiatna nanggipa bakko, Dakmesokanini 
a-bachengachipakan, Bak Ra-giparangni ku*agaDgrikanio 
man-chapatskaa. 

(c) Ku*agaiuini Bewal : Ku aganani bewalchi, ba sul salachi 
uina nanggipa bakona Nienggipani gisik on-aniko salbaa. 

(d) Uina Skaniko Wachaatani: Nienggiparangni uina skaniko 
wachaata, jedakode uamang golpoko ma-sina gisik on-batskagen. 

2. Daka-Ka'anini Wa*sarikrikani (Rising Action) : 

Dakmesokaniko Bak 5 dakaoni gnigipa Bakode action ba daka-ka-ani 
tang-dojok ba wa-sabatjok. Maiba bikpilgrike chanchiani ba 
nangtinggrikaniko, protagonist-oba mongsongbatgipa Bak Ra-gipao 
nakatata. 

Dakmesokanio Bak Ra-enggiparangni daka-ka anirang 
Nienggiparangni gisikko ding-atroroa aro gisik neng-atrikrika. 

Daka-ka-anini wa-sarikrikani kri, Nienggipa sakprakan ‘mai 
ong enga’ -na gisik nangbatroroa aro uina sikbatroroa. 

3. Wa*sabatgipa, Gisik Nangatbatg;ipa Bak (Climax) 

Ian daka-ka-anini chubatgipa Bak. lanonide wa-sadapangani 
dongjajok; wa-saaoni ba gisik nangbeaoni an-pilanganisa ong-aijok. 
Kam-cholon bikpilgrikani aro nangtinggrikani baririkrike, 
bon-chotgipa daka-ka-aniko dakna-ka-na nangchongmotaniona 
sokatna ia Bakon taria. la Bako, maiba parakataniba dingtangmancha 
ma-siatani donga, jean mongsongbatgipa Bak Ra gipani kosako 
bilsuen bilmana. 

4. Daka-Ka*anini Olgrokangani (Falling Action) 

la Bako, Daka-Ka-anini wa-saani komianga aro Nienggiparangni 
gisik neng-aniba olgrokanga. Golponi Bikrokni re-ani ta-rak ta-rak 
ong-jajok; ka-sinkalesa re-aijok. lanonin Daka-Ka-ani, 
Bon-kamachipakna mikkanganga. 

5. Nangtinggrikaniko Namatani ba Bon*chotatani (Resolution) 

Nangtinggrikaniko ba neng-nikaniko namatna ba ra-galna 
kimkim tik ka-e, ia Bakon namatani ba ra-galaniko ong-ata. Bak 

Ra*giparang aro Nienggiparangba da-o an-tangtangko aro 
obostarangkoba, Dakmesokani a-bachengaona bate ma-sibata. 

Chasong Gitalni Dakmesokanirang ia bak dakaniko ja-rikja. 
BAK RA'GIPARANG (Characters) 

Bak Ra-giparang Dakmesokanini mongsonggipa Bak ong-a. 

(i) Golpo, a*sel ong-ani aro obosta mingantian Bak 
Ra-giparangming melina nanga. Uamangni namroroangani ba 
namroroanggijani somoerang donga. Bak Ra-giparangan mandeni 
kam-cholonni, be-en-gisikni bewalrangni bidik ong-a aro uamang 
uarangko Dakmesokanio mesokpila. 

(ii) Bak Ra-giparangni niksenganian Dakmesokaniko 
mingsingatna man-a. Shylock, Hamlet, Othello aro Macbeth gita 
Dikki, Sonatchi aro Kalsin, Serejing aro Wal-jan niksenggipa Bak 
Ra-giparang ong-ani a-sel, ua Dakmesokanirangba niksenggipa 
ong-paa. 

(iii) Daka-ka-arangna bate Bak Ra-giparangan mongsongbata. 

(iv) Bak Ra-giparangko banaianio ba tarianio, kan-dikatanian 
mongsonga. Bak Ra-gipao pilak namani ba namgijani gunrangko 
sikchimonge uko bilakata. 

(v) Dakmesokaniko seenggipa bang-gija Mesokanirangni (scenes) 
apchangketgipa bakon daka-ka-anini Miksongani (motive) aro Bak 
Ra-gipako nina nangan baksa, golponi re-rikrikanganinaba simsakna 
nanga. 

Mongsonggipa Bak Ra-giparang saksa ba sakgni ong-na man-a. 
Uamangoni mongsongbatgipade Challang (Protagonist /Hero) ong-a. 
Uoni kam-cholono bikpilgipa saksa dongkua, jean namgijagipa (An- 
tagonist /Villain) ong-a. Un baksa chonchongipa Bak Ra-pagiparangba 
donga. Shakespeareni banaigipa Hamlet gitan, A-chikku 
Dakmesokanioba Dikki donga. Sakgnion ong-chongmotani aro maiba 
donnuani bil donga. Namgijagipa Bak Ra-gipa Shakespeareni 
Othelloko duko galongipa lago gitan, Dikldko ja*pegipa Balwa donga. 
‘Dikki’ Dakmesokanioba chonchongipa Bak Ra-giparang donga, jekai 
Kosu Koreng, DanggasO Me-chik, Samto aro uagita. 

Bak Ra-giparang Saksani ba Jinmani / Dolni pal ong-na man*a. 
Antonio saksani pal ong a; Shylockde tangka botgipa, tangkakosa 
mongsonge ra-gipa aro alaksigipa Jihudi jatgimikni pal mesokgipasa 
ong a. Keneth M. Mominni Dakmesokani ‘Nokdang’-o, Balkam 
saksani bakko ra-a; Jambalara ka-saani gri me-chikni pagipani gritang 
ong anasan chawari napaigipa manderangni pal Bak Ra gipa ong a. 

Obosta Ong*ani Samtangtang (Setting) 

Obosta Ong-ani Samtangtang inon iarangko mangsonga: 

(i) Daka-Ka-anini Somoe aro Biap: Dakmesokanio daka-ka-a 
mingantian kragipa somoeo aro biapo ong-na nanga. 

(ii) Dakmesokchakramko nangani kri tariani, nanggipa bosturang 
aro Dakmesokchakramko tariani bidingo Dakmesokaniko 
senokgipani agan-talate on-anirangba (stage direction) mongsonggipa 
ong-a. 

(hi) Samtangtangko basakobade nanggipa bosturangko man-a 
dipet done mesoka; basakobade komibate nanggipakosan on-aia. 
Jekai; Officeko mesokna table aro chokkiko ge-prak donaia. Bang-bata 
obostaon nangchongmotgiparangkosan on-aia, maina 
Dakmesokchakramrang dal-bea ong-ja. 

(iv) Dakmesokchakramo bostu chu-gimik on-jaode, Nigiparangni 
chanchiatani ba nilgagringani bil wa-saskana nanga; bench ge-sasan 
dongaioba ukon palang aro nan tuchakram ine bebera-na man-na 
nanggen. 

Ku*agangrikani (Dialogue) 

Dakmesokaniko seenggipa mande Dakmesokanio Bak 
Ra-enggiparangni Ku-agangrikanina ba Agangrikanina (Dialogue) 
gisik on-naba nanga. Agannagipa bak ro-dugaode, Bak Ra-enggipa 
mikkosto ka-solga aro Nienggiparangba aganani bidualko chotata. 
Kattarangni orto rakdugaode, sentencerang ro-dugaode, 
Nienggiparangni ma-sianio peng-pangani nakata. 

Dakmesokanio Ku-agananini mongsonganiko nuu. 

(i) Dakmesokanirang an-tangtangko ma-siatna aro obostarangko 
ba manderangni chanchianirangko parakna Ku-agananio pangcbaka. 

(ii) Kattarangchisa daka-ka-aniko re-mikkangata. ‘Nokdang’ 
Dakmesokanio Balkam bachi re-anga uija; Tontemangni 
golpoaonikosa uni sipaio nape dakgrikani gimin uia. 

(iii) Dakmesokaniode, songsarni golpoo gita, agandapani, 
talatdapani dongja. Songsarni golpoode song damsani giminan, 
mande saksani giminan ro-ding ro-dap talate rona man-a. 
Dakmesokaniode kattarangko alaksibeesa jakkalna nangaiani gimin, 
kan-dik kan-dik, tokkam tokkam agangrikanion pilak uiatna 
nanggniko sikgropna nanga. 

Agangrikachisa iarangko chu-sokatna man-a: 

(i) Sawarang bak ra-a, mai bakrangko ra-a, uko uiatna. 

(ii) Daka ka-ako mikkangchina re-rikrikata. Jekai, Balkammangni 
poraiani giminde mesokja; me-chikrangni golpoaonikosa uiaia. 
Indake bilsisana poraianiko, sentencesaon agane bon-ata. 

(iii) Ku-agangrikani mingsa mongsonggipa kamara chanchianiko 
parake on-anian. Bak Ra-gipa chanchiari dongaiode, ua maiko 
chanchienga darangba uijawa. Chanchigipa an-tangsa sakgipinming 
agangrikao parakna man-a. 

(iv) Agangrikanichi uiatna nanggipakode uiate on-a; indiba 
nangbregijagipakode galchangna man-a. 

(v) Mongsonggipa uie ra-na nanggniko Dakmesokani 
a-bachengaode on-ja. Ukode Nigiparangsa ku-agangrikaniko name 
knatime ra-e, chanchisote ra-na nanga. 

(vi) Bak Ra-giparangni kam-cholon namroroangengama ba 
namgijaonasa an-pilangengama, uko uina ku-agangrikanisa dakchaka. 

Nilgagringatgipa Agangrikani 

Agangrikanio jakkalgipa kattarang iarangko chu-sokatna man-na 
nanga: 

(i) Dakmesokaniko Nienggiparangko mandeko, uni kam- 
cholonko, obostako aro obostani somoeko nilgagringata. 

“Nokdang” Dakmesokanio ‘gulian mikka wadapa gita dakpilainga’ 
inon, dakgrikani bOonganiko, guli gopetpetaniko aro sipairangni 

bang-en sianiko gisiko rang-sanan nikata. 

(ii) Bak Ragiparangni daka-kaaonikon rimsote ba chanchisote 
ra na, Daka-ka a kam mingantikon che eme talatna Dakmesokanio 
chol man-ja. 

Dikkini namba-silbapilako nike Katchi ma-gipao singa: “ Angar a 
mai nanggenmo?” Ring ra Ring salni agana kattarangko name 
knarikode, Katchi Dikkina on-tisade gisik nom-a dongesa, ma-gipao 
ia sing-aniko sing-a ine bakan chanchisotna man-aia. 

(iii) Biap maidaka uko nilgagringatna man-a. Tonte Balkamni 
dakgrikenggipa biapni gimin manderangna indine talate on-a: 
“Suurirarasana aro sin-beana. Bolrangba chaan chajanajokona.” 
Nienggiparang rang-sanan bola-wa-a gri boksruarigipa biapko gisiko 
nikatna man-gen. 

(iv) Ku-rangan gisikni re-aniko, jekai duk ong-ani, ka-anangani, 
chonnikani uarang gitako mesoka. 

“Nokdang” Dakmesokanio Medik, ‘Ai, ai, Balkamde,’ inon maiba 
dukni obosta ong-aha ine uni ku-rangonikon rim-chipe “Mai ong-a?” 
ine jajrenge Medikma sing-jolaia. 

(v) Bak Ra giparangni kam-cholon aro bewalrangko mesoka. 

Dikki ma-gipa mite kiltesnina oko chango kee, an-pakani somoe 
sokon, Dikkipako kamal rimena aganon, Dikkipa aiao inmane, 
“Maiasa saaljok! maiasa ong-aljok, Dakgipa Rugipaan pongsik 
ponggoaljokma,” ina. Jikgipani indita ruutana an-o dongako 
uigijagipade ‘jarasa’ ong-aigen ine uina man-a. 

(vi) Ku-agangrikani wa-sana nanga; wa-saani gri simromro 
dakaiode, Nienggiparangko gisik nangatna man-ja. 

Balkam mamatangchi chawari napna sikjae ripengtang 
Tonteming jeramitingo, uni agananiko nina: “Tik ong-nikjaode 
ong-nikjaha; man-ja angade. Gipinrang jeba dak.” Sentence kan-dik 
kan-dik. Katta tokkam tokkam. Nigiparang gisik on-telnan ga-akaigen. 

Kosako nikgimin gita, Agangrikani ba katta jakkalaniara 
Dakmesokanio mongsonggipa kamko ka-a aro Dakmesokanini 
chu-sokanina bang-en on-gila. 



Dakmesokaniko Bon^atani: 

Dakmesokanini dingtang dingtang Bakrang Baksa Bakgipinko 
su-changrikna aro meliatna nanga. Bak Ra-giparang Daka-ka-animing 
melijaode ba ku-aganani kattaming nangrimgrilgaode, Bakrangni tik 
ong-grikani dongja. Badiaba Bak bilmanbatode ba mongsongbatode, 
gipin Bakrango mongsongani komiskabea. Dakmesokanini Bakrang 
ge-sa ge-gipinming name meliosa, Dakmesokani tik ong-a. lara 
Dakmesokanini bon-kamgipa Bako neng-nikaniko ba 
nangtinggrikaniko ra-galaniko name matchotatna chol on-a. 
Dakmesokaniko name bon-ataniara Nigiparangna gisik 
chu-ongnikaniko on-a. 

DAKMESOKANIKO SENOKGIPANI 
GUNRANG 

Sea-jotani bipekrang ba bidingrang rokomari onga. Kan-dikgipa 
golpo, Songsami golpo, Dakmesokani, Poedo, antangni ba sakgipinni 
janggi tangani, essay, songreani aro uandake rokomari seanirang 
donga. larangoni mingprakko seanina dingtangmanchagipa changa- 
sapanirangko nanga. Mitamrang poedo sena sapbea; ku-akmao 
seanikode mao'skaja. Mitamara poedo seanikode dake nija, indiba 
namnambegipa songsarni golporangkode sena changskabea. 
Mitamrangsan seani rokomgni rokomgittamko sena altuen man-aia. 
Sakantide iako dakna man-ja. Ian rokomantiko seanina 
dingtangmancha gunrangko ba changa-sapanirangko nangani gimin 
indake ong-a. lano Dakmesokaniko senokgipani gunrangni gimin 
nina. 

Songsami golpoo, golpo bisring bang-e, katta man-ako jakkaltoke, 
rokomari obostarangko nakatate, Bak Ra-giparangni kam-cholono 
aro rasong mikkimo dingtangroroaniko mesoke, golpoko jegitaba 
ro-ate sena man-a. Dakmesokaniko senokgipa ia pilakkon gelskana 
nanga. 

Dakmesokaniko senokgipa gisik mikron wa-sabegipa ong-na 
nanga. Namgipa golpo, wa-sagipa niksenggipa obostako nikninggipa 
ong-na nanga. Ua maikoba ja-pang chanchiani gita ra-ahaode, 
tongtong re-e, ua chanchianioni re-gelanggija ba gonggeanggija sena 
changgipa ong-na nanga. 

Dakmesokaniko seani bidingo, British mande songsami golpoko, 
kan-dikgipa golporangko aro Dakmesokaniko senokgipa William 
Somerset Maugham ia minggniko agana: 

(i) Jeni gimin seenga, unoni jitnabe. (ii) Jeo man-a, uko 
kan-dikatbo. 

Songsami golpoko senokgipa, golpooni re-eke, ja-mano bidual 
sandipUtaina man-a; Dakmesokaniko senokgipade chanchianioni 
changsa re-ekangahaode, ja-kol sandipilna neng-jok. Dakmesokani 
Nigiparangko gisik bingbrangatna man-ja; maina jekon nikrilgaha. 

knasraprilgaha, uko galaba gimaata gita ong>aia^ Songsamigdpokode 
re-bikpile poraina aro ma-sikujana kingking poraitaitaina maji-a. 

Dakmesokaniko senokgipa a-bacheogaonin, Nimggiparangko 
Bak Ra<giparango gisik nangatna man*na nanga. Dakmesokanini 
ja-mangipa bakrangosa nakatgipa Bak Ra-giparangnasa gisik 
nangatna jotton ka-ode, Nigiparang gisik suk ong-ja. M ongscmggipa 
Bak Ra-giparangko Dakmesokanini ja-mangipa bakrangosa nakatatna 
skode, skang nakatgipa Bak Ra-giparang namangni golpoanio 
nakatkugQagipa manderangni gimin janaprongna nanggen, jedakode 
Nigiparang oamangko nikna sikbatrorogen. 

Dakmesokaniko semitingo bako dongen, bako galgen, basena 
changani dongna nanga. Jekon gaija, ua bakde Dakmesokanini 
chu-sokanina on-gilna man-gipa ong-na nanggen. Chasong Gitalni 
Nigiparang skangni manderangna bate uibat-ma-sibatninga. Da-oni 
chasongde somoena kamna rikgipasa, re-skelgipasa; sengnapgijanian 
gapa. 

Cinema aro filmrang ta-rak ta-rak re-a; Nigiparang 
Dakmesokaniko indake re-akosa mikchaa; ka-sine re-gipana sengna 
uamango chakchikani bil komia. Bak Ra-giparangko aro 
Ku-agananirangko talatchenge on-aniko Nigiparang namnika, maina 
uamang uarangko talna-ma-sina jotton ka-e bil aro somoeko bon-atna 
sikja. Uni gimin Dakmesokaniko senokgipa nanggijarangko ritamgale, 
daka ka-aniko aro ku-agangrikaniko ta-rakatna changbena nanga. 

Badiaba Dakmesokanini chu-sokaniara, Dakmesokaniko 
senokgipa, Bak Ra-giparang, Dakmesokaniko Dakmesokchakramo 
dakdilenggipa aro Nigiparangni bakrime kam ka-ani bitesa ong-a. 
Dakmesokaniko senokgipa semitingo, Nigiparangkode dikdiksanaba 
gelna man-ja; ua uamango pangchakesa sena draatako man-a. 
Nienggiparang tangka paisa on-e kam a-$el bon-esa niani gimin, 
Dakmesokaniko senokgipa uamangko gisik an-sengatani bidingkode 
nikgualna man-ja. 

Nienggiparangni gisik bilsue re-ani, gisik on-ani aro an-seng- 
ka-dingania nangchapgipa ong-a. Nikjagringatna man-e, jojrange, 
gisik an-saoatna man-e sena changani senokgipao dongchongmotna 
nanga. Joljol, neng-nikani gri Ku-agangrikaniko ma-siataniba 

senokgipani daknananggni ong-a. 

Je chasongo Dakmesokaniko seenga, ua chasongni manderangni 
dakbewalrangko aro bewalrangko Dakmesokanio mesokpila aro 
Dakmesokaniba uarangni kosako bilmanskaa. 

Manderangni bewalrang aro dakbewalrang dingtangon, ua 
dingtangani Dakmesokanio nakata. Mobile aro Cell phonerang 
nakatani a-sel Chasong Gitalni Dakmesokanirango mande watate 
kobor on-atna nangjajok, jean somoe jokata. Ian Dakmesokanini 
re-aniko ta-rakbatata baksana, ong-na ampilgijanirangko gelna 
man-ata. 

Ramram Ja-pang Chanchianirang Nigiparangni kosako bilmana. 
Indiba chasongni chanchianirango pangchakatgipa Dakmesokanirang 
ruute baija; chanchianirang tom-tom dongaigija, dingtang 
ong-jringaiani a-sel indake ong-a. Una agreba, Nigiparang tik ong-e 
chanchianina bate, gisikni bilsue re-anina mikpakma nia; jera 
ra-anirangna bate daka-ka-anirangko namnikbata. 

Mitam Dakmesokaniko senokgiparango, Ku-agangrikaniko sena 
changani dingtangmanchagipa gun donga. Aganronggimal aro 
ka-dingatani donggipa Ku-agangrikaniko altuen sena man-aia. Katta 
jakkalani, sentence rikani aro nilgagringate seani bfl chugipa gadangni 
ong-a. Katta bang-e man-ani aro tosusae sena sapania on-dapgipa 
gunrang. 

Ro-ding ro-dap dake, mitapani gape aro bil-si bil-dake seaniko 
Nigiparang suk ong-nilga. Mitam senokgiparanga simsakgijani a-sel 
aro mitamara uitelen srange ba rongtale seani bewalko ja-rikja. Srange 
sejaode ba Bak Ra-giparang rongtale aganjaode, Nigiparang ma-sina 
neng-a. Mitam senokgiparang chanchianiko an-tangtangan ma-sijani 
a-sel ba ortoko name ma-sijani gimin, uamangni seanio donmitapani 
donga. Mitamrangara aratanichi, chanchianirangko name sulsul 
donchengja aro jajaani nakaton, chanchianiko tik ong-e parakna 
cholnilga. Mitamrangara gipinrangnasa namgni ong-aigen ine, 
chanchianirangko paraksranggija donmitapesa seaia. 

Mitam senokgiparang seroto chanchiroro daka. Segiipa kattao 
gisik salani bil donga; bxsakobade senokgiparang ia bilchi 



mikandalatako man a. Rokom gipin senokgiparang dongkua. 
Uamangni chanchianirang neka, ning-tuani dongja ine uamang 
ma-sia. Uni gimin, namangni chanchianirangko ning-tua rongjria ine 
niksretchina gita, uitelen uamang donmitape sea. 

Ramramdugae seanide srange rongtale seani gita gun donggipa 
ong-ja. Agrepile ning-tue, katta rake seaniba aratatani ong-skaa, maina 
dikdikprakon Dictionary niani ba sakgipinko sing-simaiania ma-sianio 
peng-panganiko nakatata. Basakobara kattarangna aro uarangni 
knatoe gam-anina gisik on-dugae, Kattarangni ortona ba 
miksonganina simsakani komiskaa. Kattarang uarangni orto ba 
mangsonganinasa gamchata. Uni gimin katta basena sapani, ortona 
simsakani, iarangkoba senokgipana nanga. 

Senokgipa sakantide rongjtie katta rakako jakkale, gadang chuao 
sena man-ja; pil-sachi, ramram kattarangko jakkale ramram bewalo 
seaniba altugipade ong-skaja. Knatimani bO chugiparang katta ke-ako, 
gam-ani kragipako seokna man-a. Gisikni name sontole re-aniko 
talatna rakgipa, gitchamgipa ba knatoani grigipa kattarangko 
jakkalaniba kraskaja. Kattarangoba rongjriani, gam-ani, knatoani aro 
nikgipa bimang donga ine senokgipao ma-siani dongna nanga. Katta 
wa-saana rikoba, obostana nangenggipa miksonganiko tiktak on-na 
man-skajanaba donga aro chanchianiko bingbrangatani ong-naba 
donga. 

Agrepile ramram ong-ate seani bewala, seaniko me-suatja, 
ga-kima^a. Seani namgipa bewalde jotton ka-dugaaniko mesokna 
nangja ine, seani bidingo uigiparang agana. 

Chasonggitalo kakketaniko ba ong-chongmotaniko manderangni 
dabianiara, Ku-agangrikaniko poedoni bimango seaniona sokataha. 
Poedoni bewalo riting ma-rape seanio Dakmesokanini 
dingtangmanchagipa namgipa gun donga aro ian ma-rape agananini 
gisikni kosako bilmanani gimin ong-a ine agana. 

Mitam senokgiparangni chanchianio, Dakmesokaniara 
ong-chongmotgijaniko bebera-a dakmikanisa ong-a aro uan 
ong-chongmotani gimin ong-ja, indiba ua Nigiparango maidake 
nangea uni bidingosa ong-a. Ong-chongmotanina rikon, senokgipa 
an-tangni nikjagringani bilko aditan gimaata aro un baksa. 

me'Suanikoba. Uni gimin, an^tangko aro seani bewalko bamataniko 
senokgipana namen nanga. 

Dakmesokaniko senokgipa uko semitingo rokomari 
neng nikanirangko ba peng panganirangko man a. Bak Ra gipani 
chanchianiko maidake Nigiparangna parakgen aro Bak 
Ra-rimskarangna uiatgija ua maikai chanchiatangko parakgen-indake 
neng nikanirangko ua chagronga. Bak Ra-giparangnaba, 
Dakmesokchakramni dal-a dal-gijaniko, jakkea jakkegijaniko ua gisiko 
donna nanga. Bak Ra-giparangni Dakmesokanio daka-ka-anirang 
Nigiparangni gisikni re-anio namen bOmana. Nigiparang duk ong-ani 
Mesokanirangko nie gisik jriahaon, uamangni gisikrangko ua maida ke 
ritchengatpilgen, ukoba ua chanchina ga-aka. Dakmesokaniko bak 
dakgija segopaiode gimiknan neng-nikani nakatgen. landaka 
neng-nikanirangko senokgipa mai chol-bewalrangchi ra-gala sulsul 
nina. 

(a) Dalonesokchakramo Saksan Aganani (Soliloquy) 

Dakmesokchakramo Bak Ra-giparangoni saksa basakobade 
an-tangna agana. Ua an-tang chanchiari dongaiode, Nigiparang 
darangba uni chanchianiko uijawa. Ua Bak Ra-gipa haida sakgipin 
Bak Ra<giparangnade chanchiatangko uiatna sikjanaba donga. Indake 
ong-on ua saksan ong-mitingo, Dakmesokchakramo darangba 
dongjamitingo, chanchiatangko gam-e paraka. Gipin Bak Ra-giparang 
uni chanchianiko uijaoba, ua bak Ra-gipa Nigiparangode ka-donga 
aro uamangko uni gisikni re-anio bak ra-pana on-a. 

Bak Ra-giparang sakgipin Bak Ra-giparangni mikkango parak 
pasak agangija, donmitapani gnang, katta ra-rike agana. Indiba 
chanchiatangko gipin grio an-tangna gam-e aganode, ua tol-mikani 
gri kakketkon agana aro an-tangni gisikni re-ani manchakon jajrenga 
gri paraka. Indake saksano an-tangna agananiba Dakmesokanio 
chanchiatangko parakani namgipa chol-bewal ong-a. 

Aigison G. Mominni “Kamni Bite” Dakmesokanio iako nika: 

Jangme (an-tang saksano): "Inghing, anga pil-nipil 

kragija kamko ka-e an-tangko ong-siatenga.” 

Jangme alda nok kulie, sokgiparangko snake siatenba, uamangni 

mal-gamrangko ra-e kata aro ian ong-gija kragija kam ine ua ma-sia. 
Indiba ua an-tangni gisikni re*aniko demechik Sonenamangba 
parakja. Saksanahaosa ua gisiktango bil-bite ra-enggipa kattako 
an-tangna gam-e paraka. Indake dakon, gisik pangnan on-tisa 
ka-sinanganiko ba ka-dimeataniko man-a. 

(b) Re*eke Ka*sine Aganani (Aside) 

Dakmesokchakramo gipin Bak Ra-giparang dongoba, Bak Ra-gipa 
saksa jinmaoni re-eke, ku-rang onatkale agana. Gipin Bak Ra-giparang 
uni aganako knaaia, indiba uamang uni agananiko knaja dakmike 
an-tangtangari golpokuaia. Dakmesokanio ja-rikbaenggipa bewalko 
ja-rike, Bak Ra-gipa on*tisa re-eke jakpa peng-e ku-aganon, uko knaja 
dakmikna nangtelaia. Indiba Nigiparangde uni agananiko knaa aro 
uni chanchianio bak ra-paa. Agana matchotarin, Bak Ra-gipa 
jinmaona re-bae, uamangming golpoangtaia. 

Indake re-eke agananiba chanchiatangko Nigiparangna uiatanio 
cholibegipa ostro mingsa ong-a. 

(c) Dakmesokchakramo Re*jii^angani (Movements) 

Manderangni U-enganirang aro re-Jujaanirang Dakmesokanina 
namen on-gila. Dakmesokchakramni noksik ge-sao tom-dake golpoari, 
Dakmesokchakramni bang-bata bakko indin bangbang donaniara 
Nigiparangna nidikani ong-a. Uni gimin Dakmesokchakramko 
jakkalna talatanirangko on-mitingo Dakmesokaniko seenggipa 
simsakbena nanga. 

Manderang re-niragqa, biapisano asongdate golpoe agangrike 
dongtokaiode, Nigiparang aratnike ong-kate katangtokaignok. Bak 
Ra-giparang mitam chadenga, mitam asonga, mitam re-jojoa baksana, 
Dakmesokchakramo man-a dipet hiap suale, biap gapate dongosa, 
Nigiparang ichiko bik uchiko bik nie aratnikna chol man-ja aro 
uaman^i gisikrang wa-sae donga. 

Dakmesokaniko senokgipaan sawa bano asonggen, sawa 
m^bagen, sawa napangpilgen, pilakdaka-ka-anirangko sulsul talate 
on-soode nambata. Talatani srangode, aro Bak Ra-giparang uko name 
ja-rikode, Nigiparang daka-ka-aniko ma-sibata. 

[d) Ibenganio / Rejiyaanio Peng*panganirang 

Dakmesokaniko seenggipa Dakmesokchakramni obostako natn(» 
na sina nanga, maina Dakmesokchakramni obosta Bak 
Eta-giparangni daka-ka-anini kosako namen bilmana. 

Bang-a daka-ka anirangkon Dakmesokchakramo mesokna 
tnan ja. Mesokani gita, “Nokdang” Dakmesokaniko nina. Tonteni 
aganani gitade, Balkam suuriarigipa, bola wa-a gri porongrong 
dakgipa biaposa dakgrikenga. Uandakgipa biapko mesokna 
man-dikani donggen. Guli tang-aan mikka waa gita dakpilaiode, 
sipairangba bang'beenggen aro uaba dolgnini ong-ode baditan 
bang-dapsranggen. Dakmesokchakram robol kal-ram gita 
dal-omangba dakgrikako mesokna chakkujawa. Indake, Keneth 
Momin dakgrikaniko mesokgija, Tontemangni golpoaosa ja-napataia. 

Bak Ra-giparangni ganding-chindingrangkoba chanchiate nibo. 
Rajarangni jrimgipa cholarangko aro mukutrangko ganede altuae 
re-roronaba man-jawa. Da-o donggipa A-chikku 
Dakmesokanirangokni haida ia neng-nikani nakaljanaba donga. 
Balkam, Sireng, Dikki, Aje Giljemangni ganding-chindingrang 
ramramgipa ritchenggipa ganani-chinanirangsan ong-aigen. 

Pilak Bak Ra-giparangkode Dakmesokchakramo ong-rongbewal 
re-rorona aro bil-jak mesokna nanggipa daka-ka-anirangko 
dakmesokna ka-dongchakna man-ja. Uni gimin Dakmesokaniko 
semitingo Dakmesokchakramni obostako gisiko donna 
nangchongmota. 

(e) Ka«diiige Gisik Ritchengatani (Comic Relief) 

Katta Bichong ning'tugipa, Ja*pang Katta dukni ong-gipa 
Dakmesokanirango basakobade ka-dinge gisik ritchengataniko 
man*chapata. Ia ka'dingataniko ba gisik ritchengataniko agan- 
babekgipa Bak Ra-giparangchi, ka*dingani kattarangchi ba 
obostarangchi on*na man-a. Badiaba Dakmesokanirangode 
mongsonggipa Mesokanirangni gisepo ka-dinganiraragipa 
Mesokanirangko dongisepa. Gisik ding-atanirarasa ba duknirarasa 
dongaiode basakoba Nienggipani an'chi ding-prete ba duk ong-prete 
sipila ine agana. Uni giminsa ding'doatani donggipa mongsonggipa 
Mesokanirangni gisepo ritchen^pa ka*dingatani Mesokanirangko 

donsepa, jedakode Nienggipani gisik ong-rongbewalona re-bapilna 
man*gen. 

A-chikku Dakmesokanirango mongsonggipa aro mongsongani 
komikalgipa Mesokani bakrang dake sualanirang dongbreja gita 
ong-aia. ‘Kamni Bite’-o mongsonggipa Bak Ra-gipa sakgittaman, 
Jangme, Sone aro Sireng sia aro uamangni sia baksa Dakmesokaniba 
bon-a. Dongisepgipa Mesokanikode nikja. ‘Nokdang’-oba 
dongisepgipa Mesokani dongja. Balkamni sianiko kobor man-e duk 
man-enggipa nokni manderang aro kalimpacnggipa songni 
manderang sianina bi-chakaniko daknasiomangmang Balkam mande 
chongchong nabaa. Ka-dinge rona ripengtangsa ‘April pul (fool)’ 
dakatenggen ine aganachi, Dakmesokaniko bon-ata. Dakmesokaniko 
Nigiparang rang-spee, ka-ding-an-senge noktangtangchi pil-angna 
man-a. 

(f) Dakmesokaniko Bak Sualani 

Bang-a seanirangkon gop dake chu-gimik sejolaija; tok tok dake 
ba bak suale sea. Poedo seanio chu-gimik dakeba sea, pod dakeba 
sea. Gipin seanirangna, poedo aro gitna agre, pod kattako 
jakkalrongja. Kan-dikgipa golporangko segopaia; ro-gipa songsami 
golporangkode bak ba odhai suale sea. Dakmesokanikoba bak dakesa 
sea. Bak dake seaniara baditaba namgnirangko ong-katata- 
senokgipana aro uko porainagiparangnaba. Bak dakanichi senokgipa 
uni chanchiani bisringrangko tok tok donna chol ong-a. Poraigipaba 
chol jokako nie, tokprakko poraie dontongna man-a. lano 
Dakmesokaniko tok suale seaniko nina. 

Dakmesokaniko chu-gimik gop dake seaigija, Act, -rang aro Scene- 
rang dake bak suala. Act ge-sani ningo&£ll£ ge-saba ba ge-sana bateba 
dongna man-aia. 

Act aro Sceneko A-chikkuo donaniara altuani ong-ja. Scenena 
Mesokani kattako jakkaloba, Act-na A-chikkuo tiktaksranggipa 
kattako man-ja. ‘Nolcdang* Dakmesokanio Bak 3 donga; Dakmesokani 
Bak-L Dakmesokani Balt IT aro Dakmesokani Bak in. Ge-antini 
ka-mao bracketni ning-o, Sagipa Nakatani, Gnigipa Nakatani aro 
Gittamgipa Nakatani ine on-a. Name chanchie niode, Keneth Momin 
iano Dakmesokani kattako "Nakatani” baksa apsanata. la 

kattarangara Act-ko miksongama Sceneko miksonga talja. 
Scenerangde Act-ni ning osa ong a. Indiba “Nokdang"-o katta 
minggniko apsan gadango donani gimin jajaani nakata. lano Scene 
geprak dongaigipa Act gitasa nika. Ongjaode ’‘ Dokmesokani" Bak I 
ni nmgot.1 Nakatani i. Nakatani 2 aro uagita segenchim. 

“Kamni Bite” Dakmesokanio, Dakmesokani ge-prakni ning-o 
baditaba ge- Mesokanirang donga. Uni gimin Aigison Mn min 
Dakmesokani kattako aro Scene- na Mesokani kattakojakkala ine uia. 
Indiba ianoba mingsa jajaani dongtaia, maina an-ching 
“Dakmesokani” kattako chu-gimik Dramana jakkala. 

“Dikki” Dakmesokanio Lwellyn R. Marak Ant- na Chop rHImnng 
kattako aro Scene- na Mesnka ha Mesokani kattakojakkala. Chap -ni 
orto wa-chapo gita kadima aro dilmong-ni orto rama cholmong ba 
mongsonggipa ga-teng ba ga-geng. Name chanchie niora adita 
Mesnknnirang kn Kachimokgipa Dilmong ge-sani ning-o donaniara 
Act-ni ning-o adita Scenerangko ba Mesokanirangko donaniming 
apsana. 

“Serejing aro Wal-jan” Dakmesokanio Julius L. R. Mara k Act- na 
Dakmesokani kattako aro ^cenerna Mesokani kattako jakkala. 

la seanio anga Lwellyn R. Marakni katta jakkalakoja-rike.iigf- 
na Chap Dilmona kattako aro Scene- na Mesokani kattako jakkala. 

Dakmesokaniko Chap Dilmong aro Mesokani dake bak 
sualaniara, Dakmesokanini chu-sokanina jakkalgipa mingsa 
mongsonggipa chol-bewal ong-a. Jekai: 

(i) Somoeni re-aniko mesokani namgipa chol mingsa ong-a. Bak 
Ra-gipa saksako apsan Mesokanion pante aro budepa dake mesokode, 
bebera-aniko krapilgija re-badeani ong-a. Indiba Mesokani mingsao 
pante dake, uni ja-mantapgipa Mesokanio ba Mesokani ge-sa ge-gnini 
ja-mano budepae mesokode Nigiparang uko bebera-na jechalga. 

(ii) Biap ba obostani ong-enggipa samtangtangko dingtangatanio 
uko nangbea. Bak Ra-gipako apsan somoeo Wap damgnio Mesokani 
ge-sao mesokode, “Ua mandeara maidake biap gipinosajok” ba “indita 
chel-achi maidake dikdiksanon sokangjok” inmana. Indiba Mesokani 
mingsao biap damsao mesokenba, Mesokani gipino Bak Ra-gipako 

biap gipino mesokode tik ong-aia. 

(iii) Somoeni dingtang dingtang bakrangko mesokanioba, 
Dakmesokaniko bak dakaniara jakkaltogipa ong-a. Salsani pring, 
saljatchi aro attanmi somoeko dingtang dingtang Mesokanirango 
on-ode, bebera-anio maming neng-nikani ong-ja. 

(iv) Gital gital Bak Ra-giparangko Dakmesokchakramo 
nakatatanioba Dakmesokaniko bak dakaniara jakkaltobea. 

(v) Bak Ra-giparangni gisikni re-ani, chanchiani aro kam-cholon 
dingtanganganikoba gipin gipin Mesokanirango on-o krabata. 

(h) Ring'ra Ring>salko Jakkalani 

Songsami Golpoo, Bak Ra-giparangni gimin, ong-angsogimin 
obostani gimin, Bak Ra-giparangni chanchianirangni gimin aro 
songko-nokko talataniko golpo ning-on tala^olna man-aia. Senokgipa 
an-tangan uarangko talatjoljolaia. Indiba Dakmesokanini 
senokgipade mittin janggilosa dongaia aro ku-rang on-ja. Uni gimin 
talatsoanina ba agansoaninade ua Agantimgipako ba Ring-ra 
Ring-salko jakkala. Ring-ra Ring-salko jakkalgijagipade Bak 
Ra-giparangoni saksako agantimata; ong-jaode, uiatna nanggipako 
Bak Ra-giparangni ku-agananio on-tiprak man-chapata. 

CHAP DILMONG G£*SANGIPA 
ARO 

CHASONG GITALNI 
DAKMESOKANIRANG 


A: Chap Pamong Ge sangipa Dakmesokanirang (One-Act Plays) 

Chap Dilmong Banggipa aro rogipa Dakmesokanirangna agteba, 
Chap Dilmong Ge-sangipa Dakmesokanirangba donga. Chap Dilmong 
Ge-sangipa Dakmesokanio Chap Dilmong ge-sasan dongaia aro uni 
ning-o baditaba ge- Scenerang ba Mesokanifang dongna man-a. 

Chap Dilmong Ge-sangipa Dakmesokanio Plot ba Golpo Bikrok 
ge-sasan. Chap Dilmong Bang-gipa Dakmesokanio Bipek Bikrokrang 
ge-sana baten dongna man-a; indiba Chap Dilmong Ge-sangipa 
Dakmesokanio Bipek Bikrokrang ge-sana baten dongna man-a. Chap 
Dflmong Bang-gipa Dakmesokanirango donggipa Bipek Bikrokrangko 
ja-mangipa Chap Dilmongrango meli-nangrimatna man-a. Indiba 
Chap Dilmong Ge-sangipa Dakmesokaniode iako dakna chol dongja. 

Chap Dilmong Bang-gipa Dakmesokanirango Talatchengani tik 
ong-brejaoba, gelna man-aigipa Ku-agangrikaniko on-taitaimanoba 
aro Dakmesokanini Ja-pang Chanchianio jajaani donggenchimoba, 
uarangko namatpilna ja-mangipa Chap Dilmongo chol man-kua. 
Indiba Chap Dilmong Ge-sangipa Dakmesokanide kan-dikbatani 
gimin indake namatpilani chol dongja. 

Chap Dilmong Ge-sangipa Dakmesokanio miksongani ba Ja-pang 
Chanchiani mingsasan. Ja-pang Chanchianio bisringrang bang-ode, 
ia bisringrangko ma-kae dondimpilaniko Chap DUmong Ge-sangipa 
Dakmesokanio chu-soke dakna man-jawa. Uni gimin je mingsa 
on-gipa Ja-pang Chanchianikon name ma-kete on-skana nanga. 

Chap Dilmong Ge-sangipa Dakmesokanio obosta mingsakosan 
mesokaia. Bak Ra-giparangni namroroangani ba namgijaona 
sokroroanganiko mesokna apchakja. Bak Ra-giparangni daka- 
ka-anichi ba dake ka-e nianichi ka-sin ka-sin dingtangangani iano 
dongna man-ja. Daka-ka-ani joQol re-na nangaia; golpo tang-doa 
tang-ona dakaniko indaka Dakmesokanio nikja. Uni gimin je daka- 

ka*aniko mesoka, ukode namen wa-saatna aro ma-ketatna nangskaa. 

Chap Dilmong Ge-sangipa Dakmesokanio on-gipa daka- 
ka-anirang biap damsaosan ong-na nangaia. Biap jitruraate 
Nigiparangni gisik on-aniko peng-pangani pal, jakkalenggipa biap ba 
samtangtangkon nikjagringatpfle seskana nanga. 

Chap Dilmong Ge-sangipa Dakmesokanio gimikkon simsakesa, 
jakkaldugagijasa dakna nangaia. Bak Ra-giparangni kam cholonko 
kan-dikesa mesoka, ro-atja. Golponi Bikroko daka-ka-ani aro 
ku-agangrikani bakroja. Indakgipa Dakmesokanio bimang 
ma-kaskana nanga. 

Nigiparangni uina skaniko, ong-enggipa obostani biapchi aro bak 
ra-giparangni ku-agangrikanichi Dakmesokani a-bachengon 
wachaata; uiatna nanggipako uiatninggija donaia. Bon-chotaosa, 
golpo bon-aniko pe-sele ba Nigiparangni ka-dongsoaoni bikpile 
bon-atskaa. 

Daka-ka-anirang bang-ja aro biap jitruraanirang komiani gimin, 
mesokani changantini ja-mano porda chipsimsimna nanganiba 
dongja. Indake Chap Dilmong Ge-sangipa Dakmesokanio porda 
jakkalani komibea. 

Obostako, Bak Ra-gipani kam-cholonko mikkim-rasongko aro 
daka-ka-aniko nangchongmotgipakosan ra-ari, Dakmesokaniko 
kan-dike, indiba gisik nangatna man-e seanina dingtangmanchagipa 
changa-sapaniko nanga. Chap Dilmong Ge-sangipa Dakmesokaniko 
seaniko altua gita nikoba, indake ong-ja. Chu-gimikgipa 
Dakmesokanirangko seanio chagronggipa apsan neng-nikanirangko 
Chap Dilmong Ge-sangipa Dakmesokaniko senokgipaba chagrongaia. 
Batesa, gimikkon ma-kete, kan-dike sena nangani gimin uni kam 
rakbata aro dingtangmanchagipa changa-sapanirang no dongbatna 
nanga. 

Gipin ku-sikrango segipa Chap Dilmong Ge-sangipa 
Dakmesokanirang bang-a aro uarangko school-collegerango, sea- 
jotani bidingo skie ra-enggiparangna poraiani ki-taprang gita on-a. 
Anga nikgualengnal>a donga, indiba angni uia dipet, A-chikkuo Chap 
Dilmong Ge-sangipa Dakmesokani da-alona kingking 
minggittamsankua. Mingsara, Curtin R. Maiakni see Thrani Narayan 

Presso chappa ka-atgipa “Sin-kari''. Senokgipa katta bichongni ka^mao 
“Kan dikgipa Dakmesokani (One Act Play Drama with Scenes)” ine 
sedapa. Badia bflsio chappa ka-ata janapani dongja. la sedapanio 
“Drama with Scenes”-ko galchangna manaigen, Gnigipara Lwellyn 
R. Marakni segipa “Pa Togan Nengminja Sangma” aro gittamgipa 
“Metongbolni Gittim”-koba Lwellyn R. Marakan sea. 

‘Sin-kari’ Dakmesokani bimang manchaode ‘Acflcattako jakkalja. 
‘Scene’ ge-gittam donga aro “Sin-kati”-ni senokripa Mesokani kattako 
jakkalgija ‘Scene’ kattakon jakkalaia. 

Mesokani I-na skang, ‘Dakmesokanio Donggipa Manderang’ ine 
see, Bak Ra-giparangko janapa. Bak Ra-giparang sak 6 san. Bime, bilsi 
isi mangni me-tra, uni ma-a, paa, abitang, jonggipa aro uni 
mikchagipa pante. 

Skanggipa Mesokaniko a-bachengna skang, Dakmesokcbakramna 
nanganirangko on-a, jean bang-dugaa aro ja-rikanio neng-nikaniko 
ong-katatgen. Dakmesokaniode Ja-pang Chanchiani mingsasan. 
Dedrangko name niroke poraiate mikkangchina tarisoani. 
Dakmesokani Bikrokba ge^sasan. Bak Ra-giparangoni me*chik 
bi-sanasan Bime bimingko on-aia. Gipinrangnade biming on-ja; 
uamang songsami je manderangba ong-na man-aia. Ku-aganani 
tokkama; mitam agananirang ro-a, jerangkon kan-dikkalatode 
nambatgenchim. 

Dakmesokani gimikna somoe jasani gitasan ra-aia: Mesokani I 
aro Il-ni gisepo antigni aro mesokani II aro Ill-ni gisepo antigni. 
Obostarang gimikan kutturi ge^saosan ong-aiani gimin biap jitruraani 
kattaan dongja. Bimepani dedrangko Calcuttachi rimangani gimin 
uamangni golpoaonikosa uiaia. 

Mesokani I ni ja-mano gimikan cha ringna re-ange 
Dakmesokchakramko Mesokani Il-na kali ka*a aro Mesokani II apsan 
kutturion ong’pfltaiani gimin, Dakmesokchakramko taritaina nangani 
dongja aro porda oa chipa dakanionaba sokja. Bon*atanioba 
ka>dongsoaoni dingtange, obostako pe*selc donaniko nika. Bimema 
Bimeni mikchag ipa panteko ka-anange a*rikgalatgen ine chanchisoa; 
indiba name bilsi gittamna poraie, kam namako man-osa Bimeko bia 
ka-china panteko agane ku-pattie watata. 

Dakmesokani biding mingantian kan-dika aro ma-keta. “Sin-kari” 
namgipa Chap Dilmong Ge-sangipa Dakmesokani ong-a ine iarangan 
sakki. 

Minggipin Chap Dilmong Ge-sangipa Dakmesokaniara “Pa Togan 
Nengminja Sangma,” jekon Lwellyn R. Marak see 1987 bilsio 
nakatataha. Dakmesokanini Katta Bichongni ka-mao ua bracket 
ning-o “Kan-dikgipa Dakmesokani” ine sean baksa, ‘One Act Play* ine 
sedapkua. lano gimik gimang Mesokanirang ge-6 donga. Scene 
kattana senokgipa Mesokani ba Mesoka ine olgroke katta jakkala. 
Act-na katta jakkalani dongja. Ja-pang Kattade “Pa Togan Sangmani 
Britishrangko Warachakani” ba ‘A-songtangna Janggi On-ani’ ong-gen 
aro iako dakmesokna sea ine senokgipa uni talatchenganio agana. 

Dakmesokaniko a-bachengna skang senokgipa ‘Dongpagiparang’ 
ine see Bak Ra-giparangko sulsul mesokchenga. Dakmesokanina 
nanggipa ‘gam-atanirang’-ko Mesokaniko a-bachengo on-a. Skanggipa 
Mesokanina dama, adil aro grikani ku-rang; gnigipana, chi jokani 
gam-a; gittamgipana, do-o mikoa; brigipana, asilik aro jo-ongrangni 
mikoa aro obostani somoeara walna a-bachenga; bongagipana, do-o 
gisikani aro bon-kamgipana chi jokani gam-ani. landake 
Dakmesokchakramna nanganirsmgko agane on-aniara, dakdilgipani 
kamko altuata. 

Skanggipa aro bon-kamgipa Mesokanirangni a-bachenganio 
Agansochenganiko aro Dakmesokaniko matchoto poraiataniko on-a; 
indiba Bak Ra-giparangoni saksa uko poraiatgenma ba uko Ring-ra 
Ring-salsa dakgenma janapani gri. ‘Saksa poraiatgen’ inesan on-aia. 

Mesokani bon-o porda ba ba-ra peng-aniko jakkkala. Daka-ka-ani 
aro agangrikani bijangchirangoba dakna ge-etanirangko bracket 
ning-o on-a. Matgrikrangni sitokani ja-mano, siao sika gita adil sikna, 
senokgipa ge-etaniko on-a. 

Katta rakako jakkala dongja; Simsang chi jolo agangipa 
kattarangkon jakkalaia. Sakprakni aganani te-raka ar» ritingrang 
ro-ja. Me-apani kattarangko knatimna: “Tol-aanjokma bebeanjokma, 
makre jinmakosa niksrete katbaama?” Me-chikni aganchakaniba 
me-sua: “Nikbachongmota, salba jaba gnang; matchaba chikgni, 
re-bachongmotjok.” Kattarangara knaronggimal; 

Dakmesokchakramo gisik ra-na neng-jawa. 

la Chap Dilmong Ge-sangipa Dakmesokanio, Dakmesokanina 
nanggiparang chu-soken donga. Biap jitna, somoe dingtangako 
mesokna nangani gimin peng aniko jakkalna ga aka. Dingtang 
dingtang biaprango daka-ka-anirang donggenoba, ua daka-ka*anirang 
ta*rake re-ani gimin, Nigiparang gisik nangaigen. 

Gittamgipa Chap Dilmong Ge sangipa Dakmesokani 
‘Metongbolni Gittim’-koba Lwellyn R. Marak see, 1984 bilsio 
nakatataha. la Dakmesokanio ‘Act’ kattako janapja, indiba ‘Scene’- 
na ‘Mesoka’ kattako jakkala. lano gimik gimang Mesokanirang ge-i5 
donga. 

Skanggipa Mesokanio, Metongbolni Gittimni gimin talataniko, 
Matgrikrang maini gimin uchi re-na am-enga, nokpanteo sawarang 
donga, uko agansoanio talate on-a. landake agansoe on-aniko Chap 
Dilmong Ge-sangipa Dakmesokanio dakchengronga. Gnigipa 
Mesokanio daka-ka-ani dongja; Dikkini songko aro ua maiko dake 
dongengachim ukosan agane on-aia. Gittamgipa Mesokani 
Matchaduni A-songko talatanichi opraka; jatchijolo on-tisa daka- 
ka-aniko mesokman-o, Mesokani So-reni nitoako talatanio bon-a. 
Brigipa Mesokani Matchruni A-songko talatchenganichi a-bachenge, 
adita daka-ka-aniko mesoka. Bongagipa Mesokanini bijangchio 
Ring-ra Ring-sal So-reni a-ba gamna re-angmitingo, a-sel ong-ako 
talate on-a: 

“Unon So-rekode man-angjok; 

Balwa rakdapa gita, 

Changsa chapakangjok.” 

Dokgipa Mesokanini bijangchioba Ring-ra Ring-sal agantime 
on-a, indiba snigipa aro chetgipa Mesokanirangode a-bachengaosan 
Ring-ra Ring-sal agantime on-aia. Skugipa, chikldnggipa aro chi-sagipa 
Mesokanirangode, Ring-ra Ring-salko jakkalbregija, senokgipa 
an-tangan agane on-a. Chi-gnigipa, chi-brigipa aro chi-bongagipa 
Mesokanirango Ring-ra Ring-salni ku-rangko jakkaltaia, indiba 
chi-gittamgipa Mesokaniode uko knaja. 

Kosako segiminrangko niode, senokgipani Dakmesokaniko 
seanio bang-bea chol-bewalrangko jakkalaniko nika. Songko nokko 

talatani, Bak Ra-giparangko agansoe on-ani aro mitam daka- 
ka-anirangko kamo ong*gija kattachisa on-ani gimikon Ring-ra 
Ring-salko dakata, jeni dakchakaniko Mesokani bijangchiomangba 
ra-a. Unonikon Nigiparang uisamsona man-a; daka-ka-ani ta-raken 
re-mikkanganga; daka-ka-ani sal somoe dingtanggrikaniko kolgapata 
aro Dakmesokchaktamo mesokanio dongnagipa neng-nikanirangko 
ra-galsama. Bak Ra-giparangni daka-ka-anirangnaba Mesokanini 
a-bachengo, bijangchio aro bon-chotao, chong-motan jeo nanga, uno 
on-a. Senokgipa ba-ra/ porda peng-aniko jakkalanichi somoeni re-ani 
aro biap dingtanganiko mesokna chol ra-a. Gnigipa Mesokaniosa, 
maming daka-ka-a gri Dikkini songko aro uno manderang maiko 
daktokenga, uko agane on-mangmangaianichi, senokgipa seanio 
on-tisa olgrokaniko mesoka; Mesokani ge-antion maiba dakman- 
ka-manchaanide dongtelna nangaia. Senokgipa ia Chap DOmong 
Ge-sangipa Dakmesokaniko poedo seani bewalo katta ma-rape sea. 
So-reni gimin ritinggittam janapaniko anga iana skang 
man-chapataha. Poedoni bewalo ma-rape seaniara kattarangko aro 
agananiko knatoata aro Dakmesokanina dingtangmancha gunko on-a. 

la Dakmesokaniko A-chikrangni aganritingbaenggipa golpoo 
pangchakata. Uni gimin Obosta aro Katta Jakkalaniko re-anggimin 
chasongna kraata. Dakmesokanio Bak Ra-giparang agananiko 
mikkosto ka-na neng-jawa aro Nigiparang kattarangko ma-siaigen. 
Ma-sijaoba, Ring-ra Ring-salan agansoe talatsoe on-kamaiani gimin, 
Nigiparang chanchichipe ba rim-sote ra-anio neng-nikaniko 
chagrongjawa. 

Da-o Chasonggitalni Dakmesokani bidingo niskana. 
Chasonggitalni Dakmesokanirangni a-bachengani gimin janapon, 
mongsongbate Saliramjolo ia Dakmesokanirangko sena 
a-badienganiko miksonga. Sea-jotani rokom a-gilsakni a-song damsao 
nakaton, ua a-gQsakni gipin biaprangona rang-sanan wa-al kama gita 
gipangroroaia aro senokgiparang gital chol-bewalrangko nikningaia. 

B: CHASONG GITALNI DAKMESOKANI 

Chasong Gitalni Dakmesokanirangko seani chi-skugipa chasongni 
(1800-1899) bon-kamgipa bilsi kolgrikbongaoni a-bachenga. 

Chasong Gitalara rokomari bidikrangoniko jekoba, 

chanchianirangko, jakgitele baseani aro dake-ka e niani chasong 
ong-a. Chasong Gitalni Dakmesokaniba, changa-sapani gipin 
bidingrango gitan, jakgitele baseani aro dake-ka e nianiko ja>rikani 
gimin, rokomari ong’aniko mesoka. Sena-jotna dongimin niamrangna 
aro skangonin ja-rikbaenggipa bewalrangna Chasong Gitalni 
Dakmesokani simsakbreja. Skangni Dakmesokanirango Somoe, Biap 
aro Daka-ka-anini nangrimanina rika. Gital Dakmesokanio iarangoni 
jakgitelsranganian bewal ong-pila. 

Chasong Gitalni Dakmesokanio bipek bikrokrang aro bipek 
chanchianirangko jakkalanio.jakkaltoanikosa nia. Ja-pang kattakoba 
apsan dake ra^a. Skangni Dakmesokanirango rongjrigipa aro ka-ding- 
an-seng-atgipako donbrinja; Gital Dakmesokanio uarangko 
neng-mangijaan donbrinaia. Daka-ka-aniko aro 
Aganmangmangaianiko chanchianirango nangeatgijaba jakkalaia; 
Japang Bikrokni aro Bikrokna nangnikanikosan niaia. Gitcham 
Dakmesokanio, chukalgipa gadangni manderangni dakbewalrang, 
chanchibewalanirang, namnika namnikgijanirang aro gipin 
bcwalrangko gisiko done, donpeng-ra-peng dake, kragijarangko 
re'gele seani chinde dongsrangjajok. 

Skangsrango senokgiparangni chanchisote ra-anirang aro 
ja-rikbaenggipa seani bewalrangna gisik on-gija, uamang ramatangko 
re-na jakgitelnikoba, mitam dongimin niamrangkode uamang 
ja-rikkuaia. Uamang Biapni Nangrimani, Somoeni Nangrimani aro 
Daka Ka-anio Nangrimani dongna nanga ingipa niamko kattanade 
jegala; indiba semanchaaniode ua Nangrimaniko jakkalaia. 
Ong-chongmotanio pangchakatgipa Dakmesokanirango Somoeni 
Nangrimani aro Biapni Nangrimaniko Chap Dilmong ge-antion 
rakkianiara da-o ramram ong-pOaia. 

Jakgitele janggi tangani aro ong-chongmotanina rikanini 
bilmananichi, Chasong Gitalni Dakmesokanirang Nokdangni 
Dakmesokanirang ong-baa; indake uarang mandeni ramram janggi 
tanganiko mesokpila. Mandeni janggi tangmanchaani ba uko nie-nike 
ra-anikon, janggi tangani bewalrang bimangrang gita ra-a. Gisiko 
nikatanikosan ong>aija, indiba salantio janggi tanganiko che-eme on-a. 
Daka'ka*an1rang jakgitele ta-rake re*a aro Bak Ra-giparangni • 
il>engani-re-ruraanirang wa-saa. 

BAKRA-GIPARANG 

Chasong Gitalni Dakmesokanio, Bak Ra-giparang challangrang 
ong-a: ka-donga aro sinaba kenja; indiba uamangni ka-donganiko aro 
bilak-wa>saanjko tamram mandeiangni nikgipa-nigipa obostarangosa 
porikka ra>e niaia, maina dakgrik-dinggrikanirang dongja. Bak 
Ra-giparang janggi tangmanchaanina dal-ba^'a; uko atchrak matchrak 
mesokgiparangsa ong-aia. Indiba uamang sakprakan niksenggiparang 
ong-a. Uamang ramram bakrangko ra-ja; pilakkon niksengtokaia. 

Chasong Gitalni Dakmesokanio Bak Ra-giparang ma-rape aganja, 
ning-tugipa parakatanirangko dakja, Dakmesokchakramo saksan ba 
re-ekeba aganja. Uamang ramram ku-agangrikanikosa daka; katta 
jakkalgipara salantini janggi tanganio an-chingni knaronggipa 
kattarangsa. 

Dakmesokaniko ong-chongmotanio pangchakatanichi, 
dingtangmanchagipa obostarangna bate, ramramgipa salantini janggi 
tanganina niksengbataniko on-a. Duk ong-nikani aro grapmikanina 
iano biap on-ja. 

Chasong Gitalni Dakmesokchakram noksa ong-na krapile 
chananga, ong-rongpilgija gisik nangatna man-a, rongari ong-a aro 
janggi tangmanchaaniko gisiko nikatna chol on-a. Ganding- 
chindingrangna aro Dakmesokchakramko jasengataninaba gisik on-a. 

JA-PANG KATTA BA CHANCHIANI 

Ja-pang Kattara nokdangni gimin, mandeni ramram janggi 
tangani gimin ong-a. Ka-saani, bia ka-ani, dedrang, kam ka-e cha-ani 
aro siani, nokdangko chalaiani-iarangan mitam katta bichongrang 
ong-a. Nokdangni aro songsarni chasongna ja-rikbaenggipa 
bewalrangko ripinganinaba gisik on-a. Janggi tanganio 
neng-nikanirang, jajaanirangna mongsonganiko on-a; indiba 
cheanirangkode mongsonge ra-jajok. 

DAKMESOKANIKO BON*ATANl 

Dakmesokaniko ka-dongsogipaona sokatgija, pe-sele done, 
Dakmesokanina dingtang gunko on-a. Bang-bata somoeon, 
bon-kamgipa bakko matchotsranggija dona; bon-atanikode 
Nigiparangsa nilgagringe ba chanchidape ra-na nanga. lakon British 

poedo segipa Alfred Tennyson, “Be-na gualgipa chipakkoreni kimbrio’ 
Bon-ataniko dona,” ine agana. Uni ortoara, Bon-atani chipakkoreni 
jechipakba ga-akna man-aia; Dakmesokani je rokomoba bon-na 
man-aia. 

A-chikkuo Dakmesokanirang, Chap Dilmong Ge-sangipa 
Dakmesokani minggittamko watchange, ming lo mang donga. 
Uarangni katta bichongrang, senokgiparang aro nakatchengani bilsi 
indake ong-a: 

1. Keneth M. Momin 

Nokdang 1969 

2. Argison G. Momin 

Kamni Bite 


3. Lwellyn R. Marak 



(a) DikW-I 

1983 


(b) Dikki-II 

1984 

4 - 

Julius L. R. Marak 



(a) Janggil Kom-cbik Nokma Sakgni ; 

1983 


(b) Aje aro Gilje 

1984 


(c) Serejing aro Wal-jan 

1988 

5 - 

Kamesh R. Marak 



Muga Dingsepani Katta 

1984 

6. 

Lindrid D. Shira 



Skul Master 

1985 

7 - 

Herrick N. Sangma 



Togan Matgrik 

1991 

Anga nikgualengnaba donga, indiba Chap Dflmong adita donge 

Dakmesokaniko seanirangde kosako on-giparangsan. 

Skanggipa 


Dakmesokani “Nokdang” 1969-osa nakataha aro ian A*chik 
songsami/ nokdangni janggi tangani gimin ong-a. “Kamni Bite 
skidapani donggipa Dakmesokani ong-a. “Skul Master” skigiparangni 

songsami namroroanina on-gUani bidingo ong-a. “Muga Dingsepani 
Katta” A-chik dilgipa saksani gimin, Shakespeareni Dakmesokani 
‘‘Macbeth’’*ming nangchapani gnang segipa ong-a. ‘Togan Matgrik” 
A-chik matgrik manchani obostao pangchakatgipa ong-a. ‘‘Dikki-I,” 
“Dikld-ir, “Aje aro Gflje” aro “Serejing aro Wal-jan”-ara A-chikrangni 
aganritingbaenggipa golporango pangchake segiminrang ong-a 
larangoni "Janggil Kom-chik Nokma Sakgni”-san Ka-dingna 
Dakmesokani ong-a. 

Dakmesokanirangni nakatchengani bilsirangko niode, A-chikkuo 
Dakmesokani 1969 bilsiosa nakatchengaha aro 1980 jolrango 
Dakmesokanirang nakatbataha ine nikgen. Dakmesokaniko 
senokgiparangba chasong gitalni manderangsa. Bribatgipa Kamesh 
R. Marak 1900-ni a-bachengao atchia Una agrede 1930-ni ja-man 
atchigiparangsa ong-bataia. Uni gimin senokgiparang aro uamangni 
segimin Dakmesokanirang, katta gitchamni gimin segcnchimoba, 
chasong gitalnisa ong-tokaia. 

la Dakmesokani mingchikldngoni mingbongakode, chong-motan 
Dikki-I, Dikki-II, Muga Dingsepani Katta, Serejing aro Wal-jan aro 
Aje aro Giljeko poedoni bimango riting katta ma-rape sea. Bangki 
mingbongakode ku-akmao sea. la mingchikkingoni, senokgipani 
chanchianionisa ong-katgipa Dakmesokaniranga Janggil Kom-chik 
Nokma Sakgni, Nokdang, Kamni Bite aro Skul Master. 

Dakmesokaniko chu-sokatna jakkalgipa chol-bewalrangko ia 
mingchikking Dakmesokanirangon jakkala. Ja-pang Bikrok aro Bipek 
Bikrok donga. Jekai; Serejing Wal-janni golpo Ja-pang Bikrokko aro 
Sereni Tantanni golpo Bipek Bikrokko ong-ata. Bang-bata 
Dakmesokanirangon Bak Ra-giparangko talate on-chenga, jedakode 
Nigipajrang^j^a;[^ai¥a. Songko-biapko aro daka-ka-aniko 
agapralatchenganiko en'a. Lwellyn R. Marakni Dakmesokanirango 
I^g-ra Ring-sal ia kamko jako ra-a. Dakmesokchakramna aro Bak 
Ratgiparangna agananiko'Muga Dingsepani Katta, Togan Matgrik, 
Skul Master aro gipinrangoba nika. 

Daka-ka-anirangkobiap aro somoe jitatna, somoeni re-anganiko 
mesokna aro Dakmesok^akramko gipin Mesokanina taritaina gita, 
porda ba ba-ra peng-adiko daka. Dikkio aro Togan Matgriko JkZim 

pcnO'Q ine. Nokdango Screen chipa ine jakkala. Gipin 
Dakmesokanirango porda penganiko jakkalja. 

Dakmesokaniko Chap Dilmong aro Mesokanirang dake 
sualanioba, katta dingtange jakkalaniko nika. Karnesh R. Marak, 
- Argison G. Momin aro Julius L. R. MarakAcNna ‘Dahnesokani ’ aro 
Scene-na ‘Mesokani ’ kattako jakkala. Indiba Julius L. R. Marak 
‘Janggil Kom chik Nokma Sakgni"-ode Scenena ‘Niani’ kattako 
jakkalskaa. Lindrid D. Shira Scene -na ‘Nakatani ’ kattako jakkala. 
Herrick N. SanemaAct-na ‘ Kalanf kattako jakkala. Lwellyn R. Marak 
‘Dikki’-o Act-na’ Chao Dilmona ’ aro Scene -na ‘ Mesnka ’ kattarangko 
jakkala. ‘Nokdang’-o Keneth M. Mominni jakkalmanchaaniko talja; 
maina ua Dahnesokani i ni ka-mao Nakatani i. Dahnesokani 2 ni 
ka-mao Nakatani 2 aro uandake on -a. Indake dingtang dingtang katta 
jakkaltokaniara, jakkalna nangchongmotgiparangna kragipa orto 
tiktakgipa kattarangko tik ka-e donkujani a-sel ong-a. 

Janapgimin Dakmesokanirango Ku agangrikani wa-saa aro 
altuani gimin Nigiparang ma-siaigen. Daka-ka-anirangba kan-dik 
kan-dik dake nama aro ta-rak ta-rak re-ani gimin Nigiparang 
aratnilgawa. 

la nambegipa Dakmesokanirangni senokgiparangni gimin 
chanchiode aiao inmanpilani ong-a. Uamangoni Kamesh R. Maraksan 
English Literature ra-e B. A. pass ka-aha. Poraimitingo ua 
mingsinggipa Dakmesokanirangko poraienggen aro senokgiparangni 
aro uamangni rokomari dake sena changaniko nikenggen. 
Bangkirangde Literature poraijani gimin ia cholko man-pajaha; indiba 
uamangni gisikni re-ani aro seani gunrangara komija. 

